
VOORWOORD. 


Het bandschrift, waernaer deze gedichten worden uitge¬ 
geven , is een perkamenten codex, in twee kolommen ge¬ 
schreven; het geschrift is van het einde der XIV* eeuw. Het 
behoort toe aen M. den burggrave De Groeser De Berghes, 
die hetzelve ons bereidwillig ter uitgave afstond, waerover 
wy hem onzen openlyken dank betuigen. M. De Groeser 
bezit eene ryke bibliotheek, waer belangvolle oorkonden en 
onuitgegevene schriften over onze geschiedenis in berusten , 
en by is geenzins van die afgetrokkene mannen, welke hun 
geluk stellen in alleen te bezitten, en hunne schatten zonder 
nut en vermaek opsluiten en verbergen; in tegendeel staet 
hy dezelve met vriendelykheid af, opdat zy door algemeene 
bekendmaking onze geschiedenis toelichten en onze letter¬ 
kunde verheerlyken. 

( « ) 

De gedichten in dit HS. vervat, kunnen verdeeld worden 
in : Gebeden en godsdienstige Dichtstukken , in Liederen 
en in Allegorische Gedichten. Het oude opschrift van het 
HS. was : « Rhetorijcke ende ghebeden-bouck van Mher 
Loys Van den Gruythuyse, prince van Wijncestre, ridder 
van den Gulden Vliese, dict de Bruges, ofte van Brugghe, 
enz., » en op de eerste bladzyde bevinden zich de wapenen 
van dit adel geslacht. Deze titel is nogtans door eene latere 
hand er op geplaetst, doch hoogst waerschynelyk naer den 
oorspronkelyken titel, welk door den tyd en de onzorg, of 
versleten, of gedeeltelyk vernietigd was; want het HS. heeft 
veel geleden, eenige bladzyden ontbreken, vele zyn onregel¬ 
matig ingenaeid , en het geheele is door den boekbinder tot 
in de letter op vele plaetsen afgesneden. 

De Allegorische Gedichten zyn zes in getal en bcslaen 
de ruimte tusschen bl. 233 en 414. Zy zyn geschreven in 
den trant van den Roman de la Rosé, en niet zonder verdien¬ 
ste, zelfs nevens dit beroemde werk. 

De Liederen vormen zonder twyfel het belangrykste ge¬ 
deelte van het HS.; trouwens de Melodiën , ten gelalle van 
honderd vyf-en-veertig, zyn er by geschreven; voor eenige 
liederen op eene regelmatige wyze en die dus gemakkelyk 
in het hedendacgsche stelsel over te zetten zyn, maer voor 
het grootste getal zyn het slechts mnemotechnieke leekenen 
ten gebruike van diegenen, welke reeds den zang van het 
lied kenden , en die dus moeijelyker om hervinden zyn. De 
heer Willems was de eerste hier te lande, die de aendacht 
over deze oude muziek inriep en eerst durfde bestacn dezelve 
in tegenwoordig bekende muzieknoten over te brengen. Dc 
beroemde Coussemaecker houdt zich onledig met eene gron- 

(III ) 

dige studie over deze liederen ; wy verhopen dat zyno 
poogingen niet onbekroond zullen blyven , maer een helder 
licht zullen werpen over de middeleeuwsche muziek; zync 
uitstekende kennissen in dit vak strekken ons hiervan tot 
waerborg. De tael der liederen heeft ook iets eigeoaerdigs 
dat.de. studie niet onwaerdig is. 

Het gehele ;IIS. schynt het werk niet te zyn van een’ 
cn denzelfden schryver; sommige van de honderd vyf-en- 
veertig liederen , indien wy ze naer de tael oordeelen , zou 
men eenen Limburger of Klevenaer kunnen toescbryven. Al 
het overige is vervaerdigd door eenen brugschen dichter, 
die zynen naem kenbaer maekte op de wyze te dien tyde 
zeer in gebruik, namelyk door de eerste letteren van de 
volgende verzen (bl. 39) : 


lo desu Oratie es verclacrt 
Al uute Salve Regina j 
Meimt van boven nederwaert 
Vorsienlic so eist gheopenbaert, 
Also als icker mi au versta, 

Wiet dat ie dichter bem vermacrt. 
Hu biddic sondich sere bcswaert, 
Voor mi een Ave Maria 
Leest dat mi God so langhe spuert, 
go dat ic mi van sonden dwa 
Te tijt eer mi hier tlijf ontga. 


Deze Jan Van Hulst noemt zicli op bladz. 518 ook : 
arem, rudaris Jan, en op bladz. 29 : Jan Hulst. 

Maer wie is deze dichter en op wat tydstip leefde hy ? — 
Het HS. is sedert eeuwen in het huis en geslacht van Grut- 
huse bewaerd geworden, cn werd altyd aenzien als toebe- 
hoord hebbende aen de vermaerde boekery van Louis de 
Gruthuse , schoon Van Praet er geen gewag van mackt. 

Deze overlevering is belangryk om bet tydstip vast te stellen 
waerop het werk gemaekt is. 

Men weet dat te Brugge een gilde bestond, waervan dc 
ridders den naem droegen van Forestiers van den Witten 
Beer. Onzeker is het ten welken jare dit ingesteld werd; 
maer er word gewag van gemaekt in 1320, en verscheiden 
tot nu bewaerde bandschriften behelzen eene volledige be- 
schryving van het luisterlyke feest, dat dit gilde gaf in 1392, 
en waerin Jan van Gruthuse, byna 17 jaren oud, eerst de 
wapens aennam, en koning van den Witten Beer werd. 

Het XIII* stuk, bladz. 479 en 480, is eene aenspraek 
van den dichter aen een lid van de familie Gruthuse. De 
dichter spreekt heel vrymoedig en wil den ridder waer- 
schuwen tegen de gevaren en de verleiding van de wereld; 
hy zegt bladz. 480 : 


Hoort na mijn woort, want icx beghere : 

In tiden verleden, als ic was 
Jonc van daghen, van leden ras, 

Weit dat ic zeere der werelt plach ; 

Maer als ic roercte ende over zach 

Drie dinghen, die niet en moghen faelgieren 

Hem, die de werelt zal antieren, 

^o wardic haers werc zo sat 
lat ic dese wide vermaerde stat 
/an Brucghe, die vreuchdenrike fonteync, 
Claghende liet ende ghinc alleine 
In sulken state, als ghi mi ziet. 


Eenige verzen te voren had hy reeds gezegd : 

Ende hebbe mijn hermitage ghelaten. 

De dichter had dan de wereld geantiert in zyne jongheid; 
maer het gedacht van drie poioten (zie bladz. 480, 481, 

482), die hy in de wereld ontmoette, boezemde hem de 
begeerte in om in de eenzaemheid zyne zaligheid te gaen 
bewerken. Hy werd heremiet en daer by op eene andere 
plaets zegt : ’t gelote dat hebbic hem gheleert; schynt het 
my dnidelyk dat de man priester was en hier zynen gewezen 
leerling eene vrymoedige les geeft. Nu, die ridder moet wel 
Jan van Gruthuse geweest zyn; want, op verscheiden plaet- 
sen, noemt hy hem koning, en Jan alleen , uit het huis 
van Gruthuse, bekleedde eens deze waerdigheid in het gilde 
van den Witten Beer. Ter bladz. 480, 9* vers, zegt hy : 

O Üoninc tan den Witten Bere. 

zoo ook bladz. 483, 6* vers : 

Heer Coninc, als ic voor peinsde dit. 

en bladz. 487, vers 24 : 


Voort, edel heere ghecoroneert. 
Biden ghelucke van der bone 
Ter eere van uwer edelre croone , 
Ende ooc dat wi hu willen toghen 
Dat wi sijn vrienden , ent. 


Uit deze aenhalingen mag men dan besluiten dat Jan Van 
Hulst, die zich openlyk vriend noemt van Jan van Grut¬ 
huse , welligt zynen pedagoog zal geweest zyn; want met 
zooveel vryheid had hy den ridder niet durven aenspreken , 
had hy niet een zeker gezag over hem uitgeoefend. 

Het geheele stuk is eene zedeles, een zedelyk onderwys, 
eene raedgeving hoe een jonge heer zich in de wereld moet 
gedragen, wat hy vlugten en wat hy betrachten moet. 

Jan werd koning van den Witten Beer in 1392 , dus 


Digitized by v^-ooQle 



( VI ) 


moet het dichtstuk in dit jaer vervaerdigd zyn; en daer 
de dichter zich zelven (bladz. 479, v. 13) noemt : 

. . . . houd van daghen. 

mag men vaststellen, dat, ten grooten deele, de andere 
stukken, en wel byzonderlyk de liederen die aen dezen 
dichter toebehooren, dagteekenen van uit het midden der 
XIV* eeuw. 

De heer Willems heeft in het V* deel van het Belgisch 
Museum, 451, eenen brief overgenomen uit een HS. van 
de XV* eeuw, berustende ter burgondische bibliotheek 
binnen Brussel, 837-845; dit stuk is eene klagt over 
de ondankbaerheid der menschen, toegestuerd aen den heer 
Perseval Vanden Nocquerstocque, priester te Geeraerds- 
bergen. De dichter daervan is Jan Van Hulst en het op¬ 
schrift luidt dus : Hier naer volcht een exemple, ghesonden 
bi eenen eerweerdighen joncheere, geheeten Jan Van Hulst, 
enz,; dit ook bewyst hetgeen ik reeds zegde, dat Jan Van 
Hulst eenen rang in de maetschappy bekleed had en later 
priester geworden was. De eerste versen van dezen brief : 

Percheval broeder, lieve gheselle , 

Bi Sinte Jacop van Compostelle. 

getuigen dat Jan Van Hulst de heilige plaetsen bezocht had. 
Het gedicht aen Maria, bladz. 26, geeft ons een ander 
bewys van de godsvrucht van onzen dichter; het werd ge¬ 
schreven ter eere van eenige bedevaerders, welke ter Onzer 
Vrouwen kwamen, en eindigt dus : 

Hier waren ter eere van Onser V rauwon 
Van Brucghcn pcilgrincn een deel; 
licist elke clauzc so inochdi scauwen 
Sonder langhe elx name int capitccl; 

Telker dame een name gheheel. 

De eerste letters van deze vyf verzen maken den naem 
Hulst uit; de vorige strofen behelzen die van Lieven, 
Soete, Cateline, Gheraert, Jannyn, Trude, Rabin, Adriaen, 
Willem, Makelare, Goppin, Jan, Jan, Jan. Jan Van Hulst, 
eertyds joncheere, dan priester en reiziger naer de HH. 
plaetsen, waerscbynelyk ondervyzer in de familie van Grut- 
huse, was ook pelgrim van Onze Lieve Vrouwe. Wat duidt 
deze benaming aen?Ware het toegelaten iets te verwaer- 
loozen van wat men over eenen dichter als onzen Jan Van 
Hulst vindt, ik zou zonder twyfel de moeite niet nemen om 
op deze vraeg te antwoorden; maer nu heeft de minste 
omstandigheid haer belang. Wat dan Pelgrim van Onzer 
Vrouwen zyn mag, weet ik juist niet; maer eene tot nu 
bewaerde poëtieke bygeloovigheid of naïf gebruik by de lands¬ 
lieden, zal ons mogelyk daer eenig licht over geven. Als 
een huisgezin in akelige omstandigheden de hulp van Maria aen- 
roept en troost ontvangt in den nood, gebeurt het niet selden 
dat het uit dankbaerheid eene hen of kieken draegt en offert 
aen Maria in de kapel, waer zy byzonderlyk geëerd wordt. 
Het offer voltrokken zynde, koopt men de hen af, en men 
brengt ze weder naer de hoeve, waer zy het voorwerp 
wordt van byzondere zorg en een levend middel om nooit 
uit het geheugen te verliezen wat men aen de H. Maegd 
verschuldigd is. Deze hoen wordt de pelgrim genaemd, en 
zy mag noch verkocht, noch gedood worden ; maer moet 
haer eigen dood sterven. 

Degenen die zich pelgrims noemden van Onser Vrouwen , 
waren dus ongetwyfeld menschen, die zich opgeofferd had¬ 
den aen de H. Maegd; misschien ook reizigers, die het 
huis van Lorelten bezocht hadden. Wat er ook van zy, Jan 

Van Hulst «as een goed dichter, van edele afkomst en een 
godvruchtig priester; daerby bepaelt zich alles wat wy over 
hem hebben kunnen opspooren. 

Het gedicht II (bladz. 314), is voor deszelfs inhoud zeer 
belangryk; het is een zinnebeeldig tafereel, dat een hofdag 
door Venus gehouden, voorstelt, om aen elk klagenden regt 
te laten wedervaren. De regtsgebruiken der middeleeuwen 
worden aldaer nauwkeurig opgegeven ; het stuk verdient 
vergeleken te worden met hetgeen Willems in het eerste 
deel van het Belgisch Museum, bladz. 40, uitgaf. 

M. Kervyn De Lettenhove heeft reeds het lied over de 
Kerels (bladz. 154), dat ik hem medegedeeld had, over¬ 
gezet, en gedrukt achter het tweede deel van de door hem 
geschreven Histoire des Flandres, en het voor hoogst belang¬ 
ryk aenschouwt, als betrekking hebbende met de burger¬ 
oorlogen van het begin der XIV* eeuw. 

Het werk levert op verscheidene plaetsen treffende tafereelen 
op van de zeden van dezen tyd, en voor de geschiedenis der 
letterkunde is het niet zonder belang, daer het als een ver¬ 
volg mag aenzien worden van de dichtwyze door Van Maer- 
lant hier gesticht. Wy achten ons gelukkig van dus iets 
toegebragt te hebben tot den opbouw van de geschiedenis 
onzer tael en letterkunde. 

C. 

OUD-VLAEMSCHE 


LIEDEREN EN ANDERE GEDICHTEN. 


jffófra» mei/ ®eu$r. 

Miserere mei , Deus , 

Dat in ydelheden das 

Hebbe versleten mijn jonghe leven; 

Vader, dat wil mi nu vergheven 
Na dijnre groter ontfaermicheit, 

Sie op mi, vader, het es mi leit 
Dat mi niet leet ghenoucb en zi 
Dat ic mesdaen hebbe jeghen di. 

Recht als een worm van groter onwerde 
Boghe ic mijn aenscijn totter erde; 

Ik bem niet wert dat ic mijn oghen 
Di zoude sonder tranen toghen, 

Doch biedic di mijn handen beide: 

Help mi, mijn vader, dat van mi sceide 
Dese arde memorie, en mac mi zoet, 

So offere ic di der traenen vloet. 

Et secundum multitudincm... 


An de duer die menichte dij ore ghenaden 
Wilt mine quaetheit mi ontladen; 

Ic scame mi dat ic bem dijn kint 
Want ik hebbe di niet ghemint; 

Ic scame mi dattu mi heks ghemaect 
Ende ic so dickwile duus hebbe mesaect. 
Ic scame mi dattu mi in dit leven 
So vele dier gracien hebs ghegheven, 
Ende ic di hebbe ghedanct so cleine. 

Ic scame mi dattu mi scieps so reine 
Ende ic mi voor dine boghen 
Van zonden so walghelic moe toghen; 
Doch roupic an dine ontfaermichede, 

Doe of al mine quaethede; 

Want, vader, saltu nu willen sien 
So mine quaetheit van mi vlien. 


Amplius lava me... 


Ander waerf dwa mi van sonden, 

So dat ic suuer mach worden vonden. 
Van scaemten bem ic weder sleghen; 

Du hebs zo minlic mi gedwegben 
Met uwen werden helichen bloede; 

Hoe mach mier herten dan zijn te moede 

Dat ic dier smerte bem ocusoen, 

Daer ghi uwe side hebt orome ondoen, 
Ende stuertet uwer herten medicine 
Om of te dwane de zonden mine. 
Vader, ne laetti niet verdrieten 
Dat ic dijnre gracie nu wille ghenieten ; 
Jonne nii dat ic di offeren mach 
Sulc dunche tranen op desen dach, 
lVlids dijrre hulpen dat ic mach dwaen 
Mine ziele; ic hebbe so vele mesdaen. 


Quoniam iniquitatem meain... 


Ic bekenne mine quaelheit, bedi 
Mine sonden sijn altoos jeghen mi; 

Al zoude mi gracie van di ghescien, 

Mine sonden doen mi van duechden vlien. 
Al stiers du duecht in mine memorie 
Ic hebbe ter daet zo crancke victorie 
Dat ic te sonden eer bem bereet 
Dan duecht te doene, dat es mi leet, 

Ende, vader, in orcondscepen van rauwen 
Wil ic die oghen mijn bedouwen , 

Mids dijnre ghenaden, zo met tranen, 

Dat ic mijn quaetheit of wil planen. 
Vader, hoor dijns kints gheclach, 

Dine grote ontfaermicheit vermach 
Te gansene onser zielen allende; 

Ets recht, dine macht es zonder hende. 

Tibi soli peccavi ... 


Du alleene hebbic mesdaeo , 

Dies hebben die zonden mi bevaen, 
Ende bringhen mi tbu uut rechten noot; 
Ic legghe mijn hooft vor uwen scoot; 

Ic en dar niet toghen dat anscijn mijn. 
Ghef mi die benedixie dijn 
Met dijnre almachticher rechter bant; 
Stappans so sal die viant. 

Die mi bedroghen heift , van mi vlien, 
Sijns raets en willic nemmermeere plien ; 
Maer, bemelsch vader» dattu dijns kints 
Di alzo vaderlike bewints, 

Al eist dat ic meer valle of sneve 
Dat ic mi zo te di waert gheve, 

Als comen zal mijn laetste dach 
Dat ic dijns ziens ghebruken mach. 


Ecce enim in iniquitatibus ... 


Ach» vader» sich tot hier beneden; 

Ic bem ontfaen in quaetheden» 

Ende in sonden ontfanc mi 

Mijn moeder, dies ic noch zondich zi. 

Niet, vader, dat ic mi te eenighe stonden 
Wille excuseren voor di van zonden; 

Want du in desen allendichen dale 
Ons quaems verlossen al te male, 
Met onghetalliker bitterheit. 

Dine edele teedre meinsghelicheit 
Was ghevanghen ende verraden, 
Bespot, ghegheselt ende verladen 
Metten cruce ende naect gestrecl, 
Ghecroont, ghenaghelt ende gherect; 
Tbloet van den helichen wonden dine 
Was alre zielen medecine. 


Ecce enim... 


Sich, want du de waerheit minnets, 
Donsekere dinghen du bekionets, 

Dine beliche wise secrete maren 
Wiltu nu vriendelike openbaren; 

Want du spreics in mier herten gront, 
Ende maecs mi mijn re zonden cont, 
Ende raeds mi als een vader goet 
Dat ic die zonden laten moet. 

O goedertiere, o moghende vader, 
Ghedocht niet dat ic werde quaeder; 
Mine zondeu verweghen mi zeere. 

Ic en souds ghenesen nemmermeere 
Begrepe mi dine gherechticheit, 

Maer onder dine groote ontfaermicheit 
Bedec ic mijn hooft en al mijn lede, 
Daer moestu mi nu bescudden mede. 

Asperges me, Domine 


Besperze mi, heere, met ijsopen, 

Ic worde ghezuuert in dat dopen. 

Du zuls mi dwaen, danne wordic mee 
Ghezuvert, wit ja boven den znee; 

Dus zal die cracht der gracien dijn 
Verlichten die donkere sinnen mijn; 
Dan zal mijn werc ende ooc mine wort 
Dinen lof in vruchten bringhen vort. 

O vader, verleene; o vader, ghehinghe 
Dat ic mi so met duechden minghe 
In al dat ic te doene besta , 

Dat mi dijn gracie niet en ontga, 

Ende dat voort al die ghewerke mijn 
Di zo bequamelic moeten zijn 
Dat ic die ziele, die du in mi 
Sendest, moete weder senden di. 


Auditui meo dabis... 


Minen hoorne zaltu dan gheven 
Blijscap, glorie ende eeuwich leven , 
Ende mine verhoocbde omoediche leden 
Sullen verbliden in euwicheden. 

Lof, hemelsch vader, ghebenedijt, 

Die dinen aenbeders zo milde zijt. 

Lof, vader, die ons van onsen mesdaden 
So goedertielic wils ontladen. 

Lof, vader, al sijn wi di ontgaen, 
Ontfaermelike wiltu ons ontfaen ; 

Lof zullen di gbeven alle monden. 

Du en wils gheene wrake van onse zonden, 
Maer dat wi ons te di waert keeren , 

Du verlaests ons van allen zeeren, 

Niet als dijn kint, maer als dijn knecht, 
Doe nu dijn vaderlike recht. 


Averte faciem tuavi... 


Keere van den onreinen zonden mijn 
Dijn godlic glorieus anscijn , 

Ende doe al myne quaetheit of; 

Mijn mont zal condichen dinen lof. 

Met zonden bem ic voor di bescaemt, 
Want zonde di niet te siene betaemt; 
Vader, om datic voordi kniele, 
Suvere van zonden mijn aerme ziele ; 
Dine name werter mede gheeert; 
Dinen lof werter mede ghemeert. 
Ontfaermicheit es dijn proper werc, 
Dinen mueghende rechtren arem tree, 
Hef up te mi waert, vadere mijn , 

Ic eesghe de benedixie dijn, 

Niet naer mijns levens waerdicheit, 
Maer naer dijn groote ontfaermicheit. 


Digitized by 



Cor mundum crea in me, Deus,... 


Scep een reyn herte in mi, mijn God, 
Ende vernieuwe na dijn ghebod 
Eenen rechten gheest in mine adren, 
Alzo du onzen houden vadren 
Met gracien ghiftes menichertier. 

So wes voort, vader, mijn bestier 
Dat ic mach als een kint vercoren 
Nieuwen lof di bringhen voren; 

Vader, al dinc es in u macht, 

Alleene so hebdijt al ghewracht, 

Al dinc heb di ghemaect van niet, 

Al dinc weetti alsoot ghesciet. 

Du weits den wille, vader, van mi, 
Dats beter te werdene dan ic zi, 

Alzo ghewaerlike als dat es 
Di kenlic, zo wil mi jonnen des. 


Ne projicias me a facie... 


Van dinen ansichte en werp mi niet, 
Ende emmer, vader, wes mi ghesciet, 
Dinen helichen gheest en doe 
Niet van mi, want ic verlater mi toe. 
Hets al mijn troost, hets al mijn raet, 
Mijn ziele en heeft anders toeverlaet, 

Mijn sinnen zijnre bi ghevoet, 

Mijn commer esser mede gheboet; 

Ne waer den troost dijns heiichs gheest 
So leifdic recht ghelic der beest. 

Daer omme, vader goedertiere, 

Ontsteict mijn herte met dinen viere, 
Ende maecter of ha majesteit, 

Ende wilt al mine onsalicheit 
Met dijnre vaderlicheit verdréven; 

Want emmer dijn kint so wil ic bliven. 


Redde mihi letitiam... 

Ghef mi dijnre zalicheit, bliscap weder, 
Want anders blijft al mijn vruecht ter neder 
Ende metten princepalen gheest 
Mac mi vast, vader, dat biddic meest. 

Ic belije di openbaer 

Met menichfoudichen sonden zwaer, 

So hebbic mijnre natueren crachte 
So zeere gbecranct bi dache, bi nacbte, 
Ende ooc mijn siele so seere besmedt, 

Ende dnechden hebbic so vele verledt; 

Mijn daghen ne mughens niet verhalen, 

Maer dijn ontfaermicheit moet betalen. 

Dat leden es, vader, dat wil vergheven, 
Ghef gracie mi, so sal mijn leven , 

Dat nu es vul der zonden vloet, 

Van sonden keeren ende worden goet. 

Docebo iniquos... 

Ic sal leeren dine salicben weghen 
Den quaden , die zijn te sonden gheneghen , 
Ende donghenadiche werden bekeert 
Tote di, dus wert dine name gheroeert, 
Ende bi der gracien van di alleyne, 

Die al dine uphout, groot ende cleync. 
Vader, du en salt dan niet versmaden, 

Bi dijnre grondelozer ghenaden, 

Dat ic mi gherne dijns weres bewinde; 
Want ghelijc dinen liefsten kinde 
Soudic di gherne gbelieven , vader. 

Mijn vleesch, mijn zenuwen ende mine ader 
Biedic di over di zonden mijn , 

Wilt mijns alzo ontfaermich sijn; 

Dat ic dine benedisie ontfa, 

Eer ic nu , vader, van voor di ga. 


Libera me de sanguinibus... 

Hoet van den sonden mi, mijn God , 
God, mijnre salicheden ghebod, 

Ende mijn tonghe sal sijn bereit, 
Verhoghende dine gherechticheit. 

Sonden haten ende minnen die duecht 
Begheric, vader, want ghijt vermuecht; 

Laet mi nemmeer di vremde werden , 

Niet meer en laet mi van di gaen; 

Maer wil mi in dijn huus ontfaen. 

Mackt mi so besich voort met di 
Dat ic dijns nemmermeer ledich en zi; 

Du best mijn vader, mir ziel en glorie; 
Com, mac dijn woonst in mine memorie, 
Mijn herte al gheel te di waert nemt, 

Niet vroet ghenouch ic se te houdene bem. 


Domme, labia mea aperies... 


Vader, ondoe die lippen mijn , 

Mijn mont sal condichen den lof dijn. 

Dine gherechticheit sal ons horen; 

Dine ontfaermicheit al te voren 
Sal ons vergheven, ende dine ghenaden 
Sullen ons ontfaen, van sonden ontladen; 
Dine gracie die zal ons gheven 
Nieuwe ghiflen om salichlic voort te leven. 
Lof, vader, van allen monden gheseit, 
Dine grondeloser ontfaermicheit; 

Lof zijn di alle tonghen scoudich 
Van dijnre gracien menichfoudich; 

Elc voijs met herten lof spreken zal, 

Dinre groter ghenaden zonder ghetal. 

Lof dijnre overvloijender duecht, 

Daer ghi ons mede behouden muecht. 

Quoniam si voluisses... 

Vader, hadstu ghewilt bedi, 

Offerande hadstu gheat van mi; 

Emmer ne saltu niet verbliden 
In dier offerande overliden; 

Doch, lye ic , hets mier sonden scult, 
Maer, vader, die alle dinghen vervult 
Met uwer vulmaectbeit zonder beghin, 
Wies ic voor di in fauten bin, 

Vuldoet, want niement el en can. 

Mi rauwet dat ic niet eer en began 
Te di te commene om ootmoet; 

Sent in mi dijnre minnen gloet, 

Ende doe mi laten so menighen traen 
Dat ic mijn ziele so reine mach dwaen, 
Dat di mijn offeren si bequame, 

Dor dijnre ontfaermicheden name. 


Sacrificium Deo spiritus... 


Offerande es Gode een gheest bedrouft, 
Want sondichen meinsghen rouwe behouft; 
Omoedich herte met rouwen gheladen , 

God Vader, dat saltu niet versmaden. 

Mijn herte es drouve ende ooc mijn sin 
Es drouve dat ic niet drouvere en bin; 

Mijn vois laet voor di comen , vader, 

Mijn woort, mijn peinsinghe al te gader, 
Dat hem gheboocht heift ende ghespreet, 
Moete voor di rechtelijc zijn gheleet. 

So di bequam dat Abel 
Offerde, so wil nu alzo wel 
Van mi ontfaen bi dijnre ghenaden 
Mijn bidden ende al mijne weldaden , 

Die niet sijn wert, of al te cleyne, 

Dat ic met rechte voor di beweyne. 


Benigne fac, Domine ,... 


Mac, Heere goedertierlike, 

In dinen wille van duechden rike 
Sijon dat moghen werden ghesticht, 
Jherosalems mueren ende weder ghericht. 
Ontfaermicheit hebstu ye ghedaen; 

Du daets Lazaruse up staen, 

Die ziele sendestu in hem; 

Sich up mi, vader, want ic bem 
Lazarus die hem vor di Street. 

Mine ziele roupt om te sine verweet, 
Ende ic zal na mijn up verstaen 
Mids dijnre gracie duecht aenvaen, 

Ende betren die mesdaden mijn; 

Dan zal mijn ziele dine vonste zijn, 

Ende mijn lechame zal zijn een stede, 
Beterende van dat zoe ye mesdede. 

Tune acceptabis tacrificium... 


Daone saltu ontfaen te bande 
Der gherechticheden offerande, 

Ende alle duechdelike ouffeninghen 
Sal men di offeren ende vor di bringhen. 
Danne zal men setten up dinen outaer 
Calveren, dat werden ghewerken claer; 
Dus zullen wi gracie an di verwerven, 
Dan zullen wi leven ende sonder sterven 
Vertrecken van desen allendichen dale 
In dijnre eeuwicher gloriën zale; 

Daer zullen wi scouwen, vader, in di 
Dat anscijn, dat zo vul gloriën zi, 

Dies inghel no meinsghe en can versaden. 
Amen , vader, bi dijnre ghenaden, 
Ende alle die gone, die des begheren, 

Ne vil hem dinen troost niet veren. 


Gloria patri et filio... 


Glorie di, helich vader, zone, 

Helich gheest, een God in III' persone; 
Glorie der helicher moeder maghet, 

Die ons den viant heeft verjaghet. 

Glorie al der inghelen coren, 

Die te dinen rike behoren. 

Glorie deo apostelen dijn, 

Die ben verbliden in dijn anscijn. 

Glorie dinen helicben maertelaren, 

Die dinen weghe, hier volghende waren. 
Glorie dinen belichen maechden. 

Die di van levene hier wel beaechden; 

Glorie den apostelen, die di 

Hier wel in minnen «el bleven bi; 

Glorie nu ende tallen tiden 
Hem allen, vader, in di verbliden. 


Sicut erat in principio... 


Alzoot was int beghin ende es, 

Ende bliven zal, wien twivelt des, 
God bider werelden de werelden al. 
Elke tongbe di loven zal. 

Dijnre glorie ende dijnre gbewerken, 
Dijnre gheboden ende dijnre kerken, 
Dijnre meinschen ende dijnre dieren, 
Dijnre zee ende dinen revieren, 

Dijnre boome ende dijnre vrucht. 
Dijnre winde ende dijnre lucht, 

Dijnre mane ende dijnre zonnen, 
Ende al dat wi niet nomen coonen : 
Hemelen, sterren, planeten ende al, 
Vader, dies men di loven zal, 

Ende boven al voor al gheseit 
Dijnre grondeloser ontfaermicheit. 

<©e6eb* 


o Glorieuse, alraoghende God , 

Ic roukelos zondelic worm glod 
Scame mi tote di te segghene Vader; 

Want ic mijn leven al te gader 
So hatelic zie ende zo onreine, 

Van zonden zwaer f van duechden zo cleine * 
Tote nu van minen eersten beghinne; 

Ydele ghenouchte ende werlike minne, 
Sondelic werc zo vele gheantiert. 

Di, vader, onwaerdelic ghepiert, 

Recht smadelijc uter herten mijn , 

Ende jeghen den helichen wille dijn 
Ghemint in zonden boven di. 

Ic kenne daer bi onwaerdich mi 
Te secghene Vader; in dar, in can, 

Ende, lacen , hoe zal ic secghen dan : 


Pater noster. 

Ic aerm sondare wel zeere mesmaect, 
Wel aerme weze, verdoolt, ontraect, 
Wel aerme versmade creature. 

Onnutte worm, die de figure 
Van mijns Godlijcs vader beilde, 

Omme dese keytiviche erdsghe weilde, 

So vremde bem worden dat ic zijn name 
Niet nomen en dar van rechte scame; 

No bem ne ghelike, no hem ne minne, 

No bem ne ghelieve, no hem ne kinne, 

No hem ne ontsie, no hem ne vreese, 
Ende voor hem kniele recht als een weese 
Walghelic sinen wel zoeten oghen. 
o Herte, hoe moochstu dit ghedoghen, 
Vulleke doe up der rouwen zee, 

Stuert tranen ghenouch of brec ontwee. 


Pater noster. 


Nu, heere, die alle dinghen vermuecht 
Uut dijnre overvloijender duecht, 

Niet bi verdienten, ghewerdiche doch 
Van mi te ghedoghene dat ic noch 
Te mijnre noot ghebruke dijns 
Te roupe : Vader, ontfaerme mijns, 

Dijns knechts, ende hem niet beter en noomt, 
Ende crupende te dinen voeten coomt; 

Van duechden naect, versleten in sonden, 

Met quellender sielen , al vul van wonden : 
Nature ghecranct, mijn daghen ghequist, 

Mijn tijt verroukelost recht als een mist. 

In bem niet wert dattu mi zies, 
lc bem een arem zondelic ries, 

Vader, de noot jaghet mi te di 
Nu hebbe geduldichede in mi. 

Pater noster. 


Onder den mantel dier zalicher moeder, 

In wien du worts des meinsghen broeder, 
Ende up den troost van bare bede, 

Ende up dijn grote ontfaermichede, 

So biddic hu, vader, om verdrach; 

Want ic niet aermer zijn en mach. 

Verlast van zondeliken scouden , 

Lettel of niet hebbic behouden, 

Dies mi ye wart van di te goede, 

Dan in deser aermoede 
Eenen voijs van groter blame, 

In eenen onwaerdichen lechame, 

Ghequetst van zonden toter doot, 

Roupende an di met mincher noot : 
o Ontfaerme mijns, vader, ontfaerme mijns, 
Gans mi, die bem al vul venijns. 


Pater noster. 


o Vader ghenadich, o Vader almachtich , 
o Vader, de gloriën even crachtich, 
o Vaderlike godlichede, 
o Zone der godliker meinsghelichede, 
o Gheest der godliker eenichede, 
o Eeniche drievoudichede, 

o Glorie der ewicher moghentede, 
o Troost der gloriën zalichede, 
o Onghemetene wijsbede, 
o Overvloijende ghenadichede, 
Stuert neder dine ontfaermichede, 
Ende duer Marien omoedichede 
Hoor dijnre creatneren bede : 
Yerleene met di pais ende vrede 
Van al dat ic ije vor di mesdede, 
Ende minen evenmeinsghe mede. 


Pater noster. 


Of ic van dijnre gracien weghe 
So vele gracien niet en ghecreghe 
Dat ic nu mochte zegghen te di 
Vader; wat zoude ghescien van mi? 

Eic spreke di lof; want du ons gheefs 
Hope; want du bevolen heefs 
Ons troupen te home van den aermen; 

Du leers ons dat wi haers ontfaermen, 

Int werc van *VII- ontfaermicheden, 

Die du houts over dijn proper leden, 
o Vader, van mi dan niet en keers, 

Doe dattu ons te doene leers 
An mi; want ic bem naect ende bloot, 
Ziec, dorstich ende onghetroost ter noot, 
Hongherich , ghevaen, verdoolt ende doot, 
Ic leggbe mijn hooft vor uwen scoot. 

Pater n os ter. 


Naect van duechden met rechte ic secghe 
Dat ic in zonden ghevanghen legghe, 
Bidde di om te sine verloost, 

Dorstich, vader, na dinen troost. 

Siec, versleten , ghecorumpeert 
Bidde hu dat ghi mi visenteert; 
Hongherich na de vriensscap dijn , 

Qualic mocht ic verdoolder zijn. 

Doot ende Lazarus begraven 
Ic stincke voor di; wie zal mi laven 
Dan du alleene ende niemen meer. 

Dijn vaderlic zien te mi waert keer; 

Hets nu ghenouch wiltu mi sien, 

Wat mi messit zal van mi vlien, 

Alzo waerlijc als ic dat claer 
Ghelove, so moet nu worden waer. 


Pater noster. 


Vader, doe open dine ghenaden , 

Mine ziele wille in dine wonden baden , 
Tooch haer dine passie ende wilze cleeden , 
Ende en laetse nemmeer van di leeden. 
Ontsluut voor desen zondichen door 
Dijnre ontfaermicheden trezoor, 

Ende laet mi sceppen ute dier fonteine 
So vele dat ic mach maken zo reine 
Mijn ziele, mijn herte ende mine -V- sinne, 
Dattuer veder wils commen inne. 

Vader, du en muechs mi niet versteken, 
Want ic di claghe van recht breken; 

Du en muechs mi gheensins van di veren, 
Want ic en mach dijns niet omberen ; 

Dune muechs mijns hebben gheen verdrach, 
Want niemen dan ghi mi helpen mach. 


Pater noster. 


Alle dinghen di kenlic sijn , 

Zie, vader, up die ghebreken mijn , 

Ic bidde di omme ghesondichede. 

Zie minen zielen ziechede; 

Zie mijn lechamen van sonden cranc; 
Zie mijnre broosgher natueren ganc; 
Hebbic dan noot te claghen di, 

Vader, zo vilt dan helpen mi, 

Ende verpt mijn quaetheit so ter neder 
Dat ic dijn kint mach verden veder, 
Daer alle beghinnen ende alle enden 
Salich in gloriën veder in venden. 

Lof, helich vader, helich zone, 

Helich gheest, een God in 'UI- pcrsonc, 
Als een almoghende God te zamen, 
Evich eeuvich ende over al; amen. 

21 en $t. Sloljanneje^aptifia. 


Johannes, vriend van Gode vercoren , 
Baptiste, du orcondes te voren 
Sworts licht, dat meinsghelic vleisch nam an. 
Wi aerme, die in zonden doren, 

Bidden di dattu ons wils horen ; 

Du waers bi wien tlicht eerst began. 

Bider bliscepen die ghewan 
Zakarias, die vader dijn , 

Van dijnre toecomsten , helich man , 

Daer twivel in hadde therte zijn , 

Doe Gabriel in een hemelsch scijn 
Hem zeide dijn moeder soudt ontfaen , 

Wilt ons voor Gode in hulpen staen. 


o Jan, du hads die meeste name 
Vor al dat ye quam van Adame, 

So Christus selve sprac van di. 

In dijnre moeder lechame 

Waerstu ghehelicht, want zonder blame 

Sochstu van zonden te levene vri; 

Wilt Gode bidden over mi 
Dor di bliscap, die du ghecrechs, 

Doe dijn moeder quam alzo bi 
Marien dattu den heere neichs ; 

So bidden wi di dattu beweichs 

De bede van onzer herten zo , 

Dats onze ziele moeten werden vro. 

Helichghelic waerstu ghedraghen 
Boven natueren naer Gods behaghen ; 
Want dijn moeder ondrachtich was, 
Dijns vader twivel dede hem vervraghen 
Den inghel, dies zo viel hi in plaghen. 
Dijn vader Zakarias, 

Stom moesti bliven , alzo ic las, 

Tote du ter werelt waers gheboren; 
Doer die bliscap als hijs ghenas 
Help ons dat wi niet zijn verloren. 

God, du vergaf hem zinen toren 
Als hi di naemde Johannes, 

Wilt Gode voor ons bidden des. 


An di roupic om medecine. 

Du vois, die rieps in de wostine 
Den wech te makene der zalicheit; 

Noit en cam binnen lippen dine 
Voetsel van onreine wine; 

Eens kemels hare dat was dijn cleit, 

Tlam Gods daer du of hads gheseit 
Quam tote di om ghedopt te sine, 

Te diene waers du daer bereit 
Hem , die ons loste uut alre pine, 

Du kennes daer tlicht van eeuwichen scine; 
Bid bem dat hi dor dine bede 
An ons doe zine ontfaermichede. 

Noch zo biddic ende vermane 
Di, die doopte in die Jordane 
Den zone, die uuten vader cam 
Hier neder in den eerdschen wane, 

In haer die zit boven der mane , 

Daer bi meinsghelic vlesch annam 
Om te betaelne dat Adam 
Tghebod verbrac int paradijs. 

Da waers, die kennes themelsche lam, 
Ende daet sier comsten ons bevijs; 

Di biddic dattu mijn hulpe zijs. 

An hem die galt der zonden boete 
Dat hi mijn zonden vergheven moete. 

Naer Christus leere gaefstu orconde 
Des lichts met dinen belichen monde, 
Daerna dat was verlanghen groot; 

Du waers beghripere der zonde, 

Dies di de coninc eerst begonde 
Te benidene, ende hi gheboot 
Dat men hu in den caerker sloot, 
Want du hem begreps int openbare; 
Der coninchinnen seere verdroot 
Dattu haerre sonden waers contrare; 
Bidt Gode vor mi dat hi mi spare 
So langhe dat ic in desen weine 
Mijn aerme ziele van sonden reine. 

Zalich boven allen profeten, 

Als du daer laechs, so was gheseten 

Die coninc metter coninchinoe 
Ter tafelen blidelijc om eten , 

Ende wilden haren tijt vergheten. 

De dochter speilde om svader minne 
Voor sijn tafele, dies hi van zinne 
Blide was ende gaf haer een bede. 

Doe riet de moeder in dien beghinne 
Te heesghene uut rechter nidichede 
Hu heliche hooft ter zelver stede; 

Dies was die coninc eerre ende gram, 
Nochtan die bede men daer vulcam. 


Sonder toren of wedermoet 
Sturte du daer hu heliche bloet; 

Hu heliche ziele ter hellen ghinc 
So claer, men waende wesen vroet 
Dat Christus came in haer behoet, 

Dies meniche ziele vruecht ontfinc. ! 

Bidt Gode, den hoochsten coninc, ; 

Johannes, martelare ons Heeren , j 

Dat ic mi talre goeder dinc j 

In desen levene moete bekeeren, 

In alzo duechdeliker leeren 
Dat ic hu mach naer desen tijt 
Sien in de glorie daer ghi zijt. 

i 

3ten jfl&aria. 


Licht, der zonden deimsterheit, 

Ic groete u, blomme der zuverheit, 
Edele maecht, vulder ootmoet, 

Vor al meskief ende leit 
In node weist mijn ommecleit; 

Nem ziele ende lijf in dijn behoet. 


Sonder ghelike maecht, moeder ende wijf, 
Ontfaermicheiden vul fonteyne, 

Eewich beware mijn ziele, mijn lijf, 

Troost mi, du best mine hope alleine, 

Eer mi de viant brinct in weyne. 


Coninchinne Maria, 

Alle moghen wi secghen met minnen 
Tote di : Salve , regina! 

Edel vor alle coninginnen 
Loven mach men di verre ende na; 

Ja, al dat leift ter werelt binnen. 

Nu helpt dattic mijn zonden dwa, 
Ende ic den viant moet verwinnen. 

Ghenadiche, ontfaermiche aducate , 
Hope int leven ende in de doot, 

Elpt mi dattic de zonden late; 

Rouct mijns te tijt, het es mijn noot. 
An uwen troost ic mi verlate, 

Ets recht, want mine mesdaet es groot; 
Rike mac mi ter zielen bate, 

Troost mi in allen vieder wederstoot. 


Ic groet u, lelie uutvercoren, 

Ave Maria, zo dinghel zeide, 

Noit ne was no en wart gheboren 
Niemen te zulker werdicheiden; 

In hu es alle ontfaermicheide. 

Ic biddu , vrauwe, dies wilt mi horen, 
Ne laet mi emmer niet verloren. 


Tempel Gods, vercorne zale , 

Raste wan dine omoediche name; 

Uute den hemele cam te dale 
De Godszone in dinen lechame; 

Elpt mi te mijnre zielen vrame. 

Ruste zo hebstu ons ghewonnen, 
Vrauwe, bi di was pais begonnen 
Ende vrede , die Adam ons verloos ; 

Ri onzer mesdaet so was ontgonnen 
Int cruus u kint met bloede beronnen , 
Nemt mi in hoeden, vrauwe, altoos. 

Al vul smerten tzvert van rouwen 
Dor dine moederlike herte ghinc, 

Reine maecht, alstune moestes scauwen 
Int cruce daer hi otmne sterven hinc 
Alzoo ghewaerlike, so zijt met trauwen 
Elpiche mi, talre goeder dinc; 

Naer dit lijf mi ten hemelen brinc. 

Vrouwe, fonteinne vul van ghenaden. 
Vrouwe, die zonden mach ontladen • 

In hu es alle medecine; 

Leedre alre hoochst van graden, 

Laet mi den viant niet verraden; 

Eer ic ghenake mine fine, 

Maec mi staerc ten dienste dine. 

Maria, mijn sin verlichte ende pure, 

An di zo keere al mijn ghedachte, 

Kent, vrouwe, hoe cranc es mine nature , 
Ende twederstaen es cranc van crochte. 
Leer mi, aerme creatuere , 

An di te voughene mijn ghedachte. 

Rouct mijns, vrouwe, ter lester ure. 

Eer ic valle in der hellen nachte. 

Conforterighe der zondaren, 

Onze -V' zinnen wilt bewaren, 

Pine des viants es te groot; 

Pijndi ons thelpene eer wi mesvaren, 
lc weet wel ons mach niemen daren; 

Nu help ons, vrouwe, wi hebben noot. 

Ic kenne mi, vrouwe, zeere mesdadich; 
An hu roupic : « Ghij zijt ghenadich, 
Nem ziele ende lijf in dijn bestier. 

Ic bem van zonden zeere verladich, 

Als ic mijns niet ne bem beredich. 

Nemt van mi Lucifers dangier, 

Int oordeel zijt mijn vrient ghestadich ; 
Acht mijns dat ic als een versmadich 
Niet ne vare int helsche vier. » 

Hier waren ter eere van Onser Vrouwen 
Van Brugghe peilgrinen een deel; 

Leist elke clauzc so mochdi scauwen 
Sondcr langhe elx name int capiteel; 
Telker clauze een name gheheel. 


flegma. 

Sonder smette, saliche roze, 
Acoleye preciose, 

Lelie vulder zuverheit, 
Verbiddiche der zonden nozc, 
Ewich licht gloriose, 

Raye vulder helicheit, 

Eighin woonst der triniteit, 
Ghelijc ons die scrifture zeit, 

Ja, boven der naturen glose, 

Neemt ons in u ghenadicheit, 

Als ons dat sterven wert bereit, 

Maect ons vri ter laetster pose 
Jeghen alle de helscbe bose. 

Soete moeder, reine maghet. 

Helpt ons eer ons die viant jaghet 
Roukeloos in sijn venijn; 

Jammerlike sijn vi gheplaghet, 

Gomdi niet bi ons als men vraghet 
Om onse daden in den fijn. 

Rouct onser die besondicht sijn 
Dat wi ontgaen der hellen pijn ; 

In ons te belpene niet vertraecht, 

Ende doet ons scauwen twerde anschijn 
Van hem, die watre maecte wijn. 

In duechden ons vor hem ghewaecht 
Ten ende als elc sijn oordeel draecht. 

An hu , vrouwe, roupic ghenaden 
Dat ghi mi wilt staen in staden 
Van hu te dichtene Salve; 

Teedre , alrehoochst van graden, 
Glaerheit, dies niement can verzaden, 
En ware dat woort wi hadden wee, 

Doe dinghel Gods sprac : Ave! 
Omoedelike so spraec si u mee : 

Ecce ancilla; sonder beraden 
Troost ons eer ons de tijt ontgre; 
Salve mater gratie, 

Puert ods van zonderliker traden , 

Eer ons die viant brinct in scaden. 

Salve moeder, regina mede , 

Vertoocb ons dine ontfaermichede , 
Overvloeiende in alre tijt. 

Salicheit der meinschede, 

Tempel der drievoudichede, 

Regina bestu gbebenedijt; 

Alzo edele als ghi zijt 

Sone was, sone is, sone vert ghewijt. 

Alleine wonstu den hoochsten vrede, 

Laet ons hier so lanc hebben respijt, 

Van zonden te sine vri ende quijt, 

Ende behoue ons, vrouwe, met uwer bede; 
An hu so staet ons zalicheit. 

Dor dijnre ontfaermicheden name 
Tree ons uter sonden brame, 

Ende brinct, vrauwe , ter rechter strate; 
Claerlic in onsen zin versame 
Lelien sulc als u betarae, 

Altoos t'onser sielen bate. 

Moeder vulder caritate, 

Aensich ons weic hers sonder mate, 
Misericordie ons wel betame; 
üpu, ic aerme, mi verlate, 

Soete ontfaermiche advocate, 

Helpt ons, du drouchs tonser vrame 
Christus in dinen leebame. 

Vrouwe, ontfaermiche coninghinne, 

Rayen daer alle zoetheit es ione, 

Ende licht daert al bi es verclaert, 

Salich waerstu van beginne, 

Fondament, daer God zijn minne 
In beeft up ons gheopenbaert. 

Lof gheven di uut milder aert, 

Inghelen, meinschen, wat ye ghewaert, 

Ja , alle godlike seraphinne, 

Helpt ons dat ons niet ontvaert, 

Vita dulcedo, vrouwe vermaert, 

Ende spaert ons, die zijn broosch van aert , 
An hu so staen al onse ghewinne. 

Du best moeder ende magbet reine, 
Troost ende onse hope alleine; 

Ende God heifti daer toe vercoren, 

Selve wert hi in di ghemeine, 

Vrouwe, ghi wort moeder dan es.... 
Sonder pine ende sonder toren, 

Puer ende suvre als te voren; 

In pinen waren wi verloren, 

Ruste brochstu in desen weine. 

Haelt ons met hu ten hoochsten coren, 
Maria, rosé sonder doren, 

Uwes ghelike ne was negheine , 

Spes nostra sidi fonteiue. 

God groetu, so mach blidelijc 
Elc tot u segghen ende nerstelijc : 

« Moeder, du hebs ons verloost, 

Ende daet den here van hemelrijc 
Neder commen in eerderijc 
Tonser vromen, die waren ghenoost, 
Ende slaerf om ons te gbevene troost. 
Salve , zuut, west, noort ende oost 
Hebstu ghewonnen moederlijc, 

Troost ons, want elc dijnre hulpe ghe... 
Fel es de viant ende gheboost, 

Laet ons ontstaen ghenadelijc, 

Ende dat wi vlien der hellen slijc. 

Nu, vrouwe ontfaermich ende gbenadich, 
Te di roupen wi, die zijn mesdadich, 
Ende vul ghebreckeliker zonden, 

Swaerlic besmet ende seer verladich ; 
Jouwe hulp, vrauwe, es so gheradich, 
Negheen meinsche en cant ghegronden. 
Hu loven wi met allen monden , 

Ad te clamamus tallen stonden , 
Confortereghe ghestadich, 

Lost ons van den helschen honden, 
Altoos willi ons verslonden ; 

Cracht ghef ons hem te zine versmadich, 
Rechtvarich ende in duechden dadicb, 

In di so hoopt elc zondich lijf. 

Moeder, maghet ende wijf, 

An di so roupen wi meere ende minder : 
« Rouct onser of wi sijn kaitijf. » 

Op di so roupen wi even stijf 
Met herten, wi aerme kinder, 

Vul ellenden hier ende ghinder : 

« Altoos wilt wesen ons bewinder, 

Lost ons te tijt vor tsfiants kijf; 

Laetstu hem staen na onsen inder, 

Ende du dan niet best ons ontbinder, 

Exules filii Eve gherijf, 

In doghene cliven wi even stijf. 

Al vul gratiën, roze root, 

Helpt ons in allen wederstoot, 

Recht eist dat elc dijr hulpen aenva; 

Godt bi den inghel di ontboot 
Ons te belpene uter noot. 

Ave, gracia plena, 

Dominus, ende daer na 
Woortsu sijns vul, Maria, 

Ontfaermet onser, cleen ende groot, 
Crachtelic ons te hulpen sta; 

Ad te suspiramus, sla 

Tonswaert dijn oghen in dure der doot, 

Aelt ons metti in Abraems scoot, 

Na der schrifture orconde. 
o Vrouwe, so bestu van Gods monde 
Salich, helich, ghebenedijt. 

Ten mochte noit, no het en conde 
Refuus ghepeins van enicher zonde 
An di ghecomen, tenigher tijt: 

In dinen gheest was God bevrijt, 

Lofs ghi alles waerdich zijt, 

Laet u ontfaermen talre stonden 

Ons zuchten, ons weenen ende ons ghecrijt, 

So dat wi keren ons jolijt 

Te di, gementes et (lentes uut gronde; 
Vrouwe, ons troost bi di begonde. 
o Vrouwe, die zijt boven der manen, 
Sonne, die in elcker banen 
Met uwer rayen bescinct gratie 
In dit allendiche dal van tranen, 

So wilt te duechden ons vermanen, 
Ende hoet ons vor tsfiants temptatie; 
Rouct onser, so dat onse nacie, 

In hac lacrimarum valle spacie, 

Crighe de zonden of te planen. 
Ontfaet, vrauwe, ons salutatie, 

Ruumt ons van allen falatie, 

Daer ons de viant bi mach tanen , 

En es hier tsine maer een wanen; 
Sterre zi di, die den nacht 
Ons ten lichten daghe hebt bracht, 
Glaerheit vul van shemels dauwe, 

U bidden wi, ghi hebbes macht, 

Laet ons te tijt des viants cracht 
Qntstaen, dat wi uut sinen ghelauwe 
Sijn. Eya, ergo, weest up trauwe 
Advocata nostra, vrauwe, 

Dat ons dijn edele werde dracht 
Niet en zende in ewichen rauwe, 
o Vrauwe, als men elx ordeel scauwe, 
Sijt ons vorsprake, ende ons bewacht 
Crachtelic vor tsfiants geslacht, 
o Alre omoeden exemplaer. 

Neemt ons in hoeden, speghel claer, 

Vrijt ons voor den helschen vos, 

Ende dine ontfaermiche oghen staer 
Recht up ons in den lesten vaer; 

Tlijf es hier in mesdaden gros, 

Helpt ons van zonden maken los, 

Eer ons tot hem der hellen ros 
Trecke, ende stiert ons altoos naer 
lllos tuos misericordes oculos, 

Hier in dit aerme eerdsche mos, 

Ende dat vy moghen openbaer 
Scauwen die vruechden sonder jaer. 
Van hoverden ende van nide 
Maect ons vri, dat wi te tide 
Bekeeren ter omoedicheit, 

Ende van luxurien ende van stride 
Niewer in te werdene blide, 

En sie der sielen zalicheit; 

Doet ons altoos zijn bereit 
In verken daer Gods eere in leit. 

Comt, keert u oghen ghebenedide 
Tonswaert, want ons nauwe steil, 

Vul smetten es ons vleeschich cleit; 
Maria, ad nos converte stide, 

Fel es die viant van beride. 

Raeye, daer dheliche gheest in sceen, 
Vrouwe* ende wilde vleesch ende been 
Claerlijc bin uwen live ontfaen; 
Toedoen no hulpe ne wasser gheen 
Van niemen dan van Gode alleen; 

Met minnen haddi hu bevaen, 

U gaf hi cracht ende rein vulstaen, 

Ende moeder ende maghet sonder waen , 
Noit maghet en was so reen; 

Te tijt helpt ons van zonden dwaen, 
Reine, so dat wi scouwen aen 
Jhesminne, die den helschen steen 
Scuerde, ende sprac sire vrienden ween. 
Tempel Gods, vercoorne zale , 

Yertoocht ons in den lesten male 
Jhesuse, dheliche vracht van di; 

Na desen levene so hale 
Ons so dat ons niet en fale 
Benedictum fructum ventris tui; 

In allen node, so stant ons bi, 

So dat die ziele behouden zi. 

Puert ons van zondeliker quale , 

Ontfaet die bedinghe van mi, 

Salve mater Domini, 

Troost mi, want ic in zonden dwale, 
Helpti mi niet ic neder dale. 
o Glorieuse, vercoorne bruut, 
Goninghinne, die den tribuut 
Hebt verwonnen van vrau Yeven ; 
Christus cam des levens fruut 
In di ghedaelt, die di saluut 
Lieflic ontboot sonder brieven; 

Int cruce hinc hi tusschen twee dieven, 
Vercoorne maecht, laet u ghelieven 
Mi hem taenziene na slevens uut; 
Ontbiedt ons vor des viants grieven , 

Sijt ons secours vor al meskieven, 

Toocht ons na dit levens uut 
Eevelic des hemels cruut: 

Nobis post hoe exilium. 

Diva flos, dei templum, 

Et virgo, vrouwe ghebenedijt, 

Ostende na dit levendum 
Claerlic dinen zone Jhesum. 

Lost ons in die laetste tijt, 

Ende quijt ons vor des duvels nijt, 
Moeder, ondoe den mantel wijt, 

Ende dec ons aerme, al niet som; 

Ne sijn wi niet van di bevrijt 
So blijf wi eewich in subdijt; 

Ontraec wi in de weghen erom , 

Pijnlic bliven wi int ghedrom. 

Ie aerm meinsche, zere bezondich , 
Aenroupe di ende dijns vermondich , 
o Glemens, vul des hemels gave, 

Dijn kijnt so saechstu anghen wondich, 
Van rouwen waerstu so dorgrondich, 
Liever moeder, sciet nie kints ave, 
Glagbende ghinstu tsinen grave. 

Jan was dijn troost, dijr herten lave, 
Sulc wissel en was noit niemen condicb, 
Vrijt ons voor den helschen rave 
Int ende, dat hi ons niet en scave. 

Rouct mijns, ende maect mi duechden.... 
Ghierich es hi ende verslondich, 

O pia gloriosa Ave, 

Regina vul alre medecine, 

Gratia beala mater Dei; 

O dulcis, onser alre pine 
Mueehstu metter ghenaden dine 
Al verbidden; memento mei! 

Raen es mijn leven als een ei, 

Ic bem nu bier ende morghen vei, 
Alte onzeker es hier te zine, 
Antreckel es der zonden rei. 

Maria, hoet mi vor tghescrei, 

Ende vor die ewiche karine; 

Nem met di de ziele mine; Amen. » 

In dese Oratie es verclaert 
Al uute Salve Regina; 

Neimt van boven neder waert 
Vorsienlic so eist gheopenbaert, 

Also als icker mi an versta, 

Niet dat ic dichter bem vermaert. 

Hu biddic sondich sere beswaert, 
Voor mi een Ave Maria 
Leest dat mi God so langhe spaert, 
So dat ic mi van zonden dwa 
Te tijt eer mi hier tlijf ontga. 

ï£et ïpben u 


Benedicite, Dominus, 

Almachtich God, hereJhesus, 

Id uwer handen ghevic mi, 

U helighe gracie sta mi bi, 

So dat mijn bede si bereit 
Tot mjner zielen zalicheit, 

Wat ic te biddene besta ; 

Mine besmette zinnen dwa 
Van ghepeinse der werelt lette. 

Mine memorie ic an di sette, 

So dat di bede mire memorie 
Werde ghehoort in uwe glorie; 

Here, uwe ghenaden grondeloos 
Verleent mi, so dat ic altoos 
U minnen moet in al mijn doen , 

Ende ontfaet mijn orisoen. 

Pater Noster, etc. 


o Here, al bem ic zere bezondicht, 
Laet mir herten zijn ghecondicht 
Hu zwaer torment sonder ghelijc, 
Ende dat ic hier up eerderijc 
Met minen tranen so bedouwe 
Dat icker ne beseffen scouwe; 

Mine herde herte so verbreke 
Dat soe met uwer minne ontsteke, 

Ende mi dit eewiche toeval 
Niet so bedwinghe hier int dal, 

Mijn ziele en si in een versamen 
Ter uwer helicher werder name. 

Pater Noster, etc. 

o Here, drievoudich God in een , 

Sliert in mi berauwich ween, 

Soe dat mijn herte met u lide, 

Dat ghi u liet te Maetentide 
Gussen , vanghen ende verraden, 

Ende van den Joden zere versmaden 
In het hoveken daer si u vonden. 

Daer gaefdi u vor onse zonden 
Ende zweetet vater ende bloet. 

Dien overvloeyenden omoet, 

Die ghi daer toghet tonser vrouden, 
Gerechte wi ghedincken souden ; 

Want ghi die God waert, here, alleine, 
Gaeft u om ons te desen weine; 

Wi aerme, die te zonden leven, 

Nu we cuenen u niet weder gheven 
Dad wi vergolden dese scout, 

Die ghi gaeft om ons behout, 

Niet dan een bekennen claer. 

Uwer bittrer pinen swaer, 

Ende dat hu elc met herten minne. 

Nu helpt mi, here, dat ic ghewinne 
Sulc beweenen ende sulc screien 
Dat hu mijn leven moete greien. 

Pater Noster, etc. 

o Here, die almachtich zijt, 

Te Priemen daedsi u despijt, 

Ende leeden u, ten seiven stonden , 
Versmadelike ende vast ghebonden, 

Voor Pylatuse, haren prelaet, 

Ende refuseerden uwe daet. 
o Heere, diet al heift ghewracht 
Hemel, eerde, dach ende nacht, 

Ende datter binnen es bevaen , 

Ghi liet u spotten ende slaen , 

Als een der minster creaturen. 

Nu willic mijn aerme herte puren 
Van der weilden hier op eerde, 

Ende van der stinckender hoverden; 

Want ic aerme niet weirdich zi 
Der pinen, die ghi leet om mi, 

Ende ic mi hier so soude draghen , 

Mijn leven en mochte u behaghen ; 

Dies leent mi, here, sulc toeverlaet 
Dat ic ghekenne goet ende quaet, 

Ende ic ghecrighe sulc een gruwen 
Dat icker tquade bi mach scuwen , 

Ende ic hu minnen ende kennen lerc. 

Pater Noster, e(c. 


Al Tiertse tide , lieve here, 

Waerdi ontclcet al moedernaect, 
Ende onder viande gheraect; 

Nochtan so waerdi selve haer vriend. 
Onnoselike ende onverdient 

Met gheseien si u tlijf dorsioughen. 
Omoedelike ghinc di u voughen 
Selve te stane an die columme, 

Eode liet hu slaeu al omme ende omme 
So seere, dat men niet en sach 
Dat yet gheheels an u leden lach, 

Uut groter minnen ende uut trouwen, 
Hu helich vleesch van duerhouwen. 

Uut groter minnen ende uut trouwen, 
Verleent mi, here, mijn aerm vleesch 
Te dwinghene in der zonden eesch , 

Ende mi dat bitter ghesel-slaen 
So mijn herte moet duergaen, 

Dat icker bi mijn aerme ziele 
Ghecrighe uut desen aermen wiele, 

Te tijt eer mi de viant plaghe. 

Pater Noster, etc. 


Wel, lieve here, te Middaghe 
Drouchdi selve u cruce zwaer, 

Ende clomter mede up Monte Calvare, 
Up den beerch van dier justicien , 

Daer u die Joden bi malicien 
Soe jugierden valschelijc, 

Dat ghi verdrouch omoedelic. 

Ghi, die alleine waert here van rechte, 
Gaeft u over onder cnechte. 

Die niet en wisten wat si daden, 

No recht ne kende no ghenaden. 

Here, ghi wistet al alleine, 

Ende caemt in desen eerdschen weine, 

Ende wildet dese pine doghen 
Om ons te lossene, ende te toghen 
Vulmaecte minne ende omoedicbeit. 

Ic aenroupe uwe ontfaermicheit 
Dat soe mi so boude in dien , 

Dat ic up eerde al mijn gbesscien, 

Eist pine, eist anxst, eist quaet, eist zoet, 
Te uwer eeren liden moet, 

Ende uwes ghedincke so in desen 
Dat ghi mijn hoochste gheer moet wesen. 

Pater Noster, etc. 


o Here, die de zonden of dwoucht, 

Te Noenen so waerdi ghevoucht 
Ant cruce , dat ghi selve brocht, 

Daer toe die Joden hadden ghesocht 
Ende vonden bloncke naglen drie; 
Sulcke pine en zach men nie ! 

Si sloughen u handen duere. 

Dit leet uwe edele natuere, 

So dat die zenuwen entie adren 
Moesten buten haer vergadren , 

Ende scieden in dat staercke recken ; 
Want zi met coorden moesten trecken 
Uwe heliche aerme toten gate, 

Dat voorder stont dan rechte male. 
Daer na dorsloughen zi u voeten , 
o Here God, dat bitter wroeten , 

Dat hu daer gaf die naghel blonc, 

Ende des hamers grote swonc, 

Die de naghel al duere dreef! 

So dat u niet ant lijf en bleef 
Een zenuwe, no een adre mede, 

Soe en stont ghespannen an u lede. 

Een crone brochten si, ghewronghen 
Van scaerpen doornen, die zy zwonghen 
Op hu hovet gbebenedijt, 

Ende woelden u ter selver tijt 
Die tacken in u heersene diep, 

So dat bloed al over liep 
Hu Godlike anschijn wredelic, 

Daer ons af cam. 

Daer na zi dat cruce upheven 
Dat uwer herten moeste gheven 
Dat sacken ende dat herde. . . . 

Dan mocht ghere pinen gheliden 
Tote si u up hadden gherecht. 
o Here, daer ghi hinct ghehecht 
Al vul wonden ende vul smerten , 

Daer cam een dorst te uwer herten, 
Dat was na onse zalicheit, 

Ende als ghijt zeit was u bereit 
Van den Joden bittren dranc : 

Galle met aysine ghemanc. 

Omoedelike wildijt ontfaen, 

Doe zeidi: o Here, hets al vuldaeu. » 
Hier mede gaefdi uwen gheest, 

Die welcke wese mijn vulleest, 

Dat ic den roinen so moet gheven 

Dat hi bi ha daer es verheven. 

Hier na cam met groten ghere 
Die blende Jode metten spere, 

Daer hi u naer int herte stac, 

Daer water ende bloet uut sac. 

Dat heliche water ende dat bloet 
Up des blenden oghe ontstoet 
Daer hi de blentheit mede verdreef, 
Ende eweliker ziende bleef, 
o Here, mi doet mir herten smaken 
Hu liden, dat ic mach gheraken 
Uut deser zwarer deemsterheden 
Van den zonden hier beneden , 

Ende ic ghedincke so uwer pine 

Datter bi de ziele mine 

Ten laetsten come, sonder vaer, 

Daer zoe u mach scouwen claer 
In de glorie van uwen rike , 

Van eeuwen teeuwen eeuwenlike. 

Pater Noster, etc. 


o Lieve here ghebenedijt, 

Daer na alse cam ter Vespertijt, 

So waerdi van den cruce weder 
Daer gheleit ter eerden neder. 

Hu werde moeder u ontfinc, 

Noit en sach men drouve dinc 
Dan soe daer an u moeste scouwen; 

Dor haer so sneet dat sweert van rouwen , 
Daer Ancelmus vele of screef. 

Den groten rouwe die soe dreef, 

Die moete mi so comen in, 

Dat icker bi ghesalichl bin, 

Ende icker trike bi ghewinne , 

Daer zoe bi u es Coninghinne. 

Pater Noslcr. etc*. 


Jhesus Christus, spegel claer, 

Te Complien, cort daer naer, 

So waerdi gheleit int graf; 

Ai de werelt hu begaf, 

Sonder u moeder ende Jan. 

Moeder herte nie ghewan 
Sulken rouwe ende sulc leit, 

Als zoe van u dede een ghesceit. 

Ten derden daghe gbi verreist; 

Heer God, nu so weist 

Mijns ghenadich, als ic verrise 

Dat men mi metten salichen wise. 

Pater Noster, etc. 


Vader, sone ende helich Gheest, 
Almachtich God ende een vulheest, 
Die in so groter omoedicheden 
Aensaecht tverlies van hier beneden, 
Dat bi Yeven al toequam 
Doe di zonde eerst annam , 

Die ghi weder hebt veijaecht , 

Ende daeldet in een zuver maecht, 
Ende ghedoghet hier op eerde 

Pine, versmaetheit ende onwerde, 

Ende hebt den wech ons wel verwijst. 

Ic biddu, here, dat ghi spijst 
Minen crancken gheest van binnen 
Met duechden ende met uwer minnen. 
Mijn herte voucht gedinckicb tsine 
Up uwe bittre zware pine; 

Mine V zinnen wilt so dwaen 
Dat zi nieuwer na ne staen 
Ten zi mire zielen zalichede, 

Ende wilt mi hoeden telker stede 
Vor scande, vor zonde, vor scade. 

Met uwer godliker ghenade. 

Al deser werelt tribulatie, 

Daer toe der vianden temptatie, 

Daer tjeghen gheift mi cracht ende macht 
Dat iet verwinne dach ende nacht, 

Ende dat ic hier sulc leven leede 
Dat ic van u niet en sceede, 

In moet u scouwen in u rike 
Van eeuwen teeuwen eeuwelike. 

31 be jfl&aria. 


Ave , vul des hemels gratie, 

Reine moeder pure, 

In u cam metter salutatie 
De here der nature. 

Vrauwe, verdrijft van mi temptatie ; 
Mijn herte, mijn zin bevure 
Dat ic u mach doen visentatie 
Met beden deser ure. 

Ave Maria, etc. 


Maria , soete, werde name, 

Alre hoochst verheven; 

Al tgheslachte van Adame 
Ware verloren bleven, 

Ne ware dijn suver lechame, 

Daer langhe of was ghescreven. 
o Vrouwe, boet ons vor sonden blame , 
Wi snevers in dit leven. 

Ave Maria, etc. 

Gratia hebdi ons ghecreghen, 

Maghet ende zuver moeder, 

Bi u es God tot ons gheneghen , 

U kint ende onse broeder. 

Wi hadden, ne waerdi gheleghen , 

Noch in tsviants loeder, 

Vrouwe , al eist dat wi sonden pleghen, 
Te tijt sijt onse behoeder. 

Ave Maria, etc. 


Plena van des hemels dauwe, 

Dan mach u niet ghebreken , 

Uut uwer bede, hemelsche vrauwe, 

Alle ghenaden leken. 

Wie aen u roupt met goeder trauwe 
Ghine cuenten niet versteken; 

Lost ons, vrauwe, uut allen rauwe, 
Ende vor des viants treken. 

Ave Maria, etc. 


Domimu hadde u recht vercoren 
Als sine vercoren zale; 

Hi wilde van u sijn gheboren, 

Ende cam in desen dale. 

Al dat te voren was verloren 
Verlossedi altemale; 

Hoedt ons, vrouwe, vor allen toren , 
Ende vor alre ander quale. 

Ave Maria, etc. 


Digitized by v^-ooQle 



( 51 ) 

Tecum roupen wi ghemeene, 

Die vui sijt van ghenaden; 

Hets recht, u bede mach allene 
Allen last ontladen. 

En es sondare groot no clene, 

Ghine moetene beraden; 

Ic hebbe zonde menighe ene, 

Nu staet mi, vrauwen , in staden. 

Ave Maria, etc. 


Benedicta vor alle wiven 
Sidi vul zalicheden, 

An u ne mochte nie becliveu 
Ghepeins van dorperheden; 

Maer een rein omoedich 
Was vast in u besneden. 

Werde vrauwe, helpt ons verdriven 
Den viant tallen steden. 

Ave Maria, etc. 


7u, ontfaermiche coninghinne, 

Troostiche der zondaren, 

Verlicht mine aerme crancke zinne, 

Die nacht ende dach verswaren; 

Mijn zonden zijn groot, mijn duecht es dinne, 
Ic vreese nu vor mesvaren, 

Bidt uwen zone dor uwe minne 
Datli mi wille sparen. 

Are Maria, etc. 

In mulieribus , werde maghet, 

Den prijs hebdi ghewonnen ; 

Daer o name eist dat ghi crone draghet, 
Verheven boven der zonnen. 

Langhe wasser na ghevraghet 
Dat bi u was begonnen, 

Wilt mi eer mi de viant plagbet 
Uwer helpe jonnen. 

Ave Maria, etc. 


Et benedictu8 sijn alle die gone, 

Die uwe name eeren ; 

Uwe vulmaecteit es so scone, 

Des prijs moetic onberen. 

Vrouwe, metter hemelscber crone, 

Doet ons met u gheneren , 

Als u ghebenedide zone 
Sijn vonnesse sal keren. 

Ave Maria, etc. 


Fruclu8 werdt al openbare 
Elcken daer vor oghen, 

Up den dach, die wi met vare 
Wel verduchten moghen. 

Toocht hem, moeder, werde care , 

Wat hi heeft ghesoghen , 

Ende doet so vele dat hi ons spare 
Vor dat langhe doghen. 

Ave Maria, etc. 

Ventris heifti hooch verheven 
Bi hem in sijn rike, 

Vrauwe, daer sal hi met u leven 
Met vrnechden ewelike. 

Ghi maecht verbidden, hi mach vergheven; 
Bidt vor ons eenpaerlike, 

Wi aerme, die in sonden sneven, 

Dat hi ons niet besvike. 

Ave Maria, etc. 


Tui, maghet, moeder reine, 

Ne moghen wi niet derven ; 

Want an u staet onse hope alleine, 

Ghi moet ons troost verwerven. 

Der werelt toeverlaet es cleine, 

Ende emmer moeten wi sterven; 

Wijst ons aerme al ghemeine 
Ter eweliker erven. 

Ave Maria, etc. 


Amen , amen, tallen stonden , 

Vor alle creaturen, 

Dat ons God in zwaren zonden 
Niet ne late ghednren. 

Ic bem zondare, ic wils n monden, 

Mi rauwets teser aren, 

Maria vrouwe, sijt een orconden 
Der broosheit mijnre naturen. 

Ave Maria, etc. 

Staerct rainen wille van of te stane, 
Ende meerset minen rauwe, 

Maect mi ghewillich om tontfane 
Penitencie, vrauwe, 

Ende cracht van wachtene voort aue. 
So wat ic bescauwe, 

Hoet mi, vrauwe, in stane, in gane; 
Up u ic mi betrauwe. 


Einde. 

LIEDEREN. 


in. 


Here God, wie mach hem des beclaghen , 
Die sine ghenouchte crijcht op erde; 

Hoe mach hem dan den tijt behaghen, 
Die nie ghewan daer hi na gherde! 

Hi es te voet, tgheluc te perde, 

Met rechte lijt sijn herte pijn; 

Want elc, ende ec neemt gerne tsijn. 


Ic weinsche hem heyl op elcken dach, 
Die sinen boele hout stede ende trouwe; 
Maecht hem gheburen of en mach, 


(*) De melodien, welke vóór elke lied in het Hs. zich bevinden, hebben wy 
op steen doen teekenen cn in fac-sirailen onder een veraendings-cyfer hier 
achter bygevoegd. 

Dat men geen onsteide an hem scauve. 

Ic gheve mijn steide der liefster vrouwe, 
In wien dat rust die hertze mijn; 

Want elc, ende elc neemt gerne tsijn. 


Wi maecht beniden eenich-zin 
Dat lief ende lief te zamen gheren; 
Want alle bliscap vint mer in, 

Ende ooc en can ment uiet gheweren. 
Tzwaer, het mach eiker herten deren 
Dat niders hier in doen venijn; 

Want elc, ende elc neemt gerne tsijn. 


Men can ghelijc ende onghelijc 
Met vruechden voughen niet in eyn; 
Maer altoos es in vruechden rijc 
Lief bi lief in trouwen reyn. 

Een kerel ghert der vruechden gheyn, 
Hi mint den scat, spise ende wijn; 
Want elc, ende elc neemt gerne tsijn. 


Selver, gout ende dierbaer steine 
Jeghen een wivelic aenzien , 

Dat prisic zeker al te cleine; 

Want ic sghelijcs bezeffe in mien. 

Mijn hertze en can di nicht ontsien, 

Ic ghere vor al die hulde dijn; 

Want elc, ende elc neimt gherne tzijn. 

II. 


Wit ende zwart, dat es een snede. 
Contrarie int gbeliken; 

Trouwe, ontrouwe; stede, onstede, 
Aerm man bi den riken. 

Dat. ... een snede bliken , 


I.... vele dinx diet merken wil. 


Hoe sal ment compareren 
Scalc, onnozel; reyn, onreyn , 
Rouwe ende solaceren. 

Teen moet tander moleren, 
Contrarie lude of stil, 

I.... vele dinx, diet merken wil. 


Lief ende leit, vree ende milde, 

Tzoete bi den zueren, 

Waer eist bevonden het en scilde 
Onmeenzaem int ghedueren. 

Elc volghet gheerne sijnre natueren, 

Al keki duer den bril, 

I.... vele dinx, diet merken wil. 

Lief ende lief, milde ende goet, 

Dit voucht al vel te zamen ; 

Wie reyn heift hertze, zin ende moet 
Sal hem in aerghen scamen. 

God geve hem heyl, diet gherne namen , 
Van Meye tote na April; 

I.... vele dinx, diet merken wil. 


III. 


Ich aen ghegheven hertze ende zin 
An eene vrouwe goet; 

Hoe verre dat ic van haer bin 
Soe es mi in den moet. 

Ten vruechden anich cranken spoet 
Of ic en zie haer lievelic scijn; 

Dan mach mir nicht verghessen zijn. 


Liever boel ic nie ghewan, 

No nemmermeer en sal; 

Eist dat soe mi der dueghet jan, 
Sone claghic gheen mesval. 

Mijn hertkin es in vruechden al, 
Alsic aenzie de vrouwe mijn ; 
Dan mach mi niet, enz. 

Hoe soudic dat ghelaten connen , 
Soe es so dueghdelijc; 

Met gansen wille willic baer jonnen, 
Soe maect mi vrnecbden rijc. 

Nie en vandic haers gbelijc, 

So goetlic es de vrouwe mijn; 

Dan mach mi, enz. 


Al haddic allen weinsch ghewolde , 
Sone gherdic nemmer bas, 

Dan ich haer eewich dienen solde; 
Want ich das nie vergas. 

Voral dat es of ye ghewas, 

Blivic in trauwen haer eighijn; 

Dan mach mi nicht verghessen zijn. 


IV. 


Ghenaden, lieve vrouwe mijn , 
Vor al der werelt uutvercoren , 
Midden in raire hertzen scrijn. 
Liever wijf was nie gheboren. 

Ic blive verloren 

Anich niet die hulden dijn; 

Dijn wijflic scijn 

Gan mi verdriven allen toren, 

Das willic emmer vroilic zijn. 

Mijn heil, mijn troost, mijns hertzen gaer, 
Staet al an eene vrouve goet, 

Ic diene haer waerlic openbaer ; 

An haer so staet mijn zin, mijn moet. 
Gheen goet 

Goric daer voren meer vorwaer; 

Al mine jaer 

So blijfstu in mijns hertzen bloet, 

So waer en das ich heinen vaer. 


Hoe mochtic das avelaen; 

Want mi en ghenoughet geen dijnc bas 
Dan haer te blivene onderdaen , 
Ghedinct das ich des nije vergas. 
Ghelooft mi das; 

Hertze ende zin aenstu ghevaen , 

Wes ich vermaen: 

Mijn hertze nie so drouve en was, 

Als ich di zie en si ghedaen. 


Ghedinct des, vrouve in duechden rijch , 
Das ich dan vaste in dijn bedvanc, 

Up erde bestu mijn hemelrijch 
Dat doet mi vroilic maken zanc. 

Sonder vergane 

Sal ic di dienen minnentlijch ; 

Want dijns ghelijch 

Ne vindic nemmermeer, goddanc; 

Des vilt ghenadich vesen mich. 

V. 


Het was een rudder wael ghedaen, 
Voer spelen duer sijn lant; 

Hi vant in zinen weghe staen 
Een joncfronwe achemant. 

Hi namse bi der witzer bant, 

Hi seide : « Vrouwe mijn, 

Nu wilwi trueren avelaen, 

Ende altoos vroilic zijn. » 


Si sprac : « Ghi moet onbiden , 
Vri edel rudder goet, 

Waer salie met u riden, 

Des willic wesen vroet; 

U trouwe gbi mi gheven moet 
Of ghy verliest u pijn. 

Nu wilwi enz. » 


Hi seide : « Scone vrauwc, 

Ghi staet in minen zin , 

Al haddi mine trouwe 
Dat ware u een cranc ghewin. 
Ic wil u geven int beghin 
Enen maerc guldijn. 

Nu wilwi enz. » 

Met eenen grammen moede 
Sprac zoe den rudder an : 

« Met uwen groten goede 
Ic mi niet ghehelpen can ; 

Ghevet mi u trauwe ende zijt mijn man , 
Dat es de wille mijn. 

Nu wilwi enz. » 


Hi sprac : « Wildi mi minnen 
In trouwen ewentlijc, 

Ghi sulter vele an winnen , 
Want ic sal u maken rijc. 

Ic blive dijn eighen minnentlijc 
Dat doet dijn wijflic scijn. 

Nu wilwi enz. » 


Hi nam de scone smaJe 
Voren up sinen scoot, 

In eenen groenen dale 

Voer hi met ghenouchden groot. 

Hi cussetze an baer mondeken root, 
Hi sprac : « Nu bem ic dijn. » 

Nu wilwi enz. » 


Hi bleef baer al sijn leven 
Ghetrouwelike bi; 

God moete hem eere gheven 
Hi was van moede vry. 

Hi dede der vrouwen, dincke mi, 
Gherechte minne anschijn. 

Nu wilwi trueren avelaen 
Ende altoos vroilic rijn. 


VI. 


Hout mer in dinen zin , 

Lief vrouwelin tsaer, 

Al sijn mijn avonturen cranc, 
lc hope tlieve sal comen naer. 

Al diuct mi tleide wesen lanc. 

So waer das ich bin. 

Of waer ich henen vaer, 

Du aens mijo hertze in dijn bedwanc, 
Doe mir also mijns hertzen gaer. 


Hout mer in dinen zin, enz. 

Ich blive daer in 
Steide al mine jaer, 

Met trouwen, vrouwe, sonder vergane. 
Doe ich di voer so doet mi naer, 

Ic sal u minlic spreken danc. 

Hout mer enz. 

VII. 

« Ic groetu , vrouwe, op minen heit, 
Dijn goetlicheit 

Die gbevet mi vruecht in alre tijt; 

Noet mer vergheit, 

Dies bereit 

Mijn dienst in trauwen, des zeker zijt. 

Ich haen verhoort, gheselle vri, 

Du aens een lief vor mi, 

Des willic dijnre groeten nicht; 

Dune blijfs mer nicht bi 
In trouwen, als ic doe di, 

Mijn hertze dies in trueren licht. 

O vrouwe, hoe solde dat moghen zijn; 
Du aens die hertze mijn , 

Vor al dat leift op erde; 

In mire hertzen scrijn 

50 leicht die minne dijo 
In also groter werde. » 

51 sprac : « Vindich dat also si 
So houti vort an mi; 

Ic wille dijns al ghenadich zijn , 

Du blijfs mijn eighen vri. 

Ich aen mer ghegheven di, 

Dit blijft in gansen trauwen sijn. » — 

« God danke u, vrouwe, der eerlicheit, 
Die du mi bebs bereit, 

Mijn hertze es nu in vruechden vast; 

Te mael mijn leit 
Es worden vrolicheit, 

Vor di sijn in mi trauwen gast. 


VIII. 


Here God, of du mi gaefs een wensch, 
So gavic eiken man sijn boel. 

Die met trauwen minne draecht. 

So waer ic een die blijtste mensch, 

Die nie up erde vruecht ghevoel. 

Here God, of du enz. 

Met rechte es sijn zin, erve ende cinsch, 
Die nie ghewan sire hitten coel, 

Des bluve arem man gheplaecht. 

Heere God, of du enz. 


IX. 


Sonne no mane nie besceyn 

Reinre dinc up erderijc 

Dan een wijf in dueghden reyn; 

Een wijflic scijn hout mi alleyn, 

In vruechden nu ende eewelic. 

Sonne no mane nie besceyn 
Reinre dinc up erderijc. 

Met ganser tra uw en ich das meyn , 
Ich blive haer eighin minncntlijc , 

Si es mijn liefste ende liever gheyn. 
Sonne no mane enz. 


X. 

Vrouwe, wilt des in dancke ontvaen 
Dat ich di sonder avelaen 
Dienen wille in trauwen reyn ; 

Mijn zin, mijn moet aenstu ghevaen. 
Mijn hertze en can di nicht ontgaen; 

Ic blive dijn eighin vry allein, 

Up erde en anich liever ghein. 

Ic blive di waerlijc onderdaen, 

Du gheifs mir vruecht, want ich en aen 
Ander vruechden groos no cleyn. 

Mijn hope es sonder twifel waen ; 

Want al mijn leit constu verslaen. 
Vranwe, wilt des in danke ontfaen, enz. 

Doet mer anschijn des ich vermaen , 

Een woort daer ic mach in verstaen 

Troost up mij o bertzen weyn ; 

Aensta ghenade an mir ghedaen, 

So woldic bertze ende zinne dwaeo 
Van alre vruecht entrauwen neyn, 

Met vruecbden eewelic gemeyn. 

Vrauwe, wilt des in danke ontfaen, enz. 

XI. 

Een wijflic wijf vul reinicbeden 
Heeft die hertze mijn dorsneden 
Int upsien harer zoeter figure, 

Dat mi dorgaen beift al die leden ; 

Des ic moet leven in onvreden 
Om hare minne, die ic pure 
Draghen wille in elke ure. 

Wat holpt al haddic haer ghebeden, 
Sone acht up mi in gheenre steden; 
Want jeghen mi es soe te sture , 

Dies es mi hope ende troost ontgleden. 
Een wijflic wijf, enz. 

Uut alre vruecht bem ic ghetreden , 
Want mijn hertze heeft mi onstreden 
Ene die zoetste creature. 

In wil an niemen el besteden; 

Want edelic zijn al haer zeden, 

Wie vonde een wijf van beter nature , 
Al ghinghe een man de werelt dure. 

Een wijflic wijf vul reinicbeden, enz. 

XII. 


In noyaelre trouwen 6jn, 

Sonder fraude of malengien, 

Willic eewich haer dienre sijn , 

. . . deucbt ende vreucht doet si ghescien, 

.haer wivelic soete aenzien 

. . . binnen in mijnre hertzen scrijn, 

Naest Gode so moet dat herte mijn 
Altoos bliven haer eighijn. 


Al warich heinen over Rijn 
Gheheel soude haer mijn herte bliven ; 
Want haer wivelic anscijn 
En can men uut mi niet verdriven. 
Mine bliscap ware niet te scriven 
Gaef soe mi troost een lettelkijn. 

Naest Gode so, enz. 


Hoe mochtich achten eenighe pijn, 

Die mi haer minne doghen doet; 

Want als die edel duutsche wijn 
Mach si verheughen minen moet. 

Wat soe mi doet, docht mi niet goet, 
Ic ware onwetender dan een zwijn. 
Naest Gode so moet die hertze mijn 
Altoos bliven haer eighijn. 

XIII. 


Omoedich, simpel, goedertiere, 

Minlic wesende in alre maniere 
Es die overscone figure; 

Reynicheit es in elcker are 
Ghefondeert in haren persoon. 

Recht eist dat cranc es mijn loon, 

Ic ne dars haer niet ghewaghen, 
Eewich willid helende draghen 
Tote mi de doot mijn leven verbiet; 
Hets recht, in bem haers werdich niet. 

Ghenougeliker dan ic iusiere 
Es soe daer ic mi up versiere; 

Felheit was nie in hare nature, 

Trouwe es in haer herte pure, 

Minlic, edel, zoete ende scoon 
In rechter dueghet sonder hoon; 

Doch wil ic haer mijn liden claghen, 

In haer so maghic troost bejaghen; 
Neemt so mijns ware als so mi ziet, 
Confoort wert mi daer of geschiet. 


XIV. 

Of ic der vrouwen minnentlijch 
Hertze ende zin gegheven aen, 

Sone vvillich voort up erderijch 
Met onsteide niet vorder gaen ; 

Maer ghetrauwelijc vulstaen 

In al mijn doghen groot ende dein. 

Dordi allein, 

Ende anders ghein, 

So hanich tlast in mi ontfaen. 


Soe hout mijn hertze in vruechden rijch, 
Haer anscijn es so wel ghedaen; 

Ich wil haer dienen zekerlijch 
Met trouwen sonder avelaen , 

Myne houtsi nu ghevaen. 

Of ic der vrouwen minnentlijch 
Hertze ende zin , enz. 


Wie soudso mi dan doen bezwijch, 
Mijn hertze en zin di nicht ontgaen, 
Up erde bestu mijn hemelrijch, 

Ic dinke om haer wes ich vermaen ; 
Al mijn leit mach si verslaen 
Met harer zoetzer worden ein. 

O vrouwe rein, 

Sijt mer ghemein , 

Ich blive di eewich onderdaen. 

Of ich der vrouwen, enz. 

XV. 


In weerbi bilich hoe gheneren , 

De werelt es so sere verdrayt, 

Ontrauwe rijst daer trouwe daelt. 

Mi dinke zo moet der trauwe ontberen, 
Of men wert nerghens mijns ghepayt. 

In weerbi bilich hoe gheneren, 

De werelt es so sere verdrayt. 

Wat batet altoos trauwe begheren , 

Daer men niet na trauwe en hayt; 

Doch bleef geen dienst noit onbetaelt. 


XVI. 


Ic hadde een lief vercoren, 

Soe es sedert lanc, 

Soe hadde een ore verloren, 

Daer toe ghincsi manc. 

Soe diende so wel na minen danc, 
Seidic neen , soe seide ja; 

Nu gaet voren, voren, voren, 

Du gaet voren, icvolge u na. 

Ic seide : « Soete minnekijn, 

Nu gaet met mi; 

Ic wille altoos u eighen zijn , 

So waer ic zi. 

Mijn herte es u so naste bi, 

Mine rouc waer dat ic met u ga; 
Nu gaet voren, enz. 


Ic leedese in dat groene 
Bachten daverloo; 

Haddicker yet mede te doene , 

Dat laet zijn also. 

Wi waren beide in vruechden vro, 
Soe leerde mi scieten na de ko ; 

Nu gaet voren, enz. 


Ic seide : « Scone vrouwe, 

Ic bem in u bedwanc. » 

Soe boot mi haer trouwe, 

Doe riepic : « Goddanc 1 » 

In vruechden dat ic lude zanc, 

Helpe mi, here God, hoe vaste ic sta; 
Nu gaet voren, enz. 


Soe boot mi hare meyne, 

Wit als ene cole; 

De zuverlike reyne 
Maecte mi an dole. 

Wi ghinghen so ter minnen scole, 

Wine consten segghen in nova : 

No gaet voren, enz. 

Soe boot mi haer anscijn , 

Ende zeebare in fransois, 

Recht als een ongerich zwijn, 

So ghinc haer zoete voys: 

« Mi dincke, ic minne gherne iet moys. » 
Ic halp haer zinghen re, mi, fa. 

Nu gaet voren, enz. 

Ic seide: « Lief nu gaeu 
Ende gbevet mi eenen .... 

Ghelu ende grau 
Op haer lief .... 

Mijn bertken dat es al ghesont 
Als ic mi in der vruechden dwa; 

Nu gaet voren, enz. 


Soe lichtere haren caproen 
Ende seide dier .... 

Ic seide wat gadi doen 
Ende dies es God .... 

Ghi hebt mijn herteken al ... . 
Als ic mijn oghen up u sla; 

Nu gaet voren, ic volghe u na. 


Als ic sach haren ganc, 

Spien ic der vreuchden crans; 

Soe was van houden manc, 

Hoe mochte haer lusten mans! 
Wielende ghinc soe als een gans, 
Had soe gheroupen doe : ka ga: 
Nu gaet voren , enz. 


XVII. 


De capelaen van Hoedelem 

Die sonde eens nuchtens messe doen, 

Die coster die drouch bachten hem 
Sinen bouc ende sinen caproen. 

Hi seide : « Coster, lieve garsoen , 

Nu ganc een lettelkijn met mi; 

De bottekalagi de madamoers sondi sondi, 
De bottekalagie de madamoers de voustvi. » 


XVIII. 


Mijn hertze en can verbliden niet, 
Als soe niet vroilic up mi ziet, 

In wien ic vruecbden aen bespiet; 
Elpt mi of ic verderve. 

Mine can gehelpen wijf no man , 

Als soe mi geenre hulpe ne jan 
Ic moet van rauwen dwinen dan, 

Et es aldus mijn erve. 

Mijn lief es leet, mijn heyl verdriet, 
Aldus ende wers es mi ghesciet, 

Ic biddu, vrauwe, ghedinct mijns yet, 
Eer ic van rouwen sterve. 

Meerre vraecht nie man ghewan, 

Als ic u vroylic scauwen can ; 

In can ghesceiden niet daer van, 
Eenparich ic mi kerve. 

Met vruechden zinghen een vroylic liet, 
Allen rouwe van mi vliet, 

In hopen wes ghi mi ghebiet; 

Elpt mi of ic bederve. 

Mijn hertze en can verbliden niet, enz. 


XIX. 


Wel an , wel an, met hertzen gay, 
Die der minnen knechten zijn; 

In deere van der minnen vray 
God groete haer lievelic anschijn. 

Willic ons zinghen een liedekijn , 

Elc groete tsijn, ic groete tmijn. 

Nu wilwi treuren avelaen; 

Wel of, wel of, met drouven zinne, 

Die niet ne draghen reine minne, 

Die moeten bachten danse staen. 

Heere God, nu geift hem hemelrijch, 

Die ghestade bliven sal; 

Met rechten trauwen minnentlijch, 

Heift bi gheluc of ongheval. 

Mijn lopen es sonder ghetal, 

Dies es mijn hertze in vruechden al, 

Ic wille haer bliven onderdaen; 

Wel of, wel of, met drouven zinne, enz. 


Here God, boet ons vor de vileine, 

Die aergher clappen dan si zien; 

Sine hebben niet met ons ghemeine, 

Soe si ons jonnen moet hem ghescien. 

Met boser list si na ons spien, 

Hoe nauwe dat wi van hem vlien , 

Haer in den vil ons vruecht verslaen; 
Wel of, wel of, met drouven zinne, enz. 

XX. 


Mijn zin, mijn moet, mijns hertzen bloei 
Anich so minnenlijch gevuecht 
Eewich an eene vrouwe goet; 

Sonder verdriet het mir ghenuecht. 

Met rechter minnentliker duecht 
Altoos ic om haer dincken moet; 

El niet mijn hertz, mijn zin verhuecht, 

So gheift mi tallen vruechden spoet. 

Mijn zin, mijn moet, mijns hertzen bloet, enz. 

Mochtic noch van haer sijn behoet, 

Also mi minne an haer bewuecht, 

Eer mi nature stenen doet, 

So waric vro vul al der vruecht. 

Mijn zin, mijn moet, mijns hertzen bloet, enz, 


XXL 


Ic quara in een prieel geghanghen, 
Daer vandic twee ghelieven staen, 
Den tijt en consten niet verlanghen; 
In anders arem waer si bevaen. 

Hi sprac haer also minlic aen : 

« Vrauwe, mijns hertzen liefste reine , 
In wilde nummer avelaen, 

Du best mijn liefste vrouwe alleine. » 


Mettien so sprac die scone vrauwe , 
Lachende also vriendelijch: 

« Mijn boel, wien ich so wael betrauwe, 
Liever gein up erderijch; 

Des muechstu wael gbeloven mich. » 

Doe boet soe hem haer wivelic scijn, 

Ende seide aldus so minnentlijch : 

« Lief du aens al die hertze mijn ! » 

Hi sprac : « Here God, twine mocht gbescien 
Dat dit bleve eewelijc gestade, 

So mocht vi vroylic vruechden plien, 

Nu duchtic mi altoos der scade. 

Als lief wert leit, dan eist te spade, 

Hem die up onsteiden achten cleine; 

God, verde ons tween van sulken quade, 
Du best mijn liefste vrouwe alleine! » 


Dat edel wijf van reynre aert 
Sprac aldus met wisen zinne : 

« Waer trauwe met trauwen es ghepaert, 
Dat es een recht gestade minne. 

Of ic mijn boel gestade kinne 
Sal ic hem onghesteide sijn ? 

Mijn herte en heift gheen ontrauwe in, 
Lief du aens al die hertze mijn! » 

Van deser tale wart hi verblijt, 

Hi cussetze aen haer mondeken root, 
Daer mede so corten si den tijt; 

Want soet hem waerlic nie verboot. 

Sijn hooft ieidi in haren scoot, 

Met cussene bleven si ghemeine; 

Hi seide altoos met vruechden groot: 

« Du best mijn liefste vrouwe alleine ! 

Als ic dit sach ic wart bescaemt, 

Mi dinke in core daer voren gheen goet, 
Ende ic so minlic ware verzaemt 
Met haer, die mi verbliden doet. 

Vroilic mijn hertze ende ooc mijn moet! 
Met vruechden leven sonder pijn, 

Daer toe so anich cranken spoet , 

Nochtan heift soe die hertze mijn! 


XXII. 


Mijn herte onbiedt u lieven dacli, 
Alleine vrouwe mijn, 

Reinre wijf ic nie ghesach 
In trouwen also fijn, 

Ende ic wil u ghestade zijn. 

Mijn zin, mijn moet, wat ic vermach , 
Aenstu, mijn wijflic scijn, 

Recht dwincstu mi al sonder slach, 

Ic bem te male dijn, 

Ende ic wil u ghestade sijn. 

Myn herte onbiedt u lieven dach, enz. 


Maensta al sonder verdrach, 

Al varic over Rijn , 

Rouct mijns, mijn vrouwe, hoort mijn ghcclacli, 
lont mi recht loon na pijn, 

Ende ic wil u gestade zijn. 

Mijn herte onbiedt u lieven dach, enz. 


XXIII. 


Melancolie dwinct mi de zinnc 
Allein up hem en anders gein, 
Reinre wesen van beghinne 
Ic nie verzinde dat dit ein ; 

Et es alst was nu blivet reyn. 


Mi en rouc wat wene ic ghewinne 
Als ic u zie, verlieflic grein, 
Recht bezouc doet dat iet kinne, 
In trauwen rein, niet als vileyn; 
Et es als was nu blivet reyn. 

Met steiden blivic vaste hier inne. 

Alle vruecht es mi te dein. 

Rouct soe mijns met vrientlic minne, 

In hopen vindic bate allein ; 

El es alst was , nu blivet reyn. 

Mijn trauwe es vast, mine ontrauwe dinne, 
Arech es roet mi onghemein : 

Rouct mijns, mijns hertzen coninginne, 

Ic houdu over capiteyn; 

Et es alst was, nu blivet reyn. 

Melancolie dwinct mi de zinne, enz. 


XXIV. 


Mijn hertze heift groot verlangen in , 

Das ich so verre van haer bin, 

Wien ic met trauwen diene. 

Ic wille, in can ; des truert mijn zin , 
Mijn herlze heift groot verlanghen in. 

Mine can verbliden gheen gewin, 

Vor ic u sie , lief vrouwelin, 

Des staet mi vruecht tontvliene. 

Up hope ic leve , des treuric min, 

Doch heift mijn hertz verlanghen in, 

Ic weinsch u heil, wes ich beghin , 

Al es mijn heil van vruechden din, 

Ic hope u vroylic tsiene. 

Mijn hertze heift groos verlanghen in , enz. 


XXV. 

Mijn hertze, mijn sin, so waer ic bin, 
Anich u, minlic vrouwe, gegeven; 

In core daer voren gheen ghewin, 

Ende icyet sonder u soude leven. 

Mi en huecht gheen vruecht, wes ich begin, 
Als ic u niet mach sijn beneven ; 

Ich dinke up ander meer no min , 

Eewich sidi in mi ghescreven. 

Mijn hertze ende mijn sin , so waer ic bin, 
Anich u , minlic vrouwe, ghegeven ; 

In core daer voren geen ghewin , 

Ende ic yet sonder u soude leven. 


Met trauwen blivic vast hier in , 

Alle ontrauwe aenstu nu verdreven ; 

In ziele, in live, in moet, in zin , 

Es niet dan ghi alleine bleven. 

Mijn hertze, mijn zin, so waer ic bin , enz. 

XXVI. 


Negheen solaes vor vrauwen minne, 

Si sijn van herten reine. • 

Het lach een wijf van frisschen zinne 
Bi haren boele alleine, 

In anders arem vast ghemeine ; 

Si helsten vaste omtrent den erop : 

Ay mi, lieve Jacop! Ay mi, lieve Jacop ! 


Der minnen spel si beide plaghen 
Met groter melodien, 

Ende als si meest in vruechden laghen 
Viel soe in frenezien. 

Ic wane soe liet haer elder viien , 

Van vruechden riep soe den walop : 
Ay mi, lieve Jacop! enz. 


Haer boel was gram om dese worde , 
Hi sprac : « Sidi bezeten, 

Wien waest dat ic hu nomen hoorde , 
Hebdi minen name vergeten ? 

Wel an, ic wil de wareit weten , 

Me dineke ghi hout met mi u scop : 
Ay mi, lieve Jacob! enz. 

Si peinsde, als soe haer «el bedochte, 
Wat duvle hebdic gheseit; 

Vele onsculden dat soe zochte : 

Si seide het «as haer leit. 

Hi zwoer bi zijnre zekerheit, 

Ghi sult ontfanghen menighen dop. 
Ay mi 9 lieve Jacob! enz. 


Dus was dit vraukin daer bedroghen , 
Bi haren zoeten wane; 

Elc peinse om dat soe heift vor ooghen , 
Als men rolt in haer bane. 

Men betere ghene wufs met slane * 
Nochtan so makensi menighen Job : 

Ay mi, lieve Jacob! enz. 


XXVII. 


Het soude een scamel mersenier 
Coopmanscepe leren; 

Hi hiet armen Tutebier, 

Hi const hem wel gheneren. 

Daer hi sinen canis drouch , 

Een joncfrauwe riepen ende soe louch : 
« Gomt hier na, goet meerseman! » 
Naelden, spellen , trompen , bellen, 

Ic wil mijn merse hier nederstellen, 
Laet zien of ic vercopen can. 

Als hi de scone vrauwe anesach 
Hi sprac : «Ik wil mijn merse ontslaen, 
lc hebbe ghetsantert al den dach, 

In hebbe ein mite niet ontfaen. » 

Sinen canis hi ontslouch : 

« Joncfrauwe, nu souct al ghenouch ; 
Want ic u wel der baten jan : 

Naelden , spellen, trompen , bellen, enz. 


Merseman, seidesi, lieve gheselle, 

Ic hebbe een cleine cokerkijn, 

In vinde hier in no naelde, no spelle, 

Die wel voughen soude daer in. 

Hier sijn grote , ende daer soe cleine , 
Maer ic ne vinde niet dat ic meine. » 

« Joncfrauwe, wat spellen wildi dan ? 
Naelden, spellen, trompen, bellen, enz. 


« Joncfrauwe, ic hebbe een spellekijn, 
Dan es niet aldus cleine. » — 

« Cnape, wel moeti comen sijn , 

Ghi weit wel wat ic meine. 

Wildi de spelle vercopen niet, 

So leense mi of ghijt ghebiet, 
lc salt u lonen, bi sinte Jan. » 

Naelden, spellen, trompen, bellen, enz. 


Hi nam de joncfrauwe bi der hant, 
Si gingen onder hem beiden ; 

De spelle dat zoe te pointe vant, 

Soene wilder niet of sceiden. 

Gnape, hout mi dit spellekijn. 

Het sal u wel vergouden zijn ; 

Want beter spelle ic nie ghewan. » 
Naelden , spellen , trompen, bellen, enz. 


xxvm. 


Lief, alderliefst, in hertze mijn, 
Icgheveu hertze ende zinne, 

Ende wille u eighin dienare zijn ; 

Geen ander ne mach mi inne. 

Als ic u zie vruecht ghewinne, 

Ets recht, du geifs mir lief ende leit. 

Up minen heit, 

Reynre wijf, ic nie ne kinne ; 
Trouwe es in mi ende steidicheit. 


Lijf ende goet, dats eighin dijn, 

In jonsteliker trauwen ; 

El niet ic gher, dijn wijflic scijn 
Gheift mi vruecht in scauwen. 

Alsic troost van di mach ghelauwen 
Es alle bliscap mijn aerbeit. 

Up minen heit, 

Rouct mijns, lief vor allen vrouwen , 
Trouwe es in mi ende steidicheit. 

Laes dir ghenoughen mijn jonstlic pijn , 
In mach der jonst niet derven , 

Ende holt mich al vor dijn eighijn , 
Gheheil daer in te sterven. 

Al mochtic weinschen .M. werven , 

El niet ic gher, hoet mi vergeit. 

Up minen heit, 

Recht wil ic mi dijn eighin erven; 
Trouwe es in mi ende steidicheit. 


XXIX. 

Een edel, werde, reine vrucht 
Hout mi in rechter trauwen , 

Claerre dan der zonnen lucht 
Boven allen vrouwen. 

Als icse minlic mach anscauwen , 

Sone es mijn bliscap niet te scriven. 

Gheen vrucht en mach mer in den zin , 

Wien ic met trouwen steidich bin , 

Die moet eens anders eighin bliven. 

Si kent dat ic haer eighin bem, 

Hoe salie dan gheliden 

Dat eenich ander heift met hem 

Mijn vruecht ende mijn verbliden. 

Ach, leider, al mach iet beniden , 

In maecht met eren niet ontkiven. 

Gheen vruecht en mach mer in den zin , enz. 

Ic minse boven al dat leift 
Met herten ende met zinne; 

Die duecht, die ere , die an haer cleift, 

Be hout mi vaste hier inne. 

Om lief, om leit, wes ic beghinne, 

Haer eere ne willic niet verdriven. 

Gheen vruecht en mach raer in den zin, enz. 

Dos duchtic dat ic sterven moet, 

Maer niet bi haren scouden; 

Want in wil niet dat soe yet doet, 

Haer eere ne si behouden. 

Mijn leit moetic in tbeste vouden, 

Of onghenoucht sal mi ontliven. 

Gheen vruecht ne mach mer in den zin, enz. 


O vrouwe, daer al mijn troost an steit, 
Blijft mi vort an ghestade, 

Kent dat ic lide menich leit 
Van rouwen , vro ende spade. 

Ic hope een ende deser scade , 

Ghi sijt mijn lief vor allen wiven , 

Gheen vruecht en mach mer in den zin, 
Wien ic met trauwen sculdich bin, 

Die moet eens anders eighin bliven. 

Een edel, werde, reine vrucht, enz. 

XXX. 


Lucht des edels wivelics aert, 

Als ic di zie ic bem verclaert, 
Vrolic in de zinnen mijn; 

Wanneer ich bi di ben verwaert, 
Eighin , vri ende onghespaert, 
Roofstu nut mi der zorghen pijn ; 
Een wort dire jonst es medicijn , 
Troost dat al liden can verdriven. 
Toocht mi ghenaden, wijflic schijn , 
Ende ic vil u ghestade bliven. 


Lief, alre liefst, vor al dat leift, 

Als u ghelieft dat ghi mi gheift 
Van uwen monde een woort allein, 
Weinsch van vruechden mi aen cleift, 
Ende wes ic daer om haen ghesneift, 

Recht eist vergheten groot ende dein. 

Een onrein dincken ic niet en mein, 
Trouwe es mijn meenen ende mijn scriven, 
Tot in mijn ende in trouwen rein , 

Ende wilt mi ooc ghestade bliven. 


Laes dir ghenoughen, vrouwen goet, 

An di staet al mijn zin , mijn moet, 

Vri, eighen , steidicb, ongesceiden , 
Wiltu mi jonnen dijn behoet, 

Eer mi nature sterven doet. 

Reinlic wil ic des verbeiden, 

Eer ic mi van di liete ontleden, 

Ter doot liet ic mi eer ontliven ; 

Tot u wil ic mi gheel bereiden, 
Ende wilt mi ooc gheslade bliven. 


XXXI. 


Com haer te mi, mijns hertzen vrouwe, 
An dir so staen de zinnen mijn ; 

Liever wijf ic niewer scouwe, 

Laet dir ghenoughen mijn jonslic pijn , 
Ende doet mir dinen troost anschijn. 


Com haer verdriven minen rauwe, 

Als ic aenzie dat anschijn dijn ; 

Lief, alder liefst, in rechter trauwc 
Laet mi dijn alre liefste zijn, 

Ende doet mir dinen troost anscijn. 

Com haer te mi, mijns hertzen vrouwe, enz. 


Com haer, doe das ic vruecht ghelauwe , 
Altoos so vinstu mi eighijn , 

Lost mi van zorghen , het staet mi nauwe, 

Lost mijn jonst in dir bertzen scrijn, 

Ende doet mir dinen troost anscijn. 

Com haer te mi, mijns hertzen vrouwe , enz. 


XXXII. 


Blide ende vro uut zorghen laste , 

Ende nummer onghesteide zijn, 

Hier in vint men der vruechden raste , 
Datsonbekent int bertze mijn. 
Gbenoucbte es lidens medicijn , 

Daer hope in steil; 

Ghenouchte voucht leit ter vroilicheit. 


Hi zeilt met eenen zekren maste, 

Die vroilic scuwet der zorghen pijn; 
Wanneer ic bem in hopen vaste, 

So levic in een vroylic scijn. 

Bestu ghesteidich minnerlijn, 

Hoop ende verheit; 

Ghenouchte voucht leit ter vroilicheit. 

Waen ende twifel sijn mijn gaste, 
Trouwe es mijn wert tot in den fijn , 
In vinde niet, daer ic na taste , 

Doch mijn gheluc dan es niet dijn. 
Die nie ne smaecte goeden wijn 

Te biere hi gheit; 

Ghenouchte voncbt leit ter vroilicheit. 
Blide ende vro , enz. 


XXXIII. 

En es gheen vrient, up minen heit, 
Die men so lichte verwerken mach, 

Om dinc daer niet vele an en cleift. 

Het doet sijn onghestadicbeit, 

Dies ooit ghetrauwe vrient en plach. 

En es gheen vrient, up minen heit, 

Die men so lichte verwerken mach. 

Hi geift in redenen verdrach 
Dar wankelvrient niet om en gheift. 

En es gheen vrient, up minen heit, enz. 


XXXIV. 

Violein, zuver wit, 

Juechdich, soete, ende amoreus , 
Omoedich, simpel, onbesmit, 
Lievelic , scone, gracieus , 

Edel, reine, glorieus, 


Digitized by v^.ooQle 




( 95 ) 

Trouwe ende stede ghi bezit; 
Troost hem dien ghi maect penseus, 
Ende u wil dienen in al dit. 


XXXV. 


Vrient no vrient ne es so goet, 

Bi dat ic mi bevinde , 

Wil elc niet wachten anders moet; 
Ghelijc den jonghen kinde 
De jonst en neimt zaen inde. 


Daer deen vrient duer den andren doet, 
Op dat elc wel vcrzinde, 

Sone heist daer vreemtheit gheven spoet. 

Vrient no vrient ne es so goet, 

Bi dat ic mi bevinde, 

Wil elc niet wachten anders moet. 


Steidich ende onsteidich bloet, 

Staet vaste als riet in winde, 

Als mi eist ebbe, als mi eist vloet; 
Die ontstede eerst beginde , 

Ic wane hi nooit ne minde. 

Vrient no vrient en es so goet, enz. 

XXXVI. 


Hoe soudic yemen vrueehden geven 
Of ic selve ghene en aen; 

Sorghen, peinsen es mijn leven 9 
Des moet ic lust en vrueehden laen. 

Al wildi nu om vrueehden gaen, 

Si sijn mi verre ende onghereit; 

Gheen dinc vor lust ende vroilicheit. 

Dus es mijn hertze in zorghen bleven, 

Mijn beste zeker es een waen, 

Mijn hope es al een twifel sneven, 

Dus moet mijn vruecht aen wanckel staen. 
Mochtic met zorghen leit verslaen, 

So ware mi allen rouwe ontseit; 

Gheen dinc vor lust ende vroilicheit. 

Hoe soudic yemeiit vrueehden geven 9 enz. 

Aen ordine hevet mijn herte up heven f 
Dats zwart dat heift soe anghedaen ; 

Een graeu doet soe daer binnen cleven, 

Dit heift zoe ervelic ontfaen. 

Hoe salsi dan haer van zorghen dwaen, 
Want zwart es rauwe ende graeu aerbeit; 
Dus heift zoe lust no vroylicheit. 

Hoe sal ic yemen vrueehden geven, enz. 

XXXVII. 


Woude mi de vrouwe mijn 
Jonnen daer mijn zin na staet, 

So soudic in vruecbden zijn; 

Maer des so doet soe mi verlaet. 

Dinct haer dat goet, het dinct mi quaet, 
Want ics haer niet verlaten can. 

Int scade van tween witten dien 
Doet het goet der zonnen ontvlien, 
Daermens eenen met jonsten jan. 

Als ic aenscauwe haer zoete aenzien , 

So es mi therte in vruechden al, 

Als soes mi jan sal mi ghescien 
Gheluc ende heil, ende goed gheval. 

Ic duchte dat spade commen sal; 

Des blivic in der vruechden ban. 

Int scade van tween witten dien , enz. 

So wie ghewint der vrouwen jonste, 

Ende dat versegghen wil in quade, 

Hi heift verdient met suiker conste 
Datten elc reinlic wijf versmade. 

Vaert hi wel, dat dinct mi scade, 

Want het ne dede noit reinlic man. 

Int scade van tween witten dien, enz. 

Al daer mi vruecht of comeo mach, 
Dat can mi wel de vrauwe goet; 
Maer altoos ludt doe om verdrach 
Der dinc, die lief vervreimden doet. 
Dus willic stellen zin ende moet 
ln haren vrien wille dan. 

Int scade van twee witten dien, enz. 


XXXVIII. 


Het was een maecht in vruechden rijch, 
Si wilde leren bonghen ; 

Daer toe hadzoe herlze ende moet, 

Men wijsde haer also meesterlijch. 
Wanneer de snaren clonghen , 

Soe was so wael des bonghens vroet, 

Si sprac : « Wel, lieve meester mijn , 
Doet mi de snaren clinghen. 

Haer luden dinct mi zoeter zijn 
Dan alder duutsche zinghen. 

Nu geift mi vort, 

So mi behoort, dat recht accort; 

In ghere gheen ander dinghen. 


Wat sal mi zelver ofte gold ! 

In caens met al gheprisen 
Van der zoeter bonghen clanc, 
Anich den stoc in mijn ghewold, 

Ic doe mijns meesters wisen. 

Dan es de bonghe in haren ganc, 
Gheringhe slaen dat hoorter toe , 

Ende wel te pointe stellen ; 

Ende daer ment met ghenouchten doe, 

Wijst mer also 

So mach ic io, blide ende vro, 

Al minen commer vellen. 


Mijn hertze, mijn zin, ende ooc mijn moet 
Anich hier toe ghegheven; 

Vor al dat spel dat ye ghewaert 
Mach ic daer toe ghecrighen spoet, 

So woldich , vroilic leven , 

Ende men mi wijst den rechten aert : 
Mijns meisters spel verhoeghet mich. 

Ich wilt doch wael onthouden , 

Met gansen wille zekerlich, 

So werdet hem vergouden. 

Hi speilt so richt; 

Sine leven nicht, wat mir aen licht, 

Diet mi verbieden zouden. » 

XXXIX. 


Trouwe, ere, goet, zin , bertze, ende moet, 
Reine vrauwe, es eighin dijn. 

Ic weinsche u eere vor enich goet. 

Contrarie hem die wroughers sijn. 

Eighin dijn 
Es therte mijn, 

Wat ghi nu doet. 


Troost van u , vrouwe, dats mijn behoet, 
Rooft mi alleyn uut zorgen pijn, 

In u 80 rust mijns hertzen bloet, 

Claerre dan der zonnen scijn. 

Eighin dijn 
Es therte mijn, 

Wat gbi nu doet. 


Toocht mir ghenaden , beiide zoet, 
Recht blivic stede in trauwen fijn. 
lc meene al goet, des wilt zijn vroet; 
Gomt mi in hulpen, vrouwe mijn. 
Eighin dijn 
Es therte mijn, 

Wat ghi mi doet. 

XL. 


Verre van dat men gheerne ziet, 

Dat brinct verlaoghen in den zin; 

Int scuwen ghenoucht es therte ontvoucht. 

Wie sire naturen lust ontvliet, 

Hi jaecht sire herten liden in. 

Verre van dat men gheerne ziet, enz. 

Hertzen wille mach werden niet, 
Ghevoughen es hier of tghewin ; 

Onziene ghenoucht hout mi verboucht. 

Verre van dat men gheerne ziet, enz. 


XLI. 


Ic hadde een lief vercoren, 

Soe es mi worden scu; 

Daer toe hebbict verloren , 

In weet waer zouken nu. 

Soe gheift mi enen wreeden vu, 
In hebbe haer niet mesdaen. 

Wel op, wel aen, 

Wat saelt gesneift, 

Die sijn lief verloren heift; 

Wi willent zouken gaen. 

Wat baet ons daer om trueren, 

Dat ons niet werden mach; 

Dat mi niet mach gheburen, 

Des hebbic goet verdrach. 

Ic hebbe ghetruert so menighen dach, 

Ic wilt voort avelaen. 

Wel op, wel aen , enz. 

Wie hem daer toe wil gheven 
Daer mens niet vele en acht, 

Di moet met zorghen leven , 

Hem en baet const no cracht; 

Maer brinct hi ghelt, men es bedacht. 

Ten can hem niet onstaen. 

Wel op, wel aen, enz. 

Dat ghelt dat es die bloume, 

Die elkerlijc begheert; 

Dies ic mi niet beroume, 

Mijn ghelt es al verteert. 

Wie niet ne Iiecht, bedriecht ende zweert, 
Men acht sijns niet een spaen. 

Wel op, wel aen, enz. 

Nu wil ics al onberen , 

Want ics ontberen moet; 

In can nu niet gheneeren, 
ln hadde ghelt of ghoet. 

So wat ic doe, dats jegen spoet, 
Men wil mi niet ontfaen. 

Wel op, wel aen, enz. 

Na wilwi vroilic zingben 
Scamel sonder gbelt; 

Even wijt also duerbringben, 

So hebben wijt wel bestelt. 

Here God, die allen commer velt , 
Wilt ons van zorghen dwaen. 

Wel op, wel aen, enz. 


XLII. 


So wie bi nachte gherne vliecht, 

Hi slacht den huwerhane, 

Die hem sdaechs uten oghen doet. 

Raste ende paeis hem dickent liecht 
Van vele bi nachte te gane; 

So wie bi nachte gherne vliecht 
Hi slacht den huwerhane. 


Sijn zanc, zijn roup, dats waen , bedrieght, 
Dies scuwet hi zonne ende mane; 

Lanteerne ende keeze ware hem goet. 

So wie bi nachte gherne vliecht, enz. 

XLI1I. 


Ich haen een uut vercoren L , 

Int hertze mijn ghecoroneirt; 

So wat si doet dat vaecht si wel, 

Up duecht soe altoos aenzeirt. 

Sones no wreet, no stuer, no fel, 

Maer wivelic ghefigureirt, 

Ghestadich, minlic, niet rebel. 

Ich aen een uut vercoren L, enz. 

Mi ne huecht jolijt, no vruecht, no spel, 
Als soe mi niet ne visenteirt; 

AI haddic weinsch , in core niet el 
Dan haer, dus anich gevuweert. 

Ich aen een uut vercoren L, enz. 


XLIV. 


Een -M- die nye van mi ne sciet, 
Sint ic mi gaf in haer ghevaldt, 
Van haer ne vil ic sceiden niet, 

So vat mi nemmermeer ghevaldt; 
Haer duecht die es so menichfalt. 

Bi deser M* voaghic een Y-, 
Met ganser trauwen sonder scil; 
Met desen tween so spelt men mi, 
Die haer ghestade bliven wil * 

Van allen Meye tote April. 


Tusschen der *M* der *Y # so steit 
Een edel -E* van zoeter aert; 

Die ’E- bediet ons eewicheit. 

Te samen minnentlijch ghepaert, 
Niet bet magbic zijn verwaert. 


Dus volghet deser M een E-, 

Der -E* een -Y* ende elc bevrijt; 
Daer mede so spelt men min no mee 
Mey, deser overzoeter tijt, 

Daer in elc minre heeft jolijt. 


Laet u gbenoughen M alleine, 
Den Mey die ic u minlic gheve, 
Up erde en anich liever gheine. 

Gbi zijt die vruecht daer ic bi leve, 
Negheen ontsien mi van u diene. 

XLV. 


Adieu, adieu; solaes, 

Van dir ic sceiden moet, 

Me rekent mi een dwaes. 

In adde geit of goet. 

Adieu, adieu , adieu, adieu, 

Ic wil gaen «esen vroet. 

Hebbic niet, men ghevet niet, 

Dat doet mi dickent zorghen; 

Mijn ghelt es dein , ghebreict mi yet, 
Sone wil men mi niet boorghen. 

Here God, verleent mi goeden morghen, 
Te ghelde so anich cranken spoet. 

Adieu, adieu, solaes, enz. 

Solaes, het moet ghesceiden zijn, 

Wat vroomt mi langhe beide; 

Het doet mi pijn int hertze mijn 
Dat ic mi van u sceide. 

Adieu, nu ne sciedic nie so leide, 

Ghebrec mi van u sceiden doet. 

Adieu, adieu, solaes , enz. 

Gave ons God des ghelts ghenouch, 

So mocht wi vroilic zinghen ; 

Met vruechden staen na ons ghenouch, 

Ende zorghen laten springhen. 

Nu moet ic mi met zorghen minghen , 
In hebbe gheen ghelt in mijn beboet. 
Adieu, adieu, solaes, enz. 


XLV1. 


Hoe mocht mi vruechde comen aen ! 
Mijos (tertsen troost alleine 
Es mi in vreimder wijs ontgaen; 

Des zijn mijn vruechden cleine. 
Haddic ye vruecht nu nanich gheine, 
Des moet ic liden lidens pijn , 

Alst mir gheluct salt anders zijn. 


Mijn boochste ger , mijns vruechts ghewin 
Es mi al of ghesceiden ; 

Des moet ic voughen herte ende zin 
Up hopen ende verbeiden. 

Mijn waken doet mi vruecht verleiden 
Int slapen staen de vruechden mijn; 

Alst mir gheluct salt anders zijn. 


Ghenoughelic slaep, ghenoughelic droom , 
Hier in ic mi verblide; 

Int waken roeyic jeghen stroom, 

Daer ic mi toevertide. 

Mijn droom bewijst mi weder zide, 

Dat mi verblijt haer wijflic scijn; 

Alst mir gheluct salt anders zijn. 

Nu willic emmer slapen vast, 

Mi droomt so minnentlijch; 

Waer ic int waken * so gherast, 

So waer ic vruecden rijch. 

Here god, doet mi daer toe ghecrijch ; 
Want ic wil bliven baer eighijn , 

Alst mir gheluct salt anders zijn. 

O droom, die mi ghenoucht so vael, 
Hier daer sijt waer int ende; 

Du best mir vruechden principael, 

So waer ic mi helende. 

Die u te mi in slape zende , 
lc blive haer stede in trouwen fijn, 

Alst mir gheluct salt anders zijn. 


XL VII. 


Nacht ende dach, so waer ic bin, 
Anich u minlic in den zin, 

Nu ende tallen tiden; 

No weinsch, no ger, no geen ghewin 
En mach mi el verbliden. 

XLYII1. 


Ic sach in enen rozengarde 

Yan sconen blonmen maken eenen hout, 

Die gaf een wijf van reinen aerde 
Eenen ouden grisen man, die bi haer stoet. 
Totem so sprac dat beilde zoet: 

« Here, ic hebbe u in rechter waerde, 

U eyghin vry 

50 gevic mi. » 

Mettien sprac hi : 

« Des dankic di. » 

Hi sat daer bi met sinen langhen baerde. 

Langher doe ic niet ne spaerde , 

Ic groete dat wivelic beilde goet; 

Scbaemte in haer doe meest verbaerde, 

51 sprac : « Vilein, mi dinct dat ghi mestoet, 
Doet van den bloumen uwen voet; 

Maect u van hier ende gaet uwer vaerde. » 
Dat wijflic scijn 
Was eighin zijn, 

Des hadde ic pijn 
Int herte mijn. 

Hi gaf enen grijn, des mi de zin verzwaerde 

Ic sprac : « Mi wondert, scone vrouwe, 

Wat ghi versiet an desen kerel out; 

Minne ende jonst in rechter trouwe 
Sallic u gheven, zelver ende gout» 

So gaf mi orlof menichfont: 

« Mi dert, seit soe, dat ic u scauvve , 
Laet mi allein, 

Mettem ghemein, 

Sijn trauwe es reyn, 

Sijn on trauwe cleiD , 

U ja es nein; alsulc ic gein gbelauwe. 

« Ghestadich hout hi herte ende zinne, 
Sijn duecht verchiert sijn anscijn scoon; 
Hier omme eist recht dat icken minne, 
Den hoet ende ic, dat es sijn loon. 

Du minne es hoon , ghi sijts ghewoon , 
Dus willic houden dat ic kinne. » 

De kerel grijs 
Was haer amijs; 

Na haer avijs 
Haddi den prijs. 

De vrauwe jolijs die nammen bi den kinne. 


XLIX. 


Gheldeloze volghet mi, 

Wi willen zinghen een vroylic liet; 
So wie dat riker es dan wi 
Die nes van onsen lieden niet. 

Maer wie altoos na vruechden spiet, 
Die es van onser compaengie; 
Wanneer hi drouvelike up mi ziet, 
So wetic wel hoe hem ghescie. 


Ghebrec van gelde ende scamelheit 
Dat doet ons toghen drouve gelaet; 
Want als een wellecome leit, 

De *n* de -UT die segghen : Gaet! 
So wie geit heift, elc na hem staet; 
Al cant ons lieden niet gheburen, 
Dus dinct mi sijn de beste raet, 
Yroilic leven sonder truren. 


Sorgbeloos ende zonder nijt, 

Dats tbeste dat men zinghen mach; 
Guenwi duerbringhen dus den tijt, 
Beter dinc ic nie ne zach. 

Laetse trueren nacht ende dach, 
Die tgelt besluten in haer scrine; 
Noch eist beter ghelts verdrach 
Dan altoos zonder vruecht te zine. 


Heer God, al sijn wi aveloos, 
Verleent ons vruecht in onsen zin, 
Ende boet ons vor de vree altoos , 
Die niet ne geert dan ghelt ghewin , 


Digitized by v^-ooQle 



( 110 ) 

Ende hoet mi dat ic niet ne bin 
In thuus ghelet van enigher boete , 

Daer men roupt ter buerch waert in : 

Soet, soete Gheraerts! Soet, soete, soete 


L. 


Met herten ende met zinne 
Anich een minlic -M- vercoren, 

Ende wes das ich beghinne 
So es mijn liefste toe behoren. 

Mijns hertzen keyserinne, 

Als ic u zie, vergaet mijn toren; 

In u so staen mijns vruechts gewinne, 
En ware u jonst, ic bleve verloren. 


Met jonsten ic mi kinne 

Al u eighin als dincs te voren; 

Ets recht ghi maect mijn zorghen dinne, 
So lieve wijf was nie gheboren. 

Met herten ende met zinne, enz. 

LI. 


Niemen seit van andren wel, 
Wat mach dit bedieden? 

Eist om nereust, eist om spel, 
Men cant hem niet verbieden; 
Wat wonderliker lieden! 


Den eenen deert dat dander hoocht, 

Hem sonder eenighe scade, 

Ende ware hi mach, hi pijnt, ende poocht 
Hoe hine tonder dade, 

Met ghevensten rade. 


Om anders val die lieden pinen, 
Wie sach noit de copie? 

Si sijn viant die vrienden seinen 
Ghetrauwe als die zie; 

Wat, wi, welc ene partie! 


Ic vinde sulc, al eist mi leit, 
Die gerne met mi dronke; 

Sijn vrienscap es mi so ghereit, 
Hi wilde dat ic verzonke, 

Ic weet wel wat ic donke. 

Tgheselscap wil ic al begeven 
In cans niet antieren , 

Ende micken niet up yemens leven; 
Mine rouc hoe sijt bestieren , 

En si mi niet verpieren. 


Ic wil gaen duken in den ouc, 
Ghelijc den stommen blinden ; 
Smeekers hebben al den rouc, 
Binden ende ontbinden; 

In wils mi niet bewinden. 


Adieu, adieu, gheselschap al, 

Mi ic u verbiede. 

God kent die weet waer henen sal, 
Of ic van u sciede, 

Docbtic onder liede. 


Lil. 


Wat dinge men met herten doet, 
Dan dar men niet verwerken , 

Ende anders hevet crancken spoet, 
Dits openbare int merken. 

Wat sal een voghel sonder vlerken, 
Die bliven moet bin zinen sperten ? 
In wil niet doen en si met herten. 

Met herten willic werc bestaen, 

So ne sal mi niet verlangen ; 
Verlangen comt hem dickent aen, 

Die anders werc bevanghen. 

Met herten mach men dies ontgangen , 
Verlanghen brinct al werc te smerten; 
In vil niet doen en si met herten. 

So waer hem binden herten twee, 
Eendrachtich sonder sceiden, 

Daer deen den andren niet ontgee, 
Die moghen vroylic beiden. 

Met herten wil ic mi bereiden 
Daer tsoe, ondanc der niders perten ; 
In vil niet doen en si met herten. 


Here God, wilt hem ghehingen das, 

Die hem met herten bindet, 

Dat elc wel houde zinen pas, 

Ende sceidens niet bewindet. 

Hout stede ende trauwe, die trauwe vindet : 
Trouwe ne sal mi niet ontverten; 

In wil niet doen en si met herten. 

Lm. 


Een wijf van reinen zeden, 
Vulmaect van allen leden, 
Hovesch ende vroet, 

Die heift mi ghebeiden 
In gbestadicheden 
Te voughene hertze ende moet; 
Quaet aeste es al ontspoet. 


Doe seidic : « Werde vrouwe, 
Ghestadich ende ghetrauwe, 
So willic emmer zijn, 

Up dat ic trauwe gelauwe. 

Nu blivic in den rauwe , 

Men doet mi geene anscijn ; 
Verlangen doet mi pijn. 


Dat wijf van berten reine 

Die sprac : « Die minne es cleine, 

Die verlangen doet. 

Mindi anders geine, 

So blijft met haer ghemeine, 
Gheift u in haer behoet; 

Quaet aeste es al onspoet. » 

— « Vrauwe, io caent gelaten, 
Al soudser mi omtne haten , 

So heift de hertze mijn. 
lc trueren boven maten, 
lc claghe en mach mi baten , 
Niet een vingerlijn; 

Verlangen doet mi pijn. » 


Si sprac. « Ghi sult n houden , 
Vroilic ende verhouden, 

In der minnen gloet. 

Al souddi u bescouden , 

Ne latet niet vercouden , 

Na tzuere cornet tzoet; 

Quaet aeste es al ontspoet. » 

Doe andwordic bare : 

« Bi den goeden jare, 
lc ben een arem 8wijn. 

50 waer ic henen vare, 

In werde niet geware, 

An haer al sulken fijn; 
Verlangen doet mi pijn. » 

51 sprac : « Die vil becliven 
In te minnene viven, 

Die wachte na de vloet, 

Ende doe sijn sceipkin driven. 
Laettijt te lange bliven 

En doet hem nummer goet; 
Quaet aeste es al ontspoet. 

Nu laet ons wachten alle , 
Als ons de tijt gevalle, 

So wilwi wacker zijn. 

Dat men ons niet vergalle: 
Die tpaert heift binden stalle 
Verware sijn slotelkijn; 
Verlangen doet mi pijn. 


L1V. 


Ic quam ghegaen up enen dach, 
Daer hoordic bliscap ende geclach 
Twee frissche vrauwen driven. 

Die een die riep : « O wi, o wach ! » 
Mi doch te dat ic nie ne sach 
So wivelike wiven. 

Doe sprac dat droufste vrauwelin : 

« Ich aen ghegeven herte ende zin 
In trauwen; 

Men acht up mi no meer, no min, 
Dat doet mi leider dat ic bin 
In rauwen. 


Doe sprac dat ander blide wijf : 

« Hoe mach dijn edel jonghe lijf 

Io rauwen dus verkeeren ! 

Om minen wille in vruecbden blijf, 
Ende desen rauwe van di drijf; 

Du does mi ooc verzeeren. 

Hoe moochstu nu so drouve zijn! 
Dijn vruecht was meere dan de mijn 
Te voren; 

Verandert es dijn wijflic scijn : 
Hebstu dijns lieves vingherlin 
Verloren ? » 


— « Gbespele, in caent gbeswighen niet, 
Nu wilt mijn overzwaer verdriet 
In trauwen helpen helen. 

Doe ic lesten van u sciet, 

Doe addi mi allein bespiet, 

Ende ic ghinc mettem spelen. 

Ghespele, wilt beraden mi, 

So dat mijn here behouden zi, 

Bi wizen rade; 

Ic wane in comme hem nemmer bi. 

Wat salie doen : o wach, o wi! 

Het es te spade. » 


Die ander sprac : « Op minen heit, 
Dat es mi waerlic alzo leit, 
Ghespele, ic wil u claghen. 

Waer es dijn zuver ommecleit, 

Nu moestu dinen aerbeit 

Lange alleine draghen. 

Waer es dijns hertzen toeverlaet, 

In can di, leider ! ghenen raet 
Ghegheven. 

Wint np dijn baer dijn guldin draet; 
Waer es dijn vruechdenrijch ghelaet 
Ghebleven?» 

Haer aer so drouvelic up want; 

So nanaze bider vitzer ant, 

Te zamen dat si ghingen. 

De tranen vielen daer int zant, 

Die daer de blijtste was becant, 

Die ghin baer anden wringhen. 

Als ic dat sach het deerde mich, 

Dat zi haer anden drouvelich 
Te zamen «rongen. 

God jonne hem beeden bemelrijch , 
In wilde rusten zekerlijch, 

In badt bezonghen. 


LV. 


Het quamen twee ghesellen 
Up eenen wech gegaen, 

Daer ic u of sal tellen , 
Wildier na verstaen. 

Met minnen waren zi bevaen; 

Maer deen gheselle meest, 

Dat haddic zaeo verheest. 

Deen sprac : « Gheselle mijn , 

Ic sacher heden twee, 

Die ons verdriven pijn, 

Ende alre zorgen vee. 

Die minne en latic nemmermee; 
Nu ooc ghestade blijf, 

An dien liefste wijf. » 

Als dat die ander hoorde , 
Drouvelic hi sach, 

Ende hi gaf dese antwoorde : 

« Nemmee ic minnen mach, 

So cleene dinct mi zijn tbejach, 
Dat mer mi an wint; 

Ic hebbe ghenouch ghemint. » 

Die ander weder zeide : 

« Wat sal bedieden dat, 

Van u ic varinc sceide, 

Sidi nu minnens zat. 

Ghi dinct nu wesen, in weet wat; 
Wat hevet u ghescaedt, 

Dat ghi de minne laet! » 

Hi sprac met erren moede : 

« Gheselle, ghi wel ziet 

Die niet en comt te goede, 

Men acht sijns min dan niet. 

Maer addic noit na goet bespiet, 
Men soude mi roupe na, 

Daer ic nu buten sta. » 


Die ander sach te dale , 

Hi dochte mi wesen gram ; 

Hi seide : « Sulke tale 
Nie uut minnen cam. 

Ghi dincl mi wulf die waert een lam ; 
Suldi haer nu of gaen ! 

Soe es so wel ghedaen. » 


— « Gheselle, waeric rike 
Ic worde wel ghemint; 

Al minnic mijns gelike, 

Sone achtes niet een twint; 

Maer haddic geit, ic badde wint , 
Ic came al omme voort : 

Men acht up geen gheboort. » 


— « Gheselle, dine zinne 
Dinc mi wesen blonc; 

Die daer an legghen minne , 
Ende an den goeden dronc, 

Si sijn van zeden al te jonc; 
Want alle minne dein, 

Vor minne vrauwen rein. » 

— « Gheselle, ic wilse laten . 
Ilets al verloren tijt * 

Ten can mi niet gbebaten, 
Daer otnme sceldict quijl. 

Als ghi van minnen rike zijt, 
Dan seght mi u gheval; 

Want ic veder minnen zal. » 


Hi sprac : « Wildi des begeven, 

Mi dinc ghi sijt ontwuecht; 

Al sijn wi arem bleven , 

Geen leven vor ghenuecht. 

Die ghierige en heift nemmer vruecht, 
Alwaer de verelt zijn; 

Dan doet geen wijflic scijn. » 


Hi sprac : « Wi moeten sceiden , 
Ic prise den riken man , 

Ende dat mi doet verleiden, 
Gheen trauwe ic vinden can. 

Wat salie meer beminnen dan! 
So wie ghecrighen goet, 

Die hebben al den spoet. 


« Moet dan gesceiden wesen 
Dat es mi zeiker leit, 

Ghine werdes niet ghepresen , 

Doch hebbict u gesei t. 

Geen leider leit dan lief ghesceit, 

Adieu , ic blive haer bi, 
Die mach verhuegen mi. » 


LVI. 


Scinc her den wijn; 

Gheselle mijn, 

Wi willen vroilic leven; 

Het mach sulc zijn. 

Noch up den Rijn, 

Die ons gheluc mach geven , 
Al moeten wi nu sneven. 

Wat saelt ghetruert, 

De sulc bezuert, 

Een ander moet bezoeten ; 
Wat nu ghebuert 
Ic willecuert. 

God saelt noch tjaren boeten , 
Dat wi nu trueren moeten. 

In vruechden vro 
Sine wi also, 

Wi willens ons verbliden. 
Wine achlens jo 
Een averstroo; 

Die ons daer om beniden 
God geve hem al ons liden. 

God geve hem heil 
Met vruechden geil, 

Wie metten vrauwen hoven ; 
Al heift een veil 
Den «int in tzeil. 

Hi mach hem wel beloven 
Es hi des nijts te boven. 

Wel op, wel aen , 

Laet niden staen , 

Ende leven wi metter eerc ; 
Met niders gaen , 

Onnere ontfaen; 

Van haren bozen kere 
Elc man hem hoeden lere. 


LV1I. 


Sonder nommer of ghetal 
So hebbic vruecht bezeven; 

Die ic minne mi minnen zal, 

So heift mi troost ghegeven ; 

Nu willic vroilic leven. 

Wie weet of ics geloven wil, 

Want ic ne weets niet zelve; 

Haer troost heift in tverstaen ghescil, 
Hoe iet keere of welve; 

Om niet ic dike ende delve. 

Soe beift geseit soe sal mi minoen , 
Dus beift zoe baer vermeten ; 

Maer weltijt salzoes beginnen , 

Dat soudic gerne weten; 

Ic duchte soe saels vergeten. 


Vergeit soet ende iet baer verwite , 
Wat hebbic dan gewonnen? 

So salzoe secghen sceldet quite , 
Wat doetem yet begonnen , 

Die niet verbeiden connen. 


Dus willic beiden ende verdraghen, 
Laet zien wat zaelt mi baten ! 

In hebbe int zwighen, no int claghen , 
No ghedaen, no ghelaten; 

Ic peinse ic bem verwaten. 


Ghetrouwe minres , roup wi wrake 
Over zulke wiven, 

Die int ghelaet ende in de sprake 
In minnen troost bedriven , 

Ende niet daer bi ne bliven. 

LVIH. 


Ich haen ghemint, 

Men achtes twint, 

Ic moet mijn liden claghen. 
Het es al wint, 

Dat men nu vint, 

In al die minne draghen. 

Men darffer niet om vraghen, 
Ic boors so vele ghewaghen. 

Die mi wil minnen 
Moet beghinnen 
Spreiken jeghen meenen, 

Sal hi gewinnen 
Daeis van zinnen, 

Of hi saelt beweenen. 

Van -XVII- eenen 

Sone vint men anders gheencu. 

Hoe eist ghevaren, 

Die minres waren 
Ne willens nemmer ayen; 
Want zi zien tjaren 
Trauwe versparen , 

Ende ontrouwe boven draeyen. 
Dus moetzi, sulzi payen , 

Met allen winde waijen. 

Mint een wijf 
ln trauwen stijf, 

Gbef di in haer ghenade; 
Ghestade blijf, 

Maer dijn beclijf, 

Dan doet di nummer scade. 
Nu ganc haer vast te rade, 
Maer hoeti deser scade. 


Trueren, waken , 

Maghcr caken, 

Selden sonder toren. 

Breken, maken, 

Niet gberaken, 

Achter meer dan voren. 

Dit moeter al toe horen , 
Ende alden tijt verloren. 

Mint ende beziet, 

Vindi dit niet, 

So muechdijs u beloven. 

Ic zinghe een liet, 

Ende alst ghesciet, 

Dat ic bem wat bestoven , 
Willic met vrauvven hoven; 
Maer niet daer an verscoven. 

L1X. 


Nieuwe jaer, du brincs ons vruechden in. 
Nu willic minnens doen beghin; 

Daer toe so dwinct mi herte ende zin, 
Tzoe einen reinen beilde, 

Die mi so lieflic teilde. 


Hertze ende zin ende wes ich bin, 
In can haer niet ghegeven min; 
Want mi des nie ver verveilde. 


Nieujaer y du brincs ons vruechden in, 
Nu willic minnens doen begin; 

Daer toe so dwinct mi herte ende zin, 
Tzoe einen reinen beilde. 


Mochtic hacrs troost noch doen bekin , 
Daer voren coric gheen ghewin, 

Mijn heil, mijn troost, mijn cheraphin, 
Mijn hertze nie ne speilde 
Dan in dijnre weilde. 

LX. 


Nieuwe jaer, in vruechden rijch, 
Weinscic der liefster minnentlijcli, 
Met hertzen ende met zinne; 

In haer ghewaldt so gevich mich, 
Met gansen wille zekerlich , 

Mijns hertzen keyzerinne, 

Du best mijns vruechts gewinne. 


Mijn liefste reine, ghelooft mi das, 
Want ich dijns waerlich nie vergas; 
Noch blivic di ghestade 
Vor al dat es of ye ghewas. 

Mijn herte en rustet niewer bas 
Dan in dire ghenade, 
ln trauwen, vro ende spade. 


Dit nieuwe zalich vroilic jaer, 

Daer toe al die mi volghen naer, 
Blive in dire ghewalde; 

So waer ic bin , of hier of daer. 
Mijn hertze die es di even naer. 
Mijn vruecht ic van di halde, 

Met minnentliker zalde. 

Salich, vroilich, minlich wijf, 

Du best al mijns leits verdrijf, 

Hoe salstu mi dan laten. 

In minnen mi ghestade blijf, 

Ende acht up geen onsteidich kijf, 
Ne wilt mi nummer haten , 

Dune vints mi buten maten. 


LXI 


<») 


Minne, die eewich duren moete, 
Des anders name ic Jonste scrive, 
Daer ic u minlic mede groete, 
Reine, werde, lieve, zoete. 


Den derden Troost geheeten zi, 

Die vierde heet, ende staet hem bi, 
Antieren, die ic ye begherde. 

De vijfste heet, ende blijft in mi, 
Ghestadicheit, die nieman derde, 

Soete, reine, lieve, werde. 

Nu blijft ghecroont, mijn coninginne, 
Die ic vor al de werelt minne; 


(I) Hier ontbreken een of meer bladzyden. 

Te rechte ic van u troost besieve, 

Dan mochten doen ne ghene ghewinne, 
Dat ic in mi yet el verhieve , 

Soetc, werde, reine, lieve. 


LX1I. 


O wijf, dine wivelike ader, 

Es so vul der reinicheit, 

Dat ic di bliven moet ghestader 
Dan een pael, die eewich steit. 

Es mi dijn jonst dan ongereit, 

Dat dincl mi zeker onghelijch; 

Dijn zien es mi een hemelrijch. 

Voughen wi onsen zin te gader, 

So es mi allen rauwe onlzeit. 

Mijn god, mijn moeder, ende mijn vader 
Bestu allein, vor waer gheseit. 

Du best doch al dats woort besceit; 

Hoe saltu mi dan doen bezwijch ! 

Dijn zien es mi een hemelrijch. 

Hoe mochtic emmer wesen quader 
Dan ic di dade ontrauwicheit; 

Neen , minlic herte was nie verrader, 

Ic blive dijn eighin, hoe dat gheit. 

Du muechs mi gheven lief ende leit, 

Doet mi doch aen eens vruechts ghecrijch; 
Dijn zien es mi een hemelrijch. 

O wijf, dine wivelike ader, enz. 


Lxin. 


Dach na dach, in lanc so meer, 

Dinc mi haer minne wassen, 

Met trauwen vast in minnen moet. 

Nach na nacht, vernieut mijn zeer, 
Want niders up mi bassen. 

Dach na dach, in lanc so meer, enz. 

Mijn alreliefste vrauwe, leer 
Dijn herte in trauwen passen, 

Daer voren coric heil no goet. 

Dach na dach, in lanc so meer, enz. 


LXIV. 


Hoe mochtic leven sonder rauwe, 

Als trueren moet mijn liefste vrauwe; 
Want onser beider zin es een. 

Als soes mi jan ic vruecht gelauwe; 

Soe es mijn liefste ende liever geen. 

Ghestadicheit ende vaste trauwe, 

Dit es daer ic niet in en Qauwe; 

Want hets mijn ervelike leen. 

Hoe mochtic leven sonder rauwe, enz. 

Lief, als ic u vroilic scauwe, 

Mids uwen troosteliken dauwe, 

Al ware dat herte mijn een steen, 

Het soude ondoen in sulken bauwe; 

Du best mijn liefste ende liever geen. 

Hoe mochtic leven sonder rauwe, enz. 


LXV. 


Vor al dat God ye an mi wrachte, 

So dankic hem mir oghen twee, 

Di mi brachten int ghedachte 
Een 'M*, die ic nemmermee 
Laeten wil, hoet mi vergee. 

Dese ■ M • es boven allen crachte 
Machtich mijns; ghelijc der zee, 

Gan zoe mi gbeven zuer ende zachte. 

Vor al, dat God ye aen mi wrachte, enz. 

Uren, wilen, daghen , nachten 
Doet mi verlanghen , liden wee ; 

Mi hebdi vri te uwen pachte, 
Als een herde doet sijn vee; 
Anders dwinic als die snee. 


LXVI. 


O vrouwe, mijn ewelic bestier, 

Nu bestu daer, ende ic ben hier, 
Nochtan zijn wi te samen. 

Mijn herte es eewelike ghier 
Om dijn troostelic verchier. 

O vrauvve, mijn ewelic bestier, enz. 

Alsic aensie dijn scoon manier 
So moetic vruecht ghewinnen scier; 

Lief, God verde u van blamen! 

O vrauwe, mijn ewelic bestier, enz. 
LXV1I. 

Gbef mi, minlic beilde zoet, 

Dijn bertze, dijn zin ende ooc dijn moet; 
Want wat ic aen es eighin dijn. 

Mi ghelieft wat ghi mi doet; 

Prouft aen mi so sidijs vroet. 

Ghef mi, minlic beilde zoet, enz. 

Nu ghevic mi iu u beboet; 

Want du best in mijns hertzen bloet, 
Laet mi dan lief ende liefste sijn. 

Ghef mi, minlic beilde soet, enz. 


LXVIU. 


Ic hoorde claghen enen jonghen 
Tote sijnre liefster vrouwen reine, 

Dat hi van haer so was bedwongen. 

Aldinc dochte hem wesen cleine; 

In hem jeghen haer alieine 
Hi sprac : « In aen der vruechden gheine; 
Want ghi mi toocht so vreimde ghelaet, 
In weet mijns varinc gheven raet. » 


Doe sprac dat wivelike beilde : 
cc Des muechdi wel begheven , 

Wat mocht ic baten dat iet heilde ! 

Mi tvvifelt an u leven 

Dat ghi een ander hebt verheven; 

Dies es mijn herte in zoorghen bleven. 

Ho sal ic u gheloven dan ; 

Want men maer een gheminnen can. » — 


« O vrauwe, dat neraic up mijn heit, 
Mijn herte, mijn zin ende ghi; 

Daer tusschen was nie ondersceit, 
Sint ic u eerst cam bi. 

Wat ic doe of waer ic zi, 

Ic blive altoos dijn eighin vri, 
Betraudi mi dan eenich quaet, 

Sone weet ic mijns neghenen raet. » 


Doe sprac die wivelike vrucht : 

« Ik maecht gheloven leeren; 

Maer het es mi al den ducht 
Dat in u mach verkeeren. 

Mi selven soudic dan onneeren , 

Liever soudics mi ombeeren; 

Want en es no wijf, no man. 

Die meer dan een gheminnen can. » — 


« o Minlic troost, mijn hoochste gaer, 
Wilt twivel van di driven; 

Ghelooft mi das al mine jaer 
Willic dijn eighin bliven. 

Die twee ne wilden nemmeer kiven ; 
God jonne hem heil ende alle wiven. 
Eist dat mi die minne ofgaet, 

Sone weetic mijns ne ghenen raet. » 

LXIX. 


Wien doet veriangheo meerre pijn 
Dan hem die moet van lieve zijn; 
Want hem niet el ghenoughen can. 

Mijn alderliefste wijflic scijn , 

Naer u verlangt die herte mijn. 

Wien doet verlangen meere pijn 
Dan hem die moet van lieve zijn. 

So waer ic bem mijn herte es dijn , 
Blijft mi ghestade in trauwen fijn ; 
Sone mach ons deren wijf no man. 

Wien doet verlanghen , enz. 


LXX. 


Adieu , mijn troost, mijn liefste reine , 
Van u te sceiden es mi leit; 

Mijn herte blijft met u ghemeine. 

So waer ic zi, boet mi vergheit, 

In ghere niet dan ghestadicheit. 

Up minen heit mijn vruecht es cleine 
Als ic u niet bi en weit; 

Da best mijn liefste ende liever gheine! 
Adieu, mijn troost, mijn liefste reine, 
Van a te sceiden es mi leit; 

Mijn herte blijft met a gbemeine. 

Nu biddic Gode dat hi u seine 
Vor aerch, vor al onreinicheit, 

Soete lieve souvereine, 

Ne sijt mi nummer onghereit; 

In ghere niet dan ghestadicheit. 

Adieu, mijn troost, enz. 


LXXI. 


« Lijskin , wat helpt vele ghestreiden , 
Ic moet u doen dat zotte dinc. 

Ic hebt u menichwaerf ghebeden , 

Daer u niet vele an en hinc. » — 

« Her Wouter, 

Eu tast mi emmer niet beneden , 

Ginne waert een lettel stouter. » 


« Lyskin, bi deis Heren doot , 

Iladdic u op den coren tas, 

Al waerdi VII waerf so groot, 

Ic sonde u leeren tswingen tvlas. 
Wat, Lijskin, 

Vindi mi niet in uwen scoot, 

So seght dat ic een annin bin. » — 


« Her Wouter, ghi sijt al te stout, 
Van uwen feilen daden ; 

Ghi sijt out ende ghi sijt cout, 

Ic souds u wel verzaden. 

Her Wouter, 

Vermeit u niet up uwen bout, 
Ghine waert een lettel stouter. » — 


«Lijskin, minne, hout up dijn hant, 
Ghi sulles noch ontgelden. » — 

« Wacht u, Wouter, goet calant, 
Ghi sout mi moeten melden. » — 

« Wat, Lijskin, 

Laetti hier niet enen pant, 

So seght dat ic een annin bin. » — 


« Secht mi, Wouter, lieve drael, 
Wat pande wildi hebben 
Dat ic u gheve, ic jans wael, 

Een quaet jaer op u rebben. 

Wat, Wouter, 

Ne comt met ysere an gheen stael, 
Ghine waert een lettel stouter. » 

Her Wouter die was arde gram 
Van deser wreeder sprake, 

In sinen aerm dat hise nam , 

Soe sloucher voor de cake. 
«Wat, Lijskin, 

Doe ic u noch niet wesen tam, 
So seght dat ic een annin bin. » 


LXXII. 


So wie bi lieve in rusten leit, 

Van niders clappen onbedwonghen , 

Hi mach wel zinghen vroilicheit 
Tote dat de wachter heift ghesonghen : 

« Stant up, hets dach! owi, owach ! 

Dats hier gheclach, 

Met handen vast ghewronghen! 0 

Menich hertze doet dan ghesceit, 

Die also minlic sijn ontspronghen; 
Sceiden es hem tzaen bereit. 

So wie bi lieve in rusten leit, 

Van niders clappen onbedwonghen , 

Hi mach wel zinghen vroilicheit. 

Ic weinsche hem, die daer aersch of zeit, 
Ghebrec van oghen ende van tonghen; 
Want gheen solaes daer voren gheit, 

Maer dat de wachters niet ne clonghen : 
« Stant up, hets dach! owi! owach! 

Dats quaet verdrach, 

Met houden ende met jonghen ! » 

So wie bi lieve, enz. 


LXXIII. 

Mijn hertze das ist recht wael tse vreden , 
Lief vrauwelin tsaer, das du das aest 
In dire ghewald so ganselijch. 

Daer om wil ich di vriendlich beden 
Das du das minlich bi dir laest. 

Dijn hertze, enz. 

Du bist daer tzoe van zulken zeden, 
Watstu bueds of wattu zaest 
Moes sijn ghedaen ghewillentlijch. 

Dijn hertze, enz. 


LXXIV. 

Als alle dinghen sijn ghesaecht, 

So hebbic liefst dat men ghewaecht 
Van huer, die mi verbliden can. 

Daer omme eo doet geen noot ghevraecht 
Of yemen anders liden draecbt. 

Als alle dinghen sijn ghesaecht 
So hebbic liefst, enz. 


Een wijflic beild mi so behaecht! 
Al trnerdet al dat dach bedaecht, 
Ic loughe waric haer liefste man. 

Als alle dinghen sijn ghesaecht, 

So hebbic liefst dat men ghewaecht 
Van haer, die mi verbliden can. 


LXXV. 


Het sprac een hovesch minnerlijn : 

« Nieuwe jaer, liefste vrauwe mijn, 
Weinscic dir goet. 

Al mine jaer so blivich dijn, 

Des wilwi tzamen vroilic zijn, 

Lief beilde zoet; 

Hertze en zin, lijf, ziel ende moet, 
Met steider spoet 
An dijn behoet. 

Daer tzoe dwinct mi dijn wijflic scijn, 
Dat gheift mi vruecht vor alle pijn. » 

Vriendelijc sprac si hem aen : 

« Mijn hoochste gher, ic bem ghevaen 
In dijn bedwanc. 

Dijn hertze is in de mijn ghestaen, 
Wattu begers dat zi ghedaen , 

Mijn eere aenvanc. 

Dit jaer ende al mijn leven lanc, 
Sonder vergane. 

Mine rouc wies danc, 

Willic mi alre zorgen dwaen , 

Ende nimmer voort in trauwen gaen. 


Hi sprac : « Mijn heil, mijn keyserin, 
Die ic vor al de werelt min, 

In trauwen vast: 

Bi dijnre duecht ic vruecht ghewin; 
So vro en wasic nie van zinne, 

Uut zorgben last. 

Vor di sijn in mi vrauwen gast, 

Du blijfs ghepast 
Mijn hoochste rast, 

In di allein, wes ich beghin , 

Daer mach gheen ander comen in. » 


Een vingherlin dat hi haer boot, 
Dat soe an haren vingber sloot, 
So minnentlijch; 

Lettel hem den tijt verdroot. 

In sach so vriendelijch ghenoot 

Nie zeikerlijcb. 

Doe zanc dat beilde vruechden rijch : 

« Nider, zwijch, 

Wat moystu dijch.» 

Ende nimmer louch haer mondelijn root, 
So haer ghenoucht en vruecht gheboot. 


Doe sonczi beide een nieuwe jaer, 
Daer en was geen hertze zwaer. 

Dat dochte mi. 

Mochtic noch ghecomen daer, 

Daer mi mijns hertzen wederpaer 
Dus ware bi; 

Sowaricalre zorghen vri. 

O wach ! owi! 

Sone vil dat zi, 

In canre comen niet so naer, 

Helpt mi daer toe, mijns hertzen gaer. 


LXXVI. 


« Nieuwe jaer haet mich verhuecht 
Met rechter vruecht, 

Vrauwe, in dijnre hoede. 

Du aens mijn hertze also bevuecht, 
Met dijnre duecht; 

Wi soldichs werden moede. 

« Ich haen ghehadt der jaren veil 
Met vruechden speil, 

Dan can mi niet verdriesen. 

Met trauwen icht voor nider heil, 
Hoe das ich queil, 

Ich wils mi voort gheniesen. 


« Up erde en anich liever gein 
Dan du allein, 

Dat saeltu wael bevinden; 

Want ich di diene in trauwen rein, 
Niet als vilein, 

Die helt met allen winden. 


« Dus blijfstu in mijns hertzen bloet, 

Lief beilde zoet, 

Boven allen wiven. 

Du aens mijn hertze ende ooc mijn moet, 
In dijn behoet, 

Dijn eighin moetic bliven. 


« Dit jaer ende al die volghen naer, 
Trauwe, weit vorwaer, 

So blivic dir ghestade. 

Liever ledic liden zwaer, 

Al mine jaer, 

Dan ich di ontrauwc dade. 

« Nu jon mi dan dijns vruecbts gheorijch, 
Vrauwe duechdenrijch, 

Blijft in trauwen vaste. 

God jonne ons tween eendrachtelijch 

Sijn hemelrijch 

Met sijn re vrienden raste. 


LXXVH. 


Sich vor dich, ghetrauwe man, 

Die goeder minnen niet ne can 
Becliven; 

Blijfst der an, so moetsu dan 
Bedroghen bliven. 

Seikerlijch, die di wael jan, 

Hi sal di endelich der van 
Verdriven. 

Sich vor dicb, ghetrauwe man , 

Die goeder minnen niet ne cao 
Becliven. 

Hoor ende zich, du merkes an , 

Dat trouwe selden troost ghewan 
Van wiveu; 

Ende trauwe ende minne es een gbespan 
So wise scriven. 

Sich vor dich, ghetruwe man. 

LXXVIII. 


Die liefste jonst van erderijch , 

Dats minne 

Van tween , die bliven eens gbelijc 
Van zinne. 

Here God, helpt mi dat ic ghewinne 
De jonst allein, 

Die ic begher, wes ich beghinne, 

In trouwen rein. 

Mijn hertze aet minnentlijch ghevaen 
Een vrouwe; 

Haer willic wesen onderdaen 
Up trouwe. 

Mi huecht veil bet als ic se aenscauwe 
Dan ervich goet; 

Soe es alleine die mi den rauwe 
Verdriven doet. 

Op erde en soude men zoeter wijf 
Niet vinden; 

In haer willic ziele ende lijf 
Vast binden. 

Ic hope so wils mi onderwinden , 

Des bein ic vro; 

Wat zi mi jan of toe wil zinden 
Ic wilt alzo. 

Alle duechden sijn haer an 
Gheboren, 

Anders blevic arern man 
Verloren. 

In haren dienst bem ic bezworen 
Eigbin vry; 

Sorge ende pijn ende allen toren 
Verdrijft zoe mi. 

Die liefste jonst, enz. 


LXXIX. 


Dijn troost allein, 

In tranwen rein, 

So bem ich dijn; 

Vor di negein, 

No groot, no clein! 

Wilt vroilic zijn. 

Dijn lieflic scijn 
Mi alle pijn 
Verdriven can. 

Die hertze mijn 
Es dijn eighijn; 

Mijn liefste man, 

In wil di nummersceidén van. 


Ghelooft mir das, 
Hoe drouve ich was, 
Of wesen sal : 

Mi ganstu ras; 

Ende altzijt bas, 
Sonder ghetal, 

Leit gheval, 

Gheifstu mi al. 

Wes vroilic dan, 

Mir hertzen dal 
Es groot ende smal 
In dijn gbespan; 

In wil, enz. 

Ic zorghe in mi 
Dattu in di 
Ghetwifels yet; 

Of dit waer zi, 

Daer hebbic bi 
Rouwe ende verdriet. 
Wat mi ghesciet, 
Des stervens spiet 
En comt mi an, 

In sceider niet; 

So lief aenziet 
Ich nie gewan; 

In wil, enz. 


O waer ich bin, 

In peinse niet min 
Dan of ic waer 
In dinen zin. 

Vor al ghewin 
Hopicker naer, 

Al mine jaer. 

Met vruechden gaer. 
Ich di mi jan, 

Der ingle scare 
U leven spare, 

Yor tsviants ban; 

In wil, enz. 


LXXX. 


Sonder sceiden orlof aen, 

Want ich en wil, noch ich en caen 
Ghesceiden, hoochste troost, van dich. 

Hertze ende moet es eighin dijn , 

So waer ic henen vare; 

In wil els niemen eighin zijn, 

Dat vinsto openbare. 

Here God, of ic dan bi u ware, 

Was mochte dan ghescaden mich. 

Sonder sceiden, enz. 

In di vindic ghestadicheit, 

Soudic mi els bewinden! 

Dat ware grote ongheoadicheit, 

Dune salles niet bevinden. 

In di villic mijn hertze binden , 

Met gansen trnwen zekerlijch. 

Sonder sceiden, enz. 

Alvaer de ganse werelt mijn , 

Du bleifs mijn troost alleine; 

Du gheifs mi vruecht vor alle pijn , 

Met trauwen ich das meine. 

Alle vruecht waer mi tse cleine, 

Bleifstu niet mijn ghetruwelijch. 

Sonder sceiden, enz. 

Du muechs mi gheven lief ende leit, 

Vor al dat leift up erde, 

Hoe nauwe het mi van vruechden steit, 
Of wes mi ye ghederde. 

Du blijft mijn heil, mijn hoochste werde, 
Daer tzoe bestu mijn hemclrijch. 

Sonder sceiden, enz. 

LXXXI. 


Dat niemen es bestu alleine, 

Ende blijfs al mine jaer, 

Gheloof mi das, troutzaerte reine, 
Du sallest vinden waer. 

Mijn hertze die es di even naer, 

Al es mi verre dijn lieflic scijn. 

Wat mach vervreimden mi van di, 
Vrouwe, of ich dijn eighin zi, 

Ende du dan blijfs met trauwen mijn. 

Mijn hope es al mijns Ieits verdrijf, 
Nochtan moet mi verlangen , 

Dats al om di, troutzalich vijf, 

Want du mich aes ghevanghen. 

In wil, in can di nicht ontgangen, 

Up minen heit dor enighe pijn. 

Wat mach vervreimden, enz. 

Nu blijf ghestade, lief, wijflic beilde, 
Want in was nie ghestader; 

Du best allein mijn hoochste veilde, 
Dus bliven wi te gader. 

Al addic een onsteidich ader, 

Dijn duecht doet mi ghestade zijn. 

Wat mach vervreimden, enz. 

LXXX1I. 


Bedwonghen haet een zalich wijf 
Herte ende zin, ziele ende lijf, 
So minnentlike vaste, 

Dat ic moet bliven even stijf, 
Ghestade in allen laste. 


Allein besta mijns leits verdrijf. 

Mijn liden in mijn herte strijf, 

Dat es mijn hoochste raste. 

Bedwonghen aet een zalich wijf, enz. 


Als ic niet bi u bem gherijf, 
So trueric arem man keitijf, 
Gelijc den vreimden gaste. 

In trauven mi ghestade blijf, 
Daer toe mi minne paste. 

Bedwonghen aet, enz. 

LXXXÏV. 


Here God, ic claghe in alrc tzijt, 

Yor al en das du aens ghewracht, 
Duer der valscher niders nijt, 

Ende over al haer boos gheslacht. 

Si destrueren dach ende nacht 
Der zuetzer minnen vruechden cracht; 
Das wreict up hem , des biddic dijch. 
Hi nider boos, onrein, vilein, 
Aergher cruut nie zonne bescein 
Dan dijn tonghe zekerlich. 


Al das op der erden leift 
. ael di met rechte verspien mach; 
Want wie reine minne in werden heift, 
Dien benijdstu nacht ende dach. 

Niemen ne gheifstu verdrach , 

. ergher diet nieman en sach 
Dune best up erde niet nuttelijch. 

Hy nider, enz. 

Dinen valschen blade ondanc, 

So salie haer ghestade zijn; 

Want zi mich haet in haer bedwanc, 
lc hope so es soe ooc int mijn. 

Ic weet een cruut vor dijn venijn , 
Dats al dijns clappen medicijn, 

Wat muechstu dan ghescaden mych. 

Hy nider boos, onrein, vilein, 
Aergher cruut nie sonne besceyn 
Dan dijn tonghe zekerlich. 

Heer God, enz. 


LXXXIV. 


Mijn hertze die heift u uutvercoren 
Alleine met vasten zinne ; 

Geen ander mach mi inne. 

Lyever wijf was nye gheboren , 
Mijns hertzen keiserinne. 

Mijn hertze, enz. 

Ic biddu, vrau , laet niet verloren 
Die liefde dijnre minne ; 

Want ic geen liever kinne. 

Mijn hertze, enz. 

LXXXV. 


Wi willen van den kerels zinghen , 

Si sijn van quader aert; 

Si willen de ruters dwinghen, 

Si draghen enen langhen baert. 

Haer cleedren die zijn al ontnait, 

Een hoedekin up haer hooft ghecapt, 
Tcaproen staet al verdrayt, 

Haer cousen ende haer scoen ghelapt. 
Wronglen, wey, broot ende caes, 
Dal heit hi al den dach ; 

Daer omme es de kerel so daes, 

Hi hetes meer dan hijs mach. 

Henen groten rucghinen cant 
Es arde wel sijn ghenouch , 

Dien neimt hi en sijn bant 
Als hi wil gaen ter plouch. 

Dan comt tot hem sijn wijf, de vule , 
Spinnende met enen rocke , 

Een sleter omtrent haer mule, 

Ende gaet sijn scuetle broeken. 
Wronghele ende wey, enz. 

Ter kermesse wille hi gaen , 

Hem dinct datti es een grave; 

Daer wilhijt al omme slaen, 

Met sinen verroesten stave. 

Dan gaet hi driocken van den wine, 

Stappans es hi versmoort; 

Dan es al de werelt zine , 

Stede, lant ende poort. 

Wronghele ende wey , enz. 

Met eenen zeeuschen knive 

50 gaet hi duer sijn tassche; 

Hi comt tote zinen wive, 

Al vul brinct hi sine flassche. 

Dan gheift soe hem vele quader vlouke, 

Als haer de kerel ghenaect; 

Dan gheift hi haer een stic van den lijscouke, 
Dan es de pays ghemaect. 

Wrongle ende wey, enz. 

Dan comt de grote cornemuse, 

Ende pijpt hem turelurureleruut; 

Ay, hoor van desen abuze, 

Dan maecsi groot gheluut. 

Dan sprincsi alle al over hoop, 

Dan waecht haer langhe baert, 

51 maken groot gheloop, 

God geve hem quade vaert. 

Wronghle ende wey, enz. 

Wi willen de kerels doen greinsen, 

Al dravende over tvelt; 

Hets al quaet dat zi peinzen , 

Ic weetze wel bestelt. 

Me salze slepen ende hanghen, 
Haer baert es al le lanc; 

Sine connens niet ontganghen, 
Sine dochten niet sonder bedwanc. 
Wrongle ende wey, enz. 


LXXXVI. 


Ic sacb een scuerduere open slaen, 
Eens avonts, als de mane sceen; 
Als icker binnen waende gaen, 

Stac ic mi jeghen enen steen. 

In sacher niemen dan hem tvveen; 
Daer zagh ic twee witte been 
Devotelike te Gode waert. 

Peinst om mi, zuster Lute ; 
Gherne, broeder Lollaert. 

Mettien slopic ter duren in, 

Al achter eenen corentas, 

Daer hoordic dat dat zusterkijn 
Den cokerduimschen zouter las. 
Beide lagen zi int vlas; 

Decucule die daer upperst was, 

Die docht mi draven als een paert. 
Peins ommi, enz. 

In den gheest studeirden zi 
Dieper dan ic wel verstont; 


Digitized by v^.ooQle 



( 157 ) 

De broeder bleeffer vaste bi, 

Hem dochte hi was der zaken cont. 
Nochtan en vant hi niet den gront, 
Daer omme wart hi so onghesont; 

Hi bleef verwonnen in de vaert. 

Peinst ommi, enz. 

Mettien cesseirde dat ghescal, 

Saster Luten bleef den prijs; 

De broeder was verwonnen al, 

Nochtan so was hi arde wijs. 

Hi scudde sine cappe grijs, 

Daer was Amelis ende Amijs, 

Ja, naer den gheesteliken aert. 

Peinst ommi, enz. 

Goede spise ende goeden wijn 
Brochte elc van hem beiden voort; 

Ic riep : « Ic wils gheselle zijn ; 

Want daer ghebreict een derde accort. » 
Doe worden zi also ghestoort; 

Si vloon, sine spraken niet een woort, 
So sere waren si van mi vervaert. 

Peinst ommi, enz. 

De goede flasschen bleven daer, 

Daer ic te drinckene of began; 

Die wijn was zuver ende claer, 

De spise die stont mi ooc wel an. 

Hets recht dat men hem erve jan, 
Die luten leven eerst begao, 

Daer nes gheen luumkin in ghespaert. 
Peinst ommi, enz. 


LXXXVII. 


Vrauwe, weit dat ic dijn eighin zi, 
Wiltu dan minnen so mint mi, 

Sone wertstu niet bedroghen. 

Nacht ende dach peinsic om di, 
Vergheitstn mi so scillen wi. 

Vrauwe, weit dat ic dijn eighen zi, 
Wiltu dan minnen so mint mi, 

Sone werstu niet bedroghen. 

Altoos waric u gheerne bi, 

Mochtic dan zijn van niders vri, 

Sine connens niet ghedoghen. 

Vrauwe , weit dat ic dijn eighin zi, 
Wiltu dan minnen so mint mi, 

Sone werstu niet bedroghen. 

Lxxxvm. 


O! .m. «el zoete beven drie, 
Soudic dijns vergeten; 

Dat «are een grote onstedicheit. 

Trauwe ne vergaetstu nie, 

Vul eeren es dijn weten; 

Du best vul alre reinicheit. 

O ! .m. «el zoete , etc. 

Van u mi alle vrucht ghescie, 
Want ghi hebt vast bezeten 
Trauwe, eere, ende omoedicheit. 

O! .m. wel zoete, enz. 

So «es ic emmermee bespie, 

Des wil ic mi vermeten ; 

Ic blive dijn eighin hoe dat gheit. 

O ! .m. wel zoete , enz. 

Mijn herte lacht als ic u zie ; 
Slapen, drincken, eiten 
Lietic daer om, vor waer gheseit, 

O! .m. wel zoete, enz. 

En dat mi u jonst ontvlie 
So werdic zaen verbeten; 

Want sterven, leven an di steil. 

O ! .m., vel zoete, enz. 


Onrein ghepeins ende vileine 
Haestu met mi ghesmeten; 

Du mnechs mi gheven lief ende leit. 

O! .m., wel zoete , enz. 


LXXXIX. 


Mijn boel, daer al mijn vruecht an steit, 
Doet mir onstede, al eist mi leit; 

Daer up so acht hi cleine. 

Riet dat metten winde gheit 
Heift vele met hem ghemeine. 

Wat baedt ghezonghen of gheseit, 
Trauwe , scaemte ende stedicheit 
Ontgaet hem scone ende reine. 

Mijn boel, daer al mijn vruecht an steit, 
Doet mir onstede, al eist mi leit; 

Daer up so acht hi cleine. 

Wankel herte, onstedich pleit, 
Hete al verloren aerbeit, 

Dat men om di beveine. 

Du begheers der trauwen heit; 
Maer dune does selve gheine. 

Mijn boel, enz. 


XC. 


Du baens mijn bertze, vrauwe mijn, 
Dyne wilse niet bevaren ; 

Een ander heift die bertze dijn, 

Nu laet de mijn dan varen. 

O wee, ic niet verwaren can; 

Gheift mi mijn hertze weder dan, 

Ich wilse gheven dien ics jan, 

Ende leven voort in vruechden vro; 
So doe also, 

So salie jo, 

In wil niet langher sparen. 


Of du dijn hertze weder haes , 

Wes muechstu di beclagben ; 

Entu mi niet onsculden laes , 

Wes salie des verdraghen. 

Nein, daer es een ander in den zin, 
Bestu daer uut daers niemen in; 
Merc of ic dan onsteidich bin, 

Mijn hertze es daer ich gherne waer. 
Twine gaestu daer, 

Dats mi onnaer, 

Maer als ic wil niet vraghen. 


Sijnre hopen loon es vruecbden dein , 
Die hem met twifle binden ; 

Sceiden dinct mi so onrein , 

In wils mi niet bewinden. 

Steide en heift gheens zorghens gaer, 
Minne es selden zonder vaer, 

Lief uutvercoren wederpaer, 

Dijn steide zin die maect mi vro. 

So doe also, 

So salie jo, 

Dune salt niet el bevinden. 

Du baens, enz. 


XCI. 


Ghetru gbeselle, ic moet u claghen, 
Mine es niet alze wael ghesciet, 
Verloren anich vro bejagben; 

In can des nachts gheslapen niet. 

Hoe comt das tzoe! 

In weis nicht hoe, 

Mijn oghen huer ghenouchte an zaghen. 

So sprec huer an: 
leb wil , in can; 

Eer iese zie 
So hueghes mie; 

Comicker bi, mi vreeses dan. 


In can niet meer met vruechden leven ; 
Hertze ende zin, ende ooc mijn moet 
Hanich tze male wech ghegeven 
Minen liefsten beilde zoet. 

Sosi dan dich, 

Also doen icb, 

Doch haddic gheerne troost bezeven. 

So sprec haer an, enz. 


Salsi mi aldus vreimde bliven, 

In weet hoe iet gheliden sal. 

Salsi mi daer om van huer driven, 
Of iet haer dorste zegghen al. 

Sosi dan coen! 

In dars niet doen , 

Hoe sal mijn dienst an huer becliven. 
Sprec huer an, enz. 


Hope dats een vroylic cleit, 

Dat willic draghen al mijn jaer; 

Hoe nauwe het mi van vruechden steit, 
Jan si mir bas ich werts ghewaer. 

Blijf steide alzo : 

So salie jo, 

Maer emmer es mijn liden zwaer. 
So sprec huer an, enz. 


XCII. 


Ach hertze, die in liden staet 
Verborghen; 

Wie sal di troost of toeverlaet 
Bezorghen ? 

Heden trueren, vroilic morghen , 
Das dinct mi hope wesen best. 

Pourquoy ie di, enz. 


So «ie in Venus ordin leit 
Ghevanghen, 

Hem mach «el na sijn vroilicheit 
Verlanghen. 

Mijn hertze en can des nicht ontganghen, 
Doch es mijn hope om vruecht int lest. 
Pourquoy ie di, enz. 


Waer trouwe staet in reinen moet 
Ghescreven; 

Venus es hem schuldich spoet 
Te gheven. 

Trauwe sal in mi staen verheven 
Toot men mi leicht, oost, ende west. 
Pourquoy ie di, enz. 


xcm. 


Nature haet in mich so ghewracht 
Das icb met steiden bem bedacht 
Tsoe dinen dienst, troutzaerte reine, 
Wes icht beweine. 

Lijf ende goet met ganser macht 
Es dijn alleine. 

Vor di negbeine 
Sekerlijch, 

Das hueghet mych, 

Up minen heit, vrauwe duechdenrijch, 
Ghelóoft das icb met truwen meine. 


Venus danc bebbe dijn zuetse cracbt, 
Mijn hertze aenstu daer tzoe ghebracht 
Das ich ne creech so lief nye eyne 
Als di alleine. 


Nature haet in mi so ghewracht 
Das ich met steiden bem bedacht 
Tzoe dinen dienste, troutzaerte reine, 
Wes icht beweine. 

Al mijn ghedinken dacb ende nacht, 

Dats al om dir, so wie mijns acht, 

Saltuus berghessen, souvereine , 

Das buecht mi cleine. 

Trout, liefste vrauwe, mijn liden zacht, 
Rechts gonst ghemeine. 

Gheen troost mich leine, 

Das gan icb dych, 

Wes vruechden rijch 

Dijn stridicheit ghelievet mych, 

Des dankich dicb, lief zuese reine. 

Nature, euz. 


XCIV. 


Mijn hoochste vruecht, waer bestu hen, 
Das icb nu niet bi dir en ben, 

Des sijn mijn vruechden cleine. 


Al moetic wesen, vrauwe, van dir, 
Mijn hertze en can niet van u zijn; 
Yerlanghen dat verharret mir, 

Ende doet mich alte grootze pijn 
Toot ic aenzie dijn lieflijc scijn. 

Du mi verhuechs ende anders gheine. 

Mijn hoochste vruecht, enz. 


Digitized by v^-ooQle 



( 167 ) 

In can gherusten hier no daer, 
Ende alle vruecht es nu verdriet; 
Maer als ic zie dijn aenscijn claer, 
So es mir also wael ghesciet; 

Al haddic weinsch, in core el niet 
Dan dijn te zine in trouwen reine. 

Mijn hoochste vruecht, enz. 


Du best mi altoos int ghedacht, 

Dat doet dijn liefste beilde zoet; 

Slapie, vakic, dach ende nacht, 

Dijn aenscijn es mi in den moet. 

Wel mi ghenoucht wat ghi mi doet, 
Want ic so lief en creech nie eyne. 

Mijn hoochste vruecht waer bestu hen, 
Das ich so verre van dir ben, 

Das sijn mijn vruechden cleine. 


XCV. 


De steen die trect die naelde naer, 
Wien wondert das al hanich vaer 
Vor oghen die bedrieghen. 

Oghen vlieghen hier ende daer, 
Maer herte en can niet lieghen. 

Een oghe upslaen es wandelbaer, 
Maer als tghesichte wil bliven staer, 
Ende laten inwaert vlieghen, 

So moet daer therte segghen waer; 
Want zoe en can niet lieghen. 


Lijflic beilde, speghel claer, 

Mijn cracht es jeghen dijn begaer, 
Als tskints es in der wieghen. 

Dijn moetic bliven al mine jaer. 
Want herte en can niet lieghen. 

De steen die trect, enz. 


XCVI. 


Sceiden , onverwinlic leit, 
Onvruechdelijc es dijn beghin, 

Dat nemic waerlic up mijn heit; 

Ten brinctgheen dinc meer lidens in. 
Sceiden , du dwinx herte ende zin, 
So langher tijt, so meer verdriet; 
Sceiden, du ne ghenouchs mi niet. 

So liever lief, so liever paer, 

So meer verdriets den hertzen zi 
Int sceiden hets een ure en jaer; 

Solanc someer verdriets in mi, 

En hooptic niet om comen bi, 

Mijns lijfs gheduer waer als .i. riet; 
Sceiden, dune ghenouchs mi niet. 


Al es beghin des sceidens zuer, 
Tlangbe merren en es niet zoet; 

So langher dat de tijt gheduer 
Te meer verlanghens in den moet. 
Sceyden, nye en waerstu goet, 

Noch nie en es heil van di ghesciet; 
Sceiden , dune ghenouchs mi niet. 

Als ic of sciet mi was so wee, 

Mine dede nie dinc so grote pijn; 

Nu pijnt mi .m. waerven mee 
Dat ic so langhe van haer moet zijn. 
So sere verlanct der hertzen mijn, 

In weet niet wes mi es ghesciet; 
Sceiden, dune ghenouchs mi niet. 

Hope, nu hebt mijns levens danc, 
Vor alle dinc ghi mi verhuecht; 

Al dinct mi tmerren wesen lanc, 

In dinen troost vindic ghenuecht. 

Ic biddu God mi zaen bewuecht, 

Bi baer, daer ic mijn hertze liet; 
Sceiden, dune ghenouchs mi niet. 

XCVII. 


Binnen in mir hertzen cas, 

Daer staet een blo urne , die lieft mir bas 
Dan wes icb anders doen begrijf. 

Bobijn, carbonkel, no topas 
Ne sijn te prisene niet een vlas 
Voor haer, die zoent der zonden kijf. 
Dijnre roke en dooch gheen blijf, 

Rosé, vul van tsemels dauwe, 

Du best onse hope , beware ons stijf. 

De wech es ons te nauwe, 

Werde vrauwe, 

Doe ons trauwe, 

Quijt onsen rauwe, 

Ende ons bescauwe, 

Als therte flauwe, 

Eer ons ghelauwe 
Die helscbe cauwe. 

Du steis ghegroyt in eenre stas, 

Int wortel dies de planter was, 

U kint, u vader, maecht, moeder ende wijf, 
Eva leedde ons int ma ras; 

Ave weder ons ghenas , 

Om dijn omoedicbe zuver lijf. 

Dijn roke en dooch gheen blijf, enz. 

Also de zonne dorscijnt een glas, 
Ende bi der rayen groijet gras , 
So de vader een neder drijf. 

Drie rayen endende in eenen pas 
Bescenen die roze, die zuver ras 
Ontfijnc dat zaet om ons beclijf. 

Dijnre roke, enz. 


XCVIII. 


Egidius, waer bestu bleven? 

Mi lanct na di, gheselle mijn ; 

Da coors die doot, du liets mi tleven. 
Dat was gheselscap goet ende fijn , 

Het sceen teen moeste ghestorven sijn. 

Nu bestu in den troon verheven 
Claerre dan der zonnen scijn; 

Alle vruecht es di ghegheven. 


Egidius, waer bestu bleven ? 

Mi lanct na di, gheselle mijn , 

Du coors de doot, du liets mi tleven. 

Nu bidt vor mi, ic moet noch sneven , 
Ende in de weerelt liden pijn; 
Verware mijn stede di beneven, 

Ic moet noch zinghen een liedekijn ; 
Nochtan moet emmer ghestorven sijii. 

Egidius, waer bestu bleven ? 

Mi lanct na di, gheselle mijn ; 

Du coors die doot, du liets mi tleven. 


XCIX. 


Wel up, elc sin die vruecht begaert, 
Om vruechden wille trueren spaert, 
Wilt vroylic hier naer hooren : 

Een rosé es ons gheopenbaert, 

An eenen edelen wingaert, 

In midden .XII. corcn , 

Van coningben gheboren. 

O rosé, die in den hemel zijt, 

Ghebenedijt 

Sidi van allen monden. 

Al sijn wi vro, cort es de tijt; 

Een overlijt 

Crijcht ons ten lesten stonden 
Aflaet van allen zonden. 

Lesse, so heet desen rozengaert, 

Daer dese edele blouine tzaert 
In bloijet sonder doren. 

Den donckeren nacht heift zoe verclaert, 
Ende elcken zondare zoe bewaert; 

Ne ware dese rosé te voren 
Waren wi alle verloren. 

O rosé, die in den hemel zijt, enz. 

Nu loven wi haer uut milder aert, 

Ende desen edelen wijn rijnscaert 
Drincken wi, sonder toren. 

Van der rosé wert in ghespaert, 

Die vroilic hier sijn ghelt vertaert, 

Ende die ons willen storen 
Gaen daer zi behoren. 

O roze, die in den hemel zijt, enz. 


C. 


O cranc, onseker, broosch enghicn, 
Snee of glas als dijn nature, 

Niet en sech dit sal ghescien ; 

Want dune hebs morghen tijt no ure. 
Waer vinstu eenighe creature , 

Die ghedure 

leghen dedoot, die commen moet? 
Al eist so datti hier ghebuere 
Dijns weinschens cuere, 

De doot die werpt die onder voet. 

O vroylic herte, solazelic bloet, 

Egidius, di sal men claghen, 

Ende rauwe draghen, 

Tallen daghen, 

Ende dijns ghewaghen. 

So wie dijns plaghen , 

Hem maechs wanhaghen, 

Datti de doot so vrouch bestoet; 

Maer wat God wille elc neimt vor goet. 

Nemmermeer sone wanic zien 
Dijnre vroylicheit, parture; 

Musike, ende alle melodien 
Minnestu met herten pure. 

Nu bestu doot; elc vroylic truere ! 

O avonture. 

Du slachts der hebben ende der vloet. 

Du gheifs hem tzoet, die staen na tzure, 
Entu best stuere 

Hem die van aerde minnen tzoet. 

O vroylic herte, solazelic bloet, enz. 

Wie sulre nu dijnre vruechden plien, 
Egidius, stervelike guere, 

Menich edel musisien 

Prees dinen voys ende dijn tenuere. 

Nu bidt vor ons, want du best vuere 
In schemels duere, 

Dat ons God neme in sijn behoet, 

Ende dat hier elc also labuere 
Eer therte scuere. 

Dat wy ontgaen der hellen gloet. 

O vroylic herte, solazelic bloet, enz. 


Cf. 


Musike, die in der naturen 
Can bezuren, 

Beseffen der consten vroylicheit; 
Wes vroylic nu, laet varen trueren. 
Icb cost teser uren 
Der rozen, vul der reynicheit, 
Wiens omoet ende zuverheit 
Der triniteit 

Ontsluten dede schemels duren , 
Om alre meinschen zalicheit, 

Daer soe bereit 

Toe was vor alle creaturen. 

Eva brochte ons int bezuren , 

Ave was bi den bere gheseit, 

Ave, der werder rozen teeren, 

Die ons mach leeren 
Quaets ombeeren 
Te duechden keeren, 

Den viant weeren. 

An baer so steit 
Al onze meeste zalicheit. 

Bi den here so was nauzike 
In hemelrike, 

Eer hi Adarae tlijf in blies; 

Dien wildi maken van den slike 
Na sire gbelike, 

Ende gaf hem alre herten kies. 

Den viant, dien vernoyde dies , 

Ende vantene ries, 

Doe Eva slouch sbevelens swike, 

Ave beterde ons tverlies, 

Doe soe op wies 

Die werde roze, die niet verzike 
Den beere ontfinc ootmoedelike; 

Nu danct der rozen, die vruechden plies. 

Ave, der werder rozen teeren, enz. 


O zuvre roze zonder doren, 
Uutvercoren 

Van den beere dor sijn oolmoet; 
Ne ware bi niet van di gheborcn, 
So ware verloren 
Al dat Adame ye besloet. 

So wie musiken eere doet, 
Verleent hem spoet 
Tallen vruechden, sooder toren, 
Ende ueimt ons allen, roze zoet, 
In dijn behoet, 

Die van muziken gheerne horen, 


Digitized by v^.ooQle 



( 177 ) 

Ende diese node souden storen; 

Nu elc sijn alre blijtste doet. 

Ave, der werder rozen teeren, enz. 


CU. 

Naer dattu haes de herte mijn 
Aen dir ghewald, vrau minnentlijch, 
Unde ich el niemens bin dan dijn , 

50 troost mi, beilde wivelijch. 

51 blide ende vro, want icbs dir gan, 

So willich vroylich zinghen dan, 

Ende bliven dijn ghetruwelijch. 

Vor al lieft mir dijn wijflic scijn , 

Als icht mach scauwen vriendelijch; 
Nacht ende dach so lidich pijn , 

Sonder als ic bem bi dijcb. 

Na dattu haes, enz. 

Wanneer ich niet bi dir mach zijn, 
Rouwich verlanghen es in mich; 

Hets recht ic bem dijn eighijn, 

Ende blive in trauwen zekerlijch. 

Wes blide ende vro, want ichs dir gan, 
Nu willic vroylic zinghen dan , 

Ende bliven dijn ghetruwelijch. 

Na dattu haes, enz. 

cm. 


Niemens mee dan dijn allein, 

Lief uutvercoren wijflic scijn, 

On bist de liefste ende liever ghein; 
Dijn gonst verdrivet alle pijn, 

Das willich emmer vroylich zijn. 


Der vruechden , vrauwe, edel plein, 
Groen , da verblijts de zinnen mijn; 
Saltu mir laetzen trnwen? nein. 


Niemens mee dan dijn allein. 

Lief uutvercoren wijflic scijn , 

Du bist de liefste ende liever ghein. 


Lieflic beilde, in truven rein, 

So willic emmer bliven dijn , 

Alle vruecht es mir tze dein ; 
Cleitstu mir zwart, groen es so fijn, 
Sone condic nummer vroylic sijn. 

Niemens meer, enz. 

CIV. 


Ai sceidic vao dir int ghezicht. 

Mijn hertze en sciet nie, vrouwe, van dir, 
Hoe verre ich anders van dir bin. 

Tzwaer, in bin zonder hertze nicht, 
Dragbic int sceiden tdijn met mir. 

Al sceidic van dir, enz. 

Veil claerre dan doet der zonnen licht, 

So vonct in mi der minnen vier, 

Dat mi verbrandet herte ende zin. 

Al sceidic, enz. 


CV. 


Wie mach andren bedrieghen bet 
Dan daer al sijn ghelove an staet; 
Maer als men es gbevaen int net, 

So eist de spade te zoukene raet. 

Te verre betrouwt es dickent quaet, 

De menighe esser omme in strec. 

En geer mi niet, des biddic dijch , 

Ja ghec, ja gbec, vrouwe, zekerlijch; 
Ic hietc mi liever quaet dan ghec. 

Van al das ich up eerden baen, 
Betranwich dir ende ben di bald ; 

Salics gbeen ander loon ontfaen 
Dan du dan met mi gbecken sald. 

Ach vranwe, het es in dijn gewald , 
Maer liever hebbic mi verstec. 

Ne ghec mir niet, enz. 

Wat wiltu meer of ic ben dijn , 

Saltu mi willen gbecken dan ; 

Het es mi nerenst, vrauwe mijn, 
Want icb di niet gheghecken can. 

Doe dat mi vruechden commen an, 

Of anders blivic in den drec. 

Ne gbec mir niet, enz. 

Wie mach andren bedriegben bet, enz. 


CVI. 


Mijn berte es sonder cnoop gheletst, 
Nochtan en can soes niet ongaen ; 
Daertoe me drijft mi ende ketst, 
Ende in can gheene ghenaden ontfaen. 

Up wankel gront eist quaet gbemetst, 
Des sal mijn werc onlangbe staen; 

Bezie dijn spel eer dattu wetst. 

Mijn herte es sonder cnoop gbeletst, 
Nochtan en can soes niet ontgaen; 

Daertoe me drijft mi ende ketst. 

Mijn tor die valt, vacht wie hem quetst, 
Gaet van onder, hets wel ghedaen: 

Daer sal die sulcke sijn bedretst; 

Hine saeit niet connen ofghedwaen. 

Mijn herte, etc. 


CVII. 


Neemt das vor goet, 
Lief beilde zoet, 

Das ich dir gheve 
Sin, hertze ende moet, 
In dijn beboet, 

De wile ic leve. 

In dijn bedwanc, 

Mine rouc wiens danc, 
So moetic bliven, 

Mijn leven lanc, 

Mijn hoochste aenvant 
Vor alle wiven. 

Een troostelic meein 
Van dir allein 

Maect mi verhueghet; 
Dinc anders ghein, 

No groot, no dein , 
Mich els ghenuegbet. 

Trout vrauwe mijn, 
Doet mir anscijn, 

Din gonst met trauwen. 
Vor alle pijn 
Es medicijn 
Dijn lieflic scauwen. 

El gheen ghedacht, 

No dacb, no nacht, 

Dan di alleine. 

Met ganser macht, 

Mijn liden zacht, 
Troutzaerte reine. 


cvm. 


Orlof, vrauwe, ende ic moet gaen, 
Al wil ich bliven ic en mach; 

Dies moet de hertze mijn ontfaen 
Groot verlanghen, nacht ende dach. 
Nochtan so gheift mi goet verdrach, 
Tverwaren dijnre eerlicheit, 

Adieu, mijn hoochste vroylicheit. 

Al sceidic, lief, int zien van dir, 
Herte no zin ne blijft bi mir, 
Dan can di ummer niet ontvlien ; 
Adieu, ic sal u varinc zien. 


Niet langher dan icb bi dir bin, 

Sone es mijn bertze in mijn bedwanc ; 
Daer toe so es mijn moet, mijn zin 
Al dijn, ende blijft mijn leven lanc. 
Het dient al, vrauwe, om dinen danc, 
Ghedochte, redene, ende besceit; 
Adieu, mijn hoochste vroilicheit. 

Orlof, vrauwe, enz. 

Gbeverdicht, vrauwe, up rechte omoct 
Dattu mich neims in dijn ghedacht; 

Ic ne Hete u om gbeen goet, 

Al waert ooc wel in mijnre macht. 

Om di so peinsic dach ende nacht, 
Ende eewich sal, hoet mi vergheit; 
Adieu, min hoochste vroilicheit. 

Al sceidic, lief, int zien, enz. 

Orlof, vrauwe, enz. 

CIX. 


Mi heift ghevaen een wijllic beild; 

Het si mir lief dat elc man beild ; 
Wie zo es dan seggic niet. 

Of iet zeide ende voorder came, 

50 vare mijn trueren menichfald ; 
Nemic met huer werde name 
Blijft in mi allein ghestald. 

51 heift mijn hertze in huer ghewald , 
Mi huecht, wanneer zoe up mi ziet. 

Mi heift ghevaen , enz. 


Wien salie mijn secreit betrouwen ? 
Der wroughers also menich leift, 

Dies radic der reinre vrouwen , 

Dat zoe haer niet te kennene gkeift. 
Elc minre hem wel te wachtene heift, 
So vele der boosheit nu ghesciet. 

Mi heift ghevaen , enz. 


Ie wensche haer .M. goeder jare 
Met vruechdeu al haer leven lanc; 
So waer ic bem of waer ic vare, 

Mijn herte heift zoe in kaer bedwanc. 
Vrouwe, wilt mi des gbeven danc. 
Want het mi rechte minne riet. 

Mi heift ghevaeu , enz. 

Of iet zeide, enz. 


CX. 


O stede, duechdelic , minlic ort, 

God haet verchiert dijn edel name ; 

Bi dir elc menscelich ghebort 
Mac vroylic leven sonder blame. 

Dijn gheer is eere, dijn wesen scame , 
Du best vul duechdeu zekerlich ; 

Ich danz der minnen minnentlijeh. 


An steiden, orden blivic vort, 

Mijn leven lanc, want het betame ; 

Der minnen, die mi gheift confoort, 

Van soeter rusteliker vrame. 

Mine was nie ruste so bequame, 

Alstu mi gheifs, vrauwe duechdenrijch ; 
lc dans, enz. 

Bi dir so ben ich onghestoort, 

Ondanc der bozer niders game ; 

Dijn woort, dijn mein es recht accort, 
Met rechte ich vro met dir verzame. 
Ghenouchlic snijt der minnen brame, 
Niet meer ne werd gheprouft van mich; 
Ic danx der minnen minnentlijch. 


CX1. 


Nu vroilic zinc, hertze ende moet, 

Ic wensche di tallen vruechden spoet; 
Ets recht, du gheifs mi zuer ende zoet. 
Toot alre stont 

Es my dijn heil vul vruechden cont. 


In di so rust mijns hertzen bloet, 

Als ich die sien mach, vrauwe goet; 
Niet anders mi verbliden doet. 


Nu vroilic zinc, hertze ende moet, 

Ic weinsche di tallen vruechden spoet; 
Ets recht, du gheifs mi zuer ende zoet. 


Nu neimt mi, vrauwe, in dijn beboet, 
Ich bin al dijn, des beslu vroet, 

Ende bliven sal hoe dat ye stoet, 
Troostelijc mont. 

Nu vroilic zinc, bertze ende moet, 

Ich wensch di tallen vruechden spoet; 
Ets recht, du gbeifs mi zuer ende zoet 
Toot alre stont. 


CXII. 


LieQic beilde , mijn hoochste vruecht, 
Up erde en minnic niet dan di; 

Dijn lieflic scijn mi meer verhuecht 
Dan al dats in de werelt zi. 

Saltu dan verghessen mi ? 

Ach vrauwe, nein. 

Du bist allein 

Mijns hertzen hemel zekerlijch ; 

Ach swijch, 

Vrauwe duechden rijch, 

Dan mach niet zijn. 

Du dwijncs so sere die hertze mijn, 
Das ich dar van 
Niet swighen can. 

Nu dan 

Ghedinct om mir, nauwe minuentlijch , 
Dasbiddic dijch. 

Troostlijc, liellijc aengezicht, 

Als ich dir zie, so brant mijn zin ; 
Claerre dan der zonnen licht 
So es mijn hertze ende du daer in, 

Ende dan sal nummer wesen min, 
Want icb das mein , 

In trauwen rein; 

An dir stoet al mijns yruechts ghecrijch. 
Ach swijch, enz. 

In wil, in caens niet avelaen , 

Al mochtic leven duzent jaer, 

Ich moet di bliven onderdaen; 

Dats emmer recht ende zeker waer. 
Allein bestu mijn weder paer, 

Vor di neghein, 

No groot, no dein; 

Ghef mir dijn hertze jonstelijcli. 

Ach swijch, enz. 


CXIII. 

God groetu , lieflic beilde zoet, 

An deser zuetzcr morghin stont, 

Ende also menich minlijc groet. 

Als di mach weinschen eenich mont. 
Daer toe so es mijn hertzen gront, 

Dijn eighin woonst, so waer ich bin . 
Ontdoe dijn hertze, ende laet mir in. 

Sluutstu vor mi die hertze dijn , 

So es mi alle woonst te dein ; 

Want du best, vrauwe, alleine int mijn, 

Daer in mach comen anders gein. 

Nu laet ons bliven dan ghemein, 

Minlic elc in anders zin. 

Ontdoe dijn hertze, ende laet mir in. 

Al ware mijn cracht Sampsoens ghelijc, 

Mijn scoonheit als was Abseloen, 

Vor Alexandre van machten rijc, 

Ende wiser ooc dan Salemoen; 

Sone condic, vrauwe , niet anders doen 
Dan dijn begher vor al ghewin; 

Ontdoe dijn hertze, ende laes mir in. 

Sin, hertze ende moet, ziele ende lijf, 

Es eighin dijn, hoet mir vergheit; 

Vergheitstu mijns, troutzalich wijf, 

So es mi alle vruecht ontzeit. 

Een groelc dijnre goetlijcheit, 

Ghef mir doch , vrauwe , ni mach niet min ; 
Dan sluut dijn hertze, ende mi daer in. 


CXIV. 


Neimt int ghedacht het vrauwelin haert, 
Das ich ben dijn , so waer ich zi; 

So bem ich altoos wael bewaert, 

Wat muechstu min dan dincom mi. 
Nacht ende dach peinsic om di, 

Met truwen sonder aerghelist; 
Want du allein die liefste bist. 


In mi bestu , ende anders ghein 
Sone mach mi comen in den zin. 
Mijn berte es proper dijn allein, 
Daer mach geen ander commen in. 
Das ich met dir de liefste bin, 

Das biddic den hoghen Grist; 
Want du allein die liefste bist. 


Eewich sonder avelaen, 

Lief f zuetze, reine, mijn hoochste vruecht, 
Willic in dinen dienst vulstaen f 
Vor alle dinc het mir ghenuecht. 

Als ich dir zie bin ich verhuecht ♦ 

Vele meer dan ic te segghene wist; 

Want du allein die liefste bist. 

Troost mi dan, vrauwe , ende neimt mijns waer, 
Der zonder ic niet leven can; 

Een ure dinct mi sijn een jaer, 

Ofic en zie di lieflic an. 

Nu biddic dir in trauwen dan , 

Dat ghi doch , vrauwe, mijns lidens ghist; 
Want du allein die liefste bist. 

Al niet ic gheer, hoet mi vergheit, 

Dan te zine in dijn bedwanc; 

Al waert ooc al der werelt leit 
Sonder di , mijn hoochste aenvanc. 

Want minne en werct na niemens danc , 
Wilt dan mir hertzen gheven vrist ; 

Want du alleine die liefste bist. 


cxv. 


Vor alre ghenouchte vroylicheit, 
Up minen heit, 

So lieft mir bas 

Eens minlics hertzen omme ... 

Daer trauwe aen steit; 

Dies nie vergas 

Reinlic zin, daer stede in was. 

O stede, dijn werde moghentheit, 
Die es so breit, 

Dats nie ghenas 

Sin, die dijns lovens dienst ontseit; 
Dats waer gheseit. 

Vor alre ghenouchte , enz. 

Vrauwe, vul alre reinicheit, 

Hets recht besceit; 

Ghelooft mir das 

Dat steide in dinen zinne leit, 

Ich beins bereit, 

Met willen ras; 

Onstede es broosschcr vele dan glas. 
Vor alre, enz. 


CXVI 


Een droom haet mir tze vruechden bracht, 

Das mir di nacht 

Tze balde dus overlidet. 

Mijn gheist en ruste nye so sacht, 

Mijns zinnes cracht, 

Tze mael daer in verblidet. 

Nu willic emmer slapen gaen , 

Ic hope mir sal noch comen aen 
Des dromes vruecht, 

Die mir verhuecht, 

Toot aender tzijt 
Das ich en Iaën. 

Daer van so moet mijn hertze ontfaen 
Een minlic zucht, 

Das gheeft mir ducht, 

Onzeker waen. 


Sint dat si quam in mijn ghedacht, 

Met ganser macht 

Mijn hertse onsteden mi lidet; 

Ten cam nye van Adaems gheslacht 
Een beild ghewracht, 

Die meer mijn vruecht verstidet. 

Si can mich al der zoorghen dwaen; 
Si blijft allein, wes ich vermaen, 
Die mir bewuecht 
Al mijn ghenoecht; 

Vruecht eode jolijt 
Mach si verslaen. 

Een droom, enz. 


Wanneer haer lieflic zien mijns acht, 
Mijn hertze lacht, 

Ende trueren mi ontglidet. 

Wijflic vijf, vor niders wacht 

Dijnre zeden cracht 

Das dir gheen boos benidet. 

In slape, in wake, in gaen, in staen , 
Blivic in truwen dijn ghevaen. 

Helpt mir, wael muecht, 

Met dijnre duecht, 

Mijn soorghen quijt; 

Dat doestu zaen. 

Ic blive di minlic onderdaen, 
Troutzaerte vrucht, 

Wilt gheven lucht 
Den huweraen. 

Een droom, enz. 

CXVII. 


Vergheit mijns niet, troutzalich wijf, 
WaDt ic ben dijn ghevanghen; 

Sin, hertze, moet, ziele ende lijf, 

Dat roupt om troost ontfanghen. 

Twifel ende verlanghen 
Salie ontganghen. 

Van mi drijf. 

Wiltu niet segghen, vrouwe, so scrijf. 

« Dan doen ic niet, 

Muechstu niet bas, ghevanghen blijf. » 

Ach, vrauwe, aenziet 

Das ich moet bliven int verdriet, 

Gheift den aermen ghevanghenen yet. 
Ach, vrauwe, twi doetstu mir so wee? 
Ich bin al dijn, wat wiltu mee ? 

Ghef mir dijn gonst, 

Mijn hertzen wonste, 

Niet anders ic gheloven constc. 


Mijn liefste vrauwe, ghenoughet dir 
Mijn minnenlijc bezucren; 

So doe al dattu wils met mir, 

In wilre niet om truren. 

Mach mi van dich gheburen 
Teenigher uren dijn bestier, 

So waer mijn leit verwonnen scier. 

« Dan doen ich niet, 

Al scolslu bliven prisonier. » 

Ach, vrauwe, aenziet 

Das ich moet bliven int verdriet, 

Gheift den aermen ghevanghen yet. 


Lief, uutvercoren, wijflic scijn , 

Mijn hoochste sonvereine, 

Nu neimt mijns ware , want ic moet zijn 
Dijn prisonier alleine; 

In trauwen ich das meine. 

Vor di negheine 
Int hertze mijn; 

Lost mi dan, vrouwe, uut zorghen pijn. 

a Al doe iet niet 

Emmer blijf in trauwen 6jn. » 

Ach, vrauwe, aenziet 

Dat ic moet bliven int verdriet, 

Gheift den aermen ghevanghen yet. 

Wel werden mach dat niet en si, 

In hopen so verhueghic mi, 

Met trauwen vast, 

Mijn hoochste raste, 

Lost minen zin uut swifels laste. 

Yergheit mi niet, enz. 

CXVIII. 


So vruechdenrijch 
Was nie mijn zin, 

Vrauwe, zekeriijch , 

Dan alsich bin 
Bi dir, 

In dir. 

Dan tzwifel ghein; 

Want icb ben dijn, 

Ende niemens meer: 

Dijns lidens pijn 
Doet mir so zeer. 

Den tzijt 
Her lijt 

Ich dir ghemein. 

Mijn seden vro verhueghen dein 
Mir hertzen, daer du in allein 
Besloten bist, ende bliven salt. 
Al mochtic leven -M- jaer, 

Dat saltu zeker vinden waer, 
Dattu mich haes in dir ghevald, 
Daer tzoe groetich di duzentfald. 


Wat God bescert, 
Met wille aenvanc; 
Mi niet en dert 

In dijn bedwanc. 

So si 
In mi, 

Ende nicht en waen 
Dat ich di sal 
Verghessen yet. 

Ich bin dijn al, 

Ne twifels niet; 

Mijn heil 
Es gheil 

An dir ghestaen. 

Twi soudics connen avelaen , 

Mijn hertze en can gheen vruecht ontfaen 
Of heil, en si int dijn ghestalt. 

Lief beilde zoet, 

Nu gheift mir vruecht; 

Dijn blide moet 
Mich als verhuecht, 

Vor das 
Ye was 

Of werden can. 

Dies jondi Grist 
Al heils ghewin; 

Want waer du bist 

Mine mach 
Gheen dach 
Yro commen an, 

Ten si van dir, wes vroylic dan. 

Liever wijf ic nie ghewan, 

Dan mach mi nummer werden hald. 

Al mochtic leven, enz. 

So vruechden rijch , enz. 


CXIX. 


Mijn herte haet nutvercoren ein ; 

Soeter beilde en leift neghein , 

Vul duechden es haer edel lijf. 

Haer oghen claer, haer minlic zien, 

Haer mont zoet meer dan balzems lucht, 
Daer mi al heil of mach ghescien 
Vor al dat men mi gheven muecht; 

Ten leift up erde zoeter vrucht, 

Das groetic di, minlic liefste wijf. 

Mijn hertze heift uutvercoren ein, enz. 

God heift als vrient an haer ghewracht 
An allen leden groot ende dein ; 

Vul es haer wivelic ghedacht 
Van trauwen ende van zeden rein. 

Mijn prizen es haer vele te dein , 

Dies weinscic haer al heils beclijf. 

Mijn hertze heift uitvercoren ein , enz. 

Ere, scaemte ende stadie heit, 
Wijsheit , const ende ooc ootmoet, 
Simpel wesen, reinicheit, 

Dits al in huer, des bem ic vroet. 
Dies willict vensen al vor goet 
Dat si mi doet met trauwen stijf. 

Mijn hertze heift uutvercoren ein; 
Soeter beilde en leift neghein , 

Vul duechden es haer edel lijf. 


cxx. 


Wel op, elc zondich si bereit 
Der ewentliker triniteit 
Tze love alre ghenaden. 

Die zonne ons gaer betugbet haet 
Dat ons de dach vor handen staet; 
Nu moet ons God beraden 
Uut scanden ende uut scaden. 

Berch en dal, bosch en wald, 

Dus baet dier zonnen menichfald 
Verchiert mildelike. 

O here, dor dine bitter doot, 
Bescermt ons uut alre noot, 

In desen erdschen slike , 

Nu ende eewelike. 

Dat werde cruus, daer ghi an hinct, 
Als ghi voor ons de doot ontfinct, 
Dat si in onse gheleide. 

Vor al meskief up desen dach, 

Ende vor al dat ons deren mach t 
Dijn gracie ons bevreide , 

Ende dijn ontfaermichede. 


Maria , werde roze root. 

Wilt ons vor allen wederstoot 
Bewaren. 

Ons haet verlost dijn werde dracht, 
Bidt hem datti ons, dach ende uacht, 
So langhe wille sparen 
Dat wi hem niet ontfaren. 


Dijn wonden o ghebenedijt, 
Bescherme ons, here, in alre tijt, 
Om dat Adaem mesdede. 

U helighe lijf dat gaefdi daer, 

Om ons te zine excmpelaer; 

Nu hoor dan onse ghebede 
Dor dien ghenadichede. 


O Gods vercoren zant vilien, 

Wilt ons een goet hosteil verzien, 
Daer men ons tonse gheve; 

Ende neimt ons so in u bestier 
Dat ons elc meinsche wel antier, 

Ende niemen an ons sneve, 
Maer elc met vreden leve. 

Oysemas nu ons bewaer 
Vor rover ende vor mordenaer, 
Te lande ende tot in strome. 
So wie na onsen inder staen , 
Dat sijs met minnen avelaen, 
Ende dat ons niet an come 
Ten si der zielen vrome. 

Maria, werde rosé root, enz. 


CXXI. 

De vedele es van so zoeter aert; 

Al ware een hertze jonc bewaert, 

Dat spel soudic verbliden. 

Vor alle dinc hebbic begaert; 

Nu grijst mijn cop, nu graeut mijn baert, 
Vruechden mi ontgliden. 

Haddic minen stoc ghespaert, 

Doe hi was stijf ende wael gesnaert, 

Sone stondic niet beziden. 

Wat saelt gheclaecht, doch eist also; 

Dat es mijn hertze gar onvro, 

Als een versteken vedelman. 

Bonghen, akaren , vedelspel 
Ghenoucht den jonghen hertzen wel; 

Want alle vruechden clever an. 

26 

Ich haen verdorven mijn ghestel 
Int vedelen dat mi rouwen sel; 

Daer es een ander up nochlan : 

Hi sceiter van dies niet en cao. 

Dat bongen es vul der vroilicbeit, 

Als men de bonge te pointe leit, 
Ende menre up speilt gherioghe. 

So men se dan gheringher Heit 
Te meer baer linze te zuetzer gheit; 
Mi huecht dat icker of zinghe. 

Haddic ghespaert mijn aerbeit, 

Het stonde mir bas dant mir nu steit; 
Nu trueric zonderlijnghe. 

Wat saelt gheclaecht, enz. 

Akaren, dat es wel also zoet, 

Als men de const te rechte doet, 

So gheift se also zoet een clanc; 

Mijn hysterment was wilen goet, 

Doe haddic tallen vruechden spoet. 

W at ic nu doe, dats zonder danc; 

Die hem mestroost hine es niet vroet. 
Na dien dat emmer wesen moet, 
lc houds mi anden goeden dranc. 

Wat saelt gheclaecht, enz. 

Dies es mijn hertze, enz. 

Als een versteken, enz. 

Bongen, akaren, enz. 

CXXII. 


Ic badt der liefster vrouwen mijn; 

God gheve dat mir becliven moet, 

Of anders sal verlanghens vijn 
Verdwinen al mijns hertzen bloet. 

No vruecht, no heil, no scat, no goet 
En mach mi helpen niet een blat, 

Doet si mi niet dat ic huer bat. 


Ghebloiet staet een gardekin , 

So vaste nye ghein in mi en stoet; 
God groetu , joncvrouw edel, fijn, 
Dat rus haenstu in dijn behoet. 

Ich badt der liefster, enz. 


Sal dan mijn.zijn 

Blijft mi ghestalt tot heilde zoet; 

Want icb wil immer blyven dijn ; 

Dat saltu zeker .... woet. 

No vruecht, no heil, no scat, no goet 
Ne mach mi helpen niet een blat, 
Doet si mi niet dat ic haer bad. 

Ich badt der liefster, enz. 

CXXIII. 


Mijn herte aen steiden orden blijft; 

Up hope leven leert min zin, 

Want tswivels zwaert des minres moet. 


Wat men zinghet, seicht of scrijft: 
Onsteiden bende es leits ghewin. 

Mijn herte aen steiden orden blijft; 
Up hopen leven leert mijn zin. 


So vie dat jeghen steide kijft, 

Sijn hende es zuer, hoe zoet tbeghin; 
Onsteide noit menschen wel ne stoet. 

Mijn herte, enz. 


CXXIV. 


Traune ende steide, scaemte, ootmoet, 
Wetentheit ende eere, 

Ghezedich, edel, wijs ende vroet, 

Noch haet si duechden meere. 

Simpel, meinder, scone ende goet, 
Dus ickse kennen leere ; 

Lief, uutvercoren beilde zoet, 

Tuwaert ic mi keere. 

So Ianc so meer, «at si mi doet, 

Ich hoer tze dienen ghere; 

Ghelijc der hebben enter vloet 
Gheift si mi zacht ende zere. 

Daer toe dwinct soe mijns hertzen bloet, 
Das ich mi dus ghenere; 

Lief, uutvercoren, enz. 

Nu nem mi, vrauwe, in dijn behoet; 
Want ich das node onbeere; 

Onstede, onzede, al aerch ghebroet, 

Ich al tzijt van mi weere. 

Gheift mi te dijnre hulden spoet, 

So ganstu al mijn dere; 

Lief, uutvercoren beilde zoet, enz. 


cxxv. 

Aloeette, voghel dein , 

Dijn nature es zoet ende rein, 

So es dijn edel zanc. 

Daer dienstu met den here allein 
Te love om sinen danc. 

Daer omme bem ic met di ghemein; 
Ander voghel willic ghein 
Dan di, mijn leven lanc. 


Digitized by v^-ooQle 



( 206 ) 

Alceette, voghel dein, 

Dijn nature es zoete ende rein, 
So es dijn edel zanc. 

Nider boos, onreine, vilein , 

De rouc die es wel dijn compein, 
Neimt dien in u bedwanc. 

Laet minlic hertzen sijn bi eyn, 
Sonder loos bevanc. 

Alceette, voghel dein , 

Dijn name es zoete ende rein, 
So es dijn edel zanc. 

Daer dienstu, enz. 


CXXVI. 


De hoochste staet der vroylicheit 
Om jolizelijc te leven ; 

Dats minne vul der reinicheit. 

Wat minne gheift, eist lief of leit, 
Ghenouchlic gonst die maket even. 

De hoochste staet, enz. 

Jolijs ende gay, hoet met mi steit, 
Alst huer ghelieft mach si mi gheven 
Loon om allen aerbeit. 


Digitized by v^-ooQle 



( 207 ) 


CXXVH O. 


Sal men dan gonst met gonsten ghelden, 
Daer vruechts ghenuecbt wael tzoe behoort. 
Ach, vrauwe, so doestu ons tzoe selden 
Te samen zijn in vruechts accort; 

Ich biddich minlich das du voort 
Mijn vruechden neems in dijn behoet. 

Ach, vrauwe, enz. 

cxxvra. 

O soete nature, wijflich moet, 

Ghelijcb der ebben enter vloet 
Doestu mir liden zeer ende zacht; 

Dijn zeden rein, dijn wesen goet, 

Dijn bieldelic aenscouwen zoet 
Es so gheprent in mijn ghedacht, 

Wes ich begripe, dach ende nacht, 

Mines niet anders in den zin. 

Met zuetzer minnentlicher cracht 
Bestu mir hertzen comen in; 

Das willich vruechden dan beghin, 

En wildic bidden, wijflich scijn, 

Laes dir mijn dienst gbenouchlich zijn. 


(1) Hier ontbreken wederom een of meer bladzyden in het handschrift. 

Wilt niet versmaden , vrauwe rein , 

Mijn minlic gonst, mijn truwe mein; 

Es werde dein, die wil es groot. 

In haender vruechden anders ghein 
Dan ich dijn eighin bem allein. 

Neemt das vor goet, het zi mijn noot, 
Sint ich dir in mijn hertze sloot, 

In haen des lidens niet ghemist. 

Das mir tze liden nie verdroot, 

Aen hoffe ende aen al arghelist, 

Das du dan mijns ghenadich bist. 

Das knielt vor dich de hertze mijn , 

Laes dir mijn dienst ghenouchlich zijn. 

Du best mijn troost, du bist mijn vruecht, 
Du best allein das mir verhuecht, 

Vor al des ich of erden aen ; 

Sal mir dijn wijfliche duecht 
Versmaden, so bem ic ontwuecht, 

En ic weis waer om vruechden gaen. 

. . . minnelich oghe upslaen 

Es mir tzo vruechden heils ghenouch, 

En das ghedenc das ich ghevaen 
Bleven moet na dijn ghenouch. 

Wie last mir hertzen meer verwouch; 
Nochtan ghenuecht mir wael de pijn, 

Laest dir mijn dienst ghenouchlich zijn. 

CXXVIX. 


Acb, lieflic zien, dijn zuetze cracht 
Haet mir ghebracht 
Des meijes vruecht. 

Den zuetzen dach vor meyes nacht, 

Das mijn ghedacht 
Steit so ontwuecht; 

In can niet anders sijn verhuecht. 

April, dijn hent mir wael becant, 

Die haet ghesaut 

Dijn vrientlic zien so minnentlijch. 

Int hertze mijn, das haet gheplant 
Vrau Venus brant 

Den mey in micb gaer vrnechdenrijch. 
Mesloont mir das, dats onghelijch, 
Want mir das lieflic oghentblijck 
Nam hertze ende zin in zijn genuecht. 

Acb, lieflijc zien , enz. 

Mey, gaer vruechdenrijche tzijt, 

Gon mir jolijt 
Van haer die mijns . 

In vant nye ghein Ier werelt veit, 

Das seiker zijt, 

Die mir so gheil mijn hertze ontzach. 

Ach, lieflich mey, des huer ghewein 
Mijns levens heil, 

Versmaet zi dan mijn .... 

Ach, lieflic zien, enz. 

LieQic beild , recht wijOic sceyn, 
Nu.... 

Dus haet ghewracht.... 

Ende haet gheplant.... 

Int hertze mijn.... 

Daer me ghein.... 

Neimstu mir.... 

Mijns leveDS.... 

Want ghi allen. 

Ach, lieflic zien, dijn zuetze cracht 
Haet mir ghebracht 
Das meijes vruecht. 

Den zuetzen dach vor meyes nacht. 
Das mijn ghedacht 
Steit so ontwuecht; 

In can niet anders zijn verhuecht. 


cxxx. 

Ach, nem mijns waer, recht wijflic beilde, 
Om ves, om des; 

Dijn troost dat ware mijn hoochste weilde 
Der zonder waer mijn liden tzwaer. 

April nam bent ende mey begonde, 
Alsdunaems, vrauwe, mijns zins ghewalde. 
Junius haet verzuent de wonde, 

Die scoot dijn reine wijflike zalde; 

Mijn wan dijn scanwen nye so balde. 

Mijn hertze ende sciet ende vlooch dich naer. 

Mines niet anders in den moede, 

Waer ich ben, vrauwe, dan di alleine. 

In wilde ooc niet dat anders stoede 
Dan dir ghenuecht, mijn liefste reine ; 

Want ich vorwaer el niet en meine 
Dan steide te bliven al mine jaer. 

Ach, nem mijns waer, recht wijOic beilde, 

Om wes, om des; enz. 

Mijn heil, mijn troost, mijn duechdenrijche, 
Dijn zien haet mich daer tzoe bedwonghen; 
Met rechter minnen minnentlijche 
Es hertze ende zin an dir ghespronghen. 

Al mijn vruechden zijn ontzwonghen, 

Dijn hertze ende tmijn ne zi een paer. 

Ach, nem mijns waer, enz. 

CXXXI. 


Neimt mir dan twifel dijn ghenede, 
So sinc ic aerm man ghestede; 
Waer tzo es mir dat leven goet ? 


Ich aen mich eighin gheil ghegheven 
Der liefster, die ic ye ghesach, 

Ende ich en can niet anders leven 
Dan hoer ghenoucht, die mijns vermach. 
Dat bistn, vrauwe, die nacht ende dach 
Alleyn bist vast in minen moet. 

Neimt mir, enz. 


Alware die werelt mijn alleine, 

Ende niet dijn gonst, wat haddich dan ! 
Mi ware veul liever, liefste reyne, 

Das du mir gons, das ich di gan; 

Ende in wil nummer, noch en can 
Dat anders si, wes ghi mi doet. 

Neimt mir, enz. 


No hier, no daer, waer ich helende, 

Ne vindic vruecht, no troost, no heil; 

Ach , ware des tzwivels, vrou, een bende, 
Ende ich der hofen creighe een deil, 

So ware mijn hertze in vruechden gheil, 
Wes ich nu doe, dats jeghenspoet. 

Neimt mir, enz. 

Miolich , lieflich, uutvercoren , 

Vor al dat of de weerelt leift; 

So lieve een wijf was nie gheboren , 
Nochtan nu tzvifel danc ontgheift. 

Hope, mi al vergheten heift, 

Ic roupe ghenaden , beilde zoet. 

Neimt mir, enz. 


CXXXII. 


Vor al ein beilt aen ondersceit 
Vercoren in dat hertze mijn ; 

Huer sach ich minnentlijch bereit 
In heilgher stat om inghelic scijn. 

Doe dachtich waer dat bidden dijn, 

Ich weis vor waer gheen minnerlijn , 

Nie hogher loon up erde en wan. 

Mi quam eyn hope in mijn ghedachte, 
Waert zo als mir mijn zien tzoe brachte, 
So blide up erden leift ghein man. 

Ich wilde mir, God ghehingde das, 

Vuer al den loon mir goeder daet, 

Das ich in haer ghedacbt doe was. 

Helf God , wes worde mijns levens raet; 
Mijn troost, mijn heil, mijn tzoeverlaet 
Ware vast; maer na in tziwele staet, 
Daer omrae ich niet verbliden can. 


Mi quam ein hope in mijn ghedachte, 
Want so als mir mijn waen tzoe brachte, 

50 blide up erde en leift gheen man. 

Ach, wijflic beild, hoort hertzen wein, 

51 roupt vast om ghenede an dijch; 

Wat mijns is groos, ende daer tzoe dein, 
Es eighin dir ghewillentlijch. 

Dijn scauwen es mijn hemelrijch , 

Das mir dwinct also truwelich; 

Dor gheinen noot sceidich der van. 

Mi quam, enz. 


CXXXIII. 


Mey , dijn vruechdenrijch beghin 
Coomt lieflic aen, das vroijet mich; 
Nu wel up hertz ende al mijn zin. 

Du haes ghedient so truwelijch. 

Mach dir ghescien ein oghen blijch 
Van huer daer truwe ende stede es in, 
Daer vuer sone corich gheen gewin. 

Bedenk das, vrauwe, want waer ich bin , 
An dir staet al mijns vruechts ghecrijch; 
Wes mach mich nummer werden min 
Dan du mir gons tze dienen dijch. 

Mey, dijn vruechdenrijch beghin 
Comt lieQic aen, das vroijet mich; 

Nu wael op hertz ende al mijn zin, 

Du baes ghedient so truwelick. 

Mocht mir ghescien , trout vruwelin , 

Eyn weinsch, ich wer dijn eewelijch. 
Vrauwe, anders zijn mijn vruechden din 
In mach dir scauwen minnentlijch. 

Du best mijns kertzen kemelrijch, 

Mijn engel tzaert, mijn tseraphin, 

Daer vuer ne coric ghein ghewin. 

Mey, dijn vruechdenrijch beghin 
Gomt lieflic aen, das vroijet mich, enz. 

CXXXIV. 


De scoonste die men scauwen mach, 

De liefste, die ich ye ghesach, 

Ich weinsche huer heyl ende goeden dach ; 
Maer wie ich meyn , 

Wil ich niemen doen ghewach, 

Dan huer allein, 

Die mijns vermach ende anders ghein. 

Al zocht een man vijf .M. jaer, 

Hier noch daer, 

So nes ghein beild so wivelijch. 

Haer edel minnentlijch ghebaer 
Last mir so zwaer. 

Das nie man drouch so truwelijch. 

Hets recht, groet ich 
Mijn hemelrich 
Dan jonstelijch. 

Daer an dat staet mijns vruecht ghecrijch; 
Want ich bin luier in tranwen rein. 

De schoonste, die men scauwen mach, enz. 


Wan mir ghelnct, ende icse can 
Vri scauwen an, 

So brandich in der vruechden gloet; 
Wanneer ich moet des derven dan, 
Sone leift gbeen man , 

Die meer bedruct es in den moet. 

Hets recht, want zi is also zoet, 

Des bem ic. 

Al waer al erdrijch mijn goet, 

Sonder zi het waer tzo dein. 

De schoonste, enz. 

Of si dan es mijn hoochste vruecht 
Vor al das vruecht hact ghevens macht, 
Met huerer duecht. 

Ic wille dan stellen mijn ghedacht 

Vor eiken clappenden vilein ; 

Die mi verhuecht 
En si allein; want haer ghennecht 
Mi mach doen leven zoet ende zacht, 
So dat haer eere si bewacht. 

De scoonste, enz. 


cxxxv. 


Ach, yement hor die troostens can 
Wes claghen wil ein truwe man, 

Die nie gewan 
Sijns lidens danc, 

Na hertzen gher. 

Het merret so lanc, 

Dies node onder, nu her, nu her, 

Wat goeder mer, 

Ein troostlic mein; 

Wi comt mer an , 

In creech nie ghein, 

Wes vraechstu dan? 

So claghich dir; 

Nu hoor wes vruecht mach zijn in mir. 
Ein ure dinct mi zijn een jaer, 

In can gbedueren hier no daer. 

Nacht ende dach 

Ich altzijt ghern bi huer waer, 

Ende ich ne mach. 

Dan denkich : du wils tzoe huer gaen; 
Wan ich dan bi huer bin ghestaen, 

Sen gan mir nicht ein oghe upslaen. 

Dan es gbedaen 
Mijn vruechden haen. 

Ich ducht, ich beve, ich truere, ich wein; 
In weis waer tzoe, 

Si en achtes werlich, groos no dein, 

Ooc wes ich doe. 

Ich deid huer ghern lief, wistich hoe. 
Wes ich huer gan, 

Daer keert si van. 

Wat doe ich dan! 

So waer ich bin, 

Daer haet mijn zin 
Groos liden in ; 

Dats mijn gewin. 

Al waer al mijn der werelt goet; 

Na hertzen wensch 
So ne ware gheen meinsch 
Haen haer beboet. 

Die meer bedruct ware in den moet. 

Nu roupich, lieflic beilde zoet, 

Ghenede doet, 

Aen dinen knicht; 

50 doestu richt: 

51 en doet des nicht. 

Ne ware huer lieflijc aenghesicht, 

So wordich al mijns zinnes quijt; 

Nu sinc ic aerm lijt den tijt. 

Tijt verlies dat es mijn zanc; 

Maer hope dats mijn hoochste aenvanc. 

Ic werd noch vro, creech truwe ye danc. 

CXXXVI. 

Mey, dijn vro beghinnen 
Sinc mir in de zinnen , 

Dus ich moet leeren minnen 
Ende draghen last allein. 

April, dijn dach int leste 
In mijn hertze veste 
Een zien vor talre beste; 

Mine wart ic lief nie ein. 

Dat lief comt mir te leide, 

Nu ich des ziens afsceide, 

Ende sonder troost verbeide; 

So drouve als ich nie ghein. 

Ach, liefheb mey, verhueghet 
Mijn hertze mit huerer duegbet; 

Want mich niet el ghenueghet 
Dan al begheren rein. 

Af denk mir aermer claghen, 

Werlich in caent verdraghen; 

Vrouwe, laes doch dir behaghen 
Mijn truwich hertzen wein. 

Ein woort van dijnre lieve , 
Lost mir van allen grieve; 
Heer God, of iet bezieve, 

So vaer mijn trueren clein. 

Ach mei, doe up mi dauwen 
Een lieflic woort van trauwen, 
Sech huer vor alle vrouwen , 
Das icht nu trauwen mein. 


cxxxvu. 

Ic haen ghemint int olde jaer 
Met steiden zinne; 

Loont mi niet bas mijns hertzen gaer 
Dit nieuwe, dat hier volghet naer, 

So sijn mijn vruechden dinne. 

Vergheit soe mijns, des banieb vaer, 
Want iese minne; 

Vor al dat leift so bem ic haer, 

Of minen heit, dats zeker waer, 

Gheen liever wijf ic kinne. 

Al ware die werelt eighin mijn, 
Nochtan sal si die liefste zijn. 

Och, sal zoe mijns verghessen dan ! 
Daer tsoe dwinct mir dijn wijflic scijn , 
Dat ic moet bliven dijn eighijn, 

Al wildict laten, ic en can. 

Ou best mijos hertzen hemelrijch, 

Mijn souvereine, 

Nacht ende dach bestu in mijch; 

Vor al dat leift up erderijch 
Bestu mijn troost alleine. 

God haldich aller vruechden rijch, 

Mijn liefste reine, 

Das ich mach leven zekerlijch 
Sonder di een oghen blijch; 

Das darstu zoorghen cleine. 

Du best daer al mijn troost an steit, 
Das nemicb waerlich up mijn heit, 

Das ich nie liever lief ghevan; 

Dat doet dijn duecht, dijn reiuicheit, 
Das ich bin dijn haen ondersceit; 

Al wildict laten, ic en can. 

Dijn wijflic scijn, dijn scoon manier 

Staet vast geschreven 

Al in mijn hertze, vrouwe fier; 

Dus eist doch al in dijn dangier, 

Mines niet anders bleven. 

Acb, vrauwe, wiltu dan gonnen mir 
Een woort tse gheven, el ghein ic gher 
En quaem van dir, 

Troost mir, du best so goedertier, 

So machic vroilic leven. 

Du best mijn troost, du best mijn heil, 
Du best mijns levens meister gheil, 


Digitized by v^-ooQle 



( 222 ) 

In vildi nummer sceiden van. 

Dijn gonst, vrau , nicht aen mich en dert, 
Want mich en wondert niet ne veil; 

Al wildict laten, ic en can. 


cxxxvm. 


Up minen heit, mijn hertzen gaer, 
Ich moet dijn eighijn zijn allein; 

Al haddich wensch na willen tzwaer, 
Mijn hertze en oore ooc anders ghein. 
Das dar dijn tzwifel wesen dein , 

En das sal bliven emmermeer. 

Vor al dat leift so bem ich dijn; 

Bistu dan niet met trouwen mijn. 
Dat doet mir hertzen al tze zeer. 


Bistu mir stede, vrouwe rein , 

So drijf van mir den tzwifel vaer; 
Woltu mit mir niet sijn ghemein 
Sone tooch mir nummer lief ghebaer. 
Het wer tze liden mir tze zwaer, 
Soldich di dienen al mijn jaer. 

En dir dan liefde een ander meer. 

Vor al dat leift so ben ich dijn; 

Bistu dan niet met trouwen mijn, 

Dat doet mir hertzen al tze zeer. 

Tooch mir dijn; niemen nicht en spaer; 
De waerheit, data mijn souverhein. 
Bestu mir hald, so lief een paer 
Alsdu ende ich, nie zonne besceyn. 

So ware ghedaen mijn tzwifel wein, 
Sone zanc so vroilic man nie ghein; 

Ach, vrau 9 nu mir das prouven leer. 

Vor al dat leift so bem ich dijn; 

Bestu dan niet met trouwen mijn. 

Dat doet mir hertzen al tze zeer. 


CXXXIX. 


Ich haen mijn rozen uut ghestreit 
Aen ondersceit f 
Of minen heit; 

Mine esser ein niet bleven, 

Of men die onder voeten leit. 

Aen hofen steit 
AI myn arbeit; 

Wes huecht mir dan tze leven. 

Mijn rozen fijn van smetten rein, 
Daer en esser ghein so dein, 

Si en wies in herten gronde. 

Blijf si vertreden dan ghemein 
Mine wert der rozen nummer ein; 
Dat ics dan ye begonde 
Dat was verloren stonde. 


Digitized by v^-ooQle 



( 224 ) 

Sullen dan dus de rozen mijn 
Ghestroiet zijn verliezens pijn, 

Wes sal ic mi betrouwen? 

Hope, het was tbevelen dijn, 
Ooetstu verdwijn 
Den rozen fijn, 

Den boom sal ic of hauwen; 

Daer ne sal nummer roze anstaen. 
Des stroiens willic avelaen , 

Nemmer ics mi bewinde. 

Si sijn ghepluct, het blijft ghedaen, 
Sijn si ghestroit ende over gaen, 

Hier mede so neimic inde 
Up dat iet so bevinde. 


Ach, twifel, twifel, wacker strijt, 

Die altoos sijt in mijn berijt, 

Dat salie hopen, claghen. 

Vrau hope, ic bem mire rosen quijt, 
Helpt mi tze tijt, 

Of mijn jolijt 
Verliezic al mijn daghe. 

Mijn rozen staen mi over goet, 

Het zijn mijn zinne, het es mijn moet, 
Trouwe ende hertze gonste. 

Zenu we, adren, vleesch ende bloet, 
Ende wes ich haen, lief beilde zoet, 

Dat es dijn proper wonstc 
Met minliker conste. 

Nu nem te minen rosen waer. 

Mijn hoochste gaer, 

Al mine jaer 

Willich dijn eighin bliven. 

Haenstu in dir des twifels vaer, 

So sich mi naer. 

Du vindes vaer, 

Onthee willic verdriven. 

Ic vil mich eyghin gheven dir, 

Ic gheve di rozen ende rozier; 
Wiltous niet nemen hoede? 

Ende in mi rijst des twifels vier, 

So wart dijn boom verbrandet scier; 
Want ic bem, vrouwe goede , 

Bescout van twifels gloede. 


CXL. 


Vaer wech, ghepeins, God gheve dir leit 
Dattu ye quaems in mijn ghedacht; 

Du bist vort an van mi ontzeit, 

Ende ic ontsegghe al dijn gheslacht. 

Vaer wech! 

Vaer wech, ende vliet van mi ghereit, 
Dune laets mi rusten, dach no nacht. 

Du aens ghebrant met onbesceit 
Mijn herte ende al mijns zinnes cracht; 

29 


Digitized by v^.ooQle 



( 226 ) 

Mi dwinct so zere dijn aerbeit, 

In haen no vruecht, no vruechden macht. 
Vaer wech! 

Vaer wech , ende doe van mi ghesceit, 
Dune laets mi rusten, dach no nacht. 


Ach, groen nu zi mijn omme-cleit, 
Want ich mi nie so moede en vacht; 
Helpstu mir niet, soot mir nu steit, 
So werdic zaen ghevanghen bracht. 
Vaer wech! 

Vaer wech, helf God om vroilicheit, 
In can gherusten, dach no nacht. 


CXLI. 


Mijn inghelic scijn vor alle zonnen, 

Dit jaer met vruechdenrijcher wonnen, 
Blijft dir moet, hertze ende al mijn zin. 


Mi is besceert dit nieuwe jaer, 

Des hanich vaer 

Mijn leit sal menichfouden, 

Veil meer dan ye, ich worts ghewaer. 
Dats mir tze zwaer, 

Mijn tru blijft onvergouden; 

Die minlich hertz nie drouch so rein 
En tru wen nein. 

Creech truwe jonst, des danx ye ein, 
So hofich noch om vruechts ghewin. 

Mijn inghelic scijn vor alle zonnen , 

Dit jaer met vruechdenrijcher wonnen, 
Blijf dir moet, hertz ende al mijn zin. 


Wes mir dus zwaer comt tzwifel aen 

Dan ein verstaen 

Ghein hertz dan tmijn alleine; 

Wes beild up eerdrich mach bevaen, 
Haedzich ontfaen, 

Mijn prijs waer des tze cleine. 

Huer scoont vruecht meer dan zonnen licht, 
Huer duecht wijst mir tze liden richt; 

Ach, tziwel nicht. 

Wie scauwen mach hoer aenghezicht 
Hem moet des vruechden comen in. 

Mijn inghelic scijn vor alle zonnen, 

Dit jaer met vruechdenrijcher wonnen, 

Blijft dir moes, hertz ende al mijn zin. 


God, die dat beild verchiert so haet, 
Das mir verslaet 
Alle onrein ghedachte. 

Aetstich mesloont mijn truwe daet 

Haen tzoeverlaet 

Eins woorts, daer ich na wachte. 

Aen hoede is dan mijn ziele, mijn lijf, 
Huer eer ich gheer vor al beclijf, 

In hofen blijf. 

Ich weinsche haer alles leits verdrijf, 
Gheluc des nieuwe jaers beghin. 

Mijn inghelic scijn vor alle zonnen, 

Dit jaer met vruecbdenrijcher wonnen, 
Blijf dir moet, hertz ende al mijn zin. 


CXLII. 


Wan ich der vrauwen liden zie , 

In enigher wijs, wes huer messcie , 
Gaer ganslich lijt mijn herte also. 

Sal ich huer scauwen vruechden Iaën 
En vruechden haen , dan can ich niet; 
Al conde mijn zin na vruechden staen , 
Nature en wil das volghen niet. 

Mijn hertze is huer, dies haer verdriet, 
Dan laet mi nummer wesen vro. 

Wan ich der vrauwen liden zie, 

In enigher wijs, wes huer messcie, 
Gaer ganslich lijt mijn herte also. 


Digitized by v^.ooQle 



( 229 ) 

Bio ich huer varre, bin icb huer naer. 
Van huer comt al de vraechden mijn ; 
Al mochtic leven duzent jaer, 

Ich meine en sal niet anders sijn. 

Si liefd mir so al lidich pijn , 

In wil des achten niet een stro. 

Wan ich der vrauwen liden zie, 

In enigher wijs, wes huer messcie, 
Gaer gaoslich lijt mijn hertze also. 


Ich veinsche huer tallen tiden heil, 
Ghenouchlicheit al hueren tzijt, 

Huer eighin bin ich also gheil; 

Truert si, ich bin der vruechden quijt. 
Ghedenc das wan ghi vroilic zijt, 

So sine ich lief van vruechden no. 


CXLII1. 


Ich moes verbeiden das ich en can ; 
Aen troost mijn zin des node onbert, 
Das mach ic zinghen : derven deert; 
Mijns lidens danc ich nie ghewan. 

Gan si mir also ich huer gan, 

Wi comt dat mi verlanghen deert, 
Ende zi mi tzwifel niet en «eert. 

Ich moes verbeiden das ich en can; 
Aen troost mijn zin des node onbeert, 
Des mach ic zinghen : derven dert. 


Ich leer verbeiden , truwe man , 

Men heift niet al dat men beghert; 
Wan si wil dat mijn leit verteert 
So sal mi vrnechden commen an. 

Icb moes verbeiden, enz. 


CXLIV. 


God gheve ons eenen bliden wert, 
So sijn de gasten vroilic jo ! 

Die altoos blidelic ghebert 
So moocb wi ganslijch wesen vro; 
Ach, lieve her wert, nu doe also. 


Waer dranc nye man so goet ghelach , 
Up dat die vert es zorghen quijt; 

So wilwi comen alden dach , 

Van nuchtens toter vespertijt. 

Dese wert moet sijn ghebenedijt, 

Hine acht des truerens niet een stroe. 

God geve ons eenen bliden wert, enz. 

Wael op, laet ons dan vroilic sijn; 
Want ons die wert veil vruechden gan. 
Wi drinken hier so goeden wijn, 

Wat souden wi noch besceiden dan. 
God gheve hem heil, diet ons vorwan, 
Sijn leven lanc, met vruechden ho. 

God gheve ons eenen bliden wert, enz. 

Scinc in, scinc in den duitschen traen, 
Die luden doet so suetzen clanc. 

Wi willen truerens avelaen ; 

Ach vruechden, nemmermeer vergane. 
Die ons benijdt hi hebbe ondanc; 
lc wilde hi zate in Jerico. 

God gheve ons eenen bliden wert, enz. 
CXLV. 

Laet ons den wert bedanken 
Der duecht, die hi den gasten doet; 

Al hadwi duzent vranken, 

Hine gert van ons geen ander goet 
Dan dat wi maken frisschen moet. 

Wael op, . . . wael op, 

So sinc wir jo, 

Met vruechden ho. 

God gheve den wert dat hi beghert, 
Die aldus blidelijch ghebert, 

Ich wenschen tallen vruechden spoet. 

Gave ons God alle morghen 

Dus goeden vert, dus goeden wijn, 

So ne woldic nimmer zorgben; 

Want mir betuucht die hertze mijn; 
Nicht vor vaeldoen ende vroilic sijn. 
Wael op, wael op, 

So sinc wir jo, 

Met vruechden ho. 

God gheve den wert een vroilic jaer, 
Hi toocht so vruechdenrijch ghebaer, 
leb wenschen heil vor alle pijn. 


Nu scinc ons van den wine, 

Ende ghef den vert gheluc en heil; 

God gheve der vrauwen zine 
Een vroilic jaer, dat is huer deil; 

Wi hebben hier gheweist so veil. 

Wael op, wael op, 

Nu sinc wir jo , 

Met vruechden' ho. 

Den wert waer quaet onrecht ghedaen, 
Die dus sijn gasten can ontfaen, 

Ich weinschen heil met vruechden geil. 

Laet ons den wert bedanken , enz. 

GEDICHTEN. 


I. 


Gonst, cracht, wille zonder daet, 

Daer of en comt goet no quaet, 

Ende hoge daet zonder wise raden, 

Dats een recht beghin van scaden; 

Met visen rade const beleit, 

Dats een behouden aerbeit; 

Ende cracht met wizer const te zamen, 
Dat brinct tweerc te zire namen. 

Nochtan en doocht cracht no const, 
Sonder wille ende zonder jonst; 

Wat sal dan cracbt, const, wille ende moet, 
Of ment niet te werke en doet ? 

Ende wat salt al te werke ghedaen 
Voor de gone die niet verstaen? 

Dats recht besceyt als daer men zaeyt 
Daer men nemmermeer en mayt, 

Daer men verliest pine ende coren; 

Aldus blijft menich const verloren. 

Maer hets beter verloren pine 
Dan const daer pine in pleicht te zine; 
Want aerbeit sonder const in daden 
Dan can den zinnen niet ghescaden; 

Maer aerbeit ende const te zamen 
Beroert zinnen ende lechamen, 

Ende als ment al beroert int werken, 
Door hem dies niet verstaen no merken, 
Daer wert des aerbeils loon vergouden, 

Als vor zwinen ghezait corsouden. 

Gonst si doch const met consten loonen, 

50 en zoude hem niemen connen becronen; 
Maer rude up twerc no up loon ne ghissen. 
Dies moet men loon der const ghemissen. 
Die werct in dustanicher hopen 

51 suller lettel mede copen, 

Die rade en weet hoe verre hoe bi 
Den rechten loon der consten zi; 

Dus willic minen wagen mennen 
An die de weghe der consten kennen; 

So sal mijn pine in den fijn 
Na rechter werde vergouden zijn. 


Een droom die mi hout in dole, 
Ende die mi gheen tijt uter mole, 
Noch uten zinne can gheraken, 

Dien willic hier in rime maken. 

Ter eereo daer ic den slaep om began, 
So ic best can, niet so iet jan; 

Want sint der tijt dat hi mi droomde 
Ic nie up ander dinc en goomde. 

Drome plegben wel te ghesciene : 

Ende mi droomde, so schiene. 

Dat icken moet na dichtens luste 
Vulbringhen, eer ic van herten raste. 
Mi dochte daer ic lach ende sliep 
Dat ic uat minen bedde stiep, 

Ende ghijnc mi cleeden, cousen, scoijen 
Want mi begonste zere vernoijen 
Dat ic so langhe te bedde was. 

Mijn bedinghe dat ic te Gode las, 

Ende beval mi in zijn hoede; 

Mettien wardic so zwaer van moede, 
Addic mi niet so na ghecleet, 

In hadde, om lief no om leet, 

Van minen bedde niet ghesceiden. 

Ic maecte moet om mi te cleiden 
Also suverlic als ic mochte. 

Voort waert was al mijn ghedochte; 

Een clecne padekin ic ghinc : 

An beeden ziden ic bevinct. 

Int ende van dien smalen pade 
Daer cam ic in de scoonste trade, 

Die mijn oghen nie aensaghen: 

Mettien so cam daer uut gheslaghen 
Roke van zoeter gore, 

Die mi dor ghinc de leden dorc, 



( 236 ) 

Verdriveode al mine quade last. 

Vroilic, licht ende al gherast 
Wardic van herten menichfoat; 

Die voghelkine jonc ende bont 
Hoordic zinghen daer te stride. 

Even vast in elcke zide : 

Lewerken, nachtegalen, cockuden. 

Die scoonste bomen, die zoetste cruden, 
Groener dan enich groen mach zijn, 

Sach ic, ende tsonnescijn 
Began bescinen de scone contreie. 

Doe cam ic gaende in een valeie, 

Daer haer de zonne in ghijnc verlaien, 
Ende als die verwaerment waien 
So gaven zi de zoetste lucht. 

Rauwe droufheit, vaer no ducht 
Ne deerde hem twijnt, diet mochte rieken; 
Bi mi veinschedic alle zieken. 

Mi dochte zi hadden wel ghenesen 
Hadden si, daeric was, moghen wesen. 
Daer ic dus blide ghinc alleine, 

Daer sach ic springhen ene fonteine, 

Uut eenen graeuwen steene ront; 

Dat was tote in den gront 
Glaerrer te ziene dan een cristael, 

Ende maecte sinen nederdael 
Spreedende in dat zoete gras, 

Daer menich boomkin nat of was. 

So ic meer sach ende ghinc naerre, 

So soe mi dochte wesen claerrere. 

Der fonteinen cam ic bi : 

Ic peinste dat ic wilde mi 
Suveren ende mijn aenschijn dwaen; 

Aen deen zide so gbijnc ic staen, 

Ende vinc den borne int overvloyen. 

Het docht mi scade soudic mi moyen 
Mijn handen te doene besmet, onreine, 
Bin den borne der fonteine. 

Dat borne was so over claer: 

Mijn bande dwouch ic ende daer naer 
Oghen, anschijn ende mont; 

Mettien wart mi de smake cont, 

So coel ende so zoete ende so jolijs. 

Ic gheve der fonteinen prijs 
Boven allen eerdschen dijnghen; 

T water, dat ic zonderlijnghen 

Bin minen tanden bilden beloken, 

Smaecte van so soeter coken 

Dat mi daer of soude hebben ghegruwet, 

Haddict weder uutghespuwet, 

Ende ic dranct in waert altemale, 

Twelke mi becam so wale, 

Dat ics mine becomte dranc, 

Al te met dat over spranc. 

Dese fonteine was omme loken 
Van crnden, die soete roken, 
Rozegaerden ende egglentieren; 

Bloemen van menigher manieren 
Haddense so wel bedect, 

Suver houdende , onbevlect 

Van bitten ende van allen scaden; 

Daer en mochte gheen smette an laden. 
Mettien sciedic van der fonteine; 

Dat borne maecte mi zuver ende reine. 
Margelleine ende pollioen 
Moestic betreden in dat groen; 

Het stont so vul in mocht niet missen. 
Dat deder mi te min up ghissen 
Die grote scoonheit die ic sach, 

Ende datter gbeen wech in lach; 

Dus dolende wordic gheware 
Van verren ene bescynte clare 
Int ende van der prayerie ; 

Der ghelike en sacb ic nie. 

Stille stondic ende docbte 
Of daer de zonne yet risen mochte; 
Mijn oghen lietic omme gaen, 

Ende sach de zonne int ooste staen , 
Ende dese claerheit was int west. 

Mijn oghen bleven daer up ghevest, 
Wonder hebbende int bedieden; 

Mijn zinnen daer of niet ne scieden, 

Altoos ic up tlichte ghinc 

Om vroet te werdene van der dinc. 

Ic sach daer chierheit sondcr nommer; 

Al haddic alre herten commer 
Int berte mijn ghehadt alleine 
Ic hadze vergheten groot ende cleene : 
Die voglen zonghen even ghedichte, 
Ende emmer ghinc ic up dat lichte, 

Merghende in dat zoete cruut, 

Die mi ghaven sulc virtuut 

Dat mi van vruechden therte speildc. 

Nie man cam in snlker weilde, 

Als mi dochte dat ic was; 

Van den rozen die ic las 
Om te makene enen boet. 

So waer ic stelde minen voet 
Ic tart up blommen of up rozen, 

Dier wasser so vele, in const gheglozen. 
Prieelen stoeden hier ende dare; 

Int ende so wardic gheware 
Grote menicbte van casteelen, 

Scone poorten, oghe torrelen, 

Bevest, bemuert ende al besloten. 

Men hadze niet so wel ghegoten 
Van mommaertere ende van sleene. 

Die maetselrie was so reene 
Ende so jolijs ghewrocht, 

In wiste waer ic was gherocht; 

Daer en mochte niement ute no in ; 
Maer ic badde emmer minen zin 
An dat licht gheleit so vast, 

Al dat ik zach was mi gast; 

So zere dooldic in dat seinen, 

Mi selven dedic vele pinen 
Om dat soo lanc was eer iet vant; 
Maer tover soete vreimde lanl, 

Daer ic in ghinc met weelden groot 
Dede dat mi te min verdroot. 

Daer stoot so menich scoue ghezate. 

Aldus so cam ic in een strate, 

Scone, groene, wijt ende lanc. 

Dat docht mi den rechten ghanc 
Toter claerheit, die ic sochte. 

Ic danckte Gode dat ic gherochte 
In enen wech die mi bestiert; 

Die strate was al omme verchiert 
Met blommen ende met cruden jolijs; 

Stap do tret, no voets bewijs 
Ne constic in den wech ghescouwen; 

In wiste niet wies mi betrouwen, 

Als icken onghetreden sach. 

Ic peinsde sal ic al den dach 
Hebben ghedoolt om stille staen; 

Neen, ic sal voorder gaen. 

Mettien tardic ter straten inne, 

Alf stout, alf bloot, met wanklen zinne, 
Als een die wille ende niet en dar. 

Die voglen waren so gbewar, 

So claer int luut, so zoete int horen; 

An elcken zide so stont een doren, 
Scaerpe ende dicke, ende so dorviochten, 
Het waren meesters diese wrochten; 
Want si waren vaster dan een muer; 

Ooc drouch si zoete ende zuer, 

Over al stondzi ende vloyden. 

Tlicht, dat uter straten vloyde. 

Dat was zoo claer na mijn avijs 
Al hadt ghesijn int paradijs; 

So wast daer also gracieus, 

So langhe ghinic dus penseus 
Dat ic sach in der straten ende 
Eene die aire scoonste lende, 

Die mijn oghen nie an saghen ; 

Haer telghen stoeden over slaghen, 

Ende hadden den wech bedect, 

Met groenen bladen over trect. 

In cam noyt daert so scone was; 

Ic ruste neder in dat gras 
In der zoeter lenden scade. 

Mijn zinnen worden so ghedwade 
Van den vreemden lichten scine, 

Niet vaer ontziende, rouwe of pine, 

Die mi daer toe comen mochte ; 

Nochtan dat ic met wille zochte. 

Met dat ic dus melancoleerde, 

Ende up dit licht sach ende studeerde, 

So sach ic comen up een paert 
Een, die mi dochte van felre aert, 
Ghecleet, recht als een messagier; 

Sijn ghelaet was so fier, 

A\ hadde gheweest an hem belanc 
Alder werelt om bevanc; 

Alsoot sceen an sine contenanche. 

In sijn hant voerdi een lanche, 

Met eenen ysere , breet ende scaerp ; 
Duer die lende dat hise waerp 
Om te grievene van den live: 

Ic riep : « Ghenaden , eer, ic blive 

Ewelike hu prisonier! — 

Allendich man, vat daetstu hier?» 
Dat dochtic vast int herte mijn. 

Hy sprac: « Vilein, waer wiltu zijn ? 
Gheeft hu up, ghi zijt ghevaen; 

Hu waen, die hu dit doet bestaen , 
Die salt hu langhe doen bezuren. 
Wie sal betalen hu verburen ? 

Di selven hebs du hier vercocht. » 
Een coorde so haddi ghecnocht 
An sijn aersoen, die hi ontbant; 

Hi nam mi fellic bi der hant, 

Ende handt mi om de middewaert; 
Daer moestic lopen achter tpaert. 

In dorste segghen quaet no goet; 

Van vare walde mi mijn bloet; 

Mijn leden warden mat ende traghe. 
Over busch ende over haghe 
Mochtic des lopens niet cesseren; 
Mettien sach ic mijn conforteren 
Des lichts beschijn so over claer; 

Daer bi verlosic anxst ende vaer. 

Mi en deerde niet des lopens pijn , 
So voorder voort so clarer scijn, 
Tote ic cam alter straten uut, 

Daer en hoordic gheen gheluut; 

Maer wonder sach ic ein allein. 

Dies alle wondren waren dein, 

Die ic daer voren hadde ghesien. 
Wonder docht mi sijn van wicn 

Dat bi naturen was ghewrocht; 

Dat lich, dat ic dus hadde ghesocht, 

Dat mochtic claerlic daer bescouwen : 

In enen tor so stont ghehouwen 
Van albaestre scone ende wit; 

Voor al bescauwen docht mi dit 
AIre hoochst des prisens waert; 

Claerlic wast mi daer verclaert, 

Ghelijc twee zonnen int ghesicbte. 

Ne waer de man met sinen scichte , 

Die mi verketste metten sporen, 

In hadde niet gheweinscht daer voren 
Al dat die weerelt heeft bevaen, 

Ende ic daer hadde moghen staen 
Den tor bezien zonder begrijp; 

Maer nu dedi mi sulc ghe nijp 
Metter corden die mi cnochte, 

Wanneer ic daer waert sach of sochte , 
Ende ic vergat mijn achter draven, 

Die coorden mi sulcke trecken gaven 
Dat icker niet up mochte letten, 

In moeste mi te lopene zetten, 

Ende laten mine ghenouchte om tzure, 
Lopende al die weghen dure; 

Waer hi wilde ic moeste naer. 

So langhe liep ic bier ende daer 
Dat ic verloos des lichts bescouwen; 
Doe bcgonstic al verflouwen 
Ende verloos al minen moet. 

Met tien so camen wi daer stoet 

Een tor ghemaect van graven steene, 

In een valer wijt alleene; 

Een bruggbe liet men nederdalen. 

Doe cam ghelopen uter zalen 
Volc van wonderlike maniere, 

Onziene, lelie ende putertiere; 

Elc hadde ene ghesele in der vuust, 

Si waren ruut ende onbesuust. 

De langhe brucghe si passeirden, 

Haren heere si salueerden, 

Die mi hadde in sijn bedwanc. 

Van den paerde dat hi spranc, 

Ende gaf mi over metter line. 

Doe dochte mi dat mi naecte pine; 

Want tlicht dat vas mi uten oghen, 

Dat ic te zoekene wilde poghen , 

Ende dat ic hadde begonnen zien , 

Ende moeste daer, in weet met wien, 
Met onghenaden sijn in strec. 

Deen riep: « Sla! » Dander : « Stee! » 
Dus liepic ten torre binnen; 

In conster niemen ghekinnen; 

Want iese noit met oghen aensach. 

Si leeden mi sonder verdrach 
ln eenen pit die was so diep 
Dat icker node binnen stiep; 

Al wast mi leet het moeste zijn. 

Die duere was van ijsere fijn, 

Die was vor mi ghesloten vast; 

Een splete stont daer so ghepast, 

Dat men niet wel sach der dnere. 

So dicke was die tor van muere, 

Ende twater was so over wijt. 

Hem ne derde niemens nijt; 

De castelein leefde als nen rouc. 

Doe sach ic staen in enen houc 
Een duerkin litermaten dein; 

Daer binnen zat ene vrouwe allein, 

Recht of soe hadde zitten beiden 
Naer yet, dat van haer was ghesceiden. 
Als soe mi sach so louch haer mont, 
Aestelike soe up stont, 

Soe sprac : « Ghi zijt hier wel comen ; 
Huwe comst sal ons beeden vromen; 

Ic weet ons beeden goeden raet. » — 

« O, seidic, vrauwe, mijn toeverlaet 
Es mi nu verre ende onghereet. 

Hi die van al die waerheit weet 
Moest hu verlenen duecht ende vruecht; 
Van ere tideliker ghenuecht 
So bem ic comen int allende. » 

Soe sprac : « Wi sullens hebben ende, 
Sijn wi met trouwen twee in een; 

Maer vindic dat gu wert; neen, 
Nemmermeer sidi verloost. 

In zate hier niet aldus vermoost, 

Adde mi yement ghezijn dus bi; 

Maer alleene en mach ic mi 
Niet hulpen sonder hulpen mee. 

Goddanc nu zijn wi hier wi twee, 

Dies bem ic blide ende het es recht. » 

Ic seide : « Vrouwe, ic bem u knecht, 

Met trouwen nu ende tallen daghen; 

Maer ic bidde u wilt mi ghewaghen 
Hoe heet die here, die mi vinc, 

Es hi grave of coninc; 

Waer up eist dat hi hem draghet ? » 

Soe sprac : « Dats niet quaet ghevraghet; 
Want iet hu gheerne segghen wil; 

Hi ende ic dats een ghescil, 

Ende heift gheweest van ouden tiden : 
Gomen es hi van onser ziden ; 

Maer zijt des vroet dat hi es bastaert. 
Van vreemderwijs so es sijn aert : 
Orloghe, so es al sijn begheren, 

Ende om dat iet wilde beweren , 

Ende niet en ghere dan ruste ende pays, 
So vinc hi mi vor sijn palais, 

Daer hi noit mochte comen in. 

Anders en soucti gheen ghewin 
Dan discoort, warringhe ende strijt; 
Ende hier omme hadde hi up mi nijt. 

Sijn viant bem ic onverdient, 

Ooc en bem ic niet sijn vrient; 

Maer doch in hebbe hem niet mesdaen, 
Daer hi mi dus om hout ghevaen, 

Van mi en weet hi ander blatne; 

Twifel es sijn rechte name , 

Ende Hope so es de name mijn. » 

Als ic dat hoorde in mochte niet zijn 

Blider daer ic voor haer stoet; 

Vruecht so verhief mi den moet 
Dat ic niet langher beiden conste; 

Met bliden zinne ic doe begonste 
Te zinghene een vroylic liedekijn : 

Twifel dwinct die bertze mijn, 

Dats mi anschijn, 

In can hem, leider, niet ontvlien , 

Dies blivic nu in zoorghen. 

Hope doet mi vroylic zijn 
In trouwen fijn, 

Hope doet mi vroylic zijn. 

Twifel, enz. 

Twifel neimt mi in hoede dijn 
So vindic pijn, 

Van hu mach mi ghecn vruecht ghescien; 
Hope sal mi verboorghen. 

Twifel, enz. 

Vrau Hope sprac : « Men moeten worghen 
Die hout ghevanghen sulken man , 

Die also vroylic zinghen can, 

Din mach niet langher zijn ghedoocht. 

Nu radic hu dat ghi hu poocht 
Ten zaken, die ic wil bestaeu, 
Ghetrouwelic ende met ontgacn. 

Al hebben wi nu ontgaens beghin, 
Ghecreghe ons Twifel weder in, 

Hi soude ons maken al te zure, 

Daer ons toe porrede ye nature. 

Sijn ergheit es sonder ghetal; 

Minen wille es in den uwen al. » 

Dat seidic weder tot vrou Hopen : 

« So dat ghi voort durret nopen, 

Dat es dat ic taengripene ghere. » 

Soe sprac so : « Set hu dan ter were, 
Hier en es no duere no slot, 

Wine sulre uut commen wilt God. » 

Met goeden moede ghinghen wi doe, 
Duere ende muere braken wi doe. 

Mi dochte ic hadde Samzoens cracht; 

So vele daden wi bin der nacht 
Dat wi met allen camen uut. 

Wi en hoorden nieuwer gheen gheruut; 
Twifel lach in slape vast, 

Met hem menich sassaem gast, 

Die onser namen crancken goom; 

Dat dede, si laghen in haren droom, 

Dan conste ons lieden niet ghescaden. 

Doe ghinghen wi met liever laden 
So verre voort dat ic versach 
Des lichts schijn, der vruechden scach 
Gaf ic, so dat vrou Hope vraghede 
Of hi yet sach dat mi bejaghede. 

Soe sprac : « Hets beter hier dan daer; 
Twifel hebbe een drouve jaer. » — 

« Trouwen, vrou Hope, ic segghe amen, 
Hets recht dat ic hu eighin ben; 

Want ghi mi tleven hebt ghehouden; 
Van mi so werdet ha vergouden 
Up dat mi God spaert van der doot. » 

So sprac : « Hier of en es gheen noot; 
Vele dinx bewiset crancke minne. > 

Met deser talen camen wi inne 
Ter straten, daer die lende stoet. 

Doe seidic : « Hovessche vranwe vroet, 
Hier onder so was ic ghevaen; 

Mach hier niement ondersteen 
Hi esser of ghecalengiert? » 

Soe sprac : « Die dezen boom bestiert, 
Dats Twifel, die ons beeden dwanc; 
Nochtan ne weets hem niement danc, 
Die int casteel te zine pleghen. 

Die boom es pael tusschen tween weghen 
In openbaren wederdeele, 

Tusschen hem ende den casteele : 
Waerscu es de name zijn, 

Om vri te gane stwifels pijn; 

Want wie in sijnen wech gheraect 
Lichtelike wert hi mesmaect; 

Hier voren sal elc nemen hoede. 

In onsen wech wert niement moede 
Dien te rechte comen an, 

Es hi wijf of es hi mau. 

Die buten onsen weghe gaet 
Neme dats hem te hebbene staet; 

Voor hem en doe ic gheen bezoorch. » 
Doe camen wi gaende vor de boorch, 

Daer tlicht up was gheordineert. 

Doe wordic al gheconforteert; 

Want ic daer sach dat mi ghenouchde. 

Die de machelrie vouchde, 

Dien willic meester boghe vermaren 
Voor alle die meesters die ye waren; 
Ainsteringbe ende mate 
Adde verchiert al de zate, 

Dat ic mi selven al verloos 
Int zien, ende wert memoriloos; 

In wiste wat ic hoorde of zacti. 

Vrou Hope, die mijns altoos plach, 

Die nam mi minlic bi der hant, 

Ende vraechde wies ic mi bewant: 

« Sijl een man of sites niet. 

Noch en es hu niet messciet, 

Ghi en muecht ghedoghen heet no cout; 
Wat dochte een man hine ware stout. 

Met hem ne willic niet bestaen. » 

Met scaemten wordic doe bevaen, 

Ic sprac : «Vrou Hope, ic bem ghezont. » 
Daer sach ic in den torre ront 
Twee veinstren so over scone, 

Hi en es levende onder den trone, 

Diese te rechte mochle vulprisen. 

Uut elcker veinstren sach ic risen 
Een claer bescinen naturael, 

Dat docht mi seinen als een stael, 

Beroerende al de zinnen mijn. 

Bleec so werdic int anschijn, 

Een zwaer verzachten mi ontghinc, 

Mijn herle van den scine ontfinc 
Hitte, die onghetimpert was, 

Dies ic bin langhen niet ghenas; 

Mijn oghen waren al bezwerct. 

Vrou Hope heift dit ghemerct; 
Ghetrouwelike nam soe mijns ware. 

Doe moestic rusten tieghen hare, 

Dat soe ghedoochde vriendelike. 

Met dat ic stont in desen versike 
Altoos ziende neder waert, 

Doe cam ghereden up sijn paert 
Twifel onder den boom Waerscu, 

Die ons logheden enen lelicken vu. 

Stille so hilti ende sprac : 

« Vrou Hope, die mi dus ontbrac 
Met foorlzen ende met finen crachten, 
Haddic hu bin minen grachten, 

Ghi en ontghinghes nemmermee. » 

Als icken sach wart mi so wee 
Van vare, in durste niet voorder gaen. 
Twifel sprac te mi weder zaen, 
Grommende met lozer talen : 

« Keert weder nu binnen der zalen 
Hu en sal ghebreken niet. » — 

« Dat sceen wel, doe hi van hu scict. » 
Dit was dandwoorde van vrou Hopen , 

« Keert weder, wy zijn hu ontcropen, 
Bedi ghi comt een dracht te spade; 

Wi zijn, Goddanc, uut uwer trade 

Ontcomen, ende uut uver smerte. » 
Twifel barst wel na van perte; 

50 vul nijts wies hem sijn moet, 

Hi beette neder daer te voet : 

« Elc hoede hem voort van mi; 

Dat mi dese ontronnen zi, 

Dat zal een ander zwaerlic ghelden. » 
Van verren hoorden wine scelden 
Onder Waerscu, den sconen boom, 
Nemmeer en namic sijns goom; 

Ic bezach dat vor mi was. 

Omtrent dit rikelike palas 
En was ghespaert no cost no stont; 
Die tor daer ic in vant den vont 
Des lichts der zoeter veinstren twee; 
Daer tusschen stont wit als een snee 
Een wit pilaer recht van albaestre, 
Diene maecte en was geen aestre; 

Hi was ghewrocht na ghenoucbt. 
Daer onder sach ic staen ghevoucbt 
Een palays van maten fljn, 

Elc colomme was een robijn, 
Gloiende root an elcker zide; 

Noch dinke mi dat ic verblide 
Om dat ic hier of doe ghewach. 

Daer binnen docht mi dat ic zach 
Wachters, die daer daden hoede. 

Al waren al de wijste vroede, 
Vergadert van al erderijc. 

51 en ordineirden niet tghelijc, 

50 rechtich waren zi taller tijt; 

Suver wit dat was haer habijt. 

Even groot ende even lanc. 

51 en mochten jeghen ghenen stanc, 
Noch tjeghen gheen onreinichede; 
Elkerlijc bilt daer sijn stede. 

Wie den palayse wilde deren, 

Met crachten plaghen sijt te weren. 
Tjeghen hem was niemant machtich, 
Mids dat zi waren so eendrachtich; 

Wi enich eirch hadde in den zin, 

Dien en lieten si uut noch in; 

Tpalays so bilden si in vreden. 

Doe wardic ziende daer beneden, 

Waer tpalais stont np enen pilaer 
Van albaestre wit ende claer, 

Sonder smette, zuver, reine, 

Daer die jonste male alleine 
So meeslerlic wast toe ghebracht; 

Daer was vergadert ende ghescacht. 

Dat niemen tsegghene sonde bestaen : 
Het es aldus of also ghedaen ; 

Hi was wel waert van groten prise. 
Desen pilaer stont bi avise 
Ghewrocht uut eenre boorch so schoon 
Na waerden en hadden zi noit loon, 
Diese so meeslerlic ordineirden, 

Ende so fijnlic avizeirden. 

Na mate ende ooc na werkens aert. 
Deze boorch was wel verwaert 

Van 'V' joncberen an elcker ziden , 

Die altoos waren even blide, 

Doende, gay, rasch ende even quicb; 

Als ic dit sach so vraechdich 
Vrau Hopen, die daer bi mi stoet: 

« Die boorch die men daer so hoet 
Van den joncberen al omtrent, 

Esser ni negheen regent, 

Daer zi of houden lant of leen ? » 

Vrau Hope, daer noit aerch in sceen, 

« Regent? En trouwen jaet », soe sprac, 
« Een boorchgrave sonder lac; 

Wat hier boven es of beneden 
Dat es in sire mueghenteden ; 

Vijf heren sijn in sinen raet, 

Die sijn sijn hoochste toeverlaet : 

Heer Nouwe-zien dat esser een, 

Heer Smakelijn naest desen tween , 

So volghet mijn heer Rieke-lucht; 

Die vierde staet altoos ter vlucht, 
Licht-ghevoel es zine name, 

Ende mijn heer Hoor-na, sonder blame; 
Hier zijn ghenoomt de heren vive, 

Die sijn tes buerchgraven live 
Altoos wackre, nacht ende dach, 

Jeghen so wat hem deeren mach. 

Sijn lant hout hi van hem selven, 
Niemen en mach hem tzyne ontdelven, 
Stedich, lustich , niet ontgaende , 

Sinen vroedcn raet die houten staende, 

Wetende es hi ende subtijl. » 

Met dat zoe dit sprac so cara een pijl 
Ghevloghen, in weet van wien, 

Of wien scoot , of wiene spien; 

Maer emmer was ic daer gheraect; 
Noch dinct mi dat ic bem mesmaect 
Int ghedincken der quetsnre. 

Die scoote vlooch mi therte dure. 

Van Twifele was ic doe verveert; 

Ic begonste dalen achter waert, 

Want ic verloos zin ende cracht. 

Vrau Hope die mijns vallen wacht, 
Slac mi een cruut in minen mont, 

In wiste niet wie bi mi stont 
Voor ic te mi selven cara; 

Ic sprac : « Mijn liefste vrou lofzam , 
Nu moet ic hu mijn liden claghen , 
Wildi mi niet dat helpen draghen 
So en wetic mijns negheen beraden. » 
Vrou Hope sprac : « Sonder ghenaden 
So en was ic noit, so en werdic nu. 
Hoe soudic moghen laten hu; 

Want sonder mi so en waerdi niet. » 
Vrou Hope nam den scaerpen spiet, 
Wiselike bi besceede; 

Noit dinc en dede mi so leede, 

Noch tswifels vanghen al wast mi art; 
Van pinen wardic bleec endc zwart. 
Des tastens mochtic niet ghewesen : 

« Ay lacen, hoe sal ic ghenesen! 

Vrouwe Hope, ic duchte nemmermee. » 
Soe sprac : » Ghi en muecht no wel no wee 
In quam noit an uwes ghelike, 

Met uwen ghecrite, met uwen verzike, 
Ghetroost hu coenlic up mijn woort. » 

Doe sach ic weder ende voort * 

Up des boorchs behagheihede, 

Ende up die pretieuse slede, 

Daer ic aensacb de scone veinstren; 

Dat licht begonste up mi glcinstren, 

Ende nam mi tpeinsen van der wonden, 
Ende halp mi weder ter ghezonden. 

Ic sprac : Nu bem ic bet daer an. » 

Soe sprac : « So sijt in vruechden dan; 
Hout hu an mi, ghine hebt gheen noot. » 
Daer sach ic dat mi niet en verdroot; 

Die graciense borch vorsproken, 

Die was so meesterlic beloken. 

Men mochter niet an correngieren, 

Ende recht beneden ant flackieren , 

Daer sach ic die vergaderinghe 
Van tween pilaren sonderlinghe, 

Even groot, so docht mi elc; 

Men conste niet gheweten welc 
Meest of minst was van hem tween ; 

Maer alsoot te ziene sceen 
So hadden si even vele bevaen. 

Een muer was hier omtrent ghestaen 
Van domen, netelen ende bramen ; 

Die poorte daer wi voren camen 

Die was wel vast ghesloteo toe, 

Vroo Hope die gbinc doppen doe, 

Soe dochte mi daer wel bekent. 

Kila was doe daer ghesent 
Van sinen meester Orgheliens; 

Met zoeten woorden gracieus 
Andwoordebem Hope : «Laet in! laet in ! » 
Kila die scoof een veinsterkin: 

«Wie wil daer in, en is gheen dacb,» 

Vraghedi; als hi Hopen zach 

Hi seide : « En laet hu niet verlanghen, 

Ic sal tot Orgelieusen gangen, 

Minen meester, ende bezien 

Mochtic enich zins bespien 

Dat ic van hem creghe de slolelen; 

Ic soudze bringhen zonder rotelen, 

Ende om hu. Hope, de poorte ontsluten. 

Nu zijl so hemelic daer buten 
Dat niemen weet; adieu, ic ga. » 

Vrou Hope sprac : «AdieuKila, 

Hu duccht es mi altoos ghereet. » 

Van pinen brac mi ute tzweet, 

Vaii onbeseflelike amst, 

Om te sprekene beidic lancst; 

Want soe began die tale voren : 

«... hier an muechdi horen 
Dat ic bekent bem hier omtrent; 

Die bode die ic hebbe ghesent 
Om de slotlen van der poorte 
Die es comen van onser soorten, 

Sijn rechte orname es Yraghen; 
Ghewoont so heift hi hier al sijn daghen 
Ende heift mi ntermaten lief; 

Voor mesval, vor erch, vor grief 
So es hi hier gheset ter wachte ; 

Sijn meester es groot van machte, 
Orghelieus es hi ghenaemt; 

Hem dinct dat nieroen betaemt 
Te comen teser poorten in , 

So overmoedich es sijn zin. 

Van zijnre zibben bem ic comen; 

Maer wat mi baten mocht of vromen, 
Duer mi en dadi noch dor niemen. » 
Mettien hoordic die slotel riemen , 
Ende twincket sach ic hopeu gaen; 
Vrau Hope die was daer wel ontfaen, 
Ende ic van Kilaen , Hopen vrient, 

Ic sprac tot hem : « Dats onverdicnt, 
Dese duecht die lone hu God ! » 
Stillekine ontsloot hi tslot, 

Ende drouchse zaen daer hise vant, 
Ende nam ons beeden bi der hant. 

Over brucghe ende over al 
Ghinghen wi sonder ghescal; 

Ende recht aen des paleis beghin 
Stoot ene duer, daer ghinghen wi in. 
Kila loocse weder an; 

Een wijf hadde hi die vele can, 

Haer name was Verzien. 

Soe cam gaende tot ons drien, 

Ende hiet mi wesen wellecome, 

Ende Hope die ic voren nome; 

Soe sach mi zwaerlike ghequetst, 

Ende van den scichte sijn gheletst. 

Mettien soe liselike uut trac , 

Een wieke soe daer binnen stac, 

Gaende tot int herte mijn, 

Die was ghemaect van crude fljn. 

Van lielene ende van zwighene mede. 

Uut harer goeder duechdelichede 
Sat soe minlic neven mi, 

Soe sprac : o Mijn vrieDt, hoe staet met di ? » 
Ic seide : « Bet dant dede lanc eer.» 

In minen oghen ommekeer 
Sach ic een splete daer men keec 
Ter zalen io, ende ic verzeec, 

Ende ic vraechde Kilaen ende Verziene, 

Als die hem duchte van messciene 
Of ic daer duere kiken mochte, 

Ende icker niemen mede verwrochte. 

Si andwoorden : « Ja, in trouwen , 

Wien ghi ziet en mach hu niet scouwen. » 
Deerste die ic sach der duere 
Dat was een die scoonste creature, 

Die leift in alder werelt breit, 

Elc die noomdse Hovesscheit; 

Van fincn goude was haer cleit, 

Haer te pointe wel gheleit; 

Haer anschijn was eens inghels baer. 

Twee vrauwen wandelden bi haer, 

Die een die hiet men Simpelhede, 

Die andre Omoedichede; 

Tsamen ghingen zi alle drie, 

Ende boghen up haer lieder knie 
Yor eene scone creatnre; 

Suver wit was haer parure, 

Al bezait met rozen root 
Sonder voren aen haren scoot. 

Wat daer an stont willic u nomen, 

Een maniere van goudblomen; 

Haer anschijn clarer dan cristael, 

Een crone hilt zoe, dat meerctic wael, 

Vor haer anschijn, die zoe besach 
So minnentlijc, als soe placli, 

Recht offer haer ghenouchte anstonde, 

Yor al dat men haren gheven conde. 

In enen goudin stoel soe zat, 

Haer name men daer niet vergat, 

Elc die hietse Zuverheit, 

Ende weinscheden haer ghezondicheit, 
Ende seiden : « Hu welvaren es ons lief. » 
Doe brochten zi enen brief, 

Beede ghenoot ende ooc ghescrcven , 

Een nieuwe liet dat zi up heven; 

Met vreuden elc te zinghene gherde, 

Maer Simpelheide diet beweerde 
Soe sprac : « Hier niet ghesonghen zi, 
Joncheer Lust en werter bi; 

Want zijnacoort vulbringhet al. » 

Doe cesseirde dus tsanx ghescal; 

Si ghingen vor een daere staen 
doppen, so dat quam ghegaen 
Die edel jonchere Lust; 
Hovesscheit hadden zaen ghecust, 
Ende leeden gailic bi der hant 
Daer soe Suverheden vant, 

Dien zoe bi haer zitten dede. 

Sijn anschijn ende sijn lachen bede , 
Dat was so gracelic te ziene; 

•M- jaer ende -x- waerf tiene 
Haddict ghezien sonder verdriet. 
Doe zonghen zi een nieuwe liet , 
Daer ic toe gaf herte ende zinne : 


Gheen dinc gheprijst vor reine minne, 
Want si bewijst den drouven vruecht; 
Elc edel zin in haer verhuecht. 

Conighinne, keyserhinne, 

Met eeren ghi wel minnen muecht; 


Gheen dinc gheprijst vor reine minne, enz. 


Minne es zoet in den beghinne, 
Int ende en es geen onghenuecht, 
Hier of so es orconde Iuecht. 


Gheen dinc gheprijst vor reine minne , enz. 

Daer es soete voetsel inne, 

Om dat haer minne wel ghenuecht; 

Dit liedekijn dat maecte Juecht. 

Gheen dinc gheprijst vor reine minne, enz. 


Suverheit sprac, ende niemen el : 

« Seker, dats ghesonghen wel ; 

Maer niet en weetic wel tbediet, 

Maecte jonckvrau Juecht dit liet? » — 

« En trauwen jaes seide zi. — 

« Doese comen tote mi 

Dat soe mi segghe hier of den zin. » 

Mettien cam Juecht ter zalen in , 

Die sere was ghewellecoomt; 
Meestricghe was soe ghenoomt 
Voor hem allen diere waren. 

Suverheit sprac : « Wilt mi verclaren 
Den zin van desen nieuwen liede, 

Ende wat ghi meent in den bediede, 

Dat soudic gherne weten al. » 

Juechet sprac : « God weet in sal f 
In weeter of no groot no cleen. » 
Hoofscheit sprac : « In trauwen neen , 
Haddi in minnen het beseven 
Ghi en hadt niet dit ende dat ghescreven , 
Daer ghi dus in de minne prijst, » 
Juecht antwoorde ongheavijst : 

« Wat wetic anders dan ic mach horen 
Hier daer segghen achter voren; 

In vraechde noit om el bediet. » 
Joncfrau Juecht van danen sciet, 

Ende liep spelen in de zale; 

Van haer en hadde men meer tale , 

So wilt was soe in haer ghelaet. 

Met dat zi zaten in den raet 
So qtiam daer gaende de waerdeine 
Van al der boorch; al was soe cleine 
Soe was so wijs, so hoghe van moede, 
Haer name die was vrau florle; 

Van zeden was soe gherangiert f 
Recht als een mijn heer Al-bestiert, 
Nochtan en waer si in der tijt 
Van haer comste niet verblijt, 

Ofgriselic hadzoe di. 

Mettien so sciet de conpaengie, 

Die daer so minnentlijc was gheseten; 
Elc die hadde gheern gheweten 
Wat dat liet bedieden mochte; 

Maer Juecht doe mi also dochtc 
So wilt, so lustich cnde so clouc 
Soe gheliets haer als . . . ouc. 
Ombestiert so. . . . zie. 

Mettien so cam Melancolie, 

Een here scoen van rade vroet 
Up sijn hooft so stoet een hoet t 
Graeu ende groen was sijn abijt, 

Sijn mantel was lanc ende wijt, 

Sijn anschijn merkel ende wijs. 
Suverheit, die vrouwe joliis , 

Die sat in haer majesteit, 

Hi seide : « God groet u , Zuverheit, 
Hoet met hu staet com ic bezien. » 

Hi knielde neder np sine knien, 
Yriendelic dede soene up staen, 

Soe sprac : « Here, ic bem ghevaen, 

In een ghepeins dat mi te stoort. 

Joncfrau Juecht die heift ghehoort 
An onse lieden van hier binnen 
Van enen prise, van ere minnen, 

Ende beifter of een nieuwe liet ghemaect. 
Woort, wise, redene wel gheraect, 

Maer wine connent niet ghegronden. » 
Melancolie nam tien stonden 
Den brief, die hi al over las; 

Maer den zin die daer in was 
Verstont hi lichte mee dan zoe; 

Al peinsende sprac hi doe : 

<t Mijn drie broeders sal icken loghen» 
Ende segghen dat zi hem poghen 
Na rechte dit te exponeerne. » — 

« Ic biddu hier up tavizeerne, 

Sprac Zuverheit, up alle trouwe. » 

Hi beloofdet der joncfrouwe , 

Ende ghinc up enen wendel steen, 

Daer vrau Hoede up sat ende green, 
Ende vraechde hem waer hi henen woude 
Hi biet haer dat zoe zwighen soude; 

Soe mide zijns, ende lieten liden. 

In een camer daer beziden 

So vant hi sijn broeders al; 

Van spele was daer groot ghescal, 

Als sine saghen wast al ghedaen. 
Vriendelike so was hi ontfaen 
Van drien heren achemant; 

Deen was Sangwijn vaeliant, 

Sijn abijt was hemel blaeu, 

Met eenre mouwen die was graeu, 
Gbewrocht van peerlen ende van goude; 
Thaer dat wies up die moude, 

Dat docht mi witter dan een vlas; 

Sijn oghen clarer dan een glas , 

Sijn anschijn bluesende ende ront, 

Te lachene so stont zijn mont : 

« Broeder, seidi, wildi yet, 

Hets recht dat ghi an mi ghebiet. » 
Dander broeder hiet Fleumaet, 

Simpel, swaer was sijn gbelaet, 

Bleec so was sijn oghe-upslaen , 
Evelachtich ende onghedaen, 

Wit ende graeu so haddi an. 

Het moeste wesen een wijs man, 

Diese stelde ende tzamen brochte; 

Want noit saventier sulc weerc wrochte. 
Die derde broeder hiet Gollorijn ; 

Die docht mi heetst van bloede zijn. 

Sijn abijt was graeu ende root, 

Sijn haer was scoon , sijn leden groot, 
Sijn anschijn manlic int bescau , 

Stout so was hi, nieuwer flau; 

34 

Sinen broeder hi wellecoomde, 

Noch wasser menich onghenoomde. 

Een edel vrauwe, scoon van maniere, 
Hare ghewaden waren diere; 

Redene ende Ghedoochsamichede, 

Dese twee die waren mede; 

Daer was in ontfaermicheit, 

Scoon ghelaet, besceedicheit. 

Een edel vrouwe goedertier, 

Haers heren name was Dangier, 

Die zelden hadden pays te zamen , 

Soe en doen si alle diet gheerne namen; 
Maer dat en licht niet in onsen wech. 
Jalouzie ende heer Ontzegh 
Biziende als die qualic zach, 

Thooft so lutsti alden dach 
Also noch sceluwe lieden pleghen. 
Overmoet die stoot hem tjeghen; 
Roukeloos die stont daer naer , 

Al verclontert was sijn haer, 

Sijn caproen was al verdrayt, 

Sijn cousen dochten mi ontnayt, 

Sinen kerel was al beslict, 

Als die sijns selves niet en mict. 

Vrou Cuusscheit was daer in den rinc. 
Een pluumkin niet an haer en hinc, 

So suverlijc was haer abijt. 

Daer na stont Lust ende Jolijt, 
Overmoet ende vrau Envie; 

Dat docht mi wezen een partie. 

Envie docht mi vroilic zelden, 

Haer anschijn stont recht omrae scelden, 
Bleec, verrompelt, ende al verqueelt. 
Dese hadden daer al ghespeelt 
Met vruechden ende met melodien. 

Si groeten heer Melancolien, 

Ende stelden hem in sijn ghebod. 

Hi sprac dat moet ha loven God; 

Siet broeder, heer Sangwijn , 

Ende ghi, heer broeder Collorijn, 

Eude mijn broeder, heer Flumaet, 

Ende ghi alle die hier staet, 

Hier es ghemaect een nieu liet, 

Daer niemen of weet tbediet, 

Ende ic souds gheerne wesen vroet. » 
Rouckeloos sprac metter spoet : 

« Wat roucke mi van uwen zanghe, 

Ic souder up studeren langhe 
Eer icker of te vroeder ware; 

Vraghet enen vedelhare. » 

Doe nooptene mijn here Jolijt, 

Ende seidc : « Swijcht ter quader tijt 
Wi sullent horen eist jou lief. » 

Sangwin nam den brief, 

Ende ghincne lesen over luut, 

Hoe dat minne, tedel cruut, 

Was gheprijst met nieuwen zanghe; 

Hier up sweghen si alle langhe. 

Mettien so sprac Melancolie : 
a Wat seghdi hier of alle drie, 

Wals minne, die men dus prijst. 

Mach enich dinc zijn verjolijst. 

Voor ons gheselscap van hier binnen , 
Wat es tbediet van deser minnen ; 

Het scijnt, wi moeten gaen ter scole; 
Juecbt die heift ons ghemaect in dole 
Met haren wonderteken bedrivene, 

Soe weet wel dusdanich dinc te scrivene; 
Maer niet en can zoet compareren, 

Ende wil men jeghen haer arguweren, 
Soe es so wilt, so en slaets gheen gade. » 
Metlien so ghingben si te rade , 
Melancolie ende Golorijn, 

Flumaet ende mijn beer Sangwijn ; 

Maer wat si seiden ofte spraken, 

Si en consten niet ten zinne gheraken 
Vander materiën die si lasen; 

Elc dochte daer deen den andren razen. 
Int ende droughen si over een 
Dat si souden al ghemeen 
Studeren , peinsen, nacht ende dach, 
Bezien wiet eerst ghevinden mach. 

Up dit woort si alle scieden , 

Ende dat elc pijnde om een bedieden ; 
Melancolie soude elcken gheven 
Coppie van datter was ghescreven. 

Doe so screef daer elc copie , 

Ende mijnheer Melancolie 
Cam neder al den wentel steen. 

Suverheit die zat alleen 

Ende verbeide na antwoorde; 

Als soe den here comen hoorde 
Vriendelike soe haer omme keerde, 

Den here soe minlic salueerde; 

Hi knielde neder in omoede, 

Hi sprac : « God groetu, vrauwe goede, 
Uwe boodscap es ghedaen; 

Maer ghene antwoorde hebbic verstaen , 
Ende wi en sijn ooc niet so vroet 
Dat yemen daer den zin verstoet; 

Wi sullen weten hoe dat gaet, 

Maer doch hu niet verlanghen laet, 

Eer enich van den drien rust. a 

Soe sprac : « Mi segghet joncheere Lust, 

Dat hem niet laet verlanghen. » 

Ic sprac : « Ic salre gheerne ganghen , 
Ende segghen hem den rechten zin. » 

Doe ghinc hi daer, men lieten in, 

Sonder clappen of robbat; 

Vrou Hoede, die up den steegher zat, 
Ende desen toer al heift ghemerct, 
Vervroet, verwijst noch ooc verclerct, 
Sone mocht soe sijn van scalckernien; 
Stappans ghinc soe tot Envien; 

Ende vraechde haer stille watter briede. 

Het was van enen nieuwen liede 
Van minnen, ende van plonderinghen. 
Hoede sprac : « Gaet men hier zinghen ? 
Wanen comt ons die ghenuecht? » 

Envie seide : « Joncfrou Juecht, 

Die altoos om beroerte poocht. » — 

« Doet? » - « Jaes.» -Dan sal niet langher sijn ghedoocht, 
Wildi volghen mijn beraden; 

Wi sullen gaen met liever laden, 

Ende draghen met ons tselve liet, 

Ende ondersoucken al tbediet 
Daer boven in die boghe zale, 

Ende vertrecken dese tale 
Des burcghgraven camerlinghen. 

Si sullent vor minen here bringhen, 

Als bijt weet, het wert verboden. 

Of hi salre yemen doden. » 

Mettien sach hi se te gader gaen 
Met grammen moede bevaen , 

Verstoort ende wel ghestelt 
Om te makene een ghescelt, 

Ende dies en cozen si gheen ghewin; 

Dus camen si ter cameren in. 
iils si den burcgrave saghen, 

Sonder yet daer of ghewaghen , 

Knielden zi neder up die eerde, 

Ende groetene met groter werde. 

Hi niech hem metten hoofde weder; 

Teenre camer ghinghen si veder, 

Daer vonden si staen in een beringhen 
Alle vive die camerlinghen, 

Ende in de middel der paertye 
So stont mijn heer Melancolie, 

Ende hadt hem lieden al gheseit. 

Doe wast verloren aerbeit, 

Verzuumt so hadden si haer canze; 

Die hadde ghezien haer contenanche 
Hi en hadt vergheten nemmermee : 
Lelie zagen dees twee 
Om dat zy mochten doe ghedriven 
Discoort, warringhe ende kiven. 

Si peinsden noch om een verbeiden; 

Van daer en consten si niet sceiden, 
Mids dat men haer gheware wart. 

Envie die daer voren tart. 

Ende groete tgheselscap al; 

Stille sonder luut ghescal, 

So stonden tzamen deze zesse 
Bezich metter minnen lesse, 

Die hem Melancolie brochte. 

Vrou Hoede peinsde in haer ghedochtc 
Al doe ic dese vaert om niet, 
Ghevallet so dat mi gliesciet 
Stede ende stont, ic salt so brouwen 
Datter yemen om sal wrauwen; 

Maer ic sal noch beiden ende zwighen. 
Uter cameren ghinghen si nighen 
Der zalen in daer soe uut cam, 

Daer soe den burchgrave vernam , 

. . . eindeliken in sinen staet; 

Haer moet was so vul ende so quact, 
Dat soe niet langher zwighen conde. 
Popelende bin den monde, 

Daer zoe den buerchgrave leet : 

« Wisti, seide soe, dat ic weet, 

Het souder anders binnen gaen. » 

Niet wel consti haer verstaen; 

Hi vraechde waer of dat zoe sprac. 

Haer caproen dat soe of stac 
Sere was soe te bandiceirt. 

Want hi wilde verclareert 
Hebben dat Hoede seide haer te voren 
So stille, hi en mocht verstaen no horen. 
Langhe peinsde soe ende zweech, 

Ende soe stupede ende soe neech , 

Ende emmer so wijsde haer den moet : 
Eist dat bijt mi segghen doet 

50 worden si mi alle tjeghen, 

Die nu vrient te zine pleghen , 

Ende lieghic ent een ander zeit, 

Dat ware mi grote lelicheit, 

Al de sculden mens mi gave. 

Noch so sprac die buerchgrave : 
o Twi en doedi mi berecht, 

Daer ic hu omme vraghe, seght. 

Mi dincke dat ghi hu beghint vcinsen. » 
Niet langhe en durste soe haer bepeinsen 

51 en moeste doen dat hi haer hiet; 

Haer anschijn stoet in verdriet, 

Ende seide : « Here, mi niet en wroucht, 
Het es hier binnen al ontvoucht; 

Elc stelt hem uut uwen bevele. 

Hets recht dat ic niet vor hu hele , 

Ileist dat ghijs niet in tijts belet, 

Ghi worter selve bi ontzet. 

Nu nemes ware, ic rade hu tfienst, 

Ic hebbe gheweist in uwen dienst. 

Sint dat ic vroescap eerst gbeloude 
Alles men mi hier betroude; 

Sonder mi, dat heift mi wonder, 

Deen ruunt boven, ende dander onder, 
Daer ic niet over bem ghelooft; 

Al omme bem ic of gheclooft; 

In mach nieuwer mede gaen. » 

Die buerchgrave, diet al heift verstaen, 
Wonder hebbende deser reden, 

Hi sprac bi vorsienicheden : 

« Vrou Hoede, ghi hebbel mi gheseit 
Van dinghen daer vele an leit; 

Maer wat dingbe es den rechten zin, 
Daer dit grief soude ligghen in? » 

Soe sprac : o Vraghet Envien, 

Die hoordet ende Melancolien 
Toghen in een vreemt upzet; 

Niemen en saltu segghen bet; 

Maer na dat icker an versta 
Eist dat voort niet en ga, 

Daer sal een meerder achter risen. 

Bi redenen willid hu wisen : 

Een cleene quaet daer niet vele an leicht, 
Als men dat tantierne pleicht, 

Soot ouder wart soot voorder groyt; 

Int ende warter of vermoyt; 

Dus en es ghccn quaet so cleene 
Wil ment antieren en comt tc weene. 

35 

Ooc seit Catoon dat cleene cose 
Dickent comt te groter nose; 

Hier bi wilt u in tijts verzien. » 

Hi sprac : « Ghi steket up Envien; 
Hoe sout soet weten bet dan ghi ? » — 
« Heer buerchgrave, soe seit mi; 
Anders en haddics niet gheweten. 

Wie men vermaende ic was vergheten , 
Haren raet si voor mi heilden ; 

Want doe si alle te zamen speilden, 
Ende droughen baer dinc over een, 

Doe sat ic up den wendelsteen, 

Ende Envie die camt mi segghen. 

Doe wildict hu voor oghen legghen 
Om te lettene al meskief; 

Want hu welvaren es mi lief. 

Maer wat ic tote hu hebbe gheseit, 

Dat blijft bier onder voet gheleit, 

Van mine doet gheen ghewach ; 

Noch vint mer up desen dach 

Die werringhe, strijt ende discoorl 

Met woorden souden bringhen voort. » 

Up dat niemen wel ne wiste 

Dat si tbeghin sijn van den twiste, 

Hier toe drouch vrau Hoede moet. 

Met dat soe hier mede besich stoet, 

So camen daer de camerlinghen 
Ende hadden tliet beghinnen zinghen, 
Om te verblidene haren herc; 

Doe wart Hoede uten kere 

Eode ghinc staen deersen an de weech. 
Heer Melancolie neecb 
Ende seide : « Hedel here, ziet 
Hier es ghemaect een nieuwe liet; 
Ghelievet hu, dat suldi horen. » 

Om dat si daer knielden voren 
Peinsde de borchgrave om Hoeden; 

Na sijn beseffen, na sijn bevroeden, 

So en consti daer gbeen erch in scauwen; 
Want sijn upperste betrauwen 
Ende ooc sijn secreetste raet 
Dinct hem dat nu bi hem staet, 

Ende wies si hem durren raden 
Dat hoopti wel te durwaden; 

Doe seidi : « Ghi sijt welcomen, 

Nu wilt mi die waerheit nomen , 

Wat dinghe eist dat ghi mi wilt toghen. » 
Daer brochten zi den brief vore oghen , 
Ende lazen hem der minnen prijs, 

Daer die burchgrave sijn avijs 
Toegaf int bezien van overslane; 

Maer si hebben te verstane 
Daer die woorden of orconden 
Dat en consten zi niet ghegronden. 

Hi sprac : « Wie heift dit liet ghemaect 
Van minnen, dat dus zoete smaect, 

Ende dat mi te hoornc wel ghenuecht? » 
Melancolie seide : « Juecht, 

Ende soe en weet niet selve twi. » — 

« Doese comen tote mi, 

Ende mi bedieden woort ende zanc. » 
Vrau Hoede, die daer stoot ende dranc 
An den weech als dongheloofde, 

Stoot ende lutste metten hoofde, 

Ende ghinc van danen sonder segghen 
In ene traelie-veinster legghen. 

Quansaus ic make den waenicwaers 
Een liedeken docht mi zijn van eens sjaers 
Dat zone zoe stille int uutwert zien : 

Mi en mach so, leider, niet ghescien, 

Mochtic noch zien 

Minen vil, in vaer ghenesen. 

Die tsoorghen staet moet zoorghen plien, 
Of eeren vlien. 

Menich zoorcht van tveen te drien, 

Hi en weet om wien; 

Ic moeter een of wesen. 


Dus sanc Hoede ende medesen 
Gam jonefrau Juecht in . . . haelde, 
Die daer voor haer selven taelde, 

Ende groetede den borchgrave, 

Die haer vraeghde tvi zoe gave 
Sulc liet, of wiet haer brochte, 

Dat men niet verstaen mochte. 

Soe sprac : « He re, het cam uut mi, 

Dinct hu datter yet in si 

Dat werdich es dat ment verseict 

So eist recht dat ghi mi verspreid ; 

In loghens niet, ic maecte tliet. 

Maer elc en weet niet al tbediet 
Wat hi seit of wat hi scrijft, 

Nochtan hi onversproken blijft. 

Hebbic ant maken yet verbuert, 

So mocht ment hebben van eerst ghescuert, 
So en waer gheen . . . deser tale. » 

Doe ghinc soe weder uter zale, 

Ende seide al stille in haer gedochte: 

Game datter of comen mochte , 

Soe soude sulke note maken, 

Men zoudze niet gheconnen craken ; 

Wie sal verbieden mi mine ghenuecht? 

Die burchgrave die niet dan ghenuecht 
Hadde gheantiert al sinen tijt, 

Van alre moeynessen quijt. 

Die begonste nu eerst peinsen 
Of haer Juecht yet mochte veinsen , 

Ende dat soe mi seicht mach sijn waer. 

Die camerlinc, here Hoort-naer, 

Heer Licht-ghevoel, heer Smakelijn 
Seiden dat wel mochte sijn , 

Mids dat haer losticheit es so groot, 

So en heift soe gheens lieghens noot; 

Al vul vruechden es haer zin, 

Ten eenen hoor uut, ten andren in; 

Lettel soe up yement gloost, 

Wie haer vroomt of wie haer noost. 
Nemmermeer en machse dwinghen Hoede; 
Want soe es ontgaen der roeden, 

Al haer solaes, eude al haer ruste 
Leicht soe in den zanc van Luste. 

Haer en rouct wat soe hem brinct 
Ghescreven, up dat hijt bezinct; 

Hier in doe ic haer onsculde. 

Doe beval hi up sijn hulde 
Dat elc om peinzen soude poghen. 

Diet eerst ghevroede came vor oghen, 

Dan wildijt van hem horen zinghen. 

Doe so sciet elc zonderlinghen, 

Deen ghinc hier 9 ende dander daer 9 
Ende emmer ghinc vrau Hoede naer, 

Ende bezach wat menre bedreef. 

Die burchgrave in sijn ruste bleef; 
Melancolie die cam weder 
Al den hoghen steegher neder, 

Ende ghinct vertrecken Zuverheden, 

Die in de zale zat beneden, 

Dat elc om peinsen was ghegaen. 

Nu latic van hem leden staen, 

Ende wil u segghen hoe ic voer. 

Alsic hadde ghezien al den toer 9 
Doe seidic Hopen 9 mire vriendinnen 9 
Hoe si beroert waren van binnen 
Om een liet dat Juecht verzierde, 

Dat niement daer en correngierde 9 
Noch dat niement daer en verstont v 

No Juecht die selve vant den vont. 
Vrou Hope sprac : « Dits arde goet, 
Nu bem ic blide in minen moet; 

Want ic hope dat wi sullen 
Dangiere ende Hoede wel verdullen; 
Want ghi cunt zinghen ende maken 
Sanc ende woort, die zoete smaken; 
Bi minen rade so suldi 
Maken yet dat vroylic zi; 

Wi sullent zinghen so dat clinct. 

Kila gaf mi penne ende inct, 
lc screef met willen een liedekijn : 

Helen es in therte mijn, 

An hopen staet mijn troost alleine; 

Ic bem ontgaen des twifels pijn, 

Des zijn mijn zoorghen cleine. 


Ghewont heift mi een wijdic scijn, 
Der wonde en haddic nie gheine, 

In mach niet zonder hope zijn. 

Helen es in therte mijn, enz. 


Ic ware nu liever over Rijn, 
Dan in tzwifels weine; 

In hopen stellic mi eighijn , 
Altoos in trouwen reine. 

Helen es int herte mijn, enz. 

Dit was bezonghen code bescreven. 

Vrau Hopen haddict zaen ghegheven, 
Die tende las eode ooc tbeghio. 
Ghenouchte groot so adde soe daer in; 
Maer Vorziene, diet lesen hoorde, 
Begreep mi daer van eenen woorde, 
Ende toochde redene in tbewisen 
Dat ic niemen soude prisen, 

Daer bijt selve boorde toe; 

En es gheen bovesscbeit daer ment doe. 
Wat goet es prijst sijns selves waerde, 
Ende ooc uut quaet noit goet en baerde, 
Dus en heift elc gbeens prisens noot. 

Uut duechden soe mi dit verboot; 

Al was ic een deel bescouden, 

Jans mi God, ic salt onthouden, 

Ende om dat soe dit blameerde, 

Rechte voort ic avizeerde 
Up een ander vroilic liet, 

Twelke mi vrou Hope hiet; 

Bi haren rade wast ghescreven : 


Die vroylic mint mach vroilic leven; 
Wies mach hem verdrieten, 

Als hem die minne loon wil gheven. 

In een beschijn hebbic beseven 
Een zoete minlic scieten. 

Die vroylic mint mach vroilic leven, enz. 

Uut minnen es al aerch verdreven, 

Want soe en machs niet ghenicten; 

Alle duechden in haer cleven. 

Die vroilic mint mach vroilic leven, enz. 

Als zi dit saghen ende bezaghen 
Begonst vrou Hopen wel behaghen, 
Ende vraechde vron Verziene hoe 
Men best soude bringhen toe 
Dat men dit zonghe in de zale. 

Vron Verziene seide wale : 

« Juecht comt onder wilen hier 
Spreken jeghen den portier; 

Als soe hier comt sonder vorsegghen, 

Sal iet in haren weghe legghen; 

Rechte voort so sal zoet lesen , 

Aldus so salt daer ghesonghen wesen; 
Gheen beter ic ghevinden can. » 

Vrou Hope sprac : « So neimt dan, 

Ghi moet helpen dat comme voort, » 
Mettien so leide soet up een boort 
In den wech, daert lach onlanghe. 

Juecht die cam met haren zanghe, 
Singhende met bliden zinne : 

Gheen dijnc gheprijst vor reine minne. 
So verre ghinc soe dat zoet sach 
Waer den brief ghevouden lach, 

Dien soe aestelike ondede. 

Daer las zoe haer ghenouchlichede, 

Soe sach al onme wane bi cam , 

Niement soe daer omtrent vernam; 

Het docbte haer boven maten «onder. 

Soe sach boven ende onder, 

Doe cloppede soe ter selver ure 
An den rinc van der dure; 

Wine spraken niet ende soe niet. 

Al lesende drouch soe tliet 
Tote Luste die was haer stael 
Ende van sanghe naturael, 

Ende toochdet bem ten selven stonden , 
Ende seide : « Lust, dit hebbic vonden , 

Ic biddu willet over zinghen. » 

Hi sprac : « Wie mocht u hier an bringben 
Dustanich en hebbic niet ghehoort; 

Maer hevetalso zoete acoort. 

Als die woorden gheven zin, 

So esser vele duechden in. » 

Doe ghinc hi maken een ghezinc, 

Daer elkcrlic vruecht of ontfinc. 

Juecht die sprac : « So wats ghescic, 
lc toocht den here Melancolie. » 

Lust die zeide : o Dat radic wel. » 

Licht so waer si ende rebel, 

Ende ghinghen Melancolie souckcn 
Beede in cameren ende in houcken, 

So verre dat soene vant int ende, 

Diese nouwelike ne kende; 

So zere sat hi ende studeerde 
Up tliedekin, dat soe ordineirde. 

Vriendelike groele soe den here; 

Hi hietze welcorame wel zere, 

Ende seide : « Ghi doet mi doleren , 

Mi en laet ghi gheen avizeren, 

In can gheweten niet den zin 
Dat icker of te vroeder bin, 

Hoe sere ic mi ghepense ende poghe. » 
Juecht aprac : « Of ic u toghe 
Een nieu, ende iet u wille gheven, 

Bet ghenoot ende bet ghescreven, 

Ende dat gbi selve sult orconden; 

In weet wiet maecte, maer ic hebt vonden 
Daer ic leet, in enen brief; 

Suldi mi dan hebben lief? » — 

«Ja ic, sprac heer Melancolien. » 

Doe gaf zoet hem ende liet hem zien. 

Doe wart bi peinsende int gheles : 

« Daer desen brief ghescreven es, 

Daer es seker yement bi, 

Die meer van minnen weet dan wi; 
Joncvrou juecht, wilt mi daer leden. » 

Des ghinghen zi onder bem beeden 
Voor die duere des portiers ; 

Met dat si leden vor Dangiers , 

50 vraechde Dangier waer zi ghinghen. 

51 seiden : « Wi sullen varinghen 
Weder commen, wy en gaen niet verre. » 
Dangier docht mi wesen erre 

Om dat si ghinghen voort waert uut. 

Als wi hoorden haer gheluut, 

Die in Kilaes camer waren, 

Begonstic flouwelic ghebaren. 

Vrau Verziene hiet mi gaen 
Hiewer uut den weghe staen, 

Buten oghen, up avontuere 
Of zi ca men bin der dueren. 

Een achter duere soe ondede; 

Daer cam ic in een groen stede t 
Die strecte ter poorten waert, 

So verre dat mi wart verclaert 
Int up waert zien dat zoete licht, 

Dare ic uut ontfioc den scicbt. 

Beroert ende flau wardic om therte, 
Ende een vernieuwen van der smerte 
Bevinc mijn cracbt, daer ic dus stoet, 
Ende ic verloos al minen moet. 

Hope en was mi niet omtrent; 

Als die en weet negheen belent 
Stondic van groten vare bleec, 

Menicb waerven ic verzeec. 

Hadde Twifel daer ghemoghen comen , 
üi hadde mi weder up ghenomen ; 
Maer hi was te verre van dan, 

Dat ic wel wiste; maer nochtan 
Was ic van Twifele so vervaert 
Dat ic mi haeste te Hopen waert. 
Bevende cam ic ondaen; 

Mijn bloet was mi van vare ontgaen. 
Met dat ic cam daer up den vloer 
So trac Melancolie tsnoer. 

Ende joncfrau Juecht die was so sconc 
Dat soe mi dochte eeos hemels wone. 
Hope die mijns ware nam, 

Wie datter blide om was of gram, 

Si en liet mi niet daer om tantierne; 
Als die mi wiste te bestierne, 

Ghinc soe bi mire ziden staen. 
Melancolie sprac Vorziene aen , 

•Ende Juecht die vraechde ooc haer 
Wanen dat wi camen daer. 

Vorziene sprac al bi besceede : 
a Het sijn mijn maghen alle beede, 
Siec es deen ende onghezont, 

Ende daer toe jammerlike ghewont, 
Van bier binnen bi en weet hoe 
Of bi wien dat coomt toe ; 

En ware allene die hulpe mijn 
Hi hadde in meerder noot ghesijn; 
Ende ooc mijn nichte, die daer staet, 
Die welcke heeft leden menich quaet 
Van Twifele, die noit dede wel; 

Hi vincse ooc met moede fel. 

Van danen camen si beede hier; 

Nu moet ic wesen haer bestier, 

Ende die bem helpen doen mi lieve. 

Nu dat bi comen es in grieve 
Ic sal hem helpen up dat hijs gheert; 
Want hi es alre eeren waert : 

Hovesch so es hi ende vroet , 

Niemen om niet duer hem en doet, 

Wetende es hi ende suptijl van zinne; 

Sanc ende woorde van der minne 
Can hi maken ende bezinghen , 

Wat men hem can te voren bringhen ; 
Ghestade es hi ende vul der vruecht. 
Mettien andwoorde joncfrau Juecht , 
Lachende seide zoe : « Vrau Verziene , 

Het es wei recht dat hi u diene , 

Hi staet so vel in uwen prijs ; 

Ooc so kennic u avijs 

Een deel, so ic mi can beseffen , 

Dat ghi niement sout verheffen 

Hi en vare te vullen prisens waerdich , 

Ende vare hi hyewer in overdadich, 

Of hadde hi ergheit in den zin, 

Ghi en hatten niet ghelaten in, 

Ende tuver eeren, up tgoede betrauven , 
So wil vine gheerne bi u scouven. » 

Melancolie mi aenzach, 

Sijn oghen gaven gheen verdrach 
An mi van boven tote beneden ; 

In een ghelaet van simpelheden 
Seide soe : « Vorziene, uve tale 
Es vel ghenomen altemale ; 

Upu staet ons betrouwen al; 

Noit en hadden wi mesval 
Bi uven doene, bi uwen rade ; 

Wat ghi doet houden wi gestade. 

Die burchgrave u vor al betraut, 

Hi ontfaet dat ghi ghelaut. 

Nu biddic u, doet ons ghewach 
Of hier yemen binnen zach 
Eenich brief dacr voren legghen ? » 

Vorsiene sprac : « Ic salt hu segglien , 

Den brief deidic te deser stat; 

Onverzienliken icken vergat. 

Mijn hoocbste neve, wel gheraect, 

Die gaffen mi als bijt badde ghemaccl 
Om mede te cortene minen tijt. » 

Melancolie sprac. « Es bijt, 

Die dit maecte, hi es wel waert 
Datti hem met ons ghenaert. » 

In sinen aerm vriendelijc 

Nam mi die bere in vruechden rijc. 

Doe begonst een ander lesen ; 

Dat doebte jonefrau Jueghet wesen, 

So soe meer las meer soe vernam, 

Bet ende bet bi baer bequam; 

Doe sprac te haer mijn vrou Vorsiene : 

« Ghi en vont niet een onder tiene, 

Die so vele dueebden weet 
Als hi doet, die daer bi u steet, 

Van minnen, duechden ende van eren. » — 
« Dies mach men vele an hem leren; 

Want al eist minlic dat hi maect, 

Nu sijn wi beede wel gheraect. 

Sprac mijn heer Melancolien, 

Dat hem messciet sal mi messcien, 
lc nemen voort an in mijn hoede. » 

Hoe mochtic blider zijn van moede, 

So vel was ic in sijn greye. 

Hi sprac : « Ic gheve u mijn levreie; 

Nu zie dat hi hem also draghe, 

Dat hem niemens sijns beclaghe; 

Want dat hi enich erchs verdiende, 
Nemmermeer en haddi ons te vriende. » 
Doe gaf hi mi sijn caproen , 

Ende dat so hieti mi andoen; 

Graeu so vas hi van coluere. 

Hi hiet mi bliven bin der duere 
Tote hi weder came te mi; 

Met deser talen scieden zi. 

Heer Melancolie ende Juecht 
Ghinghen wech met groter vruecht 
Ende lieten mi bi Hopen slaen. 

Blidelike sprac soe mi haen : 

« Ghi muecht vel zijn een blide mensche; 
Want ghi ghevaren hebt te weinsche, 
Leven muechdi sonder vaer. » 

Vrau Verziene sprac : « Hels waer. 

Maer eerst onthout dat ic u lere : 

Al eist dat men comt ter ere 
Ende mer niet in bliven can , 

So cleefter groten lachter an. 

Ghi sult dus gaen ende poghen 
Altoos in duechden om verhoghen , 

Ende al heift yement up u nijt, 

So ongher in thert niet en zijt 
Dat ghi u wreict met quaden daden; 

Ghi solt verbeiden al met staden. 

Pijnt hoe ghi best verdienen muecht 
Dat ghi den lieden wel ghenuecht, 
Ende der bozer nijt verdriven 
Al met duecbden sonder kiven. 

Swighen suldi ende merken, 

Ende bi vroeden rade werken; 
Warachtich sijn in uve woorde; 

Ompaeis stellen in acoorde ; 

Niet begripen anders daet; 

Altoos met uwen betren gaet. 

Spreken met besceedicheden; 

Wacht u van onreinicheden; 

Hout mate in u voetsel nemen; 

Met uwen vrient wilt niet vervremen ; 

In node suldi hem ataen bi. 

Laet elcken wesen dat bi zi; 

Dinct u dat een ander mesdoet, 

So wacht u dies ende peinst om goet. 
Draecht uwe ghewaden suverlijc , 

Sidi aerm , sidi rijc; 

Benijt niemens gheluchichede, 

Wat u es sijt ghepait daermede ; 

Sijt redenlic in u begheren , 

Weest vrome in hu onrecht weren : 
Overmoets suldi u wachten. 

Al sidi rijc ende groot van machten 
Sijt meender, ghetrauwe ende ghestade ; 
Also tghewin , also de scade; 

Sijt niet te drouve om gheen verlies, 

No niet so blide, ghine wacht u dies , 
Ghi en peinst hoe «el dat met u ga 
Tgewin , tverlies en compter na. 

Bi maten neimt, bi maten gbeift, 
Doet dat gheen onrecht an u cleift. 
Siet dat ghi die int herte vest; 

Want het es u alre best, 

Ende eist dat ghi u wilt versumen , 
Thof so sullen «i moeten ruumen; 
Want elckerlic soud mi nu 
Witen also wel als hu, 

Om dat ic hu hier binnen brocht. » 

Ic sprac: « Die u verwrochte , 
Vriendinne, hi dade onwijsheit; 
Aldat ghi mi hebt gheseit 
Dat sal ic «el leeren onthouden , 

Niet verbreken bi minen scouden. » 
Hope sprac : « God gheeft u gratie; 
Wi hebben hier nu langhe spatie 
Ghehat van misseliken zaken. 
Verziene wilde mi vermaken, 

Mijn wonden ghine zoe doe bezien , 
Die soe verwaerde van messcien ; 
Soetelike soe die wieke uut trac, 
Ende zuverde datter binnen stac. 
Ende stac die wiecke weder in ; 

Doe docht baer in haren zin 
Dat de wonde was ghewijt; 

Dies was zoe een deel verblijt, 

Ende maecte daer ter selvcr stede 

Een wieke die stac Ghestadichede, 
Ende stacse in der wonden gront. 

Doe so seide zoe : Blijft ghezont; 

Also langbe, als ghi sult leven , 

Sullen hu de wieken bategheven. » 
Doe ghinc hi weder zitten neder, 

Ende keec duer die splete weder, 

Ende sach wat men daer binnen dede. 

Daer sach ic zitten Zuverhede 
Met eenre amoureuser partie: 

Juecht ende heer Melancolie, 
Fluemaet ende Colorijn, 

Daer toe mijn heer Sangwijn , 
Scone-Ghelaet ende Vorzienicheit, 
Goedertier, Ontfaermicheit; 

Hoede, Envie ende Dangier 
Daden ter poorten haer bestier. 
Rouckeloos zat, maer Overmoet 
Dochte mi datter bachten stoet. 
Jalouzie die stont hem bi; 

Daer na zat, dat dochte mi, 
Hovesscheit, Jolijt, Omoedichedc, 
Simpelheit, Ghedoochsamichede, 

Ende een deel werder vrouwen, 

Die ic hoorde nomen in trouwen. 
Lust die hadde bi der bant 
Den brief, die Juecht te voren vant; 
Die was ghelezen ende ghezonghen. 
Die kelen daer so zoete clonghen; 

Het dochte mi sijn een paradijs; 
Elkerlijc gaf hem prijs, 

Diet ordeneerde in zijn avijs 
Dat liet te maken so jolijs. 

Doe vraechden daer die heren drie 
Haren broeder Melancolie 
Wie dat hem gaf also ghemaect, 

Of waer dat hier an was gheraect; 
Het docht hem also zoete zijn. 

Hi seide : « Het es de cnape mijn, 
Die ic niewelic hebbe onthouden. » 

Si seiden dat si alle zouden 
Sinen cnape gheerne zien. 

Doe cam heer Melancolien 
Daer ic zat om mi te halen, 

Omme mi te leiden bin der zalen, 
Twelke ic arde gheerne dede; 

Maer vrau Hope moeste mede. 

Mijns meesters livreie ic drouch; 

Als si dat zaghen, elc die louch. 

Up stont heer Colorijn 

Ende Flumaet die broeder zijn, 

Ende hieten mi beede wellecome. 

So dede Sangwijn, de vrome, 

Maer hi bleef zittende daer hi zat, 

In weet of hi tupstane vergat, 

Of weder hijt al willens liet. 
Overmoet, die dit al ziet, 

Gaf mi twee oghen in onwerde, 
Ende streec rechte voort sire vaerde; 

Maer ondanc hem so was ic daer. 
Elkerlijc, die trac mi naer, 

In deere van Melaocolien. 

Doe sat ic bi der compaengien, 
Ende elc met sanghe bliscap dreef, 
Metten brieve die ic screef. 

Daer hoordic lust ende vroylichede, 
Ende ic begonst te zinghen mede 
In een vroilic berueren, 

Uut grooten luste van natueren. 

Als zi dat hoorden algemeene 
Lieten zi mi den zanc alleene; 

So dat ic emmer also sanc 
Elkerlijc gaf mi den danc. 
Rouckeloos sprac dat hem en roclile 
Wat hi gave ende bijt horen mocbte; 
Heer Golorijn ende heer Fleumaet 
Namen eenen corten raet, 

Ende gaven mi als vrient in scine 
Elc die lievereye zine. 

Dat zaghen zi alle die daer zaten : 
Sangwijn en const niet ghelaten, 

Hi en gaf mi concent sire deed ren. 
Wie mochte mi doe verleed ren; 

Hope stont up nu ende louch 
Als die wel zach haer ghevouch. 

Doe tart bet naerder Hope, 

Hemelike gaf soe mi nope , 

Ende ruunde so dat niemen hoort 
Dat ic hiessche rechte voort 

Penne ende inct, ende dat ic screve 
Enich liet dat redene gheve. 

Dat ic biesch dat was mi brocbt, 
Stappans baddic int ghedocht 
Een liet met zoeten woorden claer, 
Tselve dat hier volgbet naer : 

Wat pinen men van minnen lijt; 
Hope smeinschen zin verblijt, 

Die haer wil belrauwen 
Int scauwen 
Van trouwen, 

So es hi alles leits ghequijt, 

Ende hi moet vruecht ghelouwen. 

Melancolie doet mi waken , 

Sanc van minnen minlic maken , 
Daer ic mi in verblide. 

Ghenouchlic pijn doet mi smaken , 
In zoeten overlide; 

Te tide 
Elc mide 

Van allen doorpren zaken , 

Daer men hem om benide. 

Minre, die met trouwen mint, 

Als ghi te minnen eerst beghint 
So peinst altoos om eere. 

In minnen men gheen erch en vint, 
Noch en sal nemmermeere; 

Ic leere 
Hu meere: 

Horende doof ende ziende blint, 
So sijt in allen keere. 


Als dit liet ghescreven was, 

Elkerlic diet zach ende las, 

Dien docht grote vreimthedc 
Dat ic up so corte stede 
Hadde ghemaect dustaen een liet; 

Elc te wondre up mi ziet. 

Mijn meesters alle viere, 

Die mi hadden in bestiere, 

Juecht ende Lust, ende Hovesscheit , 
Goedertiere, Ghedoochsamicheit, 
Ende alle dandre die daer zaten 
Begonsten hier in vruechden vaten, 
Ende droughen over een 
Den edelen buerchgrave reen 
Te toghene dat zoete liet; 

In sacher niement diet ontriet. 

Doe ghinghen zi in dhoghe zale , 

Daer zi vonden altemale 

Des buerchgraven camerlinghen , 

Diese blidelike ontfinghen. 

Doe gaven zi dat liet, daer naer 
Ghinc ment lezen openbaer. 

De woorden elkerlic wel becam ; 

Den brief Melancolie nam, 

Ende drouchen voor den grote here, 
Diene willecomde zere; 

Heer Smakelin die moesten lesen, 

Daer na moest bezonghen wesen. 

Alle die daer waren comen 
Ghinchen teenen hope dromen, 

Ende songhen tlict met zoeten lade; 
Daer en was gbeen vois so rudc, 

Hi en was eens inghels voys ghelijc. 

Die buerchgrave van machten rijc 
Seide nu : « Secht mi tbediet, 

Wie heift ghemaect dit zoete liet. » 

Doe andwoorde Melancolie: 

« Here, bu wille bier in ghescie; 

Een enape hebbic in mijn onthout, 

Sijn wetentede es meniebfout: 
Ghetrouwe so es hi ende ghestade 
Hovesch, scone, wijs van rade; 

Subtijl van dichte ende ook van zanghe. 
Dies so en es niet leden langhe 
Dat hem Twifel hilt ghevaen ; 

Bi eenre vrouwen es hi ontgaen , 

Die scoonste die ic nie en sach, 

Ende die es bi hem al den dach, 

Ende brachten voor onsen casteel; 

Daer ontfinc hi een quareel, 

Daer hi de wonde noch of draccht; 
Jammerlike waer hi gheplaecht, 

Waer hi an Kila niet gheraect. 
Verziene, zijn wijf, heiften vermacct 

Met twee wiecken, die soe hem gaf. 
Ooc so seide zoe mi waer af 
Dat zoe de wiecken heift ghewrocht, 
Daer die wonde bi es ghezocht; 

Deen es Swighen endc Helen , 

Dese houtene sonder quelen; 

Dander beet Ghestadicheit, 

Die socbt hem sinen aerbeit. 

Nu hebbicken bi mi ghenomen 
Om dat hi es bier binnen comen , 

Uut dnechden ende uut hovescheden ; 
Bleven es hi bi Znverbeden 
Om te corten haren tijt. » 

Die buerchgrave sprac : « Ghi zijt 
Sijn meester, heer Melancolien , 

Haelten mi, ic wilne zien. » 

Doe camen zi met bliden ghescalle 
Neder van der zalen alle ; 

Mijn meester biet mi met hem comen. 
Mettesen hebben wi vernomen 
Jalouzie ende Envien, 

Dangier, Hoeden ; van dier partien 
Ne waren zi niet arde blide. 

Hoede die sach arde wide, 

50 deden dandre; elc die vraechde 
Wat ic sochte of wat ic jaechde. 

51 saghen zere up mijn parure; 

Hoede sprac : « Dits avonture, 

Hoe comt dese aldus ghecleet! 

Wie hevet hier aldus bereet; 

Trouwen , dit es toverie! » 

Icke, sprac heer Melancolie, 

Het es mijns broeders cnape ende de mijn. » 
Hoede sprac : « Dat en sal niet zijn; 

Gheens cnapen hebben wi te doene. 

Twi sidi nu van uwen caproene 
Milder dan ghi waert noyt eer; 

Gbi muecbt so doen wi sullen meer 
Der an verliesen dan der an winnen. 

Wi zijn lieden ghenouch hier binnen, 

Al maect gbi ons gheen nieu costume; 

Het dinct mi beter dat hi rume. » 
Hovesscheit sprac ende Goedertiere 
Vriendelic te Dangiere, 

Ende Scoon-ghelaet ende Ontfaermicheit : 

« Hier of en doet gheen noot gheseit, 

Wi kennen wel so duechdelijc, 

Hi en doet ons nummer onghelijc, 

Hi es ghestade ende hovesch van zeden, 
Ghetrauwe ende ooc vol vroilicheden; 

Of hem die buerchgraeve wil verkiesen, 

Hoe mochten wi daer an verliesen ; 

Want van den goeden comt gheen quaet. » 

« Ghi weet dan doet. » Sprac Schone-ghelaet. 
Ontfaermicheit sprac Hoeden an; 

Een wonde so heift ootfaen, 

Die moet van binnen ghescoten wesen, 

Die spade soude ghenezen 
Ne dade Vorzienen goet bestier. 

Hoede sprac ende ooc Dangier: 

« Als die vreemde onnosele clemmen, 
Siet men dickent dat zi gremmen 
Uut scalkernien diese leeren, 

Daer zi haer vrienden bi onneeren. 

Wat batet hier omrae vele. ghekijft, 

Ic worder eer omme ontlijft, 

Dan dat zi hier binnen bleve; 

So langhe dat hi ons verdreve, 

Ende worde groot ende maecte mi cleine. 
Die vroeden segghen en es negbeine 
Wijsheit dat men love of prise 
Dinghen die van nienten risen , 

Ten zi dat men eerst tende ziet 
Dan na den risene hem ghesciet. 

Heer Melancolie, ghi 
Die regement hier binnen zi, 

Haddi lief mijns Heeren eere, 

Gbi en dades nemmermere; 

Want men mach niemen betrouwen. » 
Dangier sprac: « Het sal ons rauwen 
Hier na, up dat men dit ghedoocht; 

In wil niet zijn verhoocht, 

No int tbedwanc van enen knecht. » 

Envie seide : « Ghi hebt recht! » 
Overmoet die cammer mede, 

Ende seide dat mens niet en dede. 

Doe cam ghedronghen Jalouzie 
Ende seide : « Maken wi portie ! » 

Doe so riepen zi over een : 

« Hier en sal re wonen gheen; 

Elc pine dat hijs te boveo coomt! » 
Doe wart ghinder zere ghedroomt, 
Ende gbescolden , ende ghevlouct. 
Hoede die was daer ghebouct, 

Eode ghesteken , ende ghesleghen; 
Overmoet die wasser tjeghen. 

Wat si vochten en halp hem niet. 
Si moesten bliven int verdriet. 

Lude riep Melancolie : 

« Mijn here wille dat ghescie, 

Suldi beletten sijn begheren. 

Nu sijt so coene ende willet weeren 
Of uwer enich es so stout. » 

Doe namen zi mi in haer bchout, 
Ende loeden mi den steegher boven. 
Hoede, die was al verscroven , 

Ende lach daer up tpavement 
Van den slaghen ende steken blent. 
Soe riep tote Zuverheden: 

« Dies en es niet langhe leden, 

Dat ic gheerne hadde belet 
Tghuent dat hier up es gheset. 

Nu moet ic om mijn goet bestier 
Ligghen blent ghesleghen hier. 

Maer zeker men sal noch hier naer 
Segghen : Hoede seide waer ! 
Verwaert u, seidzoe tot Zuverheit, 
Mijn wachten es hu voort ontzeit; 
Met gheen oghe can ic ghezien. » 
Hoede croop over haer knien 

Dat soe te haren bedde gherocht; 

Wat soe steende ofte crocht 
Suverheit en sloachs gheen gade. 

Doe camen wi ten hoghen grade, 

Daer die buerchgrave zat 
In een singereuse stat. 

Met vruechden, sonder enich commer; 
Sierbeit was daer sonder nommer. 

Wi knielden alle omoedelijc: 

« Edel here, van machten rijc, 

Dit es ons cnape ende ons gheselle, 

Die ic in u ghenaden stelle. » 

Die buerchgrave sprac te mi : 

« Mine jonst die ghevic di; 

Hu ghelaet mi wel ghenoucht. 

Nu ziet dat ghi u selven voucht 
In den dienst van uwen here. 

Dat hi u niet van mi en kere. » 

Doe hiet hi zine camerlinghen 
Dat zi de slotelen zouden bringhen 
Van den castele al omtrent: 

« Ic wil hem gheven tregement! » 

Nie langhe zi daer over zochten ; 

Drie slotelen zi mi brochten , 

Die hinghen zi an minen gheere : 

Deen heet Trauwe, dander Eere , 

Die derde slotel hiet Antieren. 

Dese hieti mi so bestieren 
Dat ic negheen daer of verlore; 

Het ware mijns selves orbore, 

Dat ic se wel verwaren soude. 

Doe so brocht mi van gonde 
Scoon-ghelaet ende Goedertiere 
Een vat bezet met steenen diere. 

Hi hiet mi drincken rechte voort 
Dranc, die men daer hiet confoort. 

Die mi duer ghinc dat herte mijn, 

Ende uut mi dreef der wonden pijn; 

Dus was ic Upper-camerlinc. 

Jueghet, Lust, Jolijt met mi ghinc, 
Ende al die zoete compaengie 
Dancten heer Melancolie 
Van vruechden dat ze hadden in mi. 
Minen here was ic bi, 

Ende metten camerlinghen al 
Was ic also liefghetal; 

Altoos elc na mijn hulde stoet. 

Dangier, Envie ende Overmoet, 

Jalouzie, als elc dit zach , 

Si lietent hebben goeden dach , 

Al souden zi daer omme ontzinnen; 

Haer overhooft was ic daer binnen; 

Si moesten swigben ende ghedoghen. 

Vrau Hoede ghedoochde aen haer oghen ; 
Want soe en sach een steke niet, 

Tote mi wast al : Wildi yet ? 

Elc stont daer na mijn ghebod , 

Dies jonste mi der Minnen God. 

In deser over groter weelde, 

Die mi niet een twint verveilde , 

Was ic onthouden menichen dach. 
Dicken ic te makene plach 
Menich soete minlic liet, 

Also gbi een hier of ziet : 

Weelde nemmermee vergane, 
Wie minlic es in liefs bedwanc; 
Hi mach vel vroylic zinghen ! 


Gbeen tijt mach hem dineken lanc, 
Weelde, weelde es al sijn zanc! 

Weelde nemmermeer vergane, enz. 

So wie dient om der minnen danc; 
Hope es sijn hoochste aenvanc; 
Want zoe can vruechden bringhen. 

Weelde nemmermeer vergane, enz. 

Met dustanichen zoete lieden 
Addic te vriende alle mesnieden, 
Ende hiltse so an mi ghevest; 

Die ini dienden doebtem best. 

Die burchgrave die hadde mi 
So lief, dat eens was ic ende hi; 
Sijn wille was also de mijn. 

In mochte niet bet met hem sijn, 
Mids dat ic so ghetrauwelijc 
Regierde die drie slotelen rijc. 

Vrou Hopen gaf ic gbiften groot, 
Nieuwer of en hadden soe noot; 

Vrau Vorziene ende Kila 
Maectic rike cort daer naer; 

Wordic also wel gheiooft. 

Alle namen si an mi hooft. 

Mijn ghebodt was al ghedaén , 

Als ic wilde mocht ic gaen 
Ten palaise, daer dat licht 
So meesterlijc up was ghesticht; 

Ten veinstren twee, enter collomme, 
Ende tpalais al omme ende omme 
Om dat ic die drie slotelen dronch. 
Elc dede mijn ghevouch; 

Niemen mi daer wederseide , 

Daer ic mijn ghenoncht an leide. 

Die int tpalais daden wachte 
Dienden mi, bi daghe, bi nachte; 
Als icker cam , wast al ondaen, 

Daer ic van buten moeste ontfaen 
Lucht van also zoeter aert, 

Die de burchgrave sendc up wacrt, 
Aller specien onghelijc, 

Die men vint up eerderijc; 

Want al haddic alle de pijn 
Allene ghehadt int berte mijn , 

Die in de werelt mochte wesen, 

Die lucht die hadde mi ghenesen. 

Hoe mochtic leeden beter leven! 

Al hadde mi God willen gheven 

Van alle weinsche mijn verkiesen, 

So en haddic niet willen ver liesen. 

Aldus was ic in weelden daer 
Menich dach, meer dan een jaer; 

Ic ghinc boven ende beneden 
Overzien die zoete steden, 

Tpalais, cameren, vouten ende zale; 

In mijn ghewelt wast altemale. 

Vrou Hopen haddic al vergeten, 

Nieuwer of en wildic weten 
Dan te souckene mijn gheneucht. 
Suverbeit hadde al de duecht, 

Niemen en hadde els mijns coppie. 

Envie ende Jalouzie 
Begonsten baren baren nijt; 

Ende alle sonder heer Jolijt, 

Overmoet ende heer Dangier 
Worden mi beniden hier; 

So daden meest al dander mede 
Als si de verwaenthede 
Van mi saghen also groot. 

Met Antierne ic ontsloot 
Al dat mi Vruecht ontsluten biet; 
Trouwe, noch Eere en beeschdic niet. 
Int ende cam Roukeloos, 

Ende dede so dat ic verloos 
Alle beede mine slotelen. 

Doe mense niet en hoorde rotlen, 

Ende si der fouten worden gheware, 
Elckerlic liep mi naere, 

Ende vraechde waer ic hadde ghedaen 
Die slotlea, die ic hadde ontfaen. 
Mettien so tastic metter bant; 
Antieren ic allene vant, 

Trouwe ende Eere waren wech. 
Stappaus cam mijn heer Ontsech, 

Ende ghegreep mi biden gheere, 

Ende leede mi vor sinen heere, 

Die mi leieke bezach, 

Als hi hoorde haer gheclach. 

Antieren was mi daer ghenomen, 

Die mi beniden camen dromen ; 

Elc wilde mi te vane poghen. 

Die burchgrave ontseide mi sijn oghen, 
Hoede die langhe hadde gheqweelt 
Van vrnechden nu haer herte speilt; 
Haer oghen waren al ghesont. 

Doe liep soe ter selver stont 
Daer zoe vrou Hopen vant allein , 
Ende stac die weide vrouwe rein 
Ter zalen out ter brucghen neder; 

In sachse noit sider weder; 

Twifel vincse in sijn bespien. 

Kyla ende zijn wijf Vorzien 
Weenden utermaten zere; 

Haddic ghehouden hare lere, 

En hadde mi niet aldus ghefaelt. 

Noch ziet men dickent dat hi daelt 

Die hem hogher wil heffen 

Dan redene gheift in zijn bezeffen. 

Te rechte gheift men hem de scult 
Die sijns selves ghelnc verdult 
Met onbesceedichen overmoede. 

Ic rade dat hem elc man hoede, 

Die int ghelnc van minnen zi. 

Mijn vier meesters namen mi 
Die deed ren , die zi mi gaven. 

Daer moestic van den steegher draven ; 

Doe ghemoetic vran Hoeden 
Met eere groter scaerper roeden; 

Een coorde brochte soe in haer bant, 
Daer zoe mijn banden mede bant; 

Ondanc was der coorden name. 

Soe seide dat mi wel betame; 

In hadde ghenen so lieven vrient 

Hi en seide : « Dune hebs wel verdient! » 

Hovescheit, Goedertierheit, 

Scoon-ghelaet, Ontfaermicheit, 

Ende alle dandre keerden weder. 

In sacher noit gheen zeder, 

Te rechte mochtic mi verspuwen. 

Hoede ghinc mi zere verduwen , 

Envie ende mijnheer Dangier 
Gaven mi menichen quaden pier, 

Ende leeden mi neder uter zalen. 

Een brucghe liet soe neder dalen 
Daer ic over moeste passeren. 

Hoede ghioc mi rampeneren; 

Dickent seide zoe : « Het es wonder 
Dat ic bu niet verdrincke hier onder! » 

Den anxst die mi in tberte lach 
Dede mi ontglozen zo wat ic zach; 
Maer emmer cam ic voor een duere , 
Wies nnme was gheheeten Zuere. 
Hoede langher lette niet: 

Enen slotel nam soe , die Verdriet 
Was gheheeten , daer soe mede 
Die staercke poorte open dede; 

Fellike zoe mi der binnen stac. 

Mi dochte dat mi tberte brac; 

Die poorte sloot zoe weder toe, 

Ende lude riep zoe up mi doe : 

« Blijft daer ende hebdi vel ghedaen, 
Ghi snit daer uwen loon ontfaen. » 
Nu es mi nakende vele vernoys; 
Mettien verlozic haren voys, 

Waer waert dat ic mi helende 
In sacher an beghin noch ende 
Dan een muer, die was so hooch; 

Daer en cam niemen uut hi en vlooch. 
So vaste was dat hof besloten 
Met steenen, yser vast gheghoten, 
Daerin was ic der daghen twee. 
Mettien besief ic dat mi wee 
De wonde dede die ic drouch. 

Voor mijn herte mijn bant ic slouch, 
Daer ic te voren die vieken taste. 

Doe stacker eene entie onvaste; 
Dander wiecke was verloren , 

Die Verziene om mijn orboren 

Bi namen hiet Ghestadicheit, 

Doe zoe mi leerde wijsheit, 

Als soese mi int berte stac. 

Ic tastese, maer die wonde lac, 

Helen, swighen wasser in; 

Maer Ghestadicheit wasser min, 

Dies ic gbedoocbde pine zwaer. 
Taterende gbinc ic hier ende daer; 
Spisen was ic hier onnaer; 

Hongher, coat, anxst ende vaer 
Gam mi menichfoudich aen. 

Doe sach ic bin den hove staen 
Seven bomen wel gbeladen, 

Elc met sonderlinghen bladen , 

Daer toe met diveerschen frute; 

Doe proefdic van wat virtute. 

Doe was teerste, daer ic of tructe 
Een tac, daer ic een rijs of plucte, 
Drie smaken hi mi gaf, 

Daer ic niet verblide af : 

Ziecheit, zwaerheit ic ontfljnc , 
Suerheit, die daer mede gbinc. 

Dese drie waren des frnuts condicien 
In manieren van justicien , 

Om wrake van dat ic hadde verbuert. 
Dander boom die niet verzuert 
Mochte sijn van sinen draghe, 

Daer nuttic crancheit ende claghe; 
Dat moettic cuwen nacht ende dach; 
Want ic niet wel teeren mach. 

Dien derden boom beghoostic prouven, 
Daer mi de smake of dede drouven; 
Twee smaken desen frute ontgheit, 
Dat es allende ende eenicheit, 

Die mi dede zwaer verdriet. 

Die vierden boom vergat ic niet; 
Want sinen smac dede mi pine : 
Jammer was de name zine. 

Ten vijfsten smaecte ic cranc-gheluc; 
Hi gaf mi droufheit ende druc. 

Al wast dat mi de vijfste deerde. 

Die zesten af mi eyghin eerde , 

Daer of so wardic arde dan. 

Doe so dedic een bescau 
Up den zevensten , daer ic las 
Een frunt, dat mi niet goet en was. 
Noot was sijn rechte smac. 

Dies ic doghede onghemac. 

Als ic dese VII' adde gheprouft 
Doe wart mi den zin bedronft; 

Want ic en sach daer anders wat 
Dat ic nutten mochte dan dat, 

Ende altoos als ic voetsel nam , 

Doe docht mi dat steerven cam. 
Steerven was al mijn begheren, 
Nochtan moestic der doot ontberen 
Also langhe als mine natuere 
Leven wilde bin desen mnere. 

Dus waodeldic met groter pine 
Als een wilt in de woestine; 

Al mijn vruecht haddic verloren, 

Dit leven was nu; angheboren. 

Vrou Hope die was mi ontgaen, 
Twifel hiltse mi ghevaen; 

Allene was ic int verdriet, 

Wenende sanc ic een liet, 

Dut gbepeinse van droufheden , 

Ende met onverduldicbeden: 

Die mint ende hem sijn hope ontgaet, 
Hi mach wel claghen ; 

Want hi van zoorghen leen ontfaet, 
Van drouven daghen. 

Hem en helpt no vrient, no maghen, 
No niemens raet, 

Helpt zo hem niet sijn liden draghen, 
Die tleit verslaet. 


Daer of mach ic wel wesen ein, 

Die liden moet; 

Mijn hope es wech, mijn troost es dein , 
Ende onder voet. 

So wat ic doe is jegenspoet, 

Ic bem allein; 

Hope ende troost waer mi nu goet, 

Noch aoich ghein. 

Graeu es die oordene mijn, 

Ende dat blijft mijn cleit; 


Digitized by v^-ooQle 



( 312 ) 

In graeu moetic gheduerich zijn 
. . . mi zeit. 

In graeu vindic al arebcit, 

Dats mi anschijn, 

Mines niet aergher nie gheseit 
Van lidens pijn. 

Hier mede corlic minen tijt 
Ic weinschede haer ghehoort jolijt, 
Die mi so vrienthout plach te sine, 
Dat hi mi van uter pine 
Enicbsins verlossen mochte; 

. . den dat ic mi verwrochte 

Die overzoete compaengie, 

En burchgrave ende Melancolie. 

Ende die lieden alle gadre, 

Dies juecht, zenuen ende adre, 

Herte, zin, vleesch ende beene, 
Versliten in desen weene. 

Mijn handen wranc ic ende wreef, 
Van groten rouwe , die ic dreef; 
Waer ic ghinc, zat of sliep, 

Mijn wonde van den bloede liep. 
Flau so wardic ende mat 
Van den frute dat ic hat, 

Daer ic sulc voetsel of ontfinc, 

Dat mi cracht ende macht ontgbinc. 

Langhe was ic int ellende 

Dat ic mi selven niet en kende, 

Ende wart razende uut ende in 
Als ic peinsde in minen zin , 

Om die weelde ende om tsolaes, 
Die ic badde in dat palaes, 

Ende om dat licht ende om de zale , 
Ende om die woningbe al te male, 
Ende om verledene vroilicheit, 

Die mi was worden aerbeit; 

So wordic so tende den rade 
Dat ic badt Gode dor ghenade 
Dat hi mi liete zijn verduldich; 
Want ic kende mi beschuldich. 

Die tranen liepen nu ghedichte 
Neder over mijn ansichte. 

Therte was mi also flau, 

Int tbeweenen ende in tberau 
Dat ic int knielen neder zeech, 

Daer ic pine bi ghecreech; 

Mi dochle ic staerf van pinen doot; 
Van vare ic uut den slape scoot. 

1c sach den dach als ic ontwiec, 

Noch bem ic van der wynden ziec. 

II. 


Trouwe, die werkere es iu minnen, 

Doet dat ic dichtens wille beghinnen 
Haer theeren , de welke ic achterst sach, 
Ende weder sal so ic tbeste mach; 

Want icse minne boven allen wiven. 

Hoe soudic emmermeer ghescriven 
Tverdriet, dat mi verlanghen doet; 

Die redene kent maechs wesen vroet. 
Mijn herte wille emmer daer soe sij : 
Alsic van haer dan vijnde mi 
Sonder herte ende sonder sin; 

Hoe soude mi bliscap comen in, 

En ware dat ic betraude in hare 
Dat soe sghelijx te mi waert ware ; 
Wistict; tat ware wel mijn ghenouch. 
Weet soet alleene dans niet ghenouch 
Om mi diet emmer hopen moet, 

Of al mijn vruecht es onder voet. 

Hopic om niet wat es mi dan; 

Om yet, ende ics niet vinden en can; 

In twifele blivic dan verswaert. 

Dus leve ic na der minnen aert: 

Hebbe ende vloet, nu soete, nu suere, 
Gheeft minne , als twiel der aventure, 
Dat ewelike loopt ende omme drayt, 
Ende eiken werkere na werken payt. 

Maer wie ontfanct, men biet mi niet 
Of mi verlanghen doet verdriet. 

Dat weet wel God; wat salt gheclaecht! 
Ic sach in drome een zuver maecht, 
Hebbende een kint op haren scoot. 

Sijn macht was alre machten groot, 

Sijn heerscip was val melodien, 

Sijn hant stont om ghebenedien 
Eiken, die an hem troost beghaerde. 

Met beeden knien knieldic ter aerde, 
Ende bat hem dat hem ware beqname 
Dat hi mijn herte te hem waert name, 
Of dat hi se tsulken dienste bestierde, 
Dat loon van tranwen niet en faelgierde. 
Als ic lach besich met deser bede 
Dochte mi dat ic cam there stede; 

So scone nie gheen ghesien en was. 

Daer ne wies no loof no gras; 

Maer vyoletten ende acoleyen, 

Daer mocht men vroylijc in gaên meyen. 
Die bomen bloeyden al over al; 

Daer ne was van voghelen gheen ghescal 
Dan van der nachteghalen sanc. 

Ic cam daer eene fonteine spranc, 

In sach nye borne so over claer; 

Een priel so sach ic daer 

Met eenre haghe van lelyen reyne. 

Doe keerdic weder ter fonteine, 

Also mi dochte in minen droom; 

Van verren sach ic eenen boom, 

Recht als een heeke wide ontdaen ; 

Upten boom so sach ic staen 
Een hermitage, ende ic vernam 
Datter een hermite ute cam ; 

Out van abite, maer jonc van dagen. 

Hi cam tote mi om mi te vraghen 
Wat ic begheerde ende wat ic sochle. 
Also hoosschelijc als ic mochte 
Sprac ic : « Vader, bi uwer genaden , 

Ic bem te wets wat mi beraden. » 

Die helighe man sprac tote mi weder : 

« Lieve kint, gheerne; sit hier neder. » 
Mettien dat ic daer bi hem sat 
Cam een ghepeins dat ic verghat, 

Alsoot mi dicwile adde gedaen , 

Wat ic te segghene soude bestaen; 

Dus sat ic emmer vaste ende sweech. 

Die goede man metten hoofde neech , 
Ende sprac : « Mijn vrient, an dijn gelaet 
Sie ic wel dat di niet en staet 
Met rusten te levene in dinen sin; 

Dijn herte moet hebben lyden in. 

Ja , also ic beseffe in mi, 

So weerct dat lyden boven di. » 

de minre , aeit. 

Boven mi, sprac ic, vader, here, 

So weerct mi tliden al te zere; 

Want zident dat lyden in mi beghonsle 

Ic noyt mijns selves gesijn en conste, 

Ende ic ne caent ghebetren niet; 

Also gbi mi nu pensen siet, 

So gha ic pensende nacht ende dacb. 

Die tijt es leden dat ic plach 

Der vruechden , ende ic dede verbliden ; 

Van desen tween sta ic besiden; 

In hebbe vruecht, no ic en gheve. 

Dustaen leven est dat ic leve ; 

Danc hebbe God diet mi verleent. 

DEBM1TE. 

Sprac hi : « Vrient, wats dat ghi meent, 
Wijstu Gode dustaen mesval, 

Met rechten ic di verspreken sal 
Herde seere, ende het es recht. 

Hoet met u vaert, nemmermeer en seght 
Dat u God anders gheeft dan goet. » 

DE MINRE. 

Ic seide : « Vader, trauwen, ic moet 
Wel Gode dancken van allen saken, 

Est goet, est quaed , die mi genaken ; 

Want zonder hem mach gheen dijnc gescien. » 

DERMITB. 

Het mach , vrient, wiltuut wel bezien, 

Hi heeft bevolen, hi heeft verboden, 

Men moet gheen consciëntie doden, 

No quetsea, men moeter hier of betalen 
Boete, of metter langher qualen 
Betaelt men dat men hier tachter blijft. 
Daer ne doocht ieghen niet ghekijft; 

Elc vor hem selven , dies nem wel waer. 

DE MINRE. 

Als ic dat hoorde, ic sat bet naer : 
a Vader, sprac ic, berecht mi dan, 

Ic vraghe, ic wille ende ic en can 
Doen of laten dat ic begheere. 

Verdien icker an dat ic ombeere 
Der dijnc, die mi niet an en staet, 

So est mi grote weldaet 
Te doene, dat ic met jonsten doe. 

Vader, wat redenen hoort hier toe, 

Doch niemant en mach meer dan hi mach. » 

DEKMITK. 

Dhermite vriendelijc up mi sach , 

Sprekende met ghestaden sinne : 

« Vrient, alsic di sach comen hier innc , 

Ic hadde ghewaent bi dijnre maniere 
Dattu tote mi bi Gods bestiere 
Waers comen , om di vor mi te dwane 
Met biachten, ende zonden of te stane. 
Meenstu also, so wille dan maken 
Hende van dustanigher sprake; 

Want men macht niet compareren. 
Mesdaet kennen ende argueren 
En mach vor Gode niet staen te gader. » 

DE MINRE. 

Ic sprac : a Berecht mi, lieve vader; 
Targueren dat latic staen, 

Maer sal ic moeten te biachten gaen 
Van den bedructen levene mijn ? 

Dat dijnke mi iegen redene sijn ; 

Want in mesdoe niet daer iet weet. 

Ic minne 9 in weet of mi es leet; 

Ic wane neent; nochtan wanic jaet. 

Est lief, est leed , sijt goed , sijt qnaet, 

In can ghelaten bi gheenen keere. 

Nu beraet mi, vader, heere, 

Est noot dat icker biachte of spreke. » 

DERMITE. 

Hi sprac : « Ic hebbe hier menighe weke 
Gheseten hermite, dat ic ne hoorde 
Mensche spreken so vreemde woorden, 
Lieve kint, alsic hore van di. 

Hoe daen est dat dijn minne sij, 

Sprec vrylijc waer, uut herten gronde. 

Du muechs so minnen , int ware geseit, 
Het ware weldoen ende salicheit; 

Hoe du dan mins , wilt mi verclaren. » 

DB MINRE. 

Vader, ic salt u openbaren 
De rechte waerheit, zonder faelgieren, 
Hoe ic minne ende ai de maniere 
Van mijnre minnen, nu hoorter naer. 
Hets iangher leden dan -VII- jaer 
Dat ic vroylijc, van herten vry, 

In een gheselscip brochte mi, 

So ic met anderen adde gedaen, 

Ende recht met dat ic cam gegaen 
Ter stede, daer ic of gheerne gewage, 
Sach ic met eenen up slaghe 
Van tween ogen een minlijc sien. 

Mijn oghen wilden gheselscips plien, 
Blivende in vruechden recht verstaerct, 
So eendrachtelijc gepaert 
Dat ic besief int soete ghesichte 
Mijn herte metten wederlichte 
Ontsteken vierlijc als een brant. 

Mids desen so ward mi onbekand 
Mijns sins ende alder veerelt roede; 
Mijn oghen lulden vaste hare slede; 
Maer haer gheselscip dat ontghijnc 
Stappans, ende also varijnc 
Als hem tgheselscip wart ontvaren, 

Daer si so seere verstaert up waren , 
Ende dat mijn herte verloos tghenoot, 
Daer soe in ruste so verscoot 

Gbelijc den gbonen, no min no mee, 

Die rust up dijnc, dat breect ontwee; 

Ende van dien vare cam haer een ducht, 
Daer of so rees een minlijc sucht; 

Die vaer die wert stappans gestrieut 
In alle mijn adren dies noch vernyeut. 
Tversucbten dat eerst bi vare begonste 
Omme dat der herten niet en conste 
Vulcomen, daer soe haer ruste up leide, 

Also ic u te voren seide; 

Als zinnen pensen om teerste aensien, 

So wil noch therte der vruechden plien, 

Die vruecht vernyewen ende dat vuldueren; 
Maer dat ne mach haer niet gebueren, 

Ende om dat haer niet werden mach , 

So moetse trueren nacht ende dach, 

Sonder verbliden, wat men haer doet, 

Of soe en came int soete ghemoet 
Van den ghesichte dat soe vercoos, 

Alsoe haer selven daer in verloos. 

Siet, vader, aldus desc minne beglian, 

Die wast, ende gheentijt minderen can. 

Sal soe faelgieren dat heeft mi wonder; 
'Want ic ne was ooit sydent zonder 
Te begheerne, mocht ic vulbrijnghen, 

Haer te siene vor alle dijnghen; 

So min ghesien , so meer begheert. 

Gheen dijnc ter werelt ne dijnct mi weert 
Dat icker mijn oghen soude up slaen 
Dan up haer, die mi heeft gevaen. 

Gheen dijnc ne mach mi gheven vruecht 
Dan hope, dats haer doch yets ghenuecht 
Dat icse minne ende anders gheene. 

Soe es so soete ende so reene , 

So minlijc ende so goet van zeden , 

So scone ende so vul wetentheden, 

So edel ende so wijs van rade, 

So vul van trauwen ende so gestade; 

Ic weet wel in al eerderike 
Ne soude men vijnden haers gelike. 

Mi huecht dat ic haers mach vermonden; 
Maer, vader, ic claghe u te dezen stonde 
Eenre dijnc, dat mi doet so scer, 

In soud ghesegghen nemmermeer; 

Dats dit dat ic u segghen sal: 

Al est dat mi comt sulc ghevai 
Dat ic wel zie an haer ghelaet 
Dat haer ware leet gesciede mi quaet, 
Haer eere bewaert in rechter trauwen, 
Dies ic ben blide ende vry van rauwen. 

Sie ic daerna met minen oghen 
Haer enen anderen vrienscap toghen, 
Jalosie die comt stappans, 

Ende leet mi an des twifels dans. 

Rauwe, verdriet ende drouven toren 
Sal ic daer moeten sijnghen voren, 

Tgoede vergheten ende pensen tquade. 
Melancolien roupic te rade , 

Ic peinse, ic truere, ic wil bederven, 
Ende rechte vort so wilic sterven. 

Wat jonsten mi vorroaels ware getoocht, 
Hope te male in mi verdroocht; 

So ic meer vruechden driven zie, 

So mi meer leeds daet* of ghescie. 

Sal ic dao slapen, drinken of eten , 

Twifel ne laet mi niet vergheten 
Der dijnc, daer haer mijn herte in moeyt. 
Och , vader, oft u niet en vernoeyt, 
tSeraet mi wijslijc hier toe 
Dat ic dit lyden van mi doe; 

Want mi ne gelieft dinc anders ghein. 

DHERMITB. 

Hi sprac : « Mijn vrient, dijn noot es dein 
Hier of te doene so groot gheclach. 
Dijnghen, die men vel laten mach, 

Doen sy verdryet, men laetse staen. » 

DB MINRE. 

O vader, dats herde onna ghedaen, 
Constict gelaten, in soude niet dagen. 

DHERMITE • 

Hoort, lieve kint, ic moet u vragen : 

Wat es tpoint, vildi vel versinnen, 

Datti meest pijnt in dijnre minnen, 

Daer du omme lijds so swaer verdriet ? 

DB MINRE. 

Twifel, vader, ende anders niet. 

DBRM1TE. 

Twifel? Ja. So scuwt twifel dan. 

DB M1NRE. 

Hylacen ! vader, ic en can, 

Al addict gesworen up mijn lijf; 
Nochtan gelovic getrauwer wijf 
Ne leeft up eerden dan soe si ; 

Want ic weet wel soene es in mi 
Ghehouden van woorden no van daden ; 
Nochtan sint soe mi sach geladen 
Met harer minnen ende hoorde dagen 
Heeft mi haer duecht gevisenteert 
Vriendelijc ende ongeblameert. 

Ooc waer ic nu liever doot 

Dan haer mijns ware verstekens noot t 

Uut enegher saken gemerct van blamen. 

DHERMITE. 

Hi sprac : « So moestu di wel scamen , 
Kenstuse so duechdelijc van zeden, 
Dattu di selven dan brinct tonvreden , 

Bi quaden gepense van dinen gedachte; 
Du soudse wederstaen met crachte. 
Waric ter weerelt also du sijs, 

Ende ic dan minde den groten prijs , 
Alsic di van hare hoorde belyen ; 

Dien soudic node bi jalosien 
Gedogen te werpene onder voet. » 

DB MINRE. 

Doe sprac ic : « Vader wijs ende vroet, 
Ne ware dat mi dat came vor ogen , 

Ic soude onlange arderen mogen 
Jalosien groten bedwanc. 

God moete hem weten ondanc, 

Die jalosie in minnen brochte; 

Wart dat mer jegen vechten mochte, 
Alwaer soe staerker dan Sampsoen , 

Mi dijnke ic soudse wel tonder doen ; 
Want in was noyt up dinc so gram. » 

DHERMITB. 

Dermite sprac : « Hoort, vriend , ic cam 
Tote di bider Gods genaden , 

En waende met biechten di beraden; 
Wilstu beghinnen, ic sal di horen. » 

DE MINBE. 

Ja ic, vader, maer dat ware verloren 
Soudic gheen obselucie ontfaen 
Jof ic no liete mine minnen staen ; 

Want om sterven , no om leven , 

No om lyden, no om sneven , 

No om vreese, no om miede, 

Van mijnre minnen ic niet nc sciedc ; 

Maer anders beraet mi of ghi muecht. 

DHERMITE. 

O lieve kint, ghi sijt ontwuecht, 

Sprac hi, God moete di gheven seghe 
Dattu raoets comen ten rechten wege ; 
Voor waer du dools, dat jammert mi. 
Ic moest di laten, God blive met di, 
Alstu bekeers, so souc mi weder. 

DB MINRE. 

Doe knieldic toter eerden neder, 

Ende leide mijn handen beede te gader, 
Segghende tote hem : « Lieve vader, 
Ghef mi die benedixie dijn , 

Ic sals te bet te vreden sijn 
legen dat mi mach comen an. 

Doe hief sijn hant die heiige man, 

Ende seinde mi daer, dies was ic vro, 
Ende hi ghijnc wech , ic dede also; 
Ende om te vergheten al mijn verdriet 
So hief ic up een vroylijc liet, 

Levende uptie scone fonteine 
Hu theeren, mijn lieve, soete reyne : 

Ich ende du, mijn ander ich ! 

lch ende du, mijn ander ich, 

Hoof ich sijn emmer onverscheiden , 
Aen twivel saltuus sijn vor mich 
Och, wil di so daer toe bereiden! 

Van di mach mi gheen dijnc geleiden , 

Al moet ic beiden 

Van di te ziene, mijn hemelrijch , 

Mijn heilt, mijn troost staet al an dich. 

Gheen dijnc mi nie so lief en was 
Alstu, mijn alre liefste, alleine. 

Wattu begheers in coor niet bas ; 

Want ic di diene in trauwen reyne. 

Mijn wille es groot, mijn macht es cleyne, 
Dijn heere ic meyne, 

Uut hertsen reyne brijncstu mi ras ; 

So lief nye gheyn , gelooft mi das. 

Nem lieflijc gruet, mijn herts, mijn zin 
Es dijn, ende moet dijn eghin bliven. 

Du best mijn heil, mijns vruechts ghewin, 
Mijn troost allein voor alle wiven. 

Doe mer dijn jonstelijc groet becliven, 

Dan mach verdriven 

Wes twifel mi mach brijngen in ; 

Lief, alre liefst, in mach niet min. 

Als ic mijn sijnghen adde ghehent, 

Dat mi vruecht adde in ghezent, 

Mijn oghen ic al omme slouch 
Daer sach ic vruechdenrijch gevouch 
Meer dan ic ye te voren dede. 

Ic sach dat men tpryel ontdede 
Dat van den lelyen was bevaen ; 

Noch droomde mi daer cam uut gegaen 

Een heraut van blider chiere; 

Costelijc ende van waerden diere 
So scenen al sijn ghewaden daer. 

Rechte voort so cam hem naer, 

Docht mi, Sigoenge met sinen trompette. 
Dheeraud die dede hem sonder letten 
Stellen trompet te sinen monde 
Om te criyeerne daer ter stonde. 

Sigoenge dede dat hy beval; 

Sijn trompet maecte so groot gescal 
Datter mijn herte bi wart verflaut. 

Doe wardic ziende uptien heraut, 

Die vroylijc was in al sijn doen, 

Ende an den als drouch een blasocn, 
Vul wrocht van scoonre portaiture : 

Daer sat een beelde naer der ligure 
Ghemaect van Venus, der goddinnen ; 
Omtrent haer saten vele conighinnen. 
Wies name ic daer gheleekent sach. 
Deerste moet hebben goeden dach, 

Haer name sach ic ghescreven Trauwe; 
Daer na sat Eere, die edele vrauwe. 

Die derde hiet Vorsienicheit, 

Die vierde hiet Ghenadicheit, 

Der vijfster name die hiet Gestade, 

Die seste vrauwe hiet Wys-van-Rade. 
Dese saten alle sesse, 

Als of sy theenen vonnesse 
Daer vergadert adden gesijn, 

Ter rechter siden der vrauwen fijn. 

Vernis, wies name es wide vermaert; 

Ter iuchter syden so saten gescaert, 

•VI- andere vrauwen van frisschen moede : 

Der eerster name die was Hoede, 

Die andere Vreese , die derde Ontsien, 

Die vierde vrauwe sat bi den drien, 

Haer name stont ghescreven Juecht, 

Die vijfste was gheheeten Duecht; 

Scoon-gelaet dat was die seste, 

Die biden anderen sat int leste; 

Ende in die middel van al desen 
Sat Venus alstie wilde wesen, 

Vonnesse doende ap eiken dach 
Van wies hem elc beclaghen mach. 

Alsic dat sach ic tart bet naer, 

Alrande volc versaemde daer, 

Houde, jonghe, wijf ende man , 

Vele meer dan icker ghenomen can , 

Om te hoorne de nyewe mare 
Twy die heraut daer commen ware; 

Ende als daer elc vergadert stont 
Riep die heraut met luder mont ; 

« Hoort alle herwaert, die gone die mi minnen, 
Van Venus weghe, der conighinnen, 

Make ic u cont ende late u weten ; 

So es op desen dach gheseten 
Metten vrauwen van haren state 
Om grote, cleene, rike ende mate 
Recht te doene ende wet 
Up dathi toghe sijn belet. 

Es yement die hem yets beclaecht, 

Sie dathi de o anderen daecht, 

Ende come ter vierscare int gemeene. 

Men salre sparen groot no cleene , 

Edel, onnedel, jonc no haut. » 

Doe riep men daer : yl dit voir lerhaut! 
Ende ghinder rees een groot gesouch : 

Deen sach leelike, dander louch, 

Wonderlijc was der lieder plien. 

Die die rommelijnge adde gesien, 

Hine hads vergheten nemmermeere : 

Men stac, men scalt, men streeter zeere; 
Alsic sach dat mer so gliijnc dromen 
Ic pijnde my voren in te comen, 

Ende lietse daer steken ende daer toe slaen. 
Dor dat priel so moestic gaen 
Vaste voort in dat virgier; 

Daer sach ic vor mi enen rosier, 

Daert rooc so boven maten soet, 

Dat mi verblide mijns hertsen bloet. 

In cam noit daert so soete rooc : 

Menighe rosé daer ontplooc, 

Menighe nachtegale sanc. 

Ic sach daer voren in minen ghanc 
Een dat rikelijxste gestichte, 

Dat noit eer cam in mans gesichte, 

Van witten maerber al dorhauwen; 

De torren mochtmen blecken scauwen 
Van 6nen goude ghelijc der sonnen. 

In soude u niet vulprisen connen 

Die rikelijcheit van deser zalen; 

Ic sach ten steeghere neder dalen 
Boden, die waren rasch van aerde 
Te lopene vvaer dat men beghaerde; 

Dies was ic blide in minen moet; 

Ic dachte mi ne ware gheen dijnc so goet, 
Als dat ic ontbode, bi enen sergant, 

Minen dootsleghenen viant, 

Twifelen ende Jalosien mede , 

Te wetten te commen daer ter stede 
Van Venuse, dat si toochten twy 
Si altoos willen bederven mi, 

Sonder redene of ocusoen. 

Slappans wijnctic enen garsoen , 

Ende vraechdc stillekine bi liste 
Of hi hiet te vijndene wiste 
Twee, die mi emmer willen doden ; 

Ic hadze gheerne vor wetten ontboden. 

« Wie sijnse, sprachi, kenniese wel? » — 
« Jalosie ende Twifel; 

Of ghise kent, dan weet ic niet. » 

« Kennen, sprac bi, in weet, besiet! » 
Hi reecte mi ghinder uut sijnre mauwen 
J' rolle, daer stoeter bi miere trauwen 
So vele, die alle daden haer claghe ; 
Tusschen nu enten domesdaghe 
Ne soude mense cume connen genomen, 
Diese alle vor wetten wille doen comen 
Jalosien ende Twifelen mede. 

Doe seidic : « Vrient, up alle bede 

Laet mi doch van den eersten sijn; 

Ic salt u biden trauwen mijn 
Daneken ende tuwen wille lonen. » 

Hi sprac : « Dat mochter vele in versconen ; 
Wel te lonene maect zochle weerc. » — 

« Nem daer see, vrient, loopt toten cleerc, 
Ende doe mi teekenen rechte voort 
Van den eersten, alsoot behoort. » — 

« Gheeme, sprac hi, het es gedaen. » 

Hi nam oorlof; de hant ontdaen, 

Ic moeste hem solfen ende hi ghijnc lopen. . 
Men sonde corne een paert gecopen, 

Dat adde gelopen so vast als hy. 

Den sleegher up so maeclic mi 
Ende ghijnc al boven in die sale. 

Daer sach ic sitten altemale 
Tgheselscip vriendelijc gepaert : 

Yenns sat in de middenvaert, 

Die qualike sach met enen oghe 
Voor hem; soe hilt zoe enen boghe, 

Met 'HI* stralen scaerp van sneden; 

Tabijt van boven toten beneden 

Was goud ende steenen, dat si adde an. 

Al vildict prisen ic en can, 

So rikelijc wast ende so dor scone : 

Up haer hooft adde soe een crone, 

Beset met meneghen dieren steene; 

An elke syde VI vrauwen reene, 

Also tblasoen u heeft verclaert; 

Edel ende van ogher aert 

Waren die vrouwen bi haer gheseten. 
Een mensche, die zeden adde vergheten 
Van edelheden ende ooc van eeren, 

Hi hadse daer vel mueghen leeren; 

Maer tonthouden dat gaet voor al. 
Niement en maecte daer ghescal; 

Die sprekens laste was daer ghehoort. 
Mettien cam tote mi rechte voort 
•J' taelman vroet ende daer toe vijs : 
Hi dochte mi siec, hi vas so grijs. 

Niet alte goet was sijn abijt, 

Het mochte lyden te deser tijt; 

Maer vaer hi rikere, ic jonst hem vel. 
Een groot maerlijc calfel 
Hiit hi onder den arem sijn. 

Groot hoop pampiers ende ooc fransijn; 
Daer dede sijn cnape voren vachte, 

Ende verbeide of yemen clachte 
Up yement vilde doen leekenen daer; 

Hi soudse scriven, hi beider naer : 

« Vrient, sprac die oude taelman vroet, 
Seght mi wat saken dat u doet 
Nu versouken vrau Venus of? » 

Ic sprac : « Heere, uwen oorlof 
Dat ic mach spreken ombescaemt, 
Wisen raet mi wel betaemt; 

Want mine wederpaertye es machtich. 
Wille di vesen nu bedachtich 
Mi te hulpene te deser noot, 

Ic ville u dienen tote in mijn doot, 

Solider faelgieren, naer u begheeren. » 

« Vrient, sprac hi } seght mi u deeren , 

Ic sal u helpen up dat ic eau. » 

Ic sprac : « tihi dijnct mi sijn man 
Van waerheden ende ooc van trauwen ; 

Ic minne boven alle vrauwen 
Ende boven alder weerelt werde 
J- wijf, ten leeft gheen upter eerden, 

No onder al des hemels trone, 

Gheen vijf so goet, so reyn , so scone, 
Van allen dnechden so vulmaect; 

Mijn herte el nyever na en haect 
Dan om te sine daer soe sy. 

Dat ic dies derve doet trueren mi 
Vele meer dan ic te segghen weet; 

Nach ende dach ben ic bereet 
Tharen dienste met reine jonste; 

Met ghanser macht, met ghehelre constc, 
Moet ic haer bliven onderdaen. 

Niet so vele als een oghe upslaen 
Can ic in haren dienst faelgieren , 

Wat soe begheert of can visieren 
Ic bens bereet in eiker stede. 

Nu comter 'II', ende in mesdede 
Te gheenre tijt hem beeden nye , 

Dats Twifel ende Jalosie ; 

Ende staen so sere na mijn bederven, 

Ne ware vrau Hope, ic souder om sterven, 
So zere staen si na mijn verdriet. 

Nu com ic hier so ghi mi siet, 

Want ic daer buten hoorde creyeren 
Dat vrau Venus soude jugeren 
dachten, die men haer soude ontdecken , 
Ende recht vonnesse daer of strecken. 

Dus com ic hier ende hebse ontboden 
Die ‘II*, die mi dus willen doden , 

Sonder verdienste, dat weel ic wel. 

In wister wat toe seggen el, 

Dan ic u bidde beden twee; 

Ic wille u dienen emmermee 
Seght mi u name ende gheeft mi raet 
Wat mi hier toe te doene staet; 

Dat biddic u. » Hi sprac : « Ic sal; 

Mijn name es groot, mijn macht es smal. 
Groot es mijn cost, mijn wasdom cleyne, 
Ombekent onder vyleync, 

Van den edelen zere versteken; 

Nochtan moet ic vor eiken spreken, 

Die met eeren wille leven; 

Die officie es mi ghegheven. 

Van den heere der heerscepien 
Sal ic u, vrient, die waerheit lyen ; 

Redene so es die name mijn, 

Dies willic dijn beradere sijn 
Van also velen alsic vermach; 

Maer ic segghedi, up desen dach 
Sal mi so menich clagbere souken; 

Helpic hem niet, si zullen mi vlouken. 
Nochtan so sal ic bistaen di; 

Want ghetrauwe so dijncstu mi. 

Getrauwe lieden so hebbic lief; 

Hier staen in desen groten brief 
Groot hoop van lieden , die alle dagen, 
Ende hebben dijn wederpertye doen dagen, 
Ende noch sal claghen in so lanc, so mee, 
Boven al over dese twee, 

Jalosye ende Twifel met. 

Men sal hier heden mee ander wet 
Dan van hem beeden dorren doen. » 

Doe saghen wij comen den garsoen, 

Die van lopene was besweedt, 

Ende brochtse beede vor hem gheleedt, 
Twifelen ende Jalosien mede; 

In sachze noyt dan daer ter stede. 

Twifel die adde een fel upsien, 

Hi dochte mi selden vruechden plien; 

Sijn anschijn stont so na den druc, 

God geve u, pensic, een qnaet geluc, 
Verdryetelijc keerel, daer ghi staet; 

Het was goet tsiene an sijn ghelaet 
Dathi gheene bliscap mochte gedogen; 

Hi sach so scaerpelijc metten ogen 
Al hadt gheweest een cokentrijs; 

Sijn aenschijn magher, sijn baert was grijs, 
Sijn lijf dat dochte mi recht verdweenen 
Ghelijc den vellen van houden quenen. 

Hi slouch sijn oghen in eiken houc, 
Becleve hem also menigen vlouc, 

Dat weetic wel als hem es gebeden. 

Hi ware te nyeuten ende vergleden 

Over meer dan -V- duust jaer. 

Die cnape die hem volghede naer 
Scheen wel een knecht van quader aert; 
Wanthi was out ende zonder baert: 

Sijn anschijn was verrimpert, bleec. 

Hi drouch dat mi niet wel gheleec 
'I' moortboghe ende daer toe stralen snel. 
« Com hare, Begrijp, sprac Twifel, 

Stant hier bi mi ende spant den boge, 
Ende stel de stralen alle ter vloge 
Up aventuren wat ons toe valt. » 

Van groten vare mijn herte swalt, 
Dachtic: wat heeren so sidi 
Sal een mensche niet hebben vrv 

ft 

In Venus hof, alsmen zoude houden 
Dach van dijnghemente; so zouden 
Qualike lieden hebben vrede 
Elder in ombevriden stede. 

Vreeselike sach hi mi aen : 

Jalosie ghijnc bi hem staen; 

Die brochte een aensichte al verstoort. 
Haer caproen stout al int noort; 

An hare ghedane docht so mi sijn 
Van complexien colorijn. 

Heet van bloede, int anschijn root. 

Wat Twifel haer te doene ontboot, 

Mi dochte si wasser toe bereet; 

Daer blider lief dat was haer leet. 

In weet of zoe was Twifels wijf; 

Soe dochte mi wesen een al-bedrijf, 

Bereet te makene een ghescil; 

Haerne bedurfte ghenen bril, 

So neerenstelike sach soe toe. 

Quaden avent, pensdic doe, 

Moet ghi hebben, daer ghi staet; 

Hoe menich drouvelijc gelaet 
Hebbic bi uwen doene verworven ; 

Hoe menich werven hebdi bedorven 
Bliscepe, die mi was verschenen. 

Yrau van allen quaden quenen, 

50 macb de name wel sijn van u ; 

Haddic u buten den hove nu, 

Ende ic dan Twifel niet en ontsagc , 

Ic soude u gheven so grote slaghe 
Ghi souter om pensen u leven lanc ; 
Wantghine stont noit na minen danc : 
Mach ic niet bet, ic sal u vlouken. 

Alle die hem wimpelen met doucken 
Moeten mi wreken over u beeden, 

Ende alle die node van lieve sceeden 
Moeten u jonnen so ic u jan. 

Doe sprac ic minen taleman : 

« Siet, here, hier staet mijn wederparlic, 
Dats Twifel ende siet dats Jalosie, 

Daer ic mi of beclagen moet; 

Maer alle gheerne so warics vroet 
Of Twifel es Jalosien man; 

Mi dijncke, also ic merken can , 

51 draghens zere wel over eens. >» 

Hi seide : « Neent, maer vele ghemeens 

Hebsi, hete een van sinen nichten. » — 

« Wat meent die knecht met sinen scicbte, 
Ende metten moortboghe, die hi draecht; 
•I- deel so hebdi mi versaecht. 

Hooptic niet hier te sijn verwaert, 

Ic souder of wesen zere vervaert; 

Maer hier so wanic wesen vry. » — 

« Dune best van hem, dat segghic di; 

In dese werelt al ghemeene , 

Sone soudstu vijnden stede negheene, 

Daer du sijns scietens mochts ontgaen. » — 
« Sone willic hier niet langher staen, 

Sprac ic, in hebbe hier gheen verdrach ; 
Naer dathi mi hier scieten mach 
So sal mi spade recht ghescien. » — 

« Recht, sprac hi, ghine durt niet vlien; 
Want hine mach niement hier mesdoen, 
Hine esser selve of occusoen, 

Of Yenus ne gaefs hem een bevel; 

Maer hi es zonderlijnghe fel, 

Ende snel, dat segghic u te voren. » — 

« Hoe es sijn name, laet mi horen. » — 

« Begrijp, sprac hi, es hi genaemt; 

Stout, vreeseloos ende ombescaemt; 

Recht wroughere es hi van natueren. 

Hi es besich tallen hueren 

Al omme , bi nacht ende ooc bi daghc , 

Om te legghene nauwe laghe, 

Jalosien te brijnghene mare. » — 

« Dies moet hi hebben vele quader jaren , 

Sprac ic, hoe wel hebbict beseven. » 

« Vrient, sprac hi, du moets begbeven 
Vele te sprekene; maer dwijnct den moet. 
Dat men vele zeicht ende lettel doet 
Dat doet der dijnc te cleen profijt; 

Daer omme dat ghi bier commen sijt 
Wildire bi bliven, ic sal u raden. » — 

« Ja ic, lieve here, bi uwer genaden , 
Verghevet mi, hebbic te vele gesproken ; 

Ic bebbe dicwile den mont ontploken, 
Addic ghesweghen daer en lage niet an. » 
Hi sprac : « Dies wilt u hoeden dan, 
Beterende dijnc die sal men prisen. 

Hoort, vrient, ic sal di voort bewisen ; 
Begrijp, dese knecht, heeft eenen oom. 
Die neemt tote allen dijnghen goom, 

Ende es baelyou der conighinnen. 

Dese andere II-, dat wilt versinnen, 

Sijn hem van sibben herde na; . 

Nau-merc heet hi, dat versta. 

Dese *1111* sijns deen den anderen toe, 
Deen consenteert dat dander doe; 

Maer daer bi mach gheen recht verkeeren. 
Noch sultu sien -II- andere heeren. 

Die hooft van haren gheslachte sijn : 

Deen here heet heer Willemijn, 

Dander heet heer Vry-begheeren. 

Wie haren gheslachte wille deeren , 

Si souden hem helpen met moede preus ; 
Want si sijn moedicli ende orghelyeus : 

Niement ne dijnct hem haers gelike. 
Sinesijn van renten niet al te rike; 

Noch tan si sijn van costen groot. 

Ten «are gheen vonder voer haer doot, 
Voorsien si hem niet, sine adden breke; 
Maer die hem tween nu, daer of ic spreke 
Die soude verliesen al sijn pine. 

Dit es die wederpertye dine; 

Hets di van noden dattuuts weets, 

Want waer up daltu di vermeets 
Om clachte te doene up dijn pertye; 

Dats Twifel ende Jalosie, 

Hier vor mijnre vrauwen in die sale. 

Si sullen heesschen tharer tale 
Den baeljou, Nau-merc, haren neve ; 
Maer dats daer ic niet omme en gheve, 
Hebt goeden raet, sijt niet vervaert, 

Ghi sult van mi wel sijn bewaert; 

Maer ic rade u te deser stede, 

Daer goed hoede es daer es goet vrede, 
Varde te nemen an hem drien, 

Up aventure wat mochte gescien; 

Want u wederpertye es staerc. » 

Doe riep die goede man sinen cleerc : 

« Com hare, mijn goede vrient, Paisier, 
Draecht voor u inct ende ooc pappier; 

Mac vrede ende vry gheleede 
Van desen pertyen alle beedc. 

Ghedurende desen dijnghe dach. » — 

« Lieve here, sec oft wesen mach , 

Dat men de vrede verniewen I- jaer. » — 
u Godweet, vrient, sprac bi, niet I* haer 
Ne ghaeffise langber, dat weet ic wel, 

Of mijn vrauwe ne gaefs bevel, 

Dat si zelden doet of niet. » 

Paisier dede dat men bem hiet, 

Ende ghijnc daer dese TIL stonden tsamen, 
Ende noomse bi harer rechter namen. 

« Twifel, sprac hi, ende Jalosie, 
Nan-begrijp ende u pertye, 

Die u ten tyenden toe bestaen , 

Gheeft vrede, ende ic salse hier ontfaen 
Over de minre ende in sijn stede, 

Desen dach gestadeghen vrede, 

Sonder grieven of mesdoen. » — 

« Dan sal niet sijn , sprac die garsoen , 
Begrijp, de neve van hem tween, 

Bestant no vrede ghevic gheen ; 

In hebs gheen noot, ic ben bastaert. » — 

« So sijn vy ooc goede dasaert, 

Seiden si beide, doe sijt hoorden; 

Gonnen wi ons niet verandwoorden , 

Ghine soudets u onderwijnden moeten : 

Die niet en mesdoet en dar niet boeten. » 

Die menighe sprac : « Addi geswegen , 
Hine adde de ondanc niet gecregen, 

Dies menich spreker genyeten moet. » 
Lettel bewijndens dijnct mi goet; 

Zoe pensdic die al stille sweech. 

Twifel die ghijnc staen an den weech 

Als die niet haestich en was ter tale; 

Metticn so cam daer in die sale 
Nau-merc, haer neve, die baelyu; 

Also fel adde hi de vu , 

Of hi die lieden wilde vervaren. 

Hi dochte mi wel an sijn gebaren 
'I' nau besoukende offichier. 

Noch volgheden hem here fier: 

Heer Willemijn ende Vrybegheeren. 

« Twifel, neve, wat mach u deeren ? » 
Sprac die fiere heere Willemijn ; 

Sijn anschijn stont: het sal dus sijn 
Ende anders niet, wie lief, wie leet. 

Heer Vrybegheeren zwoer enen heet: 

« Waer hier yement die wilde mesbieden 
Mine maghen of hare mesnieden, 

Dat wildic wreken hier int palais. » 

Paisier sprac : « Here, bout uwen pais; 
Redene die heeft mi hier gesent 
Om te belettene paerlement. 

Gheeft vrede, ghi heeren al ghemeene , 

Ghi weet wel ten mach groot no cleene 
Om vrede te gheven hem excuseren , 

Of Venus ne wilder niet dispenseren ; 

Gheeft vrede vor mannen ende vor magen. » 
Nau-maerc sprac : « So machment vragen 
Der conighinnen of sijt wille, 

In mach niet vechten, ic swighe stille , 

Ic hebbe mir vrauwen heet geduen; 

Maer gheerne so willic by u staen, 

Met rade , met dade, na mijnre macht. » 
Jaiosie swoer : « Bi der cracht, 

Die mi Venus ghcgheven heeft, 

Eer dat hier yement vrede gheeft 
Den minre, die ons hier heeft doen daghen, 
Ic salt liever alleene gaen vragen 
Venuse, der ogher conighinnen. » — 

« VV el an dan , laet ons dan beghinnen, 
Sprac Twifel, wi sullen alle gaen mede. » 

Doe knielden si tsamen daer ter stede 
In de vierscare voor Venus. 

Twifel beghan de tale aldus: 

« Edele vrauve van machten groot, 

Men vijnt ter weerelt uwes ghenoot, 

U dienare, als ghetrauwe subgijt, 

Hebbic gheweest al minen tijt, 

Ende ewelikc voort an sal. 

Menighen orbore zonder ghetal 
Hebbic in uwen dienst gedaen; 

Menighen ondanc wederstaen 

Van groten heren, van groten vrouwen; 

Te mi waert muechdi u betrouwen 
Dat ic in die officie mijn 
Nemmermeer roukeioos en sal sijn; 

Ja, bider hulpe van minen geslachte, 

Die wacker sijn by daghe bi nachte, 

Altoos te voorderne mijn Stic; 

Om u te vragbene com ic 

Met Jalosien, miere liefster nichten, 

Ende met Begripe, met sinen scichten, 


Digitized by v^-ooQle 



('345 ) 

Die hem altoos ten dienste stelt. 

Heer Willemijn, u vrome helt. 

Heer Vrybegheeren , die es hier nu, 
Nau-merc, mijn neve , u baelyu ; 

Tvolc claecht up ons in allen houken. 
Wi sijn die gone dies lettel rouken; 
Want wat ic doe met minen magen, 

Ic meene ghi sullet ons wel uut dragen , 
Daer omme wy vragher lettel naer. 

Nu hebdi ghedaen int openbaer 
Greyieren een hof bi uwen knecht 
Om eiken te doene wet ende recht, 

Die hem van minnen beclagende sijn. 
Hier ute comt, waerde vrauwe mijn , 

Dat ic ende andere officieren 
Moeten te comene obedijeren, 

Ende sijn ontboden hier in u of. 

Voort zonder uwen oorlof 
So heeft Redene an ons gesent 
Paisier, sijn knape, die ghi wel kent, 
Om vrede te gheven up desen dach 
Den ghonen , die over ons doet geclach. 
Moghen wise ontseggen zonder boeten , 
Of zullen wij vrede gheven moeten ; 
Berecht ons, vrauwe, ja of neen. » 
Venus die sweech ende sat ende green. 
Pensic, here God, hoe sal ic varen ! 

Ic sie tandwoordenc Venus sparen , 

Sal mi gheen vrede mogen gescien ! 
Wistict zeker so ghijnc ic vlien , 

Ende liete tghedijnghe met allen staen. 

« Vrauwe, wij sijn u onderdaen , 

Sprac Twifel, wilt ons doch maken cont 
Of wij moghen te deser stont 
Vrede ontseggen of moeten gheven. 

Mach ics ontstaen met minen neven ; 

Hiers niement die vrede gheven wille. » 

Noch sat vrau Venus ende sweech al stille, 

Ende pensde met enen zoeten gedochte 
Wes haer hier up tandwoorden rochte; 

Mi wonderde twy soe so lange sweech. 

Twifel die stoop noch vaste ende neech ; 

Heer God! dachtic warwaert salt dragen , 

Sal soere yement om moeten vragen 
Dan haer selven; wat vrauwen es dat! 

T vrauwe ter rechter siden sat, 

Wies name was Ghenadicheit : 

« Vrauwe, sprac sy , vrede ware quaet outseil, 
Vrede moet emmer sijn genomen 
Voren, sal men ten paise comen. 

Die pais ontsecht vermijnct sijn eere, 

Die eere verminct na wiser leere 
Niement vroeders ne salne prisen ; 

Maer metten vijnghere na hem wisen; 

Vrauwe, dies raet te ghevene vrede. » — 

« Dats waer, sprac vrau Vorsienichede , 

Maer vrede ghegheven ende niet gehouden 
Doet nijt ende gramschap mcnichfouden. 
Tmeeste quade so sal men scuwen ; 

Vor tmijnste so sal men hebben gruwen. 

Ten es ter weerelt qoaet so cleene 
Diet draghen moet en comt ten weene; 

Hi es vroet die weerct na wisen rade. » — 

« Seker dats waer, sprac vrau Ghestade, 

Het dijnct mi alte goet vrede maken, 

Daer men te paise mach geraken; 

Die vrede gheven ende daer na breken, 

Men sals hem groten lachter spreken. 

Woort ende weerc sal sijn accort; 

Want niemen es beter dan sijn woort. 

Vrau Venus mach raden vat si wil. » 

Vrau Wijs-van-rade sprac : o Die gescil 
Wil sustineren die nes niet vroet, 

Ende die ghescil maect en es niet goet. 

Die vrede ontsegghen ende pais versmaden 
Sijn occusoen van alder scaden, 

Die van den twiste ghevallen mach. 

Die quite gaen hebben goet gelach, 

Elc sie vor hem dats traden mijn. » 

Doe sprac Trauwe , die vrauwe fijn : 

« Vrede ne sal men niet vertyen ; 

Hoe groot, hoe cleene dat sijn pertyen, 

Si sullen houden datsi beloven ; 

Ende die hem kent van state boven, 

Edelst ende van gheslachte machtichst, 

Sijn woort sal wesen alre waracbtichst, 

Mochte woort warachtigher sijn dan waer. » 

« Vrau Eere sprac : « Goet salich jaer 

11 ebbe vrau Trauwe, die dat woort vort brochle; 

Het cam uut edelen gedochte 

Te houden dies meu dede belof, 

Es hi edel of keerel grof. 

Ic prisene diene drouch of wan , 

Die sijn eere verwaren can, 

Es hi leec of es hi cleerc; 

Edel herte werd edel werc : 

Dat houdic vor ene warachtige lesse. » 
Aldus so spraken die vrauwen zesse, 

Die an die rechter syde saten 
Van vrau Venus, die haer ghelaten 
Wel conste, al adde soes niet gehoort. 
Noch knielde Twifel rechte voort; 

Ic wane hi was van knielne moede. 

Ter luchter syde so sat vrouwe Hoede, 
Ende sprac met eenre scaerper tale 
Daer voor die vrauwen altemale : 

« Beter es een oorloghe rike 
Dan pais ende aermoede ewelike; 

Dicwile es vrede also quaet als goet. 
Ware mijn vrauwe wijs ende vroet 
Soe liete de dijngen also si staen. » — 

« Tbeste ware nochtan best gedaen, 
Sprac Vreese, diet geraken conde; 

Het ware groot recht dat men hem jonde 
Vrede te gheven , die pais begheert. 

Es yement die pais ende vrede beweert, 
Hets jammer dathi es ghelooft. » 

Ontsiene sat ende crauwede haer hooft, 

Ic wane haer seker raet gebrac. 

« Ic was eens, seitsoe , daer men sprac 

Van dijnghen , die nemmermeer gescien; 

Mi dijnke tghelijc sal men hier zien, 

Salment doen , men maects I ende. 

Hets den vervaerden grote ellende 
Langhe te dreeghen vor den slach. » 

Juecht sprac : « God gheve n goeden dach, 
Vrauwe Ontsiene, dat ghi dat spraect, 

Ic prise dat men een ende maect 
Der dijnc, die emmer comen sai, 

Est gheluc, est ongheval. 

Tleide comt vrouch en tlieve spade; 

Maer vrede te gheven ic emmer rade, 

So viet ontraet ic bliver bi. » 

Vrau Duecht sprac : « Vrauwen, boort na mi, 
Ic bem bier doutste van ons allen 
Om dat de dijngen misselijc vallen , 

Dies de menige es onvervaert, 

So radic emmer te paise waert; 

Want daer pais es, daer es God mede, 

Daer God niet en es, daer es onvrede; 

Die zonder Gode es die es doot , 

Den doden vare wel levens noot; 

Die hem te paise ville bewysen, 

Die sal in Gode weder verrisen ; 

Gheift vrede, gheeft, dat radic best! » 
Scoon-Gelaet die sat int lest, 

Ende sprac met smeekender talen daer : 

« Seker, vrau Duecht, daer seghdi waer, 

Up al dat ic u bidden mach, 

Gheeft vrede den minre up desen dach; 

VVanthi es hovescb ende goedertiere. » 
Twifel sprac met herten fiere : 

« Vrauwe , ghi hebbet seggen goet; 
Mijn vrauwe mi eerst bevelen moet. » 
Mettien ghaf Venns eenen knie, 

Wat dat mach sijn ; doch pensdic 
Hets emmer beter yet dan niet. 

Die ghesien adde tverdriet 

Van den aensiene van mijnre partyen , 

Ende boven al van Jalosien , 

Hi souder om lachen, dat weet ic wel. 

« Daer en licht niet an, sprac Twifel, 
Mach ic mi dobbel doen betalen. 

Ic sal mijn scade wel verhalen, 

Moorghen of up een ander tijt. » 

Paisier sprac : « Ghi heeren , sijt 
Venus, der vrauwen, onderdaen. 

Hier gheefdi vrede , ende die sal staen 
Also langhe alstie zonne schijnt; 

Up doochste boete dat hem ne pijnt 
Niemant anderen te beraden soorge. 

Over den minre so blivic boorge 
Dathi de vrede gheerne gheeft; 

Want hi gheerne met paise leeft. 

Hoe es u name, sprac hi, baelyou. » — 
« Nau-merc, Paisier, vraechdijt nu; 
Ghi hebt mi diewile horen nomen. » — 
« Dat doe ic, maer ic moet vulcomen 
Gostume van der officien mijn. 

Dandere die hier bi u sijn 

Die kent die menighe sonder vragen. 

Nu sal ic minen meester dragen , 

Sprac Paisier, den vardebrief. » — 

« Nu maecs een ende, hets ons lief, 

Sprac si ghemeen, wi sullen gaen staen 
In vierscaren, ende daer ontfaen 
Tvonnesse, dat men ons wisen sal. » 

Oghe boven den anderen al 
Ghijnc die baelyou staen an den want; 

-I' langhe witte roede in de hant. 

Twifel die stelde hem an sijn syde, 

Ende Jalosie vul van nyde. 

Naubegrijp, die felle knecht, 

Sprac licbtelike : « Men doe ons recht. » 
Heer Willemijn, ende heer Naubegbecren 
Stonden daer ooc om mi te deeren. 

Redene , Paisier ende ic vervaert 
Ghijnghen ooc ter vierscaren waert. 

Die baelyou sprac : « Vrau conighinne , 

Est u wille dat ic begbinne 
Na wets costume te heesscene voort 
Paertye, ende dat daer toe behoort; 

Ende est so hoghe upten dach 
Dat ic van uwen weghe mach 
Vierscare bannen ende condegen met 
Eiken te doene recht ende wet 
Van allen discoorde, van allen gescillen ? » 
Doe knicte Venus, ende swcech stille. 

Daer hi verstoot si gaefs consent, 

Doe sach die baelyou al omtrent, 

Ende sprac met ere scaerper tale : 

(( Ic make hier vierscare in die sale 
Van Vernis weghe , der vrauwen coenc , 

Om eiken recht ende wet te doene ! » 

Dus riep hi -UI- waerf achter een. 

Daer cam gedronghen groot ende cleen 
Volx, so vele van allen state, 

Soudict genomen het «are ommate. 

In «ildes mi niet te telne pinen ; 

Ic was so besich metten minen 
Dat ic der anderen al verghat. 

Doe ghaf die baelyou enen plat 
Metten roeden jeghen die weech , 

Dat al dat volc so stille sweech 
Men mochte vel horen dat mer sprac. 

Mijn taelman sijn caproen of stac : 

« Vrauve, sprac hi, ende u ghesinde, 

Est u consent dat ic ontbinde 
Hier vor u miere paertyen last? » 

Noch knicte soe metten hoofde vast; 

Wat peinsdic, «ats dit, es Venus stom. 

Doe wert ghinder een groot gedrom; 

Want elc «oude horen deerste dage. 

Doe ghaf die baelyou noch -II' slage 
Om te doen swighen de lieden stille. 

« Spreect, sprac hi, hets mier vrauwen wille. » 
« Gheerne, sprac Redcne , die taelman mijn ; 
So segghic, seithi, dat hier sijn 
Voren incomen als in pcrtycn 
Twifel, Begrijp met Jalosien, 

Die welke den minre hebben mesdaen , 

In wies stede ic hier bem ghestaen, 

Ende heeft mi tsijnre talen genomen. 

Toghe ende segghe ende wilt vulcomen 
Met goeder oorconden, levende , vray , 

Dat sij discoort, twist ende delay, 

Vreese, anxt, pine ende swaer verdriet 
Den goeden minre, die ghi hier siet, 

Sonder ontsegghen ende verraden. » — 

« Dat calengier ic, spreect bi staden, 

Sprac die baelyou , onthout dat woort! » — 
« Ic salt onthouden ende spreken voort 
Sulke tale, ghi sulter an cuwen , 

Ende dat den sulken sal moghen gruwen 
Sal hem ghescien sijn vul recht; 

Alsic vulseit hebbe, so seght 

Wat ghi begheert, ic gheeft u toe. » — 

« Herde gheerne dat ic dat doe, 

Sprac Nau-merc, die felle baelyou; 

Maer ic bidde mier vrauwen nu 

Om consent hier in die sale 

Dat ic mach spreken mier magen tale. » 

Noch knicte Venus; hi seits haer danc ; 
Mettien so tart hi up de banc: 

« Quisquans, nu hebbict al ghewonnen. » 
Redene sprac: « Ic hebbe beghonnen 
Te claghene, maer niewer na vulhent, 
Vrauwe van machte, wide bekent, 

Ende ghi XII- van wetten wijs, 

Ic toghe ende segghe ende wils bewijs 

Met levender oorconden doen vulstaen. 
Teerst, dat si hebben mesdaen 
Den minre, die hier staet vor ogen, 

Dies hi gedoocht heeft ende moet gedogen 
Meer pinen dan ic gheseggen can ; 

Dats dit point: als hi eerst beghan 
Mi ere vrauwen te dienen om haren loon , 
Met groten neerensten zonder hoon, 

Ende wilde ende moeter in persevereren , 
Gam Twifel jeghen hem argueren 
Hoofschelijc, met geveinsder sprake f 
Ende lieten nyewer met ghemake 
Om te beletten miere vrauwen weerc. » — 
« Dat calengieric, sprac Nau-meerc, 
Altoos behouden mier vrauwen recht. » 
Voord sprac Redene : « Gam dese knecht. 
Begrijp, verradelijc, onversien; 

Sinen moortboghe dat hi spien , 

Ende scoten so diepe in sinen sin; 

Men souder tyser noch vijnden in; 

Es dat niet oorconden genouch. 

Doe stoeten Twifel omme ende louch. 
Recht als men quet : in doet u niet, 

Ende hilten sprekende; beziet, 

Wat was dit beter dan verraden ! 

Met dat de minre stont verladen 
Metter wonde in sinen sin 
Gam Jalosie van achter in 
Verradelijc, bi belaechder laghe, 

Ende ghaf hem meer dan XX* slage 

Met enen stocke, heet Nyemen-spaer; 
Daer adde u dienare wel naer 
Doot ghebleven tusschen hem drien. 
Nau-meerc beghonste vreeselijc sien , 

Ende sprac met ere felre tale: 

« Dat calengier ic altemale, 

Ende draecht al an de ganse wet. » — 

« Ic salt al prouven , wat wildi bet, 
Sprac Redene, ja , wat deedsi mee; 

Si scieden van daer ende zender twee 
Van haren magen die hier staen. 

Die dedene beede met hem gaen, 

Dats Willemijn ende Vry-begheeren, 
Ende ghijngen blidelijc met hem theeren, 
Ende daden hem drinken zoete gepens , 
Ende verhuerde hem enen chens , 

Die sal gedueren sijn leven lanc. 

Die minre was teeder, ziek ende cranc 
Van der scote ende van den slane; 

Hij was lichtelijc te bevane 
Van soeten gepense der staerken drancke, 
Ende als sine vonden up sijn crancke 
Verhuerden si hem, alsoot wel scijnt, 

'I' leen daer hi in slaeft ende pijnt: 

Dats Tlant van Duchte, wyde vermaert, 
Also men gaet te Twifels waert; 

Het licht daer in den rechten wech. 

Noch een vele meer uplech 

So sal ic doen staen up dese pertyc : 

Al dit ghedaen cam Jalosic 

Toten minre, ende scoot een roere 
Met eenen losen ghevensder lozen toere, 
Ende teech hem dathi hadde mesdaen, 
Dathi sonde enich lant bestaen 
Te winnene, sonder Venus consent, 

Ende sant om Twifel, die met genent 
Brochte Begripe met sinen boghe, 

Ende stelde sinen scicht ten vloghe, 

Ende scotene dieper dan te voren. 

Die wonden doen hem sulken toren 
Ne ware vrau Hope, de meesterinne, 

De minre ware langhe uut sinen sinne. 
Noch boven al desen sijn si comen, 

Alst hem gheliefde, ende hebben genomen 
Dat nyement tote hem soude mogen 
Comen, diene wilde verhogen 
Met sanghe , met spele , met melodien, 
Ende houden leggende in voochdien, 

Al waert een kint van enen jare. 

Daer moethi bliven of het en ware 
Datten vrau Hope te leedene rochte 
Daer hi tijtcortijnghe hebben mochte. 

Dus maken sy van hem haer abuus, 

Also die catte doet metter muus; 

Dat jammer es dat ment heeft gedoocht. » 
Nau-maerc sprac ; « Ilebdi al getoocht 
Van dies ghi u beclaghcnde sijt ? » — 

« Ja ic, baelyou, als te deser tijt, 

Ende daer ne sal nyeraent seggen jegen. » 

« Als baelyou spreec ic, addi gezwegen , 

Ghine adt der waerheit niet gemest; 

Beghin , middel ende ooc dat lest 
Draghic der wet met allen an, 

En salt, al en ben ic gheen taelman , 
Verandwoorden in woorden slecht 
Ende ghi sult vonden sijn int onrecht, 

Of ic legghc mijn roede neder, 

Ende nemmermeer sone dienic weder 
Upten minre, no np de sine. » 

Doe louch Redene met bliden scine : 

* Dat draghic an de wet, sprac sij. » 

Die baelyou sprac « Laet spreken mi. » — 
« In bebbe u sermoen niet verstoort; 
Trauwe sec gheerne, nu spreect voort, 

Hets grote redene dat iet gedoghe. » 

Die baelyou sprac : «Ic seght ende toghe 
Als in de name van minen geslachte, 

Daer ghi over doet groote clachte, 

Ic hope si dies onsculdich sijn, 

Oorconde Venus, der vrauwen mijn, 

Ende up de vrauwen bi haer gheseten, 

Daer up so willic mi vermeten 

Dat ghi onrechtige claghe doet staen. 

Mine maghen sine hebben niet mesdacn 
Anders dan mijn vrauwen bevel; 

Wel was waer dat Twifel 

Gam besien wattie minre wrochtc, 

Ende examieneerde sijn gedochte 
Tc wetene of hi was constant 
In sijn weerc; als hine vant 

So onghestade ende wart ghewaer 
Sijn kiken, sijn gapen hier ende daer, 

Ende versinnende sijn werc te meerne; 

Doe wijncte Twifel, om te beweerne 
Die ledichede van sinen werke f 
Begrijp , die scoot na rechten merke 
Eenen pijl in sinen sin ; 

Nochtan ne bate daer meer no min t 
Ende dor al datter tyser in stac 
Ne wrochte hi niet, maer weec ende sproc t 
Ende stont so sotte maniere ende dreef 
Datter sijn werken bi tachter bleef; 

Ende omme dat hi sijn weerc verghat 
So sloughen Twifel, wat wonder was dat? 

Ic soude noch derghelike plien ; 

Men mach niet werken ende omme sien. 

Mijn vrauwe ne gheeft gheen werc so cleene. 
Ten besicht de zinnen wel alleene, 

Ende om dathi contrarie dede, 

So cam daer Jalosie mede , 

Die gheerne mir vrauwen w 7 erc besiet, 

Ende slouchene, waer omme ne soude hi niet ? 
Waer omme ne dede hi niet sijn weerc ? 

Was hi te cranc oft werc te stère ? 

Wat dede hem mir vrauwen werc beghonnen ? 
Die spel bestaen ende niet ne connen , 

Wat wonder estal verliesen sij! 

Toghe ende segge: al wast dathi 
Ghescoten was ende ooc geslegen 
Ghelijc dat jonghe kindren plegen, 

Die lichtelijc vallen ter mesdaet, 

Ende niet ne veten twij mense slaet; 

Dus wast met hem no min no mee. 

Doe camer toe dese heeren twee : 

Here Vribegheeren ende heer Willemijn , 

Om dat hi hem lieden doch te sijn 
Niet neerenst ten werke van mire vrauwen , 
Ende ooc so saghen sine verflauwen 
Van den castyene van te voren , 

Ende tsijnre meester oorboren 
Ghaven si hem drineken medicine : 

Soete gbepens, om quite te sine 
Van der smerte, die hi besief; 

Het smaecte hem wel, het was hem lief. 
Wel was waer, hi wart bi draneke; 

Daer na bi sinen vryen daneke 
So maecti lijfcoop jeghen hem tween , 

Ende huerde Duchte, mir vrauwen leen , 

Daer in so doet hi sijn labuer. 

Es hem Twifel wreet of stuer. 

Dat en es zonder verdiente niet. 

Ic weet wel dat men dickent siet, 

Die van goeden werke verandert 
Ende om aergher te crighenc wandert : 

Den eersten loon maecti hem verre, 

Ende dander loon die maect hem erre. 

Wat es te claghene dathi claecht, 

Die hem selven in lydene jaechl. 

Hoet voort met hem mach sijn vergaen 
Dat sal hi met prouvene moeten vulstaen; 

Ic toghe ende segge, ende dar wel togen. 
Twifel ende die hier staen vor oghen 
Kennic also wijs van rade; 

Si sullent wel lyden zonder scade, 

Watter ghetughe of seggen mach, 

Dese gedachte ende ooc tgheclach, 

Dat men tameer sal moghen doen. » 

Redene stac of den caproen 

Ende sprac : « Baelyou, es dit u cale? » — 

« Jaet, vrauwe ende vrauwen altemale, 

Ende vraget mijnre paertyen dan. » — 

« Trecti u deser talen an, 

Sprac Wijs-van-rade tote Jalosien. » — 

« Ja wij. » — cc Vrauwe, so ruumt partyen, 
Sprac sy, wij willen spreken tsamen. » — 

« Ruumt de vierscare in Gods namen, 

Sprac doe mijn vrauwe Vorsienichede. » 

Doe ghijngen si uut ende ic ghijnc mede. 
Baelyou ende alle die daer waren 
Moesten gaen uter vierscaren , 

Sonder vrau Venus ende haren staet. 

Doe sprac Venus : cc Gheeft mi raet, 

Dan sal ic doen dat mi es lief 
Recht, also cors ende also brief. » 

So was haer redene daer ter stede; 

Want lettel spreken dat es haer zede. 

Doe sprac Trauwe, die werde vrauwe : 
cc Ic seght dat noot es dat men scauwe 
De waerheit eer men vonnes wijst; 

Haesteghe wet es zelden geprijst. 

Soude eeo verliesen sinen loon , 

Die ghewrocht hadde zonder hoon , 

Al wrochli min dan last gevouch, 

Dan ware den werkere niet genouch; 

Want dienst van trauwen es loneos waert. 
Men mach niet hebben dat men beghaert 
Ten eersten wille, dats mijn verstaen. » 
Vrau Eere sprac : o Soude men loon ontfaen 
Van halven werke, dat ware onrecht. » 
Voorsienicheit sprac : « Wats dat ghi secht, 
Trauwe ende Eere, ic hebbe ghehoort 
Tale ende andwoorde brijngen voort; 

Maer also icker mi an versta 

Wat werckere die een weerc up sla 

Ne sal pensen om ander dijoc 

Dan om sijns weercs T- goet vulbrijnc, 

No om loon, no ooc om danc, 

No om vreese, no om bedwanc; 

Moeyt hi hem anders hi werct te min , 
Werct hi te min hi mijnct daer in 
Den vallen loon van der vallen werkc. 

Men mach niet seggen : het es I- kerke , 
Tor ende doeken ne stonder boven. 

Men can den dach niet eer geloven 
Voor hi ten avonde comen sij. » 
Ghestadicheit sprac : « Daer blivic bi, 

Het dijnke mi redene ende besceit. » — 

« Hoort doch, sprac vrauwe Genadicheit, 

T werkere diet tbeste doet dathi mach, 

Al ghijnge hi spelen den enen dach, 

Hi mocht den anderen dach verhalen; 
Soude men hem niet daer omme betalen , 
Dat ware onrecht, also mi dijnct; 

Of hi crepel worde of vermijnct, 

Ende hi den wille adde van vuldoene, 

Ende niet meer wrochte dan toter noene, 
Ende men enen anderen wereman name, 

Die tweerc voldade ende dan vulcame; 
Soude u dat dijnken redelijc wesen? 

Men beide doch of hi mochte genesen , 

Of anders waer hi gequetst om niet. » 
Wijs-van-rade sprac : « Het gesciet 
Dat deen besoet dat dander besuert; 

Die weerc beghint ende daer in duert, 

Die moet met rechte den loon ontfaen. 

Die sijn werc laet talven staen 
Verbuert den loon ende hi maect gram 
Den ghonen, daer hi werc of nam ; 

Dus heeft die menige ondanc gewonnen 
Met niet te vuldoene dat was begonnen. 

Alle dijngen te rechte ghemeerct, 

Hi es sot die sinen vrient verwerct; 

Doch die wel doet die bate es sijn. » 

Doe sprac Venus, die vrauwe 6jn : 

« Wat sechdijs, vrauwen ter luchter siden ? » 
Hoede sprac : « Vrauwe, ic ben al blide 
Die redene die Wijs-van-rade zeicht; 

Ic wane dat niement vroeds plcicht 
Werc te nemene hine wilt vulbrijngen. 

Die besich sijn met andere dijngen 

Dan den werken toebehoort, 

Die stellen haers werkens loon bet voort; 
Waert dat ic raochte daer zonder leven , 

Ic soude hem node te werkene gheven 
Die al puer willens ledicb gaen. » 

Vreese sprac : « Ic liet ooc staen ; 

Liever ic bem solc vel van moede. 

Die hem selven maect tongoede 

Den loon, ende tveerc den meester dan, 

Al ghinge hi spelen; wat lagher an ? 

Al hadde bi breke en ware gheen scade; 

Ic blijfs bi vrauven Wijs-van-rade , 

Also soe secht, daer blivic bi. » 

Juecht sprac : « Ende ic houts mi 
An vrauwen Genaden ; want mi soude dinken 
Onrecht, soudemen den werkere minken 
Loon van den getrauweD werke sine. » — 

« Vrouwe, dats ooc de redene mine, 

Sprac vrauwe Duecht, want wie begbeert 
Wel te werkene es lonens waert; 

Maer die den loon te voren gheeft, 

Ende dan daer na faute heeft 
Van den werke ende hem beclaecht, 

Het dinke mi recht dathijt verdraecht; 

Dus so men weerct so sal men lonen; 

De redene ne willic niet versconen. » — 

« Vrauwe Duecht, andwoorde Scoon-gelact, 
Mi dinke dathi doet alte quaet 
Die begheert dat men bem brijnct 
Loon te voren, ende tweerc vermijnct; 

Die mi dat dade, ooc vies mi badc, 

Ic souds Vorsienicheit roupen te rade. 

Eer ic meer lonen soude te voren. 

Ic hebbe gboort seggen : hels als verloren 
Dat men in aventuren stelt. » 

Hiermede so was die tale gevelt 
Van den -XII- vrauven daer, 

Daer niement ne mochte horen naer 
Wat mer seide of wat mer sprac ; 

Maer Redene wast diet mi vertrac 
Daer naer; het was hem al geseit 
Van alder tale die waerheit, 

Ende voort dat ic noch seggen wil. 

Als Venns hoorde dat ghescil 

Was onder de vrauwen van harer wet, 

Si sprac : « Ic make een uutset 
Vau desen sticke, daer tijt van nu 
Ende int verbeteren van u , 

Die minen rade behoren toe. 

Ic wille dat men ghebieden doe 
Sminres oorconde stappans ter stede, 

Om te hoorne die waerhede. » 

Doe riep men ghinder enen sergant, 
Nau-besouc was hi ghenant, 

Ende een cleerc hiel Snel-gepens. 

« Loop, sprac vrau Venus, bier ende ghens 
Int lant van Duchte van minen vege 
Al omme daer de minre plege 
Te verkeerne, ende scrijft de namen 
Ende doese mi comen alte samen, 

Alle excusacie achter gelaten. » 

Doe ghijoghen se lopen hare straten 
Tonsentwaert, daer si stappans vonden 
Al ghereet -VII- oorconden : 

Hope was deerste, die meesterinne, 

Wiens visentasie ic gherne gewinne; 

Dander was Troost, die liethem sonken, 
Hine wilder cnme te comene rouken. 

Om dander -V- waersij confuus; 

Want sine vonder nyement thuus. 

Deerste was Vryhede, dander Vruecht, 

Die derde ghi wel gevroeden muecht, 

Solaes wassi, die vierde Ruste ; 

Die vijfste die te sinen luste 
Lach in huus so vaste ende sliep : 

Hine hoorde een woort niet wat men riep. 
Doe screef Snel-ghepens, die cleerc, 

An de -V- dueren Venus meerc, 

Om dat si daer bi kennen souden 
Updat sy wilden haer leen behouden 
Datsi te hove moesten comen. 

Mettesen hebben sij vernomen 
Die -V- tsamen comende gepaert. 

Doe ghijngen sij alle thove waert, 

Ende trocken boven in die sale; 

Stappans dede mense altemale 
In Venus camer te rade gaen. 

Doe was ic verre van daer gestaen; 

Maer ic keec over in den rijnc. 

Doe kendic eiken die daer ghijnc 

Ter oorconde, ende ic «as dies te vrede. 
Venus sprac tote Vorsienichede, 

Tote Trauwe ende te vrau Redewijs : 

« Gaet onder u drien , ende hebt avijs 
Up thende, up middel, ende up tbeghin. » 
Doe ghijnghen si tsamen ter cameren in 
Dese HU' vrouwen vul der duecht. 

Hope, Troost, Vryhede ende Vruecht; 
Solaes, Pais, Raste volgede doe, 

Ende sloten die duere vaste toe. 

Watsi daer spraken men oordes niet, 

Maer Redene wiste wel al tbediet 
Van Clap-al, die hem dicwile toe brochte 
Vele dijm dies hi niet vele en rochte ; 

Doch hoet daer voer dat muechdi horen : 
Trauwe was hoatst, des sprac si voren : 

« Vrau Hope, comt ghi alleene , laet zien 
Al hemelijc hier onder ons drien; 

Wij besweeren u bider trauwen. 

Die ghi sculdich sijt onser vrauwen , 

Dat ghi wes men u vragen sal 
Waerheit na wetten sult seggen al. 

Heft up u hant, dat zweerdi nu ! » 

« Ja ic, sprac Hope. » — « So vragen wij u 
Of ghi yet weit, of hebt beseven 
Dat Twivel metgaders sinen neven 
Den minre heeft beraden leet, 

Sonder redene ende onder scheet; 

Wanthi van stortsen hem beclaecht. » 

Hope sprac ; « Na dat men mi vraecht 

In wille mi emmer niet verzweeren 
Wien dat vromen mach of dceren; 

De minre es emmer zere gequetst 
Van eenen strale, daer of gheletst 
Es tiser bleven in sinen sin. 

Wiet dede en weetic meer no min; 

Maer tyser blijfter noch in ontraect. 

Ic hebben up sulken tijt vermaect 
Dathi hoorde so'groot rebat 
Dathi mijns altemale verghat; 

Wiesi waren, dats mi ommaer. 

Tcaboel dat jaechde mi van daer ; 

Want onruste scuwic, dats mijn aert. » 
Vorsienicheit sprac « Gaet achter waert! » 
Trooste alleen si tote haer riep. 

Die stont en droomde, ic wane hi sliep; 

Want hi gebaerde recht ic en weet. 

Doe staefden si hem den selven heet 
Van Hopen ende hi andwoorde snyemen : 

« Also helpe mi God ! in sacher nyemen 
Ghine durt u vermelen niet up mi. » — 

« So gaet dan thunswaert, zeyden si, 

Ons dijnct ghine saechter nyemen bloeden. » — 
« Vryhede comt vort, wy moeten ons spoeden , 
Sprac doe mijn vrauwe Wijs-van-rade, 

Den selven heet ic u up lade, 

Dien wij staefden den anderen tween. » 

Vryheit sprac : « Ic ben gherne alleen , 
lc scuwe de lieden daer ic mach, 

Vraget den gonen die alden dach 

Gheselscips plegen hier ende daer. 

Ic weet wel soudic seggen waer 
Ic souder -II' nomen , waert van noden, 

Die meer den minre pinen te doden 
Dan alle dese daer ghi na vraecht. » — 

« Wie sijn si ? Sijn si hier heden gedaecht, 

Sprac vrau Versiene, mach men se niet nomen? » — 
« Jaet, sprac Vryhede. » — « So laetse ons comen, 
Sprac Wijs-van-rade ende noomse dan. » — 

« Gheerne, sprac hi, of ic can, 

Dheen heet Quaet-bet ende dander Nijt. » 

Up sprac Trauwe ter quader tijt: 

« Twine adde de minre die beclaecht. » — 

« Hets misselijc waer omme dathise verdraecht, 
Sprac vrau Vorsiene, bet doet goet varen 
Wrake laten ende eere verwaren. » — 

« Nu gaet, sprac soe, wi hebbens genouch. » 
Doe riep soe Vruecht ende Vruecht die louch; 

Al ghijnct haer niet beneden den kinne, 

Si dadense zweeren ten bcgbinne 
Ende vraechden hem die waerheit bloot. 

Vruecht sprac : « Dat nemic up mijn doot 

Dat Jalozie ende Twifel 

In dusentich plaetsen, dat ic weet wel, 

Sijn onghebeden ter feesten comen, 

Hebben den minre sijn vruecht genomen, 

Ende zonder redene ghesconfiert; 

Ende hebben zulke dijngen versiert, 

Die noyt ne waren no worden zullen. » — 

« Wij sijn van u ghepaeit te vullen , 

Sprac vrau Trauwe; Solaes, com voort 
Het vare tijt adden wij vulhoort 
U allen, want Venuse sal verlangen. » 

Solaes cam truerende gheghangen, 

Recht of hi lede met aermen slaven; 

Den heet so ghijnghen si hem staven 
Om te wetene die vaerheit al : 

« Bi miere trauwen, sprac hi, ic sal 
Waer seggen, al bem ic cranc van machte ; 
Jalosie ende haer gheslachte 
Hebben den minre te menegen stonden , 

Daer ic was, up sijn weecste vonden, 

Ende hebben geqnetst, het es mi cont, 

Al wast ooc dat ic bi hem stont, 

Lettel of niet so mocht hem baten. » — 

« Hets goet, Solaes, gaet uwer straten , 
Sprac Wijs-van-rade, hets wel geseit. » — 

« Comt Raste, sprac Vorsienicheit. » — 

« Wats u begheeren, sprac si, ghi vrauwen , 
In dar niet sweeren bi miere trauwen , 

Ic salt vel seggen zonder zveeren; 

De minre ne const hem noit geveeren. 

Ic weet vel vat ghi vragen vilt, 

Si riden altoos in sinen scilt, 

Beede bi nachte ende ooc bi dage, 

Ende altoos leggen sij na hem lage, 

Jalosie ende Tvivel mede; 

Na mier vraawen wetenthede 
So dinket mi vonder soene daels. 

Ic weet vel dat icker dicken om late 

Slapen , spelen , drincken ende heten. » 

Trouwe sprac : « Hebdi yet meer vergheten ? » 
o Ja ic, sprac Ruste, com icker in.... » — 

« Het es genouch om een beghin , 

Sprac Wijs-van-rade, nu Pais comt ghi. 

Den selven heet so zweerdi 
Waer te seggen van desen sticken 
Van Twifele ende den minre. » — « Icke, 
Sprac Pais, ja ic, meer dan genouch 
Van horen seggen , daer ment gewouch , 

Van deser veeten te menegher stat; 

Maer ic en wister of seggen wat, 

Want ic ne kenne den minre twint, 

Noch hi mi, dat wel versint; 

Maer wat ic sal; dats God diet weet! » — 

« Hels goet, jaet, gaet voort ghereet, 

Spraken die vrauwen , daer te samen. » 

Met desen sij voor camer camen 
Ende vertelden vvoort na woort 
Vrau Venuse wat si adden gehoort. 

Doe saten si neder ende swegen al stille ; 

Venus sprac: « Het es mijn wille 

Naer doorconde, die wij hebben vernomen , 

Dat men paertye voort doet comen , 

Ende dan sal ic na mijn gelieven 
Vonnesse zonder tmeeste grieven 
Rechtelike wisen an elke zide. * 

Doe wert mijn taelman herde blide; 

Die baelyu vierscare rumen dede; 

Doe ghijngen sij alle ende ic ghijuc mede 

Vor Venus in die plaetse staen. 

Enen bouc heeft soe up gedaen, 

Daer haer wetten in stonden bescreven, 

Ende heeftene Vorsienichede gegheven, 

Ende noomde haer vat soe souken zoude. 

Doe ghaf Venus also houde 

•I- brievekin Nau-meerc, den baelyou , 

Ende sprac : « Ic viile na rechte nu 
Dat men al voren de fugitive 
Banne ende uut minen lande drive; 

Ende dat se yement huse of hove 
Dat men van minen lande rove ; 

Elc sijs te voren op sijn hoede. » 

Doe dopte die baelyou metter roede, 

Ende las de namen int brievekijD 
Also si hier ghescreven sijn : 

Roum, Verwaenthede ende Envie, 

Clap-al, Nijt, Quaetheit ende Atye, 
Orghelieuse ende Overmoet, 

Ledicheit, Wrake ende Spreec-goet, 
Achtersprake ende Breede-scande, 

Dese bannic ute vrau Venus lande, 

Ende nemmermeer te sine gelooft, 

Daer mijn vrauwe sal wesen hooft; 

Ende vie met hem geselscips plien, 

Tghelijx van wetten sal hem ghescicn. » 

Doe ruumde die menige daer die zale, 

Die waren ghebannen altemale. 

God here, hoe blide was ic doe! 

Doe sprac vrau Venus : « Welan leest toe ! » 

Doe las Vorsienicheit openbaer * 

De woorden, die hier volgen naer : 

« Ghi allen, die u beclaecht van minnen, 
Wilt u selven leeren kinnen , 

Groot ongbelijc bebdi up mi. 

God maecti mi vor u beghinnen, 

Om dat ic u soude helpen winnen 
Des hemels vruecht, die hem es bij. 

U ghaf hi leven ende -V- sinnen, 
Verstannesse, wille, den gheest daer binnen; 
Eene planete ic maer en sij, 

Die altoos lopen moet ende rinnen, 

Gheven, nemen dicken dinnen, 

Ende du hebs dinen willen vry; 

Waeromme so ontweechstu di ? » 

Als dit capitel was gelesen , 

In docbts mi twint te vroeder wesen, 

Ic hoordes meer dan ic verstont, 

Ende wort recht in mier herten gront 
Vele meer ontsteken dan te voren. 

Ic addc weina mijn macht verloren, 

Ne ware dat ic up Redene leende. 

Venus sach dat ic stont ende steende, 

Ende sprac : « Na dat ik hebbe vernomen 
An oorconde, die vor mi es comen, 

So wisic ende het dijnct mi goet, 

Om dat men alle dijnc leeren moet 
Eerment can, ende dattie minre 
Ghecrne ware mijns lonens wiore, 

Ende dathi hi onnoselheden 

Comen es in onvreden , 

So sal hi voort ao gaen ter scolen ; 

Want al mach de getrauwe dolen, 

Wanneer hi mi te dienen kiese, 

In wille niet dathi hem verliese; 

Want anders ware gebrec in mi. 

Sminres pertye die visie vry ; 

Maer die minre sal tscolen gaen , 

Tlant dathi heeft in pachte ontfaen, 

Wies name es gheheeten Ducht, 

Daer ghevic hem up sine leeftucht, 

Daer sal hi in wonen sijn leven lanc. » 

Doe satter een hout man vor de banc, 

Die ic noit en sach dan doe; 

Venus die sprac hem aldus toe : 

« Waer bestu, meester Ghetempertheit, 

Ende Mate, dijn wijf, ic hebbe geseit 
Dat ghi den minre sult met u leeden, 

Ende te gheenre tijt van hem sceeden, 

Ende wijst hem wel ghetrauwelijc! » — 

« Gheerne, vrauwe van machten rijc. » 

Sprakensi, ende wij ghinghen tsamen 
Met dat wij leden ende oorlof namen 
An vrau Venus ende an de vrauwen, 

So trac mi Twifel bider mauwen, 

Ende sprac met dat ic vor hem leet : 

« Ic sal u sien, gaet toe ghereet, 

Wine schyeden noch niet. » Neen boye, pensdic, 
Ic hebbe noch vry, goddanc een stic; 

Int scole gha ic sitteu lecrcn 

Hoe ic mi sal ten werke keeren 
Om quite te sine van aven dangier. 

Mijn meester was van goeden bestier, 
Ghetemperhede ende Mate, sijn wijf, 

Die mi beloofden herde stijf, 

Wildic werken na haren rade, 

Ic soude verwinnen al mine scade. 

« Ja ic, traawen, sec, in mach niet min. » 
Doe leeden si mi ter scolen in ; 

Daer saten scolieren menigherande, 
Vergadert ute diveerschen lande. 

Scieloos satter ende Roukeloos, 

Wilthede , Lust ende Gheer-altoos, 

Jonchede, Rijchede ende Gonst, 

Melodie ende Vrye-jonst, 

Haestichede ende Node-verbeiden, 
Gheerne-comen ende Node-scheiden, 
Danse-wel ende Blide-moet, 

Lach-vele ende Onna-vroet, 

Ende menich ander wijf ende man , 

Die ic niet genomen can. 

Mijn meester dede mi sitten daer; 

In sinen setel sathi daer naer. 

Mate sijn wijf een roede hem gaf, 

Daer menighen scaerpen tac an claf, 
Soberhede baer name was. 

In enen groten bouc hi las; 

Int eerste ghaf bi -I- Jesse mi, 

AIso hier na ghescreven sij : 

« Joncman moedich , vul der juecht, 

Die u der minnen niet wachten muecht, 
Gheeft uwe nature bi wiser hoede 
Onder tbedwanc van mijnre roede; 

Want ontlooptdi der roede mijn, 

Ghi sult stappans ghesiegen sijn 
Van Twifele ende van zinen geslachte. 
Hout mijn regie, zo lijddi zachte 
Die pine die comt van Venus werke. » 
Dese lesse die screven lettel clerken 
Ende lettel leeke, maer mi dochte 
Ic soudse onthouden up dat ic mochte. 
Doe keerdi tblat en las bet voort 
Dese lesse, die hier na behoort : 

« Minres, die besich met minnen sijt, 
Gheeft Gode den alre eersten tijt, 

Die hi u leent, ende niet en gheeft; 

Den anderen tijt om dat ghi leeft; 

Den anderen tijt, die gheeft der minne , 
Sonder dobbelhede van sinne; 

Ten welken ghi u gheeft van den drien, 
Wilt eiken tijt met u zelven plien; 

Want een ghespleten weercman 
Ne gheen gheheel werc vulbrijngen can ; 
Dus suldi deelen in drien den dach. 

Des nachts gheeft eiken werken verdrach, 
Ende gheeft u zelven gheheel ter ruste, 

So dattu sanderdaechs werkens luste. 
Wildi u niet also bestieren, 

U werken salre bi faelgieren; 

Dan sal Twifel ende sijn geslachte 

U comen quetsen in u gedachte; 
Onthoudet, kinderen, hets u bate. » 

Doe rechte voort so gaf ons Mate 
Eiken een blat, om dat wij souden 
Dese lesse scriven ende wel ontbonden. 

Doe ghijnghen sij scriven alle te stride, 

Ende hi ghijnc lesen an dander zyde 
Dese lesse die hier volget naer : 

« Minre, die mint ende wart gewaer 
Dathi vijnt in sijn weerc onspoet. 

Dies hem nature begheeren doet, 

Ne wite Venus niet de plage, 

Maer up hem selven so doe die plage; 
Want gelijc dat tlicht der zonnen 
Niet ne zouden ghelaten connen 
Te schinen in eenen vulen poel, 

Also wel als upten lavender stoel, 

Jof op blommen, of zoete cruden, 

Sone mach Venus laten den ruden 
Te beschynen ende den vyleynen, 

Also wel alsten edelen reynen; 

Up eiken sij haer rayen gheeft; 

Maer tvat gheeft unl dat in heeft, 

Dus Venus es cause van gheenen ghebreke. 
Doe sat daer elc in sine reke 
Dapperlijc dese lesse ende schreef. 
Ghetemperhede noch lesende bleef 
Dese lesse, die ic hier na bescrive : 

« Minre, die in minnen beclive, 

Ende den loon ontfaet van minnen, 

Penst gbine sult voortan niet meer winnen, 
Verteert bescbeedelijc uwen loon, 

Al dijncti n soete ende daertoe scoon; 
Want wat men mint spaert men in eeren : 
Node minren maer gheerne meeren. 

Ten es gheen dranc so soete int vat. 

Heeft mens couner men wordes sat; 

Ten es gheen dijnc so hart, so groot, 
Haerderen en slitet wel ter noot; 

Die zuerlijc wint, ende zaen verdoet 
Den loon, het blijct vel dat hi moet 
Van breken dagen, dies hi passeert, 

Die theere na neere vel ordineert; 

Kind ren, onthout wel mine voort. # 

Doe screven si alle; noch las hi voort : 

« Minres, die van minnen quelen, 

Wat a bejeghent ghi zullet helen; 

So verdiendi der minnen danc. 

Hi openbaert hem selven cranc, 

Die niet sijn last en can gedragen 
Sonder hnlpe ende zonder dagen ; 

Est ooc so dat u Venus werc 
Te lastelijc es, ende ooc te stère, 

Ende ghijt zo zvaer eerst hebt begonnen, 
Ghine zondet niet volbrijngen connen, 

Ende ghi van pinen sijt verflaut, 

Kiest hnlpe , daer ghi n in betraut, 

Twee om een last dat es genouch; 

Onneffene maect alte qaaet ghevouch ; 

Maer of ghi muecht ent u so staet, 

Draghet alleene, dats mijn raet; 

Nu, kinderen, onthout dat ic u leere. » 
Doe screven wij ende hine las nemmeerc. 
Met dat ic screef, ter zelver ure , 

Doe dopte Twifel vor die dure, 

Ende recht met dat ic omme sach, 
Ontwiec ic ende ic sach den dach. 

Goeden dach ende goeden nacht 
Moet haer gheven die waerde dracht 
Der vrauwen van den Drogen Bome, 

Om wien dat ic in desen drome 
Hebbe vertoocht haer mijns gepens; 
Want die sin moet gheven chens 
Der gheenre, daer ic of houde tleen 
Van Duchte, om dies ic bem te clccn 
Haer te dienene, an scheiden van 
Als een getrauwe weereman, 

Die tscolen gaet om leeren const, 

Om tweerc te vulbrijngen....; 

Goed dienst ne sal men niet versmaden. 
Ic bidde der vrauwen om genaden; 

Want ic grotelijc hebbe mesdaen 
Dat ic mi liet van Twifele staen, 

Van Jalosicn, ende liet mi scieten 
Van Begripe, ic moest ghenieten; 

Maer nu hebbic ghesijn ter scolen. 
Nauwmerc sal mi nemmer doen dolen ; 
Want ic kenne die vrauwe mijn 
So goet van trauwen ende also lijn 
Van herten, van sinnen also ghestade. 

lc weet wel dat soe niet en dadc 
Om al de weerelt, sulc kennic hare, 

Daer haer here in vermindert ware , 

Dies gheve haer God ghesondichede, 

Eere , gheluc ende ewighe vrede, 

Ende naer dit leven sonder sneven 
Haer ziele met hem moet sijn verheven, 

Ende ic met haer die bem haer slave. 

Addic yet beters gherne iet haer ghave, 
Doch williese groeten met nyewen sange; 

Ach, haer biwezen werct so lange : 

Vlye, Twifel, vlie, ruam mijn ghedachtc , 
Niet meer ne com mi in den sin. 

Vraa Hope die doet mi leven sachte, 

Ic hoet mi vor Nau-merc beghin. 

Vry begheeren brinct lyden in, 

Vraa Trauwe, dat es mijn hoochste raste; 
Loon alsoe wille, doch werc ic vaste. 

Vlie, Jalosie en dijn geslachte, 

Du maex vele herten vruechden din, 

Dune laets dijn slaen dor nyemens clachte; 
Vlye wech , ic sta na tru ghewin. 

Soe draecht in haer der trauwen zwin, 

Die mi laet metter minnen laste; 

Loon alsoe wille, doch werc ic vaste. 

Begrijp, du maex vele quader nachte, 
Dan doesta niet, troat vraawelijn , 

Dijn duecht verjaecht Begrijp met crachte, 
Daeromme ic gheerne dijn eghin bin. 

Du best mijn troost, mijns vruechts gewin , 

Al andere sijn miere bertsen gaste; 
Loon alstu wils, doch werc ic vaste. 


III. 

Van drome so gbewaghic , 

Van eenen man die zagbic 
Verdoolt in erdscber weilde ; 

Hi sprac : « Hier iD behaghic. » 
Ic sprac tot hem : « Dat claghic. » 
Maer doch hoe vast hi speilde, 
Sijn spel nam end ; hi queilde. 

Vergheiten was sijn spel; 

Tijt was verloren snel, 

Natuere riep om troost, 

De doot die croop int vel. 

Hi sprac : « Nu zie ic wel 
Wat mi ten laetsten noost, 

Dats tijt verroukeloost. » 

Vrienden ende maghen , 

Ende die gheselscaps plaghen , 

Die camen daer ghemeene ; 

Si mochten vaste claghen, 

Maer die hem holpen draghen , 

Van des hem ghinc te beene; 

Daer vrienden vant hi gheene. 

So sprac hi: « Tijt verliezer, 

O weerelt vruechden kiezer, 

O bliscap onghestade, 

O duechdelic vervriezer, 

O alder riezen riezer, 

Wies wert di nu te rade, 

O moeder gods ghenade. 

Die zijn vrienden hielen , 

Haer claghen dat zi lieten, 

Doe zi sijn claghen hoorden. 

« Wi lettel hier bescieten , 

Zeid zi, hem roochte verdrieten O 


De heere ghebood : 
Ganc winnen tbroot, 
Dat leven gheift; 

Merc mijn bloet root 
Di van der doot 
Verresen heift; 

Nu voort an leift. 

Werp omme ende zay , 
Niet of en dray, 

Blijf bider plouch; 
Ghef mi den may 
Van vruechden vray; 
Kies dijn ghevouch, 

Ic hebs ghenouch. 


(I) Hier ontbreken eenige bladryden in het 11$. 

Sie ic dat scenden , 

Di in allenden 
Wil erdscbe weilde; 

Ic zal di senden 
Troost voor tverblenden. 
Du best mijn beilde, 
Daer ic om queilde. 

Die boren heift boort 
Wat es tconfoort 
Des heeren mijn, 

Als weilde mi stoort 
Hi rechte voort 
Doet hulpe anscijn; 
Want ic bem zijn. 

De grote heeren 
Haer vrienden eeren 
Met haerre paruere, 
Daer in zi leeren 
Den staet vermeeren; 
Voort wats ghebuere 
Bereet ter cuere. 

Der elnen vive 
Sent men gherive 
Den vrienden thuus; 
Maer dat men blive 
Bi metten live, 

Om al refuus 
Te doene confuus. 

Die dit vertraechde, 

Ens hem beclaechde, 

De heere met rechte 
Hi dien verjaechde; 

Want de versaechde 
Maect nu ghevechte 
Bloot, stoute knechte. 

Nu laet ons merken, 

Leec metten clerken, 
Ende alle te gader, 

Of in ons werken 
Ons wille ghesterken 
De hemelsche vader; 

Elc zi ghestader. 

Vive elnen goet 
Om ons behoet 
God vrienden zendt; 

Die die andoet 
Als vrome moet, 

Ende daer in endt, 

Wert ridder gekent. 

Van desen viven, 

Men maecht wel scriven, 
Drouch God een cleet, 
Ende liedt ontliven, 

Om ons kaytiven, 

Hi daer in Street; 

Wel hem , diet weet! 

Deerste es een L- 
Het zonder spel 
Lis, die bediedt 
Strijt wreet en fel; 
Vorziets hu wel 
Die weilden pliet, 

Van als ghesciet. 

Dandere daer bi 
Dat es een T 
Ictus, dats slach ; 

So waer strijt zi, 
Slach dat es de cri, 
Sonder verdrach; 
Hoede hem die mach ! 

Daer bi hem beeden , 
Heet zonder sceeden 
Denudare, 

Dat luut ontcleeden ; 
Die weilde leeden, 
Merct denudare 
Maect desolare. 

De vierde een E- 
Haer slach doet wee, 
Dats Egestas, 

Luut zonder mee : 
Aermoede, als snee 
Smelt zoe of glas, 
Hoe rijc men was. 

De vijfste die staet 
Na toeverlaet 
Necessitas, 

Noot es de graet; 

Merct die aenbaet 
Der weilden pas; 

Het es alst was. 

Die dit cleet draghen 
Sijn Christus maghen, 

Ende broeders met; 

Die mee wil vraghen , 

Hem maech behaghen, 

Si zijn sijn let; 

Wat wilzi bet. 

Die draecbt dit cleet, 

No cout, no heet, 

Ne gheift hem belle. 

Doet an ghereet, 

Verwinnet cleet; 

Daer weilde in qwelle, 

Als vrom gheselle. 

De name van desen 
Dat mach wel wesen 
Gbeheeten Liden. 

Van Gode ghepresen, 

Ende uut ghelesen; 

Die daer in striden, 

In Gode verbliden. 

Wie beeft den moet 
Verduldich zoet, 

God zal hem gheven 
Te vruechden «poet; 

Die nederst stoet 
Wert hoochst verheven, 
Dats hem bescreven. 

Oyt zachmen in stride, 
Hoe groot van nide , 

Wie tzwerl up stac , 

Dat menne bevride 
Ende voerde andzide, 
Hem doende ghemac. 
Wies hem ghebrac. 

Wie lyet verwonnen 
Men sal hem jonnen 
Ghenade, hets recht; 
Die niet en connen 
Int licht der zonnen 
Staen int ghevecht, 

Elc gheve hem knecht. 

Lof, hemels vader, 

Die elc mader 
Van binnen kent, 

Weist voort onse pader , 
Dat ons gheen quader 
Ne werde ghesent; 

Want wi sijn blent. 

IV. 

Ic arem van trooste maer rijc van minnen , 
Overvloyende van jonsten, met wallenden zinnen. 
Verladen van drucke, stervende als weeze, 
Bevende van duchteliker vreeze, 

Levende up hope toot uwer duecht, 

Groete hu, up erde mijn hoochste vruecht. 

Met minliken salute der gheelre jonst, 

Uut alden vermoghene natuerliker const. 
Ghewerdicht, zonder verdriets verlanghen, 
Tontfane van uwen aermen ghevanghen 
Dat reine minne heift voort ghebrocht, 
Ghescepen uut herten gronde ghezochl 
In werke van minliker tijtcortinge 
Om hu te gelieven zonderlinge 
Boven al dat up erde leift, 

Naer dat natuere ghecoren heift, 

Bi influencien van boven, 

Dies met rechte wel Gode loven, 

Uut welken verkiese mijn gheest ghewouch , 

Mi tijt te ghevene om tzine ghenouch 
Den lieven bescauwe dat zoe vercoos. 

So bem ic bezich met hu altoos, 

Recht als mijn opperste ghelijc up erde 
Wes ic begheere of ye begerde 
Naest Gode; want alle creatueren 
Elc na der ghelijcte zijnre natueren , 

Int wesen der ghiften van planeeten, 

Vallen ten kiezene zonder heeten; 

Welken verkiesen zi moeten zijn 
Bedvonghen den juecbdeliken termijn 
Te dienene zonder keeren of; 

So willic spreken hoghen lof 
Gode, die alle dinc weet te vooren, 

Diet beift bestiert dat ic ghecoren 
Hebbe , bi zijnre graden milde , 

So hijt vorzach; ic hope hijt wilde. 

So dat de broossche nature mine 
Ghelucte int kiesen gheheldt te zine 
Te besten deele enten uppersten mede, 
Van alre werliker minlicbede , 

Int welke ic mi verbliden mach 
Up hope dat mijn laetste dach 
Vulbrocht sal zijn in zalichen bende 
Van deser solaceliker ellende. 

Redene, daer dies de zin an cleift, 

Es canse van dats mi hope gheift; 
Ghemerct dat creatueren alle 
Gheboren redenlik bi ghevalle 
Des loops van boven der constellacien ; 

In den eersten graet van graden 
Der jongher juechdeliker zinnen 
Beeten ten kiese der eerster minnen 
Up tgbuent daer tzien up avizeirt, 

Ende daer natuere toe inclineirt, 

Met zulken begripe als van verkieze. 

Al tander zo stelmen te verlieze 

Vele liever dan dat mens voort omborc , 

Of dan mer een ander over core; 

Want die van eenen maect zijn al, 

Merct wat hi daer over kiesen zal, 

Ooc vint men claerlic int ghemeen 
Ende zonderlinge van die haer een 
Pinen te makene van al, ende dan 
So en hebzi niet ende sceeder van ; 

Bi den gonen es dit gbezeit 
Die vesten, ende hebbe vast gheleit 
Haer verkies up tidelic goet, 

Twelke hem den tijt verliezen doet; 

Want in manieren van staten drie, 

Gaet haer tijt wech, diet wel bezie, 

Beghin, middel ende daer toe hende, 

Ende al verdriet ende zwaer ellende. 

Tbegin der minne van erdscen goede 
Es pine , ende zonder vrnecht van moede; 
De middel rijcheit, sonder ghemac; 

Tende dats talre zwaerste pac, 

Dats langhe ghezocht ende niet ghevonden 
Dan onghetallic last van zonden. 

Tgoet dat laet men hier, dats waer , 

Maer tquade dat draecht hi vor hem daer; 
Met pinen ghecreighen, met zochte bezeten , 
Ghelaten met rouwen, ende zaen vergheten 
Van den ghenen diet voort bezidt. 

Dus heift hi over niet ghespidt; 

Hi mach wel zecghen : o Ic hebbe ghezait, 
Ic zelve bem over de vrucht ghemait. » 

Dus es hi zot ende zeerc onlraect 
Die een van zincn al so maect, 

Dat hem dat een niet helpen mach , 

Als hi ghemoedt den sterf slach; 

Dies zeghic Gode lof ende danc, 

Naer dat nature broosch ende cranc, 
Kiesen zoude in jonger juecht 
Datze Gods gracie heeft bewnecht 
Ter minne, die mi can hope gheven 
Doch te verbcidene een zalich leven ; 

Bi redenen willict proven claer. 

Het es te wetene openbaer 
Dat niemen beter en es bekint 
Dan zijn werc of dat hi mint; 

Die mint dan tghuent dat niet en leift. 
Beziet vat levene dat an hem cleift; 
Want tghuent dat in hem zelven es doot, 
Doot sinen minre, dats waerheit bloot. 
Erdsch goet es doot, hoe ment beziet; 

Diet mint, die ne zouket tleven niet; 
Maer reine minne van creatueren 
Souct levens sblaes, in allen uren, 

Dat scuvet de ghiericghe talre tijt. 

Goet gheselscap, spel ende jolijt 
Pijnt hi te scuwene nach ende dach, 

Van anxte dat zijn lief mindren mach; 
Dats zijn trezoor, sine melodie , 

Die houttene in zulker jalouzie, 

Beroert in sterveliker zorghen , 

Breke zorghende zonder morghen 
Om te ghecrighcne al in een , 

Twelke al ne mach der herten gheen 

Ghebuereo, die was, of es, of zal; 

Want van een niet maect zoe haer al, 
Ende al mochte haer dat al ghebneren, 
Ent mueghelic ware eenre creatneren , 

So es een herte meer nochtan 
Machtich te begherne dan 
Al trike der werelt zoude moghen gheven. 
Wel es te merkene dan dat zi sneven, 
Ende al bedroghen sijn in den hent, 

Die an erdsch goet zijn minnen went. 
Altoos hebbe God lof, danc ende eere; 
Want Venus dienre nemmermeere 
Van reinen dienste bedroghen en werdt, 

Bi redenen gheprouft; want of hi terdt 
Ten eersten verkieze, soot es vorseit, 

Ten uppersten als ter meinschelicheit, 
Waer mach hi redenlicst zijn gheraect; 
Want hets al om den mensche ghemaect: 
Beesten, voghelen, visschen, dieren, 
Berghen, bosschen , zee, rivieren, 

Water, lucht, sterren, zonne ende mane, 
Gout, zelver, ende al dats es , te stane 
Den mensche bi te zijnre noot; 

Want God alleene den mensche bloot 
Na zinen beilde ghesceipen beift. 

Eist dan niet scande dat yemen cleift 
An dingen te zeere, soot es anscijn, 

Die tzinen dienste ghescapen zijn? 

Hi ne minde doch dat beter ware 
Als zijns ghelike van wederpare; 

Want God ter werelt, na sinen wensclie, 
Ne sciep niet beters dan de mensche. 

Hi boven, hem al dinc onder daen, 

Wat redenen maecht dan wederstaen 
Dat de mensche dan minnen soude, 

Dat God, tzijnre nootdorft maken wonde; 
Hine zonde minnen dat beter zi 
Als zijns ghelike, ghelijc hem vri 
Naest God, die dopperste wesen sal; 

Wel hem , die van hem maect zijn al! 
Maer om dat Juecht, de zotte blende, 
Tware ne kent, no noit en kende, 

Spaert God den mensche, die jongelic leift, 
Toot redene vois int capitel heift; 

Doch moet Juecht an de werelt cleven, 
Kieze doch niet haers ghelijc te leven, 

So leift haer minne, so leift haer werc, 
Ende oft alzo mach zijn, so merc 
Twesen van allen minners reine, 

Die dorpers, dappers ende qnade vileine, 
Nijt, gramschap scuwen, ende ooc al qwaet 
Ja, als men met trouwen na minne staet, 
So eist al blijscap ende vrie vruecht, 
Miltheit, werdicheit ende duecht; 
Meinderheit, scamelheit, dits de minne, 
Daer ic mijn redene al om beghinne; 

Want reine minne mach niemen deeren. 
Merct bliscap zonder quaet begheeren, 
Miltheit, zonder begrijp altoos, 

Gheselscap, zonder nijt of loos, 

Jonst ende eere, sonder versaden , 

Arbeit zonder roum van daden, 

Trauwe, zonder gheveinsthede , 

Ende zonder verdriet ghestadichede. 
Scamelheit leicht ten tinne bereit; 

Nature es cranc, vorwaer ghezeit, 

Sot ende blent, soot es bevonden, 

Ende ment met redenen mach oorconden, 
Sonderlinghe gheprouft bi desen. 

Minne es zo edel in haer wesen 
Dat bi haer claer beteekent zi 
Dat God de ziele ghemaect heift vri; 

Want als nature haer wille bewinden 
In minnen onreinicheit te vinden , 

Ende zonken den loon der minnen al 
Int vleesch , die God noch gheven zal, 

Ende scult es te ghevene mede, 

Stappans de minre ter selver stede, 

Daer men dns omme wille stellen tcalc 
Om vrie zielen te makene scalc, 

Beseft hi dat die edele gheest 
Van scalkernien wert bevreest, 

Ende beeft van scaemten als die met allen 
Uut vrier gloriën docht te vallen. 

Hier toocht de gheest dat de nature 
Niet werdich en es der reinre cure 
Der minliker ziecten medecine. 

Die haer onthoudt in zoeter pine 
Blidelic hopende, zonder loon ; 

Hoe macht hem yemen dan dien becroon. 

Niemen die redene wille verstaen , 

Ende als de tijt voort es ghegaeo 
Dat juecht haer jonghe lusticghe cracht 
Heift versleten int reine ghedacht, 

Dienende na der minnen danc, 

Ende dat nature haer zelven cranc 
Beghint ghevoelen , als die ten hende 
Nakende wert, daert al in wende, 

Ende dan faelgierl der minnen gloet, 

Die tvier sproocte in den lustichen moet, 

Bi welken hi vor al begherde 
Ora eere, om prijs, ende al ter werde 
Van zinen gheminde, te sine bereit 
Minlic in allen aerbeit, 

Met gansen vermueghene # ende hem ontseicht 
Nature de cracht, alzo zoe pleicht. 

Sone es begherte noch tan niet doot; 

Der zielen cracht die es so groot, 

Altoos soe bi naturen rade, 

Werlike minne, daer af haer zade 
Nature heift, dies niet meer vermach. 

De ziele ne gheves gheen verdrach ; 

Want zonder hende heift ze God ghescepeu , 
Als haer ontblijft, dat zoe begrepen 
Hadde in der juecht, noch tan wilzoe 
Haer werc vuldoende sijn emmer toe : 

Dats minnen , zonder sceiden af. 

Dan peinst zoe wi haer twesen gaf 
Van euwicgher minne, die soe beghert, 
Ende die dinct haer dan minnens wert; 

Alle ander minne vergangelic , 

Die dinct haer zijn verlangelic, 

Als zoe haer tzijnre minne voucht, 

So lanc zo meer het haer ghenoucht; 
Ghelijc trect altoos toot gheliken, 

Nature ne doe de redene wiken, 

Nature faelgiert daer men toe ziet; 

De ziele ne mach faelgieren niet: 

Haer eerste verkiesen zoe verliest. 

Wats redenliker dan dat zoe kiest 
Den uppersten , diet al heift in bant, 
Ende loon gheift in der minnen lant, 

In eewicher gloriën heerscepie, 

Daer ruste es, zonder jalouzie, 

Daer pais es eewich, zonder vergane, 
Daer minne regneirt, sonder bedwanc , 
Daert al vergadert es in een , 

Solaes vul vruechden , eewech ghemeen , 
Daer elc in andren hem zelven scauwet, 
Daer eist besteidt dat men betrauwet, 
Daers zonder twivel zekerheit. 

Als daer de ziele haer minne leit, 

So zoe den tijt daer meer toe gheift, 

So zoe haer zelven liever heift, 

Dan ziet zoe al de waerheit bloot; 

Haer eerste verkiesen dat haer groot 
Dochte, daer zoe gherust up was , 

Dats al onruste ende een ghedwas. 

Haer heift ghedroomt, nu gaetze waken, 
Nu wachtze haer voort an vor ontraken , 

Dan comt de heere met zijnre minnen 
Int herte wonen ende inde zinnen , 
Verdrivende den tidenliken commer , 

Hope ghevende. zonder nommer, 

Te verbeidene eewigher vruechden ; 

Van duechden clemmende voort te duechden 
Toter Weekender hemelscer croone : 

Sonne no mane ne zijn so scoone, 

Die wi bezitten moeten te zamen, 

Ende al die reinlic minnen; amen. 


V. 


Venus, danc hebdijn zoete cracht. 

Wat niders clappen, ic bem bedacht, 

In dinen dienst wil ic vulstaen; 

Want zident dat ic wart ghevaen 
Minlic van di in trauwen reyne 
So ne begherdic dinc negheine 
Dan altoos even ghestade bliven 
Der bloume boven allen wiven, 

Daer mi nature toe heift ghevoucht, 
Twelke nu vor alle dinc ghenoucht; 
Ende al ware ooc al weinsghen mijn 
So ne zoude gheen wijf vermindert zijn 
Bi mijnre minne, hoet met mi stoede ; 
Maer van eeren ende ooc van goede 
Altoos vermeest in alrc stont, 

Alwaer ic heere der vveerelt ront, 

Al goet zoude haer als mi ghescien; 

Wat hebben dan niders an mi verzien! 
Die noit ne creech in zijn ghedochte, 
Daer men begrijp oft maken mochte; 
Lacen, dat doet mi alzo wee! 

In zoude ghescriven nemmermee; 

Want ic ne rust, no nacht, no dach , 
Van lidene dat ic niet ne mach 
Ghebruken goeder ghetrouwer vroude, 

50 elc ghetrauwe met rechte zoude. 

Ach, die dit doen mochtzi doch smaken 
De spise, die zi den goeden maken, 

51 zoudens hem hoeden waren si vroet; 
Maer neenzi niet, dies es mijn moet 
So zeere bedruct, so waer ic ga, 

Of waer an ic de handen sla, 

Het pijnt mi zo in mijn ghedochte. 
Gheliefdet Gode, ent wesen mochte, 

Ic hadde liever dat hi mi haelde 
Dan enich nider mijn vruecht versmaelde , 
Sonder redene of ocuzoen. 

Venus, ic ware dijn campioen, 

Mocht ic jeghen die valsche monden 
Die aercheit secghen zine hadze vonden , 
Ende al waert dat een mesdade , 

So waert onrecht ende grote scade 
Soudmens den goeden te wers betrauwen ; 
Nochtan moet icker omme in rauwen 
Leven, Venus, dies claechic di, 

Met truerne so vermerghic mi, 

Met peinsene, ende met droufheiden ; 

Dies en es niet langhe leden 
Dat ic met eenen bedructen zinne 
In slape viel, daer zach ic inne 
Een droom , die ic hier wille bescriven 
Ter eere der bloume vor alle wiven : 

Mi dochte ic cam in een valeye. 

Recht in de zoete maent van Meye , 
Wandelende in een vergier, 

Daer ic zach eenen egglentier, 

Ghebloyt van rozen root gheladen , 
Verchiert met zoeten groenen bladen ; 

Sijn roke was lidens medecyne , 

Sijn domen ne daden niemen pine; 

Want hi was teeder van ranken smal. 
Mettien sachic int zoete dal; 

Een weizelic wijf zat daer alleine , 

Als of zoe hadde gheweist waerdeine 
Van den vergiere , daer ic in was. 

Ic ghinc tot haer duer tzoet gras, 

Ende groetetse knielende vriendelike. 

Soe sceen wel sijnde van machte rike; 
Want costelic waren haer ghewaden. 

Het sceen recht dat zoe was gheladen 
Met enigher zaken, die haer wanhaechde , 
Soe groette mi weder ende zoe vraechde 
Wanen ic quarae ghewandelt daer. 

Ic sprac ic ware van herten zwaer. 

Dies zocht ic eeniche melodye 
Om te verdrivene melancolye. 

Si sprac : « So bestu wel gherocht, 

Die vinden can heift wel ghezocht. » — 
« Ic ben bedrucht, dat zegghic di. » — 

« Sit hier neder ende sech mi 
Waer mede dattu best gheladen; 
Ghevroedicht, ic zal di beraden. # — 

« Vrouwe, sprac ic , dies bem ic blide. » 
Ende ic zat neven haerre zide , 

Ende bat haer up dat haer bctame 
Dat zoe mi secghen wilde haer name. 

« Gherne, sprac die vrauwe fijn, 

Redene es die name mijn , 

Die dicwile wandelen moet int groene, 
Mids dat ic lettel hebbe te doene ; 

Men rouct mijns lettel up desen dacb, 

Men bezicht mi zelden daer men mach ; 
Nochtan zal yemen loon ontfaen 
Twerc moet wesen bi mi ghedaen , 

Of men verliest der pinen loon. » 

Als ic dit hoorde, onder den troon 
Des hemels ne mochte gheen blider wesen : 
« Vrauwe, sprac ic, ic werde ghenesen 
Van bliscepen dat ic hu tesen stonden 
Hebbe om mi te beradene vonden ; 

Ic biddu ghewerdicbt mi te horen. » 

Si sprac : «Ic moet di secghen voren , 
Want ic bem houdere dan du zijs. » 

Doe sprac die vrauwe van zinnen wijs : 

« Hoor, vrient, twi dattic bem ghemoyt 
Daer staet een egglentier ende bloyt, 

Van roken zoet, van bladen groen , 

Met rozen verchiert oaer zijn saisoen. 

Een duve die esser up gbebeedt, 

Sijn telghen die beift hi ute ghespreedt, 

Als die de duve wille ontfaen, 

Ende latensc tharen ghemake staen. 

Sijn rosen bi al te male ontdede 
Omme baer te ghevene confortelicbede; 

Sijn domen heift hi ghestelt ter steke 
Omme haer te boudene te ghereke 
Voor niders, dappers, of boze veleine, 

Die grieven mochten der duven reyne; 

Dus zat zoe vroilic in den doren, 

Niet peinsende dat mense mochte verstoren , 
Ende alzoe meest de rozen bezach 
Gam een, die tallen tiden plach 
De duve te houdene vor messcien, 

Ende heeft ze verstoort recht onvoorzien. 
Met dat zoe vlooch van daer zoe stoet 
Stonter een doren in haer ghemoet, 

Dieze gherochte bi aesticher vloghe, 

Dies zoo int herte wel quelen moghe; 

Dieze verjaechde, de scult es zijn. 

De egglentier die es so fijn , 

Sijn domen ne waren noit ghemaect 
Omme dat de duve zoude zijn gheraect; 

Maer dor de ghone heift hi den doren , 

Die de duve willen verstoren , 

Bi sinen sculden het niet en cam. 

Nu tijtzoet hem, dies bem icgram; 

Hi staet bereet ende wide ondaen. 

Wanneer zoe comt hi moetze ontfaen ; 
Want in hem es haer stede bereit, 
Verchiert met rechter stadicheit; 

Want tharen bouf staet hi ende bloyt, 
Haer eyghijn es hi wies vernoyt. » 

Noch sprac de vrouwe van wiser leere : 

« Noch bem ic grammer dan noit eere; 
Want dese duve vlooch metter wonde 
Tot haerre ghespele, om ter ghezonde 
Der quetze te commene bi haren rade, 
Ende esser bi commen in meere scade. 
Wat wondre eist dat zoe troostens faelt! 
Want ic ne wasser niet overgehaelt, 

Wel wetet waer men wil hebben raet. 
Yergheit men mijns zo eist al quaet; 
Want men noit vonnesse vray en sciet 
No gaf, daer men mi achter liet; 

Dus heift die ander duve ghedaen 
Dat zoe meer lidens heeft ontfaen , 

Ende heiftze bedruct met eenre fantome, 
Exempel segghende bi eenen boome, 
Die met vruchte gheladen stont, 

Ende zeide zi waren in den groot 
Vart van keeste, hoe scone si stonden. 
Sonder mi was dit vonnesse vonden ; 

Dies eist onrecht, van cranker werde. 
Menich boom staet up der erde 
Sout al vart zijn dat hi draecht 
So ware de werelt zeere gheplaecht; 
Dat ware een jammerlic gherucht 

Soudmen versmaden de goede vrucht, 

Al stonder quade ghewasscn bi. 

Dat vonuesse ne wijst men ooc niet bi mi 
Wijs herte noit dat te wisene vant. » 
Mettien nam zi mi bider hant, 

Ende dede mi beloven eer wi scieden 
Dat ic den duven soude ombieden, 

Wat mi vrau Redene hadde gheseit. 

Soe nam orlof, ende int ghcsceit 
Uau zoe mi zo dat ic ontspranc. 

Ic weets der hoofscher vrau wen danc 
Dat zoe in drome mi dus sprac toe; 

Haer bevel ic an hu doe : 

Ic groetu van vrau Redenen weghe, 

Ende God verlene ons zulke zeighe 
Dat wi met vruechden bliven tzamen ; 

Dies biddic der zoeter namen 
Marien , die drouch de zaliche vrucht, 
Ende ic zende hu een minlic zucht, 

So goede ghetrauwe vruchten plien. 

Die goet es hem zal goet ghescien , 

Goet moetti hebben al hu leven, 
Bedructelik es dit ghescreven; 

Te vruechden gheve hem God gheval , 

Die den ghetrauwen verbliden zal. 


Digitized by v^-ooQle 



( 403 ) 


VI. 


Om dat ic niet en can vulbringen 
Wat ic dichten wille of zingen, 

Sonder de gracie Gods alleine, 

Biddic hu, coninc der coningen, 

Uwen troost wilt mi ghehingen, 

Ende uwer moeder, der maghet reine, 
Alzo ghewaerlic, alsic meine. 

Niet dan tprofljt van die ic minne. 
Soete onfaermicghe fonteine, 
Verstaerct mijn aerme cranke zinnc 
Te dichtene yet, dies zoe ghewinne 
Profijt ter ziele ende ooc te live, 

Ende ic met haer behouden blive. 

God, ic beghinne in uwen name, 

Die onzen voorder maecte Adame, 
Ende gaf hem zinen wille vri, 

Ende naemt van zinen lechame 
Een rebbe, also hu was bequame ; 
Yeven daer of zo makedi, 

Ende spraect : « Ic wille dat zoe zi 
Te dinen solace altoos bereet! » 
Ghetoocht hebdi ons wel daer bi 
Wee hem , die hem alleene weet. 

Nu doet van mi dat hu es leet, 

Ende blijft in mi, ende ooc in hare 
Dit nieuwe jaer ende alle jare. 

Natuere teeder, brosch, en cranc 
Ruste zouct in haer ontfanc ; 

Heere God , ten besten dat bestier ! 

Dies en es niet leden lanc 

Dat mi verwan des slaeps bedwanc; 

Een droom cam mi te voren scier, 

Die mi vertoochde een scoon vergier; 

Noit men met ooghen scoonren zach. 
Bizonder zachic een rozier. 

Dat men met rechte wel priseo mach. 

Een deel so moet ic doen ghewach 
Van eenre bloume , die ic vernam , 

Die mi allein voor al beqwam; 

Als ic aensach die bloume zoet 
Bezief ic dat mir herten bloet 
Beroert wart, des ic wart vervaert, 

Ende al verdarent; daer ic stoet 
Qwam tot mi een vrouwe goet, 

Edel ende van hoofscher aert, 

Ende sprac : « Twi staestu bezwaert, 
Waer es dijn moet, waer es dijn vruecht? 
Elc zie vor hem hoe hi hem paert; 

Men vint geen droufheit in de duecht; 

Keer in tijts oftu best ontwuecht. 

Die doolt, met rechte vraghen zal; 

Die thalven keert ne doolt niet al. » 

Alsic verslont de vrauwe fijn 
Vercouvereirt beghonstic zijn; 

Want vriendelic sprac si mi aen : 

« Vrauwe, seidic, dat herte mijn 
Es in dier zoeter bloumen scijn 
Ghequetst, dat mi ende ghevaen , 

Beroert so hebbic hier ghestaen , 

Ende in dar spreken niet een woort. » 

De vrauwe sprac : « Daers niet mesdaen , 
Wildi na rade werken voort. » — 

« Wel, lieve vrauwe, sec acoort 
Houdic wes ghi wilt raden mi; 

Mochtic der bloumen bliven bi. » 

Doe sprac de wise werdeghe vrauwe : 

« Vrient, niet te vele de bloume anscauwe; 
Want di ne machse werden niet. 

Soe es belooft in rechter trauwe 

Den uppersten heere, die wachtze nauwe; 

Want alle dingen hi hoort en ziet. 

Die lucht die zoe te ghevene pliet 
Die es hem zeere bequamelic; 

Soutstu hem dies benemen yet 
Dat ware vele ontamelic , 

So groten heere namelic 
Te belettene zinen lof; 

Vrient, boven al gruw di daer of. » 

Vele vervaerder dan te voren 
Wardic : « Werde vrauwe vercoren, 

Seidic, waerwaert willic vlien? 

Om alder werelt toe behoren 
Verdiendic niet dies heeren toren ; 

Ay lasen, wat zal mijns ghescicn ! 

Moet ic de bloume niet meer bezien, 
Behouden de vrienscap van den heere, 

So zal ic zelden vruechden plien ; 

Slevens zal mi verdrieten zeere. » — 

« Hoor, sprac de vrauwe, wat ic di leere; 
Leifstu voort na minen raet 
Du zulze sien in haren staet. » — 

« In haren staet, sec, vrauwe reyn, 

Sal dat sijn in een ander pleyn 

Dan dit; het dinke mi hier so scone. » — 

« Jaet, sprac zoe, dits van prise dein; 

Maer metten ingelen ghemein 
Bi haren man , in sinen trone. » — 

« O vrauwe, sec dat hi God lone, 

Salicse moghen scauwen daer? » — 

« Ja ghi, sprac zoe, ende spannen crone 
Met steenen als bleckende sonnen claer. » — 
«Vrauwe sec, een goet nieuwe jaer 
Gheve hu die heere ende goet bejach; 

Leert mi hoe iet verdienen mach. » — 

« Dat doe ic gheerne, vrient, sprac zoe, 
Hoor ende versta, ende zie wel toe : 
Hebstu de bloume wel bezien ? » — 

« Lieve vrauwe, sec of ic doe! 

Ja ic, nacht ende dach, spade ende vroe, 

Es haer coluer gheplant in mien. 

Nature hevet ghedeelt in drien, 

Dats groen ende wit, ende daer toe root. » 
Doe sprac de vrauwe : « Tbediet van dien 
Te kennene es di van groter noot. » — 

a Vrauwe, seidic, toot in mijn doot 
Willic met jonsten dienen hu, 

Wilde mi dat bedieden nu. » — 

« Nu hoort, sprac zoe, dat willic doen; 
Mercstu wel beneden tgroen 
Betekent jueclit ende vruechdelicheit; 
Daer es de heere of ocuzoen, 

Al ydelic abuzioen, 

Dat moet der varuwen zijn ont9eit. 

Groen es der vruechden omme cleit; 
Want als men zal der waerheit Hen : 
Zonde brinct alle droufheit 
Ende jaecht vrihede in scalkernien; 

Dies zich vor di, men zoudt di tien 
Verdeluwestu der blomen vruecht, 

Die tgroen moet houden bi der duechl; 

Bi der duecht so moetstu bliven, 

Ende alle onneere van di driven. 

Ja, wiltu sijn gheloont met haer, 

Ende doestuut, vruecht zal di becliven; 
Doestuut niet, metten keytiven 
Saltu gherekent sijn hier naer; 

Dus merc up tgroen beneden claer : 
Vruecht in duechdeu , ende anders niet, 
Ende om met haer te commene daer 
Daer duecht ende vruecht te levene pliet. 
Nu so willic di doen bediet 
De varuwe, die in de middel slact, 

Dies zoe den uppersten lof ontfaet. 

Dit es de bloume van coluere 

In de middel, die de figuere 
Van zuverheden bewisen moet. 

Bewacht es zoe in eiker ure 
Van hem, die heere es der natuere, 

Wient eighin dat es de bloume zoet. 
Alvvaerstu nu als Saelmoen vroet, 

Het ware di noot soutstu begheren 
De bloume thebbene in dijn behoet, 

Ende haer coluer van blamen weren. 

Dat ic di secghe hout met versceren : 

Werdt hoer coluer besmedt van di, 

Des hceren wrake die stater bi. 

Stater dan bi de wrake des heeren, 

Liever help reinicheit vermeeren 
Dan mindren om den hoochsten loon, 

Ende wil ooc zuver leven leeren, 

Ende al onrein dinc van di keeren 
Om te ghelikene der bloumen scoon , 

Dat ghi te zamen in den troon 
Noch croon ontfanghen moet hier na. 
Onrein ghenouchte, dats al een hoon, 

Die tsamen ziele ende lijf versla. 

Vrient, sprac die vrauwe, noch meer versta 
Vanden rooden colueren boven, 

Wiens werdicheit wi met rechte loven : 
Tcoluer dat upperst es ghestaen, 

DatB root, als de robijn ghedaen; 

Minne es daer betekent bi. 

Den heere heift zoe in haer ontfaen, 

Die wille die stat alleine beslaen 

Boven al, als coninc vri. 

Nu wacht wel dat hi uiet en zi 
Outvrijt van sijnre ervelicheit 
Bi di; maer min alzo dat hi 
Di vrye van alre stervelicheit. 

Natuere es dies verdervelicheit; 

Ghelooft haer niet wat zoe di rade , 

Du viels bi haer in sterven scade; 

Dus saltu zien dese varuwen an, 

Ende vouch dijn minne int hoochste dan 
Ghelijc de bloume met rechte moet, 

So muechstu werden des heeren man ; 
Want hi der erven di ooc wel jan, 

Die hi bereedt der bloumen zoet. 

Nu ghef Marien des inghels groet, 

Dat zoe di helpe, ende sta in staden 
Dattu der zondeliker vloet 
Na sheeren gheliefte moet duer waden 
Om metter bloume, by zijnre ghenaden , 
Crone te spannene in zijn rijc , 

Sonder versceeden, eewelijc. 

Noch moetstu weten , sprac de vrauwe, 
Van IX- leteren, die ic scauwe 
An dezer zoeter bloumen name; 

Dien letteren moestu zijn ghetrauwe, 

So saltu leven zonder rauwe, 

Ende zonder scande, ende zonder blame. 
Deerste es een -M- die wel betame 
Di te draghene, dats emmer waer , 

Dats Miltheit, na der zielen vrame , 

Nuttelic, goet ende oorbaer. 

Een -E-, dats Eere, die staet daer naer, 
Die lettere salto behouden vast; 

50 gaestu vry der zonden last. 

Een -R- die derde letere wert, 

Dats Redelicheit; sowat beghert 
Natuere, men saels niet al ghehingen; 
Want zoe dicwile ploucht ende hert 
Dat der zielen doodlic dert; 

Maer redene can vrucht behouden bringen. 
Een 'G' comt daer na zonderlingen, 

Dats Goedertierheit; der bi vernem 
Den raet des conincx der coningen : 

« Leert an mi, spreict hi, dat ic bem 
Goedertiere. » Dus leer an hem 
Dat al dijn werc ende dijn ghedocht 

51 goedertiere, ende daer toe zocht. 

Noch een R- staet bi der G*, 

Die zaltu draghen hoet di verghee; 
Reinicheit daer bi verstaet. 

Tghepeins dat es ghelijc der zee, 

Ende doet der zielen dickent wee , 
Wanneert onreinicheit bevaet; 

Hu zeide, hu woort, ende hu ghelaet 
Sal reinlic zijn, ende hu abijt 
Gheordineirt na suiker maet 
Dat redene hu niet en doe verwijl; 

Al wille hu ooc in eenicher tijt 
Ommate temptatie doen te stère, 
Wederstaet met crachte twerc. 

Na dese R- so staet een J-; 

Jonstelicheit so merc daer bi. 

Jont eiken goet hoe hi di jan; 

Eist ooc dat yemen spreid van di 
Dat dijnre ghenouchte contrarie zi, 

Wilt Gode voor hem bidden dan; 

Want God al dinc best vougen can. 

So ghef hem di in zijn bestier, 

Du salter bate vinden an. 

Nu merc de letere die staet hier, 

Dat es een E-, die groot verschier 
Den minre doet, ende maect beqwame; 
Edelheit es haer proper name. 

Niemen en dar der name zwighen; 

Want men machze wel ghecrighen , 

Al gheefze de gheboorte niet. 

Wie hem te duechden wille nighen, 

Ende om eere te crighene prigen , 

Ende die men reine van zeden ziet. 

Dien eist dat men te nomene pliet 
Edele, wiene wan; hets recht, 

Bi duechden es edelheit ghesciet; 

Onduecht maecte eerst den scalken knecht. 
Siet dat ghi uwen zin dan lecht 
An duecht, an eere, an zeden rein , 

So heet hu edel groot en clein. 

Een edel letere staet hier naer, 

Die Trauwe bediedt int openbaer; 

Daer saltu nimmer sceiden af. 

Trauwe wil altoos secghen waer, 

Trauwe heift ende hadde oyt al ommaer, 
Sonder daer duecht ende eere an claf. 

De zeghel die God den meinsghe gaf 
Van zijnre werden , dat es zijn trauwe; 

Alle ghewerken werden caf, 

Die men zonder dien zeghel bauwe. 

Nu groet Marien, der inghelen vrauwe, 
Bidt haer dat zoe den zegel dijn 
Moet bringen daer die zalicghe zijn. 

Noch eeo E- die staet int lest, 

Dats Eewicheit; dijn herte vest 
Altoos om teewicghe solaes. 

Wie anders peinst vorwaer hi mest, 

Die hier met vruechden maect zijn nest; 
Sijn solaes dat werdt ailaes. 

Vrient, sprac die vrauwe , ofstuut verstaes, 
So werker na, want diet ghevroedt, 

Ende willens werpt voor tsijs een aes, 

Hets recht dat hi de canze boedt. 

Noch radic ghi Marien groedt, 

Bid dat zoe metter bloumen zoete 
Di eewelike behouden moete. 

Nu wil dijn ogen neder slaen , 

Merc up die bloume, die es ghestaen , 
Omoedelic neder bider erden , 

Dat point dat wil van haer ontfaen ; 
Omoedich blijfze Gode onderdaen , 

Anders bestu van cranker werden; 

Scu dat Gods vrienden noit en begherden. 
Adieu, sprac zoe, nu willic gaen. » 

Des sceiden woorden mi zo derden 
Datticker bi ontwiec te zaen; 

Gherne haddic haer ghedaen vermaen 
Wie zoe was, ende hoe zi hiet; 
Maer ic ontwiec, in sacher niet. 

Ic biddu bloume , reine vrucht, 

Bidt vor mi met zoeter lucht 
Met desen goeden nieuwen jare. 
Altoos zo willic hebben ducht 
Uwer eeren, ende doen versucht 
Up de zoete leeringe clare, 

Die mi de werde vrauwe care 
Heift alzo vriendelijc bewijst. 

Dat uwer eere es contrare 
Weidt dat mi daer of zeere afgrijst; 
Te zamen moeten wi sijn ghespijst 
Met onsen heere in hemelrike 
Van eewen teewen eewelike. 

VII. 


Zonder de gracie Gods, ons heeren , 

So ne mach gheen zondich meinsche leeren 
Den wech te gane tot zijnre minne; 

Up zine ghenade ic dan beghinne, 

Die meinscheit nam duer onse mesdaden* 
Ende metier doot ons heift ontladen , 

Ende weder verrees om ons te wisen 
Dat wi uut zonden zouden verrisen. 

Van welken verrisene ic heb ghehoort 
Predicken , daer ic zomich woort 
Of hebbe onthouden int sermoen * 

Dat dede broeder Jan Lyoen, 

Up den paesschedach openbaer , 

Niet voor der noenen maer daer^naer. 

Die nam zijn tueme ten zelven tiden 
Dat wi met rechte zouden verbliden 
So wie te voren in zonden lach, 

Ende up den helicheu paesschedach 
Uut zinen zonden was up verresen, 

Ende Gode ontfaen ; hi mochte wel wesen 
Verblijdt voort, zonder weder keer. 

Bi vier condicien zo proufdi meer 
Die rechter vruechden toe behoren, 

Dat wij te vruechden nu zijn vercoren. 

Die viere condicien welc zi waren 

Mach ic hu rudelic openbaren 
Naer mijn arem, ruut verstaen ; 

Maer alzo ne hebbic niet ontfaen 
Van woorde te woorde den zoeten zin, 

Die broeder Jan Lyoen daer in 
Brochte; maer tzelve dattix onthilt 
Sal ic hier scriven oft God wilt : 
a Teerste point, sprac hi , dies men pliet 
Te verblidene , dats als men ziet 
Dat men der vianden harde plaghe 
Haer orloochs, ende haerer nauwer laghe , 
Haerre vreeze, ende harer nijt, 

Met vrien ontsette, es worden quijt; 

Sijt blide dan, kindren Gods, hi zeide, 
Ghi mocht wel wesen bi bescheide; 
Want de heere heift hu ghetroost, 

Ende met zinen helichen bloede verloost, 
Ende wel gheganst met zinen wonden, 

Mids den berauwe van uwen zonden, 
Ende bi den wille van of te stane, 

In penetencien voort te gane, 

Bi blivende vast in zalicghen levene, 

Ende w'acht hu emmer van weder snevene; 
Want derddi weder ter zonden dans 
Ghi verliest Gode weder te hans , 

Ende aergher zoudt wesen dan dan nu ; 
Kindren Gods , nu ziet voor hu, 

Sprac hi, vercorne creatueren , 

Ende proufde dat claerlic bi scriftueren, 
Met zoeter leeringhen openbaer, 

Hoe dat de weder val es zwaer. 

Voort van der zonderliker ontame 
Van hem, die Christus lechame 
Onzuver in haerre ziele ontfinghen, 

Hoe zi hem zelven ter hellen bringhen, 
Ende diet ontfinghen met werdicheden , 
Ghequijt van alre sculd verleden, 
Staende in gracien, zoot es vorseit; 
Dien hoort met rechte vroilicheit. » 

Dus was de text na mijn verstaen, 

Wes wi nu vruechden zullen ontfaen, 
Up desen zalicghen oghen dach , 

Die ons die goetheit Gods verzach. 
Tander point als in te zine verblijt 
Es , als men heift in groten strijt 
Gheweist, ende als men dan verwinne , 
Daer vint men grote vruechden inne. 
Als van den stride zomich woort 
Van dat den stride toebehoort 
Hebbic onthouden , maer niet al; 

Doch dat ics weet ic scriven zal; 

Hi sprac : « Die stridere vernaemt 
Sal hebben dat den stride betaemt; 
Een pert dat zal hi hebben voren, 
Breidel stère, ende scaerpe sporen, 
Glavye, zwert, ende ooc panchier 
Van vasten inaelgen menichertier; 
Eene vaste jacke dicke ende wit, 

Die zal hi draghen boven dit. 

Mijn lieve kindren, hoort, sprac In, 

Wat zullen wi verstaen hier bi. 

Nu als wi striden moeten voort 
Om te verwinnen, hets goet ghehoort; 
Dat pert, daer du up best gheseten, 
Verstant den zin, du zullest weten, 

Dat es dijn meinschelike natuere , 

Die di voortan te menicher ure 
Buten den weighe zal willen ontdraghen , 
Daer du in vreezen vvaers van plaghen ; 
Daer hoort di eenen breidel toe, 

Daer men dat pert bi keeren doe, 

Dat es dijn redelic verstaen , 

Met abstinencien bevaen; 

Daer zaltu tpert met dwinghen leeren , 
Ende doent met crachte weder keeren. 

Es ooc dijn pert te lac, te draegh 

In duecbdelic werc naer Gods behaech, 

Dijn sporen saltu hem dan stijf 

Met discrecien slaen int lijf 

Up dat ment dwinghe, maer niet en dode, 

Ende wacker gheweint te Gods ghebode. 

Penitencie, ende wille goet, 

Dat zijn dijn sporen, des zijt vroet; 

Siet dat du daer dijn pert met drijfs 
Voort zo dattu zijn meester blijfs. 

Dine glavie die sal wesen 
Voorsienicbeit, verstaell met vreesen , 
Omme van verre met te weerne 
Tguent, dat vormaels plach te deerne. 
Waert ooc dat die glavie brakc 

So waert noot dat men tzwert uut trake; 
Tzvert dattu trecken zalt moet sniden 
Scaerpelic vel an beeden ziden. 

Nu , kint Gods, sprac hi, wat zaltu 
Verstaen bi desen zwerde nu : 

Niet anders don dat voord Ons Heeren, 
Redene, waer bi ic zaelt di leeren. 

Tvoort Gods dat es een zvert dat deelt 
De tvee verheelde naghebuere, 

Dat es de ziele, ende de natuere ; 

Want als de ziele zo vast an cleift 
Natueren, die lettel duechden heift, 

Bi velken aenclevene zoe moet volghen 
Der zonden, daer God omme wert verbolghen 
So comt Gods voort, dat scaerpe zwert, 
Snidende duer de middevaert, 

Ende doet eiken zijn alleen, 

Die te voren waren ghemeen ; 

Dan heift God dat hem toebehoort. » 

Hi sprac van Ysaien voort, 

Den prophete, daer proufdi bi: 
o God, sprac hi, heift den gheist van mi , 
Tusghen den hemele ende der erden 
Up ghebouden , met groter verden ; 

In dezposicie, sprac broeder Jan , 

Al es de ziele ghesceiden van 

Den vleesche, daerze tvoort Gods afsciet, 

Soe en mach noch in den hemel niet, 

Oc ue wilze ter eerden meer 
Niet voordan doen haer weder keer ; 

Aldus zo staet zi tusghen beiden, 

An Gode clevende onversceiden , 

Om ruste te vindene onghestoort; 

Ende willen zi weder maken acoort, 

Ende hem in zonden te gader zetten , 
Stappans zo zal men zonder letten 
Gaen te sermoene , ende hooren twoort; 
Dan zalze God sceeden rechte voort, 

Ende alzo langhe als ment useirt 
De ziele blijft ongecorumpeirt, 

Ende houtstu vast dijn ziele alzo , 

God es in haer, zo zi dan vro ; 

Maer comt corrupcie in dat vat 
God sceet van di, versta wel dat. 

Dijn pansier, sprac hi, dat versta , 

Wat dat bediedt, dat volcht hier na : 

Dat es van maelgen vast ghewrocht, 

Met naghelen vast tsamen ghecnocht, 

Daer duere ne mach men niemen doden ; 
Versta daer bi de -X- gheboden, 

Met XII- pointen vorwaer gheseit 
Van onsen ghelove der kerstinheit; 

Maer, kindren, hoort vort al ghemeen , 
Wie der gheboden breket een 
Hi moet mesdadich zijn van al 
Ghelijc als die verdoomt zijn zal. 

Proufen zo steldi hier of twee : 

Deerste, sprac hi, dat zaghe ontwee 
Eene maelge dijn rechte weder man 
Ant pansier, dattu droughes an ; 

Dor dat gat stake hi di doot. 

Dander maelgen , cleen no groot, 

Ne mochten di der doot beweren, 

No thelpen comen, maer te deren ; 

Waut hoe du meer last draechs als du sterfs, 
Hoe du di meer in pinen herfs. 

Voort, zeidi, een ander prouve hier bi, 
Die een leerare scrivende zi, 

Of ic voor mi zie een casteel, 

Poorten, vesten, muer ende torreel, 

Staerc ende hooch besloten al; 

Merc hoe ic dit ghewinnen zal. 

Sie ic beziden een poortkin cleene 
Openstaen , daer ic alleene 
In comen mach, eist dan niet mijn? 

Wat baten de staercke poorten sijn, 

Ende al dat staerke, dat mer zach , 

Of iet aldus ghewinnen mach ! 

Dus, kint, wiltu ontgaen der doot, 

Hout gheheel tpansier, hets di wel noot. » 
Voort, sprac hi, van der jacken wit : 

« Daer bi verstaetstu ombesmit 
Eene zuvere consciencie reine, 

Die moetstu boven al ghemeine 
Eenpaerlic draghen met vaster minnen ; 

So salto striden ende verwinnen. 

Hoor, kind , sprac hi, die hebs begonnen 
Den strijt te vechtene ende verwonnen , 
Verblijt in Gode nu desen dach. 

Weit dat men pleicht ende dat men plach 

Int weder keeren van den stride 
Victorieus te wesen blide , 

Met trompen , met pipen der melodien , 
Ende met alrande meinstrandien; 

Wat willen wi nemen van al desen 
Om zalichlijc verblijt te wesen ; 

Nem wi de haerpe dat zoete acoort, 

Daer David Gods lof in brochte voort; 

Naer dat wi dese dan bebben gbenomen , 

So willic ons toot onser vromen 
Exponeren der haerpen zin 
Om te verblidene ons der in. 

Merc, sprac bi, kind, ende wel bescauwe : 
Boven wijt, beneden nauwe , 

So es de haerpe ende binnen ol; 

Snaren der melodyen vol, 

Daer an gherect die luden zoet. 

Hier bi versta , het wert di goet, 

Den werden lechame Christus, 

Die saliche haerpe , die aldus 

Staet boven, met aermen widc ontdaen, 

Ant cruus, als diet al wille ontfaen , 

Dat omoet zouct ende pais beghert. 

Dese haerpe es vor al lovens wert; 

Beneden zijn die werde voete. 

Te zamen ghenagelt arde onzoete; 

Dat werde lechaem al duer pijnt, 

Dat vleisch verdorret ende al verdwijnt, 

Met roden bloede al omme bevlcct; 

Adren ende zenewen al uut gherect, 

Ghespannen steende ghelike snaren ; 

Met deser haerpe wi alle waren 
Behouden , wi zondich vijf ende man; 

Waer moghen wi bet up spelen dan, 

Als onze ziele haer wille vermerghen. 

Met recht zo ne soude niet willen verghen 
Naer ander spel ter werelt wijt; 

Lof zi dese haerpe ghebenedijt. 

Nu zijt dan blide, sprac hi, als heden, 

Die in victorien hebt ghestreden, 

Kindren , daer of zecht Gode den danc, 

Ende speilt up deser haerpen clanc, 

Ghi zulter temptacie bi verdriven 
Ende God zal seker bi hu bliven. » 

Dits tender point van hem vorwaer; 

Een deel der of al nieuwer naer, 

Alzo en hebbict niet onthouden, 

Mijnre ruder zinnen zijn dies descouden. 

« Terde point, sprac broeder Jan, 

Daer men vruecht pleicht te crighen van, 

Dats als men heift ghehadt discoort, 

Ende datter een pais ghemaect zi voort, 
Vulmaect in vrienscepen, vast, ghcstade, 
Eendrachtich blivende in rade, in dade, 
Ende in des pais eendrachticheit 
Smaect men ghenouchte der vroilicheit. 

Nu, kindren, sprac hi, weistvoordan blide, 
Ghi hebt in desen helichen tide 
Ontfaen dat heliche werde Lam , 

Dat ute den vader hier neder quam 

Om pais te makene der zonden boete. 
God gheve dat elc behouden moete 
Menicb voort van zoeter leere, 

Sprac hi, van desen pointe meere 
Dat ic te lichtelic over sla, 

Mids dat mi uten zinne gha, 

De welke stroyen menicbfuldich. 

Tvierde point, zeit hi, es men sculdich 
Te verblidene, ende weit «aer bi, 

Dats als men zien mach dat men zi 
Vereenicht met groten heeren verselt, 
Ende ten groten state ghestelt; 

Daer in zo sullen wi hebben vor oghen 
Waertoe dat ons God beift ghetoghen, 
Wat eeren dat hi ons heift ghedaen, 
Ende wat wi van hem hebben ontfaen , 
Zinen werden lechame precieus, 

Niet min dan zoe, die glorieus 
Ontfinc, die Maghet was vercoren 
Van hem , daer hi of wilde gheboren 
Wesen, die bloume es alre wive; 

Hi ruste in haren werden live, 
Lechamelic ende in de ziele van haer 
Gheestelic, ende wi vor waer 
Hebben ontfangben ghestelic; 

Dus zeicbt scrifture zekerlic. 

Een zalich meinsghe die alzo leift, 

Als dat hi hier ontfangben beift 
Dat heliche werde Sacrament, 

Hi ne can niet anders zijn bekent 

Van namen dan oft ware een God; 

So heift hi dan der vrnechden lod , 

Diet wel ontfaet ende vast behoudt. 

Met rechte dan ghi verbliden zoudt; 

God es in hu ende ghi in hem. 

O zalich meinsche, nu blyscap nem, 
Ende leift in Gode, God leift in di; 
Ende als dijn tijt vulcomen zi 
God zal di voeren in zijn rike 
Van hier in vruechden eewelike, 

Daer moet ons bringhen al te gader 
Vul van gloriën onsc hemelsche vader. 
Zone, helich gheest, een God te zamen , 
In de werelt der werelden ; amen. » 

VIII. 


DEBRSTE etende. 

Vrauwe, in caent niet langer helen , 
Ha minne die zal mi tleven stelen 
Hu troost en betert mijn verdriet; 
Ghi muecht mi heeten ende bevelen , 
Laetti mi aldus lange quelen 
An mijn lijf es min dan niet; 

Ic duchte dat ment an mi wel ziet. 


DE JONCFRAUWE. 

Sidt rechte, ic hebbe hu wel verstaen , 
Ic zal hu andworden als wi gaen, 
Het en es hier gheens sprekens tijt; 
Sulc es om een oghe up slaen 
In eens vronghers mont gbevaen, 
Ende heefter omme groot despij t 
Onverdient, des seker zijt. 


de vrauwe metter scale. 

Scinct, heere, want mi drinkens lust; 
Weit dat mijn herte es al gherust 

Dat mi gheluct es teser stont 
Dat meo mi bi hu gaf de stede, 

Ende niemen en weit hoe gherne iet dede 
Dan allein hu secrete moot; 

Dies drinkic heil ende al ghesont. 


DE SCINKERE. 

Vrauwe, drinct van desen roden wijn; 
Sijn varuwe wijst alsoot sal sijn 
Dat in mijn herte dier minnen brant 
Vrauden zal al tleven mijn. 

Dijn stede verdrijft mi alle pijn; 

Al ware de werelt in mijn hant, 

Mi en worde gheen ander heil becant. 


Dachterste etende . 

Joncfrauwe, mine herte es vul der vruecht 
Om bi hu dus te zine verhuecht, 

Daer up zo hopic dach ende nacht. 

Uwe heere hebbic in rechter werde; 

Maer dat nu yemen leift up erde, 

Die aerch van duechden secghen mach ; 
Dies hebbic al te quaet verdrach. 

de joncfraüwe. 

Heere y die niet en meent dan goet, 

Al hadde een nider valscen moet 

Vele te min zo lechter an. 

Men ziet vele lieden te gader spreken, 
Soude ment al ter aercheit steken, 

Ten zoude leven wijf no man , 

Men zouder aerch of zecghen dan. 


DIE OVBRZIENDB JONCFRAUWB. 

Joncfrouwe, al eist dat minne werct, 
Men moetze wiselic antieren ; 

De zulke zwijcht nochtan hi merct 
Ende die de minlike manieren 
Wel te rechte can jugieren. 


de man metten broode. 

Bi desen broode ic wilde dat mochten 
Ghelieve spreken , zonder vaer, 

Sonder begrijp van quaden ghedochten , 
Noch datter niemen en hoorde naer, 
Ende ic vleesch en ate in een jaer. 


DB PBINSBNDB. 

Ach, wes mach mi des levens hueghen ! 
Ic verdwine daer men toe ziet, 

Ende die mi zoude verbliden moghen , 

Ic duchte, hacht lettel up mijn verdriet; 

Minze mi emmer, dan weetic niet. 

Het waent de zulke ooc zijn ghemint, 

Nocbtan men acht sijns niet een twint. 

KETTER SPADE DB KAN. 

Dicwile men te zecghenc pleicht : 

Waer dat minne hevet ghezijn, 

Hoe zeere dat zoe es ontveicht, 

Daer blijft nocbtan een wertelkijn. 

Ic hebbe ghepeinst int herte mijn , 

Ic zout gaen souken wistic waer, 

In weet oft es verloren pijn , 

Der wertele en werdic niet ghewaer. 

Emmer zo seichment obenbaer; 

Nochtan in canse ghevinden niet. 

Wistic wien, ic vraechder naer, 

Dies mi seide recht bediet; 

Het es zo messelic dat ghesciet, 

Blijfter een wertelkin , so men seit, 

Wie zal mi zecghen waer zoe leit. 

DE KAN , siUende up twater, pensena bi zinen lieve. 

Hoe wonderlic es der minnen cracht, 

Sone doet den zinnen dach do nacht 
Remedye van haerre meestrie; 

Mijn herte es nu in rusten zacht, 

Nocbtan zo comt in mijn ghedacht 
Bi twivele eene melancolye, 

Ende destrueirt mijn melodye. 

DE VRACWE. 

Heere, laet u peinsen staen , 

De cnape die zeicht ons dat wi gaen ; 
Spise end dranc es al bereit. 

Hu trueren dat zoude arde zaen 
Mijnre herten 'rauwe doen ontfaen , 
Ende onrecht eist doet men hem leit, 

Die niet en ghert dan steidicheit. 

DB CNAPB om eten. 

Ghelievet hu, heere, spise ende dranc 
Was al bereit eer dhondekine quamen ; 
Ic hadde hu gheroupen overlanc, 

Haddi hu niet ghewaent vergramen ; 
Gomt, als ghi wilt, in Gods namen. 

de CNAPB metten ztoerden. 

Joncvrauwe, laet ons gaen int pryeel, 
Mijn meester es wel, hi zidt int groene; 
Haddic yet gheten een morseel, 

Te min haddicker mede te doene, 

Al zaten zi daer tote morghen noene. 


tcamer wijf bi den watre. 

Hans, die alzo sijn gheseten 
Hebben int herte vruecht ende spel, 

Ende lettel peinsen si om eten; 
Want tzine bi lieve al wert niet el 
Gan eiken minre voeden wel. 


DB man die biden kinne neimt. 

Vrauwe , die van hu es versint, 

Ende dies hu dinct met jonsten wert, 
Seker hets recht dat hi u mint, 

Ende dat hi hem blidelic ghenert; 
Want al hu leven eis wel wert. 

DE VBADWE. 

Heere, mint hi mi die ic minne, 

Mijn hope el nieuwer naer en hait, 
Haddic yet anders in den zinne, 

So waer mijn stede dinne ghezait; 
Maer die mi mint hi eis ghepait. 

DE JONCSTE GHESPELE. 

Ghespele, ic ziene die ic minne , 

Der vrauwen nemen bi den kinne , 
Ende ooc in talen staen bi eyn; 
Verhandert werden mi de zinne, 
Ileift hire eniche aercheit inne, 

Des ne weit ic groot no cleyn ; 

Maer mijn ghelovc zeighet neyn. 

DHOUDSTE GHESPELE. 

Soete ghespele, sijt up hu hoede, 

Ghi set noch , ende ic vroede 
Wat loone dat mi van minnen cam. 
Sechdijt hem niet dat hijt ghevroede 
Soetelijc, met ghestaden moede, 

Dat hize biden kinne nam; 

Bi dezen cruce so bem ic gram. 

TJONCWUF metten rozen. 

Vrauwe , hier zijn rozen van soeter roken; 
Maer si zijn alle wide ondaen, 

Daer stater noch diene zijn niet ontploken , 
Daer omme hebbicse noch laten staen ; 
Wildi ic salre wel omme gaen. 


DE vrauwb metten hoede. 

De rozen , die du daer hebs ghepluct, 
Die zijn so hout ende so bedruct, 

Ic hadde vele lievere cnoppen groen ; 
Juechdiche cnoppen sijn best ghetruct, 
Mids dat ic meene ent nu gheluct: 
Onze minne blijft altoos int saysoen, 
Heere, ghine werdes ocusoen. 

DE rcdder metten hoede. 

Vrauwe, laetic de rozen hier; 

Want in mijn herte es een rozier, 

Die altoos bloyet nacht ende dach 
Met groenen bladen menichertier. 

Dien hebdi daer in hu dangier; 

Ghi zijt de roze, ic does ghewach, 

Die nemmermeer verdeluwen mach. 

de vrauwe metten heersen. 

Heere , vildi deser kerzen niet, 

Ghi sitso zeere der up ende ziet, 

Neimt dese ende zecht mi hu ghedachte; 
Als mi uwes bisijns heil ghesciet, 

Sone can mi deren gheen verdriet, 

No bi daghe, no bi nachte; 

Mi dincke dat ic hu niet en slachte. 

de man metten kersen. 

Vrauwe, in peinse dinc anders ghein 
Dan dat elc kersekin bi eyn 
Sijn ghecoluert na mijn abijt; 

Naer hu habijt de stalen reyn , 

Aldus zo zijn wy twee ghemeyn 
In een ghebonden talre tijt, 

In bernen der vruecht, dats mijn jolijt. 

TWWF van den peer en. 

Heere, werpt hier in een peere, 

Die hu, no mi, no niemen en dere, 
Entie mijnre herten conforteirt, 

Entie ic blidelic verteere, 

Entie mi voedt, als ics begheere, 

Met zulker smake gheordineirt 
Dat se mi nieuwer in grieveirt. 

D HEERE metten peer en. 

Mijn liefste vrauwe , siet daer es eyne , 
Daer ic hu mede te ghevene meyne 
Sin, herte, en moet, ende alle tmijn; 
Al ben ic dies van werden cleine, 

Hu eyghin vri in trauwen reine 
So willic eewelike zijn , 

Altoos naer den wille dijn. 


tjoncwuf metten corve. 

Die sulc een pere ghecrighen conde, 
Ghegheven met alzo goeder jonde, 

Dat ware een arde lieflic fruut; 

Maer men ghefter al den dach. 

Ontfancse diese ontfanghen mach, 

Die niet en hebben zulc virtuut. 

WOUTER. 

Wat haen , leyfaes, haen, com yoort, 

De lieden zijn over lanc gheseten , 

Waer over lichdi, sidi versmoort, 

Hadde de spize hier ghezijn, se ware gheten; 

Ic zal hu wellecommen met smeten. 

DB KNECHT. 

Wat ic comme, jaic , Wouter, hoe stadi en krijst, 
Waendi dat ic bem een paert; 

Hadde men mi niet den wech ghewijst 
Ic ware verdoolt te Laepscuere waert; 

Ghi hebt onrecht dat ghi alzo ghebaert. 

de vrauwe ziende na den peinsere. 

Ay lacen, hoe pensens sit die man; 

Mi dinke hi niet verbliden can ; 

Seker sijn last weicht hem te zwaer. 

DE MAN. 

Vrauwe, daer leicht mi lettel an , 

Houdi mi des lidens van , 

In achte up niemens liden meer. 

DE C0SSBRE. 

Mijn uatvercorne, lieflic beilde , 
Mocht dit eewelic ghedueren, 

Al haddic weinsch van alre weilde, 
In zoude niet anders wellecueren. 


TWIJF. 

Mijns hertzen troost ic bem vervaert, 

Vor wroughers doet si ons zijn bi, 

Dus biddic hu dat ghi verwaert 

Mijn eere, want wi ne zijn hier niet vri. 


die lestb man metten valke. 

Adieu, mijn herte, adieu, mijn zin , 
Adieu, al dat ic zelve bin, 

Adieu, mijn hoochste soverheinne ; 

Mi ne can voordan gheen heil ghescien 
Dan hopen om een weder zien. 

Das dar dijn twivel wezen cleine ; 

Want ic dijn eighen bem alleine. 


TWIJF metten valke . 

Heere, des bem ic zooder vaer 9 
Ende des betrauwet mi over waer; 

Mijn herte bu nemmermeer begheift. 
Tsceiden doet mi arde zeer, 

Peinst varinc om een weder keer, 
Daer na mijn zin verlanghen heift ; 
Adieu , mijn troost voor al dat leift. 


IX. 


Ach, moeder van ontfaermicheden, 
Hoe beseghet tvolc den dach van heden 
Sinen gheleenden tijt; 

Beesten van redenen ombesneden 
Houden bet regie van zeden 
Dan tvolc ter werelt wijt. 

Elc bid der omme of heift ghebeden 
Te lopene met groten screden 
Ter hellen int ghecrijt. 

Guensi den tijt alzo besteden 
Te levene hier in weildicheden , 

Sine duchten gheen verwijt 
Na desen overlijt. 

Het es wel noot dat iet di claghe , 
Maria, vrauwe, want alle daglte 
So aerghet tvolc ghemeene ; 

Al es God gram, al zent hi plaghe, 
Wie es die hem daer of verzaghe. 
Tvolcs herte ghelijct den steene, 
Niemen rouct hoe hijt bejaghe 
Up dat hi ovaerde in hem draghe; 
Men vint nu niement cleene, 

Die vinden can die nauste laghe; 
Hoe dat men tghelt te kote jaghe , 
Dat heet die vroetste alleene; 

Hi lacht wie dater weene. 


Sonde es worden svolcs costume , 

Redene doolt, men kenze cume , 

Weldoen es meest vergheten , 

Gherechtichede es worden scume : 

Men wimpelze al omtrent den dume , 

Wie zal hem rechts vermeten ! 

Niement hem voor andren rume, 

Elc toocht de kerste , maer niet de crume, 
Elcs anders vleesch zi eten; 

Elc pijnt hoe hi den anderen lume. 

Ach, dat men dus den tijt versumc, 

Dies zal der zielen weten 
Noch zwaerlic zijn ghesmeten. 


O vader, die dinen enichen zone 
Sendets in desen cerdsghen hovc , 
Die door ons gaf zijn bloet; 

Wat hebstu daer of nu te love ? 


Digitized by v^-ooQle 



( 458 \ 

Men achtes varinc niet een bone 
Dat hi ant cruce stoel. 

Waer zijn ghevaren alle die gone, 
Die storven om dijns levens crone , 
Dat niemen nu en doet; 

Wilde wiven, paerden scone 
Tclergie te crighen es ghewone; 
Die werelt es zo soet, 

Haer dienres heeten vroct. 


O goedertiere, ontfaermich God, 

Waer es dijn Paeus, waers dijn ghebod, 
Waer es dijn heliche leere? 

Waer es dijn passie, waer es dijn spod, 
Waer es tversmaden , want over zod 
So dede men di onneere; 

Waer es der ewangelien slod , 

Dat godlike ende dat zaliche vlod , 

Dat ons ten weghe keere? 

Du kents dijn volc in zonden glod; 

Die rozen stroit voor tswine kod 
Verliest zijn pine zeere; 

Ghenaden, Christus heere! 


Laetstu de creatueren dijn 
In dit allendiche venijn 
Der zonden dus versmoren ? 

So duchtic van der zielen mijn ; 

Maer du moets God ende meinsghe zijn, 

Laet ons dan niet verloren; 

No over Zeine, no over Rijn , 
Ne vindic troost ( no medecijn , 
Of ghelt ne spingber voren. 
Men zuvert zonden sonder pijn , 
Danc moet hebben de florijn ; 
Es Reynaert Paeus ghecoren 
So duchtic dinen toren ! 


Moet emmer ghescien soet es voorseit, 
God, dor dine grote ontfaermicheit, 
Wes hem doch niet versmadich , 

Die gheerne zonden hadden leit, 

Ende dijnre moeder waerdicheit 
Hier gheerne zaghen ghestadich. 

Ons boom so zeere verdorret steit 
Van duechdeliker zalicheit, 

Wes ons daer toe beradich 
Dat wi, eer ons de ziele ontgheit, 
Ghecrighen sulks vruchbaricheit 
Dat wi di zien ghenadich, 

Daert al sal sijn verladich. 

Als men de werelt vel beziet 
In al dat nieus te doene besla, 

So eist al zorghe, pine en verdriet, 
Droufhede voren of rauwe na. 

Hoe effene dat beden de carré ga , 
Morghen zo vintze sulken hurt, 
Mids datter niement hant an sla, 

So datze stubbelt of omme sturt; 
De weich es lanc, de tijt es curt. 

Elc zie vor hem hoe dat hi vare 
Met desen goeden nieuwen jare. 


Beziet vor hu, studanten ghierich, 
Om al te berespene dat aerguweirt; 
TV: es hu therte om leeren vierich 
Dan om te zine ghexalteirt? 

Of ghi zelve in den wech doleirt, 
Wat baedt hu dat ghi vint ghescreven 
Daerghi hu verken up fondeirt; 

Ghine weit niet of ghijt zult beleven. 

De voorders zijn wech; ghine hebt beseven 
Wanneer ghi zult, dats openbare; 

Elc zie «el voor hem hoe hi vare. 


Claerlic ziet dat hoghe clemmers 
Dicvile vallen swaren plat, 

Ende vele verdrinct der stouter zwemmers; 
O hoghe prelaten, merct wel dat. 

Noit gheen zo hoghe up stoel en zat, 

Hi nes ghedaelt ende dalen moet; 

Ten es niet dan een erdin vat 
Dat ghi dus hoghe clemmen doet, 

Daer «as noit gheen ten brac so vroet. 

Ooc «eit «el dat mer gheen en spare; 
Elc zie «el vor hem hoe hi vare. 


Duecht «as alleene fondement 
Daer eere te risene bi began; 

Hoe menich ombesceeden rent 
Wil risen, eer dat hem dueget jan? 
Rike van ghelde, dats de man, 

Die clemmen wille ter eerlicheit; 

Die loon zouct eer hi «erken can, 

Sijn eere werdt onder voet gheleit. 

Wie zonder eere gheclommen steit 
Men sal sijns «ercs noch weten mare; 
Elc sie wel vor hem hoe hi vare. 

Edel princhen , die bider duecht 
Ten edelheiden state sijt ghecoren, 

Ende meer rijst dan ghi rechts vermuecht , 
Ziet eerst dat ghy waert naect gheboren, 
Ende dat uwe vorders hebben verloren 
Dat si ghecreghen; waüt ghijt bezidt; 

Ghi moet hem volghen al zijn si voren. 

Hoe hoghe ghi clemt, hoe diepe ghi spidt, 
Der eeren name es so zaen besmidt, 

Als waerheit roert der tonghen snare; 

Elc zie wel vor hem hoe hi vare. 


Faelgieret al, hoe vast gestaen, 

Edel herte, hu dan beziet, 

Ende wilt hu oghen up waert slaen 
Totem, die weit al dat ghesciet; 
Hoghe gheboorte en helpt al niet; 

Al effen groot als comt de doot. 

Wat edelheit hu hier beriet, 

De doot maect hu der eeren bloot. 

Al dat hu hier dinct wesen groot 
Verlies men , eer mens wert gheware; 
Elc zie wel vor hem hoe hi vare. 


Gheen edelheide en clam zo hoghe 
Alexander ne wilder boven ; 

Hoe hoghe dat hi nam de vloghc 
Hi vant hem dalende al verscoven. 
Wat zalic an zijn clemmen loven! 

Hi es gheloont, hi weit den prijs. 

Sijn hof was boven allen hoven ; 

Nochtan hi temmerde up een hijs. 

Noit was zo edel, noch zo wijs 
De doot en suckeldene ter bare; 

EIc zie wel vor hem hoe hi vare. 

Hoort aerwaert, hoort, ghi gader goet, 
Ende scaemt hu uwer ghiericheit; 

Die onversadelic hebt den moet, 

Ziet tende van uwer aerbeit. 

Tgoet, dat in hu kiste leit, 

Dat slacht den zade zonder vrucht. 

Hu blives nauwe een linin cleit; 

Nochtan hebdi van breken ducht. 

Wat baten oghen zonder lucht! 

Brinct voort hu ghelt ende comt int clare; 
Ende elc zie vor hem hoe hi vare. 

Ic vraghe hem allen die zoucken ruste 
An te bezittene de erdsche have ; 

Nemt nochtan vulte van uwen luste 
Van al daer ghi of zijt de slave. 

Alwaer di keiser, coninc of grave , 

Nochtan heift zorghe in hu haer cheins; 
Hoe vele men uwer ghenouchten gave 
Vele meer beghert noch hu ghepeins. 
Lacen, als comt des stervens wreins, 

So raeerre weilde, so meerre contrare , 
Ten si dat men wel vorwaert vare. 

Kijct hier in, musers van allen consten, 
Die al uwen tijt om weten verslijdt, 

Om boven te gane der consters jonsten, 
Ende uwer wedergade benijdt. 

Beziet den ezel, daer ghi up rijdt, 

De broosghe natuere der mensghelichede 
Ende emmer int herte niet en verblijdt 
Ghine keert hu comst ter omoedichede. 
Dandre zijn duere ende ghi moet mede, 
Tleven es bleven exemplare; 

Elc zie wel vor hem hoe hi vare. 


Langher ne dooch verborghen twint 
Van die hem nomen Venus scolieren ; 
Die dienen der meestericghen blint, 
Diet al te verlieze can bestieren. 

Beziet, ghi minres van dier manieren , 
Den tijt, die ghi ter minne gheift, 
Ende als natuere beghint faelgieren , 
Merct up den loon, die an haer cleift. 
Meest hi onwerdt die lancst hier leift, 
Ende als men sceedt van wederpare 
Elc zie wel vor hem hoe hi vare. 


Minres, ne wilt niet wcsen gram , 
Dat men hu tware doet verstaen ; 
So groot profijt mens noit en nam 
Daer nes meer scaden of ontfaen. 
Al dinct hu tkarrekin effenc gaen ; 

Hoe langhe ghedueret, dats dattic vraghe; 
Ende als de feeste al es ghedaen, 

Verloren tijt die doet de claghe. 

Ay lacen, het es al vedeizaghe! 

Int bende sprcct Venus dienare ; 

Elc zie wel vor hem hoe hi vare. 

Nu tnuechdi spreken van den solace , 

Dat dorpers nomen der minnen spel; 

De vruecht es groot, maer wel verstace, 
Ghi vindet tprofijt int bende wel. 

De wijn gaet uut, wat zoudi el, 

Als menne ontsteict ende niet en spaert; 

So doet die minne , dats hem te fel, 

Die es ghepaert an dorpers aert; 

Want merct, wanneer dat foute baert 
Van wine, nie sluut den kelnare; 

Elc zie wel vor hem hoe hi vare. 

Om dat menze vint die niet en wanen 
Dattem dies wijns ghebreken mach; 

So willic hem zoetelic vermanen 
Te merkene hoe vele dat draecht tghelach, 
Ende oft zo hoghe es an den dach 
Dat tvat moet lichten salmer uut scinken. 
Was men te guf nie does verdrach , 

Den cant houde om zijns zelves drinken. 
Ten es gheen noot dat men doe clinken 
Tguent dat zalich behouden ware; 

Elc zie wel vor hem hoe hi vare. 

Prouvers van delicaten smake, 

Die seere sijt der natueren vrient, 

Het ware noot dat men hu versprake 
Dat ghi so zelden der zielen dient. 
Meer siecten onder hu ghescient 
Dan onder de sobere f dats wel anscine; 
De viant maect de sine ghesient f 
Alzo de vleeschauwere doet de swine. 
De vette die smaken stervens pine. 

Men spaert den magheren hodevare; 
Elc zie wel vor hem hoe hi vare. 


Quaet es houde costurae laten, 

Ende zuer en smaect niet wel na zoet; 
Merct nochtan wat maecht hu baten 
Die gulzichlike hu goet verdoet. 

Ghi ne hebt no hant, no hooft, no voet, 
Dat ghelden mach als ghi zijt doot, 
Alwaert ghewassen ooc int root, 

Alzo groot als een mussel boot. 

Waer bi zo mesti hu zo groot , 

So boter, vleesch, so leeder ware ; 

Elc zie wel vor hem hoe hi vare. 


Recht eist dat men de verwaende stoute 
Hier in vermane, die niement ontzien ; 

Al scoot men muelensteene over boute, 

Hem dinct si ne hebben gheen noot om vlien. 
Sampsoen was arde staerc ghesien ; 

Maer om dat vroescap hem ghebrac, 

Sioe cracht ne batte hem niet II bien, 
Hine moeste sterven onder tdac. 

Noit men van gheenen so stouten en sprac, 
Hi ne wart ghevelt ghelijc den are; 

Elc zie wel vor hem hoe hi vare. 

Sonder vreeze leift menich zot, 

Die ne hacht up sterven noch up helle ; 
Nochtan hi zien mach, jans hem God, 

Ter maerct te cope alrande veile, 

Ende alzo vele, diese over telle; 

Veile van calveren als van coen. 

Wat peinstu , vreezeloos gheselle, 

Naer dien dat doot es Sampsoen , 

Du draechs dijn achterste paer scoen, 

Als God di volcht met wraken nare; 

Elc zie wel vor hem hoe hi vare. 

Trect achterwaert, die boven yemen 
Van uwen ghebuers wilt zijn gheducht, 
Ende peinst ten mach ontduken niemen 
Der doot, hine staet vor haer ter vlucht. 
Hoort God van hu al zulc gherucht 
Tdalen werdt hu van hem ghegheven. 
Maect van ovaerden omoedich zucht, 

Die hem vernedert die werdt verheven. 
God hevet gheseit, het staet ghescreven, 
Hovaerde wrect God met plaghen zware; 
Elc zie wel vor hem hoe hi vare. 

Voor ziet hu wel die avonluert 
Lijf ende goet ter wilder zee; 

Hoe vele te bringhene ghi bezuert, 

Achter hu so blives mee. 

Ghelijc dat twater smelt de snee. 

Smelt zorghe ende anst der zielen cracht, 
Tsijn sots, die hem beraden wee 
Om den gonen dies niet en hacht. 

Als rijc maech sterft, de arme lacht; 

Leet waert hem dat hi levende ware; 

Elc zie wel vor hem hoe hi vare. 


Christus passie moete bewaren 
Jonghers, in den onnozelen staet; 

Maer hoort, ghi zotten, die tuwen jaren 
Sijt commen , ende scuwt der vrienden raet. 
Dansers, springhers, die scoon ghelaet 
Belijmt maect om te vanghene mede, 

Ende niet en peinst den tijt ontgaet, 

Die commen soude ter nuttelicheide. 

Merct doch die niet en heift waer mede 
Dat men zijns selden zeere begare ; 

Elc zie wel vor hem hoe hi vare. 


Ydelheit der ydelheit, 

Ende al ydel, dit overlijt, 

Alzo die heliche Pauwels seit. 

Scaemt ghi alle die ledich zijt, 

Wien God verleent const, cracht en tijt. 

Ende hier verzuumt de gracie Ons Heeren, 
Scaemt hu, ghi lediche, vor tverwijt, 

Staet vullic up, wilt werken leeren. 

So wie verdoolt zal weder keeren, 

Hets altoos tijt eer tsien verstare; 

Elc zie wel vor hem hoe hi vare. 

Sonderlinghe, ghi zondaricghen , 

Ghevoedt met zondeliken aze , 

Die recht gaet in de zonden licghen , 

Ghelijc dat zwijn doet in de waze. 

Het dinct hu sijn al visevazc, 

Als men hu trecken wille daer uut; 

Hi dinct hu zotter dan die raze, 

Die hu castijt, eist stille, eist luut; 

Maer weit dat elke es sfiants bruut, 

Die leift en sterft in dier ghebare; 

Elc zie wel vor hem hoe hi vare. 

Tes groot wonder wat ghi meent, 

Ghi houde babbilten, die niet en doocht, 
Ende blijft in zonden noch zo versteent 
Dat ghi zondaers te makene poocht, 
Wanneer natuere in hu verdroocht. 

Ghi brinczer toe, diet wel vermueghen ; 

Met rechte ghi wel gheliken moocht 
Den zwine niet, maer der vuulre zueghen. 
Ghi brauwt een bier, drinct grote tueghen ; 
In delle daer tapt hu rekenare; 

Elc zie wel vor hem hoe hi vare. 

Considereirt in dit -A- -B- *C- 
Dies hem an trect dat es de man, 

In wilre niet toe zccghen mee; 

Elc betre hem, zo hi best can. 

Hets onrecht dattics hem mesjan, 
Die broederlic pijnt om mijn behout. 
Die heere die an den cruce stan, 
Ende staerf om onser zonden scout. 
Die bringhe ons als wi werden cout 
Daer boven in der ingelc scarc, 
Daer niement uuten weglie en vare. 

XI. 


Maria, moeder ende zuver maccht, 

Vrauwe, die dhemelsche crone draecht. 

Vul alre ghenaden , die Gode ontfincs, 
Dochter des uppersteo coniocs, 

Ende alre glorieuste moeder; 

Moeder der weesen ende stier roeder, 

Wech der dolender die meslopen , 

Salicheit hem allen die in di hopen ; 

Maecht vor de baersinghe, zuver, claer, 
Maecht in de baringhe, ende maecht daer naer, 
Van ontfaermicheden fonteine, 

Fonteine van salicheden ghemeine, 

Fonteine van duechdeliker gracien, 

Fonteine van alre jubelacien, 

Fonteine der goedertierheide, 

Van trooste ende van verlavessen mede. 

Dor die ontsprekelike vruecht, 

Daer hu gheist in was verhuecht, 

Terwile als hu ende niement el 

Biden archangel Gabriel 

Was gheboodsceipt, maeghet scone, 

Dat ghi ontfinct den Gods zone, 

Ende dor dat godlike leekin meest, 

Dat in wrochte doe dheliche gheest, 
Ende dor die heliche ontsprekelike 
Goedertierheit ende des ghelike 
Der gracie ende der ontfaermicheide , 
Vulmaecte minne ende omoedicheide, 

Die sgodlics vaders ghenaden straelde, 
Mids den welken de Gods sone daelde 
In desen onsekeren tijt van wane 
Alleene om meinsgbelic vleesch tonfane 
In uwen werdichsten lechame rein, 

Ende dor dien bitteren drouven wein, 
Daer hi hu in bescauwede an , 

Doe hi hu den appostel Jan, 
Ewangeliste, in hoeden beval, 

Ende verhief hu boven al 
Der inglen ende der archangelen coren , 
Na werde ende na hu toe behoren; 
Ende dor dien omoet onnomelic, 

Die ghi toghet doe vromelic, 

Ghi Gabriel, den inghel, zeit, 

In Godliker onderhoricheit : 

« De dierne Gods, so wil hier zien; 

Na dinen worde moet mi ghescien. » 
Dor deliche XV- bliscepen, 

Daer hu gheest in was begrepen, 

Met uwen zone uut allen zeere, 

Jesus Christus, onsen heere, 

Ende dor de compassilike smerten, 

Ende zeericheit over scaerp van herten , 
Die ghi bezieft, als ghine al naect 


Digitized by e^ooQie 



( 455 ) 

Ant eruce zaccht hanghen alzo mesmaect, 
Dorstigh, dornaghelt, dorwont met allen, 
Ghedranct met aisine ende met gallen , 

Hem roupen horet uuter maten : 

Mijn God, waer hebstu mi ghelaten ! 

Ende dor den rauwe, moeder, maecht, 

Van hu, als ghine sterven zaecht; 

Ende dor die heliche wonden vive 
Uwes kints ghemint, bloume alre wive; 

Ende dor duutreckinge zijnre lede, 

Sijnre senuwen, ende al sijnre aderen mede, 
Ende dor die zeericheit al zijnre wonden, 
Ende dat ghine wonden zaecht tien stonden, 
Ende dor de fointen sijns bloets root, 

Ende al zijnre passien , ende al zijnre noot, 
Ende al uwer herten zeericheit, 

En der fonteinen uwer tranen heit, 

Dat ghi met alle den helichen coomt, 

Ende Gods vercoornen tzamen ghenoomt, 
Haestelijc mi in staden staet. 

Weist in mijn hulpe, ende weist mijn raet, 
In allen verzouke, in mijn ghebet, 

In al minen anxte ende node met, 

In alle den dijnghen die ic doen zal. 
Sprekende of peinsende gheel ende al, 

In allen daghen , in allen nachten ; 

Wilen, antwilen , wilt bewachten 
Uijn leven, ende impetreirt mi voren 
Au uwen eenichen zone vercoren 
Vervulte van goede, dat vor hem bloye 

Ontfaermichen troost in allen vernoye , 
llelpe tot alre benedichinge , 

Warachtiche, vraye belihinge, 

Snelheide ende voort gaen tallen duechden , 
Overvloite in zalicher vruechden 
Van gheesteliken ende lechameliken goede. 
Verleene mi gracie ende zekere hoede 
Des Helichs Gheests, die mi beleeden 
Moet, ende alle mijn dinge voor reeden , 
Mijn ziele behoeden ende bestieren , 

Mijn lechame hoeden ende regieren , 

Mijn ghedochte up rechten ende mijn zien, 
Ende minen zin bewaert wel dien, 

Vrauwe , vor al zonderlijc ocuzoen ; 

Mine goede begherten wilt vuldoen , 

Ende mine beloften , zo waer ic zi; 

Heliche ghepeinsen zo zent in mi; 
Verledene zonden doet mi vergheven, 

Die jeghenwoordiche hier in dit leven 
Wilt betren, vrauwe, ende ghemate 
Toecommende, so dat ic se late. 

Eerachtich, eerlic leven alteenen 
Wilt dat bi graden mi verleenen 
Victorie voor alle bejeghentheide 
Der weerelt ydele gheleghentheide , 
Warachtichen pais betamelic 
Gode, gheestelic ende lechamelic ; 

Caritate, ghelove ende hope goet, 
Zuverheide ende vulmaecten omoct, 
Ghcdochzaroicheit in allen mesquamcn , 


Digitized by v^-ooQle 



( 455 ) 

Ende de -V- zinnen mijns lechamen 
Moetti bestieren ende behoeden 
Van allen zondeliken vloeden. 

De VII- ontfaermiche ghewerken 
Wilt int voldoen mi daer in sterken , 
Ende macht verleenen toot in den fijn ; 
Dartiklen van den ghelove mijn 
Yulcomelic houde, ten wille van Godc, 
Ende van der wet de -X- ghebode 
Doet mi gheloveo eude houden vast; 
Ende vander -Vil- hoofdzonden last 
Wilt mi bescermen tot in mijn hent; 

Ende dat mi emmer werde bekent 
Dijn alre minlicste aenghesichl, 

Claerre dan der zonnen licht, 

Ten fine in minen laetsten dach 
Dattic dijns trooste ghebruken mach , 

Ende boodscapt mi den dach ende ure 
Dat mi de doot zal worden tzuere, 

Ende dese omoediche bede ontfaet 
Ende hoort, mijn upperste toeverlaet, 
Verleent mi teewelike leven , 

Hoort ende vulhoort ende wilt ons gheven 
Dat wi hu bidden, maechet zoete, 

Moeder Gods, der zonden boete, 

Ende moeder der ontfaermicheit; 

Lof hebbe die eeniche Triniteit! 

XII. 


GHEBEDT AN DE H. MARIA. 


O overvloiende fonteine, 

Van gracien ende van alle ghenaden, 

Maria, moeder ende maghet reine, 

Die allen mestroosten muecht beraden; 

Ic comme toot hu zo zwaer gheladen, 
Alleene ics niet ghedraghen en can; 

Dies helpt mi, vrauwe, ende staet in staden, 
Want ic nye zwaerre last ghewan, 

In canre ooc niet ghesceiden van. 


Van desen laste ic draghe alleine, 

Dat minne reine ende anders niet; 
Hope es van trooste mi te cleine. 
Dies es te meerdere mijn verdriet. 
Naer dat mi aldus es ghesciet, 

So ne eist gheen wonder dattic truere; 
God, die alle herten binnen ziet, 
Verleene mi zaliche avontuere 
Om te bezoetene dat ic bezuere. 

Dat ic bezuere dat moetic zwighen ; 

De redeoe es mi te lidene zwaer, 

In mach van niemene troost ghecrighen 
Sonder alleene, ic weet wel waer. 
Maria, vrauwe, nu weist bi haer, 
Wien ic met trauwen hebbe vercoren; 
Ic moet haer stille of openbaer 
Dienen alder werelt voren; 

Mi dinke ic bemmer toe gheboren. 


Daer toe gheboren es mijn leven , 
Altoos es zoe mi in den zin; 

Sdaechs es zoe in mi ghescreven , 

Al dinc der uut ende zoe der in. 

So waer ic sdaechs in bezich bin 
Alleene es zoe, diet al bestiert, 
Ende als ic rustens doe beghin , 

So es mijn droom met haer verciert; 
Daer zeere mijn gheest in glorijert. 


Glorijert mijn gheest in drome , 

So bem ic wakende vruechden quijt, 
Dus es mijn leven al fantome, 

In weet hoe mi ontgaet de tijt. 

Ic biddu, dies wel machtich zijt, 

Of reine minne es lonens wert, 

Jont mi een duechdelic verblijf; 

Mijn herte el niet an hu beghert 
Dan troost, die hu no mi nc dert. 

Deert zwaerlic peinsen troosteloos 
Eenichea meinsghen, ic moet verdraghen; 
O vrauwe, mijn vruecht up eerde altoos 
Hoort doch wat in hu wille ghewaghen : 
Het en es niet leden -VII- daghen 
Dat ic om rusten was gheleighen, 

Seere gliequetst van stwivels slaghen , 

So onghetrooste minners pleghen. 

Dus was mi hu ghedinken jeghen. 

Jeghen de zoete dagheraet 
Wardic uut zwaerrere melancolie 
In slape verwonnen, dat verstaet, 

Daer vant mijn gheest in melodyc. 
lc bidde der zoeter maecht Marie 
Dat zoe wil spellen minen droom 
So datter zalicheit of ghescie, 

Niet langhe te royne jeghen troom, 

Aldus beghinnic, nemes grom : 

Als de winter es vergaen, 

Ende alle wortelen ontfaen 
De boodscap van der heeter zonnen, 

Ende de natuere, die was verwonnen 
Vander couder doder tijt, 

Beghint ontwaken om tjolijt 
Van toecomender vroilicheit, 

Ende dat des couts vernoilicheit 
Leden es, als die moet rumeu , 

Ende dat die voghelkine liaer pluraen 

Beghinnen te scuddene van den neste « 
So dochte mi dattic buter veste 
Van Brucghe wandelen ghinc alleine 
Zuutwaert, daer ic een fonteine 
Sach ghemaect, alzo mi dochte 
Van albaestere; dieze wrochte 
Was zeker meester boven al 
Dat wrochte, of werct, of werken zal; 
So lieflic was zoe int beseeuwen. 

Beilden sach icker an ghehauwen 
Van rechter consten alst wesen zoude, 
Bleckende claer ghelijc den goude; 

Vive van zonderlingher condicien, 

Ende elc dineers van zijnre officien , 

Van maetselrien wel bewaert, 

Na const ende ooc na werkens aert. 

Ic ginc bet naer als ic dit zach , 

Daer zach ic waer een houde lach 
Levende an de fonteine claer. 

Ic mercte wel an zijn ghebaer 
Dat hi was der fonteinen hoede; 

Soetelic met ghestadichcn moede 
Groetickene arde varinc. 

Hi arde vriendelic mi ontfinc, 

Mids dattem dochte , alzoot was waer, 
Dat ic uut rechter duecht cam daer, 
Ende om te cortene minen tijt : 

« Vrient, sprac hi, wel commen zijl; 
Zit neder in dit zoete gras. » 

Ic die van ghane moede was 

Bedancle den goeden houden weder, 
Ende ic ghinc bi hem zitten neder, 
Couten van misseliken dinghen. 

Daer hoordic menichen vogel zinghen 
In dat foreest van vruechden rijc; 

Mi dochte dattic des ghelijc 
Van vruechden nieuwere hadde ghehoort. 
Te gader spraken wi menich woort, 
Recht als ghetrauwe vrienden pleghen ; 
Onlanghe so was de tijt gheleghen 
Den houden en cam een boodscap an , 
Dies hi bezief dat hi van dan 
Cortelike zoude moeten varen ; 

Dies ic begonste recht verzwaren ; 

Want zijn biwesen was goet ende fijn. 
Doe dochte mi in den drome mijn 
Dat hi mi bat in trauwen reine 
Dat ic wilde te dier fonteine 
Nemen ware in rechter duecht, 

Dies creich mijn herte gerechte vruecht 
Dat hi dat zoete reine vat 
Duechdelike mi te hoedene bat, 

Als zinen rechten gheheelen vrient. 

Dies moet hi eewelic zijn ghedient 
Van den gherechten des hemels trone, 
Ende ic beloofde hem zonder hone, 
Waert dattic enich dinc vermochte 
Dat mi eerlic wesen dochte , 

Ende orborlic ter zoeter fonteyne, 

In wilder om sparen groot no cleyne. 

Doe sciet hi dan ende ruumde tgras, 

Dies rouwe grool ghedreven was ; 

Want hi ghetrauwelic hadde verwaert 
De fonteine van zoeter aert. 

God gheve dat noch moete ghescien 
Dat wi elc andren moeten zien 
Int rike daer God de zaliche croont, 

Daer alle duechden zijn gheloont; 

Mids gaders der fonteinen claer, 

Doe stont ic up, ende ginc bet naer 
Ter zoeter fonteinen zonder lac 
Bezien of enich dinc ghebrac 
Dat ic haer teeren mochte vulcomen , 
Ende int bezien hebbic vernomen 
De cbierheit van haer uutvercoren 
Vele meer dan ic zach te voren. 

Daer zachic boven hoochst ghestaen 
Een coninginne wel ghedaen , 

Van finen goude blikelic; 

In zach nie gheine so rikelic 
Ghecleet als zoe, dat dochte mi; 

Guldine letcren stonder bi. 

Dbediet was arde zeere bcquame, 

Ende luudde : « Vroescap es mijn name. » 
Met rechte zalmen dien meester loven , 
Die dat werc wrochte ende stelder boven 
Vroescap, die edele coninginne ; 

Hi es wel wert dat men wel minne ; 

God jonne ons dies in desen live. 

Daer onder zaghic vrouwen vive , 

Ghecleet met witten ende al bezait 
Met guldine zonnen nut gherait, 

Ende eiker name ghescreven stoet 
Onder an eiker beilden voet. 

Teerste dat was gheheeten Horen; 

Toot allen duechden uutvercoreii, 

Bescoopt vor alle vremde lette , 

Wel bewaert van alre smette , 

Van allen quade wel behoedt; 

Die alzo horen can hi vroedt; 

Den meester lof, diet ordineirde. 

Up dander beilde ic avizeirde; 

Daer onder stont : « Ic heete Zien. » 

Wat mi messit of mach messcien 
An mi , ant mine, an niement el. 

Saghe elc alzo, zo saghi wel; 

So waers ghepait de makere zijn. 

Terde beilde van werden fijn , 

De name die stont : « Ic heeten Rieken. » 
Ghesonde lucht niet als de zieken , 

Die rieken anders faute een mul, 

Ende zelve zijn mesquamen vul; 

Eens anders clem, dat mach hem deeren, 
Nochtan zi tgrotè niet van hem weeren; 
Hier es vroescap zeere ghespaert, 

Daer was dit beilde of wel bewaert; 

Danc hebbe de werde meester wijs. 

Den vierden ghevic grooten prijs , 

Daer stont ghescreven : « Ic heete Smake. » 
In alre duechdeliker zake : 

Redene, eere ende werdicheit, 

Daer badde dat beilde toe bereit 
Nerenstelijc zijd abetijt, 

Dies waest van veil onrusten quijt, 

Van onneeren ende van blamen, 

Dies hem de meinche vel macb scamen; 
Dat dies ghebrect, beer God vuldoet. 

Dat vijfste beilde zuver zoet. 

Wies name men boghen prijs zal gheven : 
Ic beete Bevoelen stont ghescreven 
Onder in guldinen leteren claer; 

In groot, in cleen , in licht, in zwaer 
Bevoelen doet in allen keere 
Tleven staen in groter eere, 

Onbegrepen telker stede. 

Bevoelen maect omoedichede, 

Bevoelen maect de eere vermaert, 

Bevoelen wijsheit openbaert, 

Bevoelen doet de quaetheit scuwen, 
Bevoelen doet de duecbt vernuwen, 
Bevoelen draecbt met vrienden last, 
Bevoelen altoos met maten past. 

Wel bevoelen doet wel bekinnen 
Gode enten even meinsghe minnen ; 
Bevoelen doet duecht met duechden lonen; 
Die daer in houdt God salne cronen. 

Dus zachic daer de vrauwen vive, 

Wiens name ic lof met eeren scrive, 

Dies heb de meester boghen danc. 

Dat slot versachic daer de ganc 

Uutspringhen van der fonteine, 

Die met menighen slotel reine 
Was ghesloten als een tresoor; 

Elc slotel wit als een yvoor, 

Deen an dander juust ghepast, 

Daer mede zo was ghesloten vast 
Dat zoete lievelic conduut. 

Ic peinsde : Heer God, wie zal hier uut 
Des borrens tzijnre noot ghecrighen ? 

Wie daer of sprect ic mach wel zwighen ; 
Want emmer ne dinkics mi niet wert; 
Dat es dat mijnre herten dert. 

Met dat ic stont ende recht bezach 
De grote scoonheit, die ghelach 
Ander fonteinen reinicheit. 

Peinsende up mijn cleinicheit, 

Verstaert recht in melancolyen , 

Hebbic een deel bet up ghesien 
Twe veinstren claerlic open gaen ; 

Een licht zo zach ic daer uut slaen , 

Dies herte ende zin ende ooc mijn moet 
Wart beroert ende al mijn bloet, 

Ende rechte voort in (zelve licht 
So bezief ic als een scicht, 

Een scote tot in mir herten gront. 

Nye zident bezief ic mi ghezont; 

Flau, bescaemt ende zeere verveert 
So tart ic weder achter waert, 

Ende ginc al ghesconfieert van dan 
Recht als een verwonnen man , 

Al omme dolende hare ende gheins, 
Menichsins was mijn ghepeins: 
Ghenaden, riep dat herte mijn, 

Up Gode ende up de moeder zijn, 

Dat zi mi namen in bestiere, 

Dat ic in eenicher maniere 
Raet ghecrege van minre quale, 

So dat de wonde van desen strale 
Mi worde vermaect int herte binnen, 
Eer ic mijn aerme cranke zinnen 
Aldus roukeloos verlore. 

Dus ghinc ic dolende als een dore 
Up ende neder hier entaer; 

Int hende zo wardic ghewaer 
Van verren bleckende een prieel, 

Daer an dat menich groen torreel 
Ghewassen stont van roden rozen. 

Daer te gane dat was mijn glozen 
Sonder letten om bezien 
Ofic daer vinden mochle wien 
Ic mochte claghen mijn verdriet; 

Alzo ic dede, in lette niet. 

Als ic daer cam wardic ghewaer 
Solaes, ende vruechdenrijc ghebaer 
Driven menich voghelkijn 
Elc na der natueren zijn. 

Het was al vro, groot ende cleine, 

Sonder ic arem man alleine. 

De zoete lucht van egglentiere 
Ende crude van menicher maniere 

59 

Die roken daer zo over zoete; 

Met rechte hi alre qwale boete 
Ghewint, die suiker roke es bi; 

Maer niet en twint zo ne halpze mi, 

Der voghel zanc, no zoete cruut. 

Mijn bliscap docht mi wesen nut, 

Menich zuchten mi ontginc : 

O, peinsdic , hemelsch coninc, 

Wien alle ghepeinsen werden cont, 

Wat zalic nu te deser stont 
Moghen doen; waer zalic gaen 
Of wat zal ic te doene bestaen! 
Ghetrauwen raet die waer mi goet. 

O Maria, maghet zoet, 

Staet mi bi te deser tijt; 

Alzo waerlic als ghi zijt 
Moeder Gods ende maghet puere, 

In wien God meinsghelike natuerc 
Onlfinc bi uwer omoedicheden , 

Ende hu van zijnre ontfaermiebeden 
Den slotel gaf, diese eerst ontsloot; 

Om te verlosne uuter noot 
So wie ghenade an hu beghert. 

Ghi weit wat mijnre herten dert; 

In caent ghenesen, no verdriven, 

Ende salie langhe moeten bliven 
Sonder troost ende zonder raet, 

Mi comt de doot of alzo quaet; 

Staet mi in staden, bloume alre vrouwen, 
Dat ic doch eenighen vrient van trauwen 

Ghecrighen cao up desen dach, 

Wien ic mijn liden claghen mach , 

Ende mi ghetrauwelic berade. 

Dus ginc ic in den groenen pade 
Duer bloume ende duer tzoete gras 
Toten prieele dat zoete was, 

Alzo mi docbte, dan ic vor dien 
Van lieflicheden hadde ghezien , 

No ooc van alzo soeter lucht. 

Mettien gafic zo zwaer verzucht 
Recht als ic ten prieele cam , 

Daer uut ic eenen vois vernam , 

Die int verstaen mi gaf bediet: 

« God seine hu, vrient, mescomt hu yct! » 
Bescaemt ic van den voise wart, 

Nochtan ic metten suchte tart 
In die joliselike stat. 

Daer zach ic waer een vrauwe zat 
Alleene, die recht ghesedich was 
Van manieren , ende int gras 
Zochte met haren vingheren zoet 
Of daer eniche clavere stoet 
Met bladen viere; als ic dat zach 
So seidic : o Vrauwe, goeden dach 
Verleene ha God ende zalich leven! » — 

« Vrient, sprac zoe, God moet hu gheven 
Wel te vaerne, ende goede ghesonde. » — 

« O vrauwe , zeidic, van Gods monde 

Moeti zijn ghebenedijt 

Dat ic hu hore te deser tijt > 

Van mijnre ghesondicheit vermanen ; 

Maer zonder hopen es mijn wanen 
Ghesont te werdene neramermeer. » 

Doe sprac die vrauwe : « Ontkeer 
Zulker worden , ende versteict 
Twivel ooc , wat hu ghebreict; 

Ende leift up hope , dat biddic di; 

Want gheluc vele naerre zi 
Den meinsghe dan hi selve weet. 

Zit hier bi mi wel ghereet, 

Ghi dinke mi sijn een deel ontweicht; 

Zeicht mi wat hu up therte leicht. 

Mach hu mijn troost yet staen in staden, 

Ic holpe hu gherne. » — « Heere God, ghenaden ! 
Sprac ic, ghelooft zo moetti sijn, 

Uutvercorne vrauwe mijn , 

Dat willic al te gherne doen. » 

Doe zat ic neder in dat groen 
Bider vrauwe goedertiere, 

Soe mercte zeere up mijn maniere, 

Die druckelic zach van vaerwen bleec f 
Ende arde menich waerf verzeec , 

Dies vraechde zoe te mijnre vrame 
Wat mi noosde of waen ic came , 

Ende wat dat mijnre herlen derde; 

Dit waest dat zoe te wetene begherde. 

Doe sprac ic dus der vrauwen aen : 

« Hets goet gheclaecht om troost ontfaen ; 

Maer lasen, alzoot ghescepen steit, 

Ic duchtc die es mi onghereit; 

Doch om te coelne minen moet, 

Die mi van pinen qwelen doet, 

Willic hu vriendelic openbaren 
Hoe dat met mi es ghevaren; 

Maer ic biddu, lieve vrauwe, 

Up vrienscap ende ooc up trauwe 
Tghuent, dat ghi mi zecghen hoort, 

Wilt dat zo duechdelic helen voort, 

Dats ics te gheenre tijt hier na 
Verwijt no gheen begrijp ontfa. » 

Doe sprac de vrauwe : « Vrient, vorwaer 
Dies muechdi leven sonder vaer, 

Van mi ne sal hu niet messcien. » — 

« Werde vrauwe sec, van dien 
So moetti eewelic hebben danc; 

Dies en es niet leden lanc 
Dattic uut rechten jongen luste 
ln wandelinghen sochte ruste 
Om te corlene minen tijt; 

Ende daer ic aldus zorghen qwijt 
Spelen ginc int groene alleine, 

Sach ic van verren een fonteine, 

Die was so rijkelic ende so scoone. 

Ic dancte Gode van den troone , 

Dat hi de gracie naturen gaf, 

Daer zulc een werc ghewrocht was af; 
Om wel te ziene ic ginc bet naer, 

Ende rechte voort wart ic ghewaer 
Eenen den vriendelicsten man. 

Van hem ic mi te vullen can 

In duechden ncmmermee beloven ; 

Met Gode moet hi sijn daer boven, 
Ende hi was der fonteinen hoede. » 
Doe mercte up mi de vrauwe goede, 
Dat mi een deel begonsten tranen 
De oghen mijn in zijn vermanen : 

« Vrient, sprac soe, ic merke wel 
Ghi hadttene lief. » — « Wat soudic el f 
Lieve vrauwe sec, zoudic niet! 

Laccn , bin corter tijt hi sciet 
Van mi, dies menich drouve bleef, 

Ende daer ic groten rauwe om dreef; 
Want sijn gheselschap ende zijn gracie , 
Sijn trauwe, sijn goede visentacie, 

Die ne verghetic nemmer meer. 

Alst daer toe cam , het doet mi zeer 
Datic noch peinse hoe hi mi bat, 

Als ic vor tsceeden bi hem zat, 

Dattic up trauwe die hi in mi 
Betrouwende was, ende daer wi bi 
Te samen hadden zijn verselt 
In duechden recht na mir ghewelt, 

Ware ter soeter fonteine name. 

Ghevielt so dat haer yet mesquame , 

Dat loofdic hem ende saelt hem houden , 
Ende dau zal nemmermeer vercouden , 
Daer en salie lijf no goet in sparen , 

Daer icin helpen mach verwaren 
Ilaer eere, ende ooc haer waerdicheit, 
Dies willic altoos sijn bereit. 

Niet lange en leet naer dit beloof, 

Hi ne sciet van mi ende ruumde tliof; 
In hemelrike moeticken vinden. 

Doe stondic up, als die bewinden 
Hem wilde om ter fonteinen sien. 

O vrauwe, nu wilt verstaen te dien 
De redene, die ic nu secghen zal, 

Dats datter weicht daer an gaet al : 
Wel varen, sterven , ofte leven. 

Die mi hier raet toe mocbte gheven , 
So waer ic een behouden man ; 

Want ic mi niet ghehelpen en can , 
Noch niemen up eerde zonder eyne; 
Vrouwe , nu stondic bider fonleyne, 
Ende wart te lecghene minen merc 
In dat zoete reine werc; 

Al voren an dat beilde scone 
Van goude metter riker cronc, 

Daer Vroescap onder stont ghestrevcn ; 
Der onder beilden hooch verheven , 
Vive, ende elc met zijnre namen , 
Zuver, puur van alre blamen. 

Daer zachic up dat reine conduut, 
Daer dat borne mach comen uut 
Van medicinen, vrauwe, macr 
Menich slotel zachic daer, 

Dies bleef tconduut besloten reine. 

Met dat ic sta voor de fonteinc , 
Aenziende dat werc so wel ghedacn , 
Sachic twee veinstren open gaen , 

Daer uut dat mi besceen een licht, 

Dies ic besief, recht als een scicht 
Int herte mijn toot in den gront; 
Nemmermeer werdics ghesont 
Ten zi dat God bi zire ghenaden 
Mi wil troosten ende beraden, 

Alzo hi menichen heift ghedaen. 

Hets emmer waer ic hebt ODtfaen , 

Het blijft in mi ten mach gheen man 
Ghenesen, ooc hoe vele hi can ; 

Mijn ruste , mijn vruecht, mijn melodie 
Es wech ; maer zwaer melancolie, 
Trueren , zuchten , claghen, waken , 
Sien , horen , bevoelen , rieken, smaken, 
Dat heift verloren zeere de cracht 
In mi; maer altoos dach en nacht 
Besorghende, wie dat zal vermaken. 

Mijn herte ghequetst of bi wat zaken 
Dat icx ghenese van der doot. 

O lieve vrauwe, dits al de noot, 

Ende meer dan ic hu secghen mach, 

Om Gode hier of ne gheen ghewach ; 
Want liever soudic, zeker zijt, 

Sterven dan hier of verwijt 
Of begrijp van woorden qwame. » 

Doe sprac de vrauwe van goeder name : 

« Vrient, ic hebbe hu wel verstaen; 

Die zorghe laet te nieuwten gaen; 

Van mi zoen hordijs nummer woort. 

Ic hebbe menich waerf ghehoort 

Van ziecken herten meer dan nu ; 

Maer andwoorden willic hu 
Up tguent, dat ic an hu versta , 

Maer letter up ende hoorter na : 

Als ghi dus wandelen ghinct alleine , 

Ende ghi eer zaech de scone fonteine, 
Haddire niet ghecomen so bi 
Ghi haddes wel ghebleven vri; 

Maer doch te spade eist nu van dien. 

Het scjjnt ghi hebze so ghesien , 

Ghi ne cuenes nemmermee ghenesen, 
Confoort ne moet hu mede wesen. 

Ghi zecht die hu es onghereet; 

Seker, vrient, dat es mi leet; 

Maer hoe dat zi hebt goeden moet 
Up dat ghi niet ne meent dan goet, 

In hopen uwen zin verscoont : 

Goet dienst ne bleef noit ongheloont; 
Maer van quade comt altoos quaet. 

Naer dien dat vroescepe boven staet 
Bem ic uwes zeers te bet ghepait; 

Ende dat de slotel node drait 
Dat comt bi haer, bi niement el, 

Die binnen hout, verstaet mi wel, 

Dat borne claer, die heet Confoort, 

Die lichtelic niet mach commen voort • 

Bi alle dien slotelen van yvore, 

So wel betaemt zulken tresore ; 

Want daer es der fonteinen vrauwe , 
Wiens name dat es gheheeten Trauwe, 

Die -VU- adren in den gront 
Heift ghemaect, dat zi ha cont, 

Dacr dat borne bi ontfangt 

Sijn cracht; wie daer of wart ghedranct 

Hi moet gbenesen alder quale, 

Die commen mach uter veinstren strale. 
Teerste conduut dat es een T-, 

Dats Troost ende Toeverlaet noch mee. 
Dandere een R-, dats Reinicheit, 

Van al dien daer ontrauwe in leit. 

Terde conduut dat es een O -, 

Dats Omoet, die den moet maect vro. 
Tfierde conduut dat es eene -U*, 

Dats Vriheit, scalkernien scu. 

Tfijfste: twee huwen dobbel tsamen , 
Wel bewreidt van allen blamen, 

Dats Vriendelicheit ende Wijsheit mede. 
Die gheven zalicghe vroilichede. 

Tsevende conduut dat es een E-, 

Dats Eere, die ghelijc der zee, 

Vloiende es in alre duecht. 

Nu merct of hi mach sijn verhuecght, 
Die drincken zal dit borne claer, 

Dat ware den dorpere arde onnaer; 

Het ware ooc jammer ende scade 
Datter yement scade an dade. 

Dat wiste wel die houde vroede, 

Die de fonteyne hadde in zijn hoede, 
Ende om dat bi dat borne reine 
Hadde ghesmaect van der fonteine, 

So sciet hi node ghenouch van dan ; 

Maer niement langher bliven en can 
Dan hem de heere consenteirt, 

Die tzinen wille al dinc ordineirt. 

Doch so ic hore an uwe woort, 

Dit borne dat men heet Confoort, 

Dat moetti hebben zuldi ghenesen. 

Nu merct dan zelve hoe zal dit wesen 
Naer dien dat hi hu bat zo zeere f 
Altoos om der fonteinen eere, 

Te pinene met ghetrauwer macht; 
Examineirt dan hu ghedacht, 

Hoe ghijt begheert, dat weetic niet. 

De zieke beghert, verstaet tbediet, 

Menich dinc, dat zeere contrare 
Den live ende ooc der zielen ware. 

Verwaert hu eere ende ziet wel toe 
Dat wille niet dan belofte en doe; 

Want niemen es beter dan zijn woort. » — 
« Vrauwe, zeidic, ghi hebt verstoort 
Mettien worde dat herte mijn , 

Ende al mijn adren daer toe sijn 
Verwalt, beroert, ontstelt dat ghi 
Sout willen peinsen dat in mi 
Luusghen zoude dorpernie. 

Helpe, moeder Gods, Marie, 

Hoe wee es mi daer of ghesciet, 

Die mi recht nu eenen scaerpen spiet 
Duere ende duere mijn herte stake. 
lc ne zoude niet so bitter smake 

Der of ghevoelen no zericheit; 

Wat helpe, wat dede dat woort gheseit. 
Noit zo ne cam in mijn ghedochte 
Biden heere, diet al gbewrochte, 

Qwaet ghepeins, no clein , no groot, 
Tbaer waert; in waer nu liever doot 
Duzenticbwaerf ent mueghelic ware 
Dan dat ic zoude van eenen bare 
Begheren an haer bi gbeenen keere 
Daer bi vermindert worde haer eere, 
Haer zalicheit ende ooc haer duecht. 

In weet hoe ghi dat secghen mueebt; 
Wat waenge dat ic ontrauwe meene! 
Kerboie zeker, dats mi te cleene , 

Te betrauwene menie niet. 

Bi Gode, die hem crucen liet, 

Alwaric heere der weerelt al, 

In weet of iet nn peinsen zal, 

Ent mi ghebueren mochte alzo wel 
Als up te stane , in weinsebte niet el, 
No dat, no wille, no confoort 
Van haerre eere toebehoort, 

In zulker wijs als hize liet, 

Doe hi met eeren van haer sciet 
Mijn goede vrient, de welke mi 
Bad , daer ic in ghebouden zi, 

Ende nemmermee ne werdic man , 

Die anders sal begheren dan 
Trauwe ende eere, mocht mi ghebueren 
Confoort te crighene teeniegher uren. 

In gheere up eerde gheen ander goet, 
Ende eist dattic dies derven moet t 

50 biddic Gode bi zijnre ghenade 
Dat hi mi eenichsins berade: 

Want andren dranc faelgiert mi desen , 
Al zoudic nemmermeer ghenesen, 

Ne werdt gheprouft van mi vorwaer. » 
Doe sprac die vraawe : « Een zalich jaer 
Moeti hebben die alzo sprac, 

Ende al die minnen zonder lac, 
Confoort te drinkene moet si winnen 
Al znlc een tueghe dat zi van binnen 
Moeten ghenesen gans ende fijn , 

Ende hemelrike naer dit termijn. 

Een bede, sprac zi, so biddic hu, 

Dat ghi mi wilt vergheven nu 
Dattic so vrilic sprac te voren ; 

Want ic en seit om gheen verstoren, 
Maer mochtic in eenicgher wijs 
Beraden hu na mijn avijs , 

Ic wil hu helpen sonder verdrach , 

Ooc waer dat ic hu helpen mach. » 
o Vrauwe, zeidic, hels al vergheven, 
Maer het zi onder voete bleven 
Al dat wi tzamen hebben gheseit. 

Het ware mi utermaten leit 
Qwamer eeniche woorden of. » 

51 sprac : «Nu doe ic hu belof, 

In zal hu wesen niet contrare; 

Maer eer yet lanc ghi sult gheware 

Werden dattic ben» hu vrient. » 

« Vrauwe, dat wert van hu verdient, 
Seidic, ende namze bider hant. » 
Mettien ontwiec ic, ende ic vant 
Mi bezweet an al mijn lijf 
Van gramscepen dat dat goede wijf 
Up mi bemoede vilonie. 

« Ic bidde hu, zoete maecht Marie, 
Alre bedructer melodie, 

Nemt de fonteine in hu behoet. 

Mijn herte en gherde ontrauwe nye, 
Onrein ghepeins, no dorpernie. 

Reine trauwe, lijf, zin en moet 
Jan ic haer, hoet met mi ghescie. 
Troost mi eer dat mi frenezie 
Om confoort verderven doet, 

Ende ic zende hu een minlic groet; 
Nemt dat voor goet, fonteine vrye. 

XIII. 


O almoghende God Emanuel, 

Die zinen inghel Gabriel 

Sand neder die zaliche boodscap goet 

In eene roze, vnl der omoet, 

Daer zoe den Gods zone bi ontfinc , 

Moete hu bevaren, heer coninc, 

Ende al dit goede gheselscip mede, 

Die blomkin van Brucghe, der goeder stede, 
Die ic uut duechden blomkin nome, 

Mids dat Maria , die roze bloume, 

Voor Gode vercoren es dhoochste alleine. 

So sccghic dan, blomekine int ghemeine, 

Ic arem, rud, stomp, cranc, houd van daghen, 
Mids dat die zinne so zeere vertraghen , 

Dat ic niet wel mach spreken hoghe, 

So versouc ic bi Gods ghedoghe, 

Heer coninc, ter gheliefste van hu 
Dat ghi doch wilt bevelen nu 
Remedie te doene van alre sprake, 

Dat ic mach loghen te minen ghemake 
Twi ic bem comen bin uwer saten, 

Ende hebbe mijn hermitage ghelaten, 

Dewelke pine mi niet en vernoyt 
Up dat ic spreken mach onghemoyt; 

Want die alle dinc wel over ziet 
Langhe te pinene ende lende om niet, 

Dats groot verdriet in smeinsghen zin. 

Weit dat ic ooc soukende bem der in 
Van ha tprofijt, van Gode den danc, 
Vergheift mi maekict yet te lanc. 

O coninc van den Witten Bere, 

Hoort na mijn woort, want icx beghere : 

In tiden verleden, als ic was 
Jonc van daghen, van leden ras. 

Weit dat ic zeere der werelt plach; 

Maer als ic mercte ende over zach 

Drie dinghen, die niet en moghen faelgieren 

Hem, die de werelt zal antieren, 

So wardic haers werc zo sat, 

Dat ic dese wide vermaerde stat 
Van Brucghe, die vruechdenrike fonteyne, 
Glaghende liet ende ghinc alleine 
In salken state, als ghi mi ziet; 

Want ic ne mochte ghedoghen niet 
Die pointen drie dat valsghe venijn. 

Ic duchte si niet verstorven ne zijn, 

Dies lijt de meniche zwaren toren; 

Eist waer, heer coninc, dat zuldi horen : 
Teerste point dat mi dede verleeden 
Den dienst der werelt ende van haer sceeden, 
Dat was dat ic der lieder zinne 
Sach ydel van broederliker minne, 

Ende die elc andre waren scoudicb, 

Met minnen te dienene menicbvoudich, 
Wanner dat eenichen vrient mesginc 
Men vlo van hem, heer coninc; 

Dat pronfdic wel alst mi mesquam. 

Dat point maecte mi alzo gram 
Dat iet ginc claghende Gode alleene, 

Wien ics els claechde hi achtes cleene; 
Waer ic met claghen den zin meest coelde 
Daer waest dat ic minst minne bevoelde : 
Hadde jonste te mi waert enich virtuut 
Voor tclaghen, int claghen ghinc soe uut. 
Doe ghinc ic voughen minen aermen dienst 
Te Gode, dats emmer den meinsghe sienst; 
Die loont hier wel ende elder meere. 
Tander point, coninc heere , 

Dat ic ooc qualic conste verdraghen , 

Ende dat met rechte ooc wel mach claghen 
Die goede, de vroede, jonc ende hout 
Vrauwen ende maechden , ja menich vout, 
Maecht claghen voor waer elc reinlic sin ; 
Dat es, heer coninc, so waer God in 
Wat duechden zach ende hi daer sant 
Sine gracie, so dat soe wart becant 
Van dien de gracie niet waren waerdich, 
Begonsten uut rechte nide hovaerdich 
Beniden der goeder lieder staet, 

Ende spraken achter den oghen quaet. 
Saghen zi ooc goet gheselscap tzamen , 

Si dader of lopen hare quade famen. 

Saghen zi uwen scone maechden zoet, 

Si seiden : ets misselic sijn si goet. 

Saghen si vraaven den mannen eeren, 

Si ghinghent stappans in nerche verkeeren; 
Saghen si die minden in trauwen reine, 

Si spraker recht of als dorpers vileine. 
Saghen si die vroede in goede becliven, 

Si seiden : hets quaet dat si bedriven. 
Saghen si yement die helich hiet 
Si seiden : ghi en kentene van binnen niet. 
Wat dat si zaghen hoe goet het was 
Niement haers valschs blacts en ghenas. 

Dat proufdic wel, heer coninc, na siet 
Dustane zaken en ghenouchden mi niet; 
Want ic doe minde, dat wel verstaet, 

God weet, in duechden ende zonder quaet; 
Nochtan si brauden mi zulc een bier, 

Mi ne luste niet langher te blivene hier, 
Ende waert ooc noch aizoot was doe 
Ic liepe ter olusen waert emmer toe. 

Tcrdc point, heerc, wilt verstaen : 

Als ic die oghen begonste te slaen 
Van minen verstane, ende clacrlic kende 
Dat al deser blijsscap wart een hende , 

Ende ooc dat niement en weet welc tijt; 
Maer als een droom een overlijt: 

Heden up ende morghen neder. 

Dat leden es en comt niet weder. 

Dat werden zal weet God alleenc, 

Ende dat dit aerme dal van weene 

Gheene vruechden en gheift die yet gheduert, 
Ende ooc es al dats ons ghebaert: 

Met pinen ghecreghen, met zorghen bezeten , 
Met rauwen ghelaten ende zaen vergheten, 

Die ghene die laet van dient bezit. 

Heer coninc, als icvoor peinsde dit, 

Wardic van doolne so vervaert 
Ic peinsde ic ware goet thuuswaert, 

Eert spader worde, het dochte mi tijt. 

Edel heer coninc, mids dat ghi zijt 
Te binnen van den pointen drie, 

Die unter werelt jaechden mie; 

So willic hu zecghen in corten dinghen 
Waer omme wi comen ende wat wi bringticn. 
Twee wilde lieden die comen hier, 

Ende hoorden van eenen forestier 
Van eere stat des Witten Beere, 

Dien eist diene ic te siene begheere, 

Ende daer toe zijn gheselscep al. 

Nu hoort wat ic hu zecghen zal 
Int wout, heere, daer mijn hermitage 
In staet, daer dese twee manne sauvagc 
In hebben ghelopen tnenichen dach , 

Waest dat ic se toot mi comen zach 
Jonc ende cleene , nu zijn si groot. 

Daer gaf ic hem te harer noot 
Van dien dat mi verleende God; 

Nu zijn si vroet doe waren ze sod. 

Tghelove dat hebbic hem gheleert, 

Hare herten hebben zi ghekeert 

Te siene van Brucghe, die saliche stat, 

Ende al te met seidic hem wat 
Van deser stede de gheleghenteit , 

Mids welken si const ende aerbeit 
Hebben gheloocht in een present 
Dat hu , heer coninc, zal warden bekent, 
Ende en hebben no zin , no const ghespacrt, 
Uut rechter minnen ter steden waert; 

Ende omme dat ic zach die minlichedc 
Van hem toot Brucghe, der goeder stede , 

So ghinic jonstelijc exponeeren 
Twerc, dat ic hem sach avizeeren, 

Om dat te verclaerne ter bede van hem , 

Eist dat ic met hem hier comen bem. 

Maecict yet lanc, verghevet mi, 

Want iet uut jonsten doende si; 

Heere coninc, hier muechdi vor oghen sien 
Van ruden lieden subtijl engien , 

Die hebben van verren ghesleghen der naer 
Om van ieder liede texemplaer 
Van horen secghene te makene. 

Juuste waert quaet te gherakene, 

Al pijnde mens ende menze sage voor oghen , 
Men zoudze nochtan wel missen moghen, 
Doch hebben zi uut jousten ghedaen haer beste 
Poorten , mueren, tor ende veste , 

Ende de bewares der bloumkine met 
Hebzi omtrent de stede gheset; 

Eeuwelic bewaerze God van snevene, 
Ghemaect hebzi de poorten sevene. 

Up elke poorte so machic stellen 
Een lettere, so mach ic Brucghe spellen : 

B R U C G HE 
Met desen zevenen, no min no mee , 

Spelt men Brucghe , alzo men ziet; 

Up elke lettere een vrai bediet, 

Diere elke poorte zal hebben eene. 

Al es mijn connen daer toe te cleene, 
Willet int beste altoos verstaen 
Om Gode, ende willet in danke ontfaen. 

Die Ghent-poorte beghinic voren, 

Up die 'B' so ghi muecht horen : 

De -B- gheeft ghiften twee der stede, 

Dats Broederscap ende Bliscap mede; 

Want tpoeint dat meest verblijt de zinne, 
Vorwaer dats broederlike minne. 

God moetze langhe in duechden sparen, 

Die gherne aldus dese poorte verwaren; 

Ook biddic Maria , der maghet zoet, 

Dat euwelijc ghedueren moet. 

Nu willic te declaereirne mi pinen 
De poorte van Sinte Katelinen : 

Up eene R- ic die fondere. 

Twee pointen ic daer up avizere, 

Daer zoe die stat in pijnt te bevredene. 

Teen point es Recht ende tander es Redene, 
Danc hebbe die *R-, want zonder waen 
Men soude die werelt duere gaen 
Eer men dies vonde Brucghes ghelijc; 

Lof hebs die, heere van hemelrijc. 

De Bouverie die volght hier naer; 

Eene V - zo willic stellen daer. 

Die V- twee pointen openbaert, * 

Daer soe die stede zeere bi verclaert: 

Teen es Vroescap ende tander es Vriheit. 
Dese twee pointen voor waer gheseit 
Behouden de stat in zulker eeren. 

Wie daer in comen of verkeeren 
In allen plaetzen sijs hem beloven; 

Danc hebbe de gracie Gods van boven. 

Die Smede-poort es hier naer ghestaen; 
Eene C’ heift zoe in haer bevaen. 

Dese -C* heift pointen twee, diet hoort : 
Teen es Cracht, tander es Confoort. 

Danc hebbe God sier ghiften milde, 

Die dus plentueselike wilde 
Brucghe, die nobele stat» verchieren 
Met letteren van so werder manieren. 

Ic bidde Maria , der reiner maecht, 

Dat zoese voort houde ongheplaecht. 
Desel-poorte die es hier nu , 

Die hout een G-, dat seghic hu. 

Dese G- hout pointen twee voor waer, 

Die men mach scauwen openbaer : 

Dats Gonst ende Goedertierheit. 

Wie comt in tstat hi vint bereit 
Dese twee pointen van der -G-; 

Gomsi te lande, comsi ter zee, 

Sine vindct nieuwers alzo goet als hier; 
Danc hebbe Gods gracieuze bestier. 

Die Speipoorte is hier naer ghenoomt; 
Een 'H' heift zoe, die mildelijc droomt, 
Ter stede waert in tween pointen int zeil : 
Teen point es Hope ende tander es Heil. 
Hope sent zoe met harer cracht 
Twee waerf onder dach ende nacht, 

Ende Heil sent zoe ter stede waert in; 
Danc moet hebben dat zaliche Zwin 
Ende God den hoghen lof van al, 

Dat hi gaf, gheift ende gheven zal. 

De sevenste, dats sinte Cruus-poorte, 

Die draecht een -E- van grote conforte, 
Met pointen twee van wiser leere, 

Dats Eendrachticheit ende Eere. 

Dese twee moet ons God verleenen 
Van euwen teeuwen voort al tenen. 

Edel heere, machtich ende hoghe ghescten, 
Nu hebbic hu ghelaten weten 
Tuwer eeren dexpocicie van 
Den -VII- lettere, zo ic best can , 

Ende elke poorte die heift haer deel 
Van haren bestiere, ende elc torreel 
Na onsen besten gheordinerd. 

Voort, edel heere ghecoronerd, 

Biden ghelucke van der bone , 

Ter eere van uwer edelre crone, 

Ende ooc dat wi hu willen toghen 
Dat wi sijn vrienden voor den oghen , 
Ende alzo wel vrienden bachten rucghe, 

So scinken wi hu die stat van Brucghe; 

Ooc zo esser in een gaersoeu; 

Ombeit, heere, die zal hu manscep doen 
Van zulker waren, als hi brinct. 

Nemse in dancke, ende minlic scinct 
Ons den wijn, oft hu dinct goet; 

Dan willen wi lopen metter spoet 
Ter hermitagen weder te gader. 

Ic bidde Gode, den hemelschen vader, 
Dat hi ons tander jaer late versamen 
Beterende zalicher in zinre namen. 

XIV. 


VAN EENEN J0NCCHEL1NGHE ENDE VAN EENEN ERMITE. 


Een jonghelinc vul der werelt luste , 
Zocbte eens in wandelinghen ruste; 

So verre hi hem te gane bewant 
Dat hi eenen houden hermite vant. 

Up eenen boom hine wonen zach 
Ende hi omboot hem goeden dach; 
Vriendelic werdi sinen hoet, 

Dat dochte den houden hermite goet. 

Dhermite bezach den jonghen man , 
Ende mercter vele onmaten an , 

Alzo hem dochte van sinen ghewaden; 
Doch groetine weder bi Gods ghenaden. 

De tale van hem beeden daer, 

Die lezen wille , zoe volcht hier naer, 
Verstaet der woorden zin, diet horen; 
Aldus began thermite voren : 

« Zech, jonc man, wanen comstu ? » — 

« Heere, ic hebbe ghewandelt na 

Hier entaer in dit foreest 

Omroe te verblidene minen geest. » — 

« Sech waer of es dijn gheest bedrouft 
Datti te wandelne behouft, 

Doet di dijn hooft van vastene zeer, 

Of ne cuenstu niet ghelezen meer? » — 

« Van vasteue, heere, dan pleighic niet; 

Ic pleghe ooc cume te lezene yet; 

Maer waken, brasseeren , gheselscap goct, 

Dat es dat mi nu wandelen doet. » — 

«Wat hoor, kint, waer bi doestu dat? » — 

« Vader, ic wone al binder stat, 

Woondicker buten alzo ghi, 

So zoudis ooc wel hoeden mi. » — 

« Ja , kint, hebstu mi dat gheseit, 

Kenstu doch dan zulc ondersceit 

Dat men mach buten de zonden verwinnen; 

Waer omme so blijftu dan daer binnen ? » — 

« Vader, God weet, dat mach niet zijn; 
Want tjonghe, lustirghe leven mijn 
Ne mach der weerelt niet derven noch; 

Wilt Gode vor mi bidden doch! » — 

« Ja, kint, of ic dan voor di bade , 

Wies wilstu werden voort te rade , 

Wat levene zultu voortan plien 

Up datter wat goets of mochte ghescien. » — 

« Vader, boe zoadic dat gheweten : 

Danzen, hoveren, drinken endc heten. 

Valler yet anders, eist nacht of dach 
Ic saels mi wachten, zo ic best mach. » — 

« Helpe , kint, dat en mochte niet wesen; 
Maer vasten, aelmoesen, ende bedinge leseu , 
Ende dicwile te zermoene gaen , 

Of anders waert al voor niet ghedaen. » — 

« Vader, ghi noomt daer pointen viere, 

Die qualike waren van minen bestiere. 

Te vastene ne mocbtic mi niet poghen, 

Mijn hooft ne zouder niet jeghen moghen. » — 


« Kint, des lieghens di verdraghe; 
Want du zelve maecs dijn claghe. 

Dat waken, gheselscap ende brasseeren 
Di untwaert doen gaen solaceeren. » — 

« Vader, God weet, dats emmer waer, 
Ic kenne mi daer of lughenaer. 

Ic wilde ic ghisteren hadde ghevast, 
Mijn hooft ware mi nu bet gherast. » 

4 

« Kint, waer omme ne doestuut niet? » — 

« Vader, als men tgheselscap ziet 

Een tneinsghe en caens niet wel ghedoen. » — 

« Kint, dat en es gheen ocuzoen. 

Hoor, kint, ic wil di vraghen wat, 

Ende du moets mi berechten dat. » — 

« Gherne, vader, up dattict weet.»— 

« Ja du, du weitest al ghereet. »— 

« Oftu di wandelen zaechs omtrent 
Gheselschap, ende di dat ware bekent 
Dat zi alle de voorders dine 
Vergheven hadden met venine; 

Soutstu mettem willeu gaen eten ? » — 

« Wat, vader, dat muechdi zelve wel weiten; 
Neenic, trauwen, in ware zot; 

Ja nauwelic al bevaelt mi God. »— 


« Kint, dijn woort heift di ghevaen; 
Want zonden die hebbent al ghedaen 
Dat Adam ende onse voorders al 
Sijn doot, ende noch elc sterven zal. 


Wat redene wiltu mi bewisen 
Dattu om lieflicheit van spisen 
Of van gheselsceipe di verslaes 
So zeere, dattu nu trueren gaes. 

Weit9tu waer omme dattu truers ? 

Om dattu metter zonde becuers 
Natuere, die du daer mede qwets, 

Ende jaechs dijn ziele in sfiants Iets. » — 

« Seker, vader, het mach wel wesen; 

Maer hoe zal ic hier of werden ghenesen ! 

In weeter toe ne gheenen raet. » — 

« Kint, aestelic te biechlen gaet. »— 

« Te biechten , vader, wat zoude dat balen ? 
In mochte voort eewelic zonde laten , 

Ende alzo ic mi selven weet, 

Daer bem ic qwalike toe bereet. » — 

a Kint, daer omme lates niet te doene ; 

Maer naer de biechte ganc te sermoene, 

Ende hoor van Gode dat zalicghe woort, 
Ende pijnter wat na de levene voort. » — 

« Te levene, vader, dats mi onnaer. 

De woorden zeicht men so fel, so zvvaer 
Hoordict ic zoude mi so vervaren, 

In worde blide bin VII- jaren ; 

Ende daer bi, vader, wat mijns ghesciet, 
Sermoen te hoorne dan dochte mi niet; 
Tcastiement es alte fel. » — 

« Neen, kint, hoort ende vcrstant mi wel: 

Ic wil di vraghen een ruut parceel, 

Oftu doot wonden hads een groot deel, 

Daer de minste of stervelic ware, 

Soutstu der doot yet zijn in vare ? » — 

« Ja ic zeker, vader, in allen tiden. » — 
«Ja, kint, ende zoutstu dan moghen verbliden? 
« Neenic, vader, door wijf no man. » — 

« Kint, wat zoutstu meest minnen dan? » — 

« Vader, eenen wisen meester vroet; 

Want sterven en wildic om gheen goet; 

Maer mochtic haestelic zijn ghenesen , 

Wat trooste! dat zoude mi tbeste wesen! » 

« Kint, of bi di wilde te hclpene poghen , 
Ende du tbe waken niet en wildes ghedoghen 
Ende hi de wonden dan Hete vervulen, 

Ende Heter stervelicheide in sculen ; 

Soutstu gherust wel zijn daer in ? » — 

« Neenic, vader, om glieen ghewin ; 

Ic soude liever ghedoghen pine 
Om leven ende ghenesen te zine. » — 


« Kint, of di de mester hiete of bevale 
In medicinen van dijnre quale, 

Soutstu daer na niet willen horen. » — 

« Ja ic, vader, ja, allen dingen te voren. » 

ct Kint, noch zo hebstu di ghevaen; 

50 moetstu te sermoene dan gaen; 

Twoort Gods ghehoort es tnedicine 
Der ziele, als ment te belevene pine, 

Ende zonder twoort Gods niement ne can 
Wel gheleven , wat sechstu dan, 

Want vul ghebrecs zo es natuere, 
Contrarie der ziele in eiker ure. » — 

« In wister wat toe zecghen, vader, 

Hu redene kennic al te gader; 

Maer een dinc dincter mi letten an. » — 

« Sech, kint, ic sal berechten dan. » — 

« Vader, zijn de sermoenen waer 
Twine lever de papen dan zelve naer? 

51 dincker mi uaer werken minst. » — 

« Hoor, kint, eer du dies meer beghinst; 

Noch vrach ic di, hoor mi bi besceide, 

Of tu waers zo ic voorzeide 
Ghewont ende du om sterven laechs, 

Ende du dan dinen meester zaechs 

Hem doden ende ghenesen di, 

Soutstu dan secghen : Vlie van mi, 

In wille van dinen rade niet, 

Ende mettem sterven int verdriet ? 


Digitized by v^-ooQle 



c 496 ) 


Berecht mi tware. » — « Vader , neenic. 
Al wildi sterven, nochtan meenic 
Selve te levene, jans mi God; 

Die sterven wille die dinct mi zot. » 

« Kint, noch hebstu di ghevaen. » — 

« Vader, ic kent, ic moet verstaen : 

Ware joncheit uut, ic hope ic zal 
Dat ic nu hoore beleven al. » — 

« Neen, kint, daer waerstu in verdult. 
Wanneer dijn tijt zal zijn vervult, 

Dan weicstu twint; de tijt zal gaen, 

Maer dijn neis niet een oghe upslaen. » 


« Wat, zone eis niement, vader, die leift 
Ic hebbe alzo een ander heift; 

Ic hope zal God eenen andren sparen 
Hine zal mi, trauwen, niet laten varen. » 

« Ja, kint, ende of ghi waert ghespaert 
Van Gode toot ghi zo ziec waert 
Dat hu de doot dede roupen owi; 

Wie zal dan weldoen over di ? » 

« Wat, vader, ic hebbe wel secghen horen 
God ue laet gheene meinsghe verloren, 
Die in zine laetste stonden 
Berauwen hebben van haren zonden. » 

« Kint, wat God wille dat moet zijn; 
Maer boor wat seicht zint Augustijn : 
Drierande volc, zeit hi, ic zie 
Begherende dhemelsghe melodye. 

De twee behopic zekerlic; 

Maer van den derden twivelic. 

Nu, kint, verstant dit ondersceit, 

Dat Sint Augustijn van desen zeit. 

Deerste, daer ic of zeker bem, 

Dats die de weerelt verwint in hem, 
Ende zoe hem niet zo doen sneven 
Dat hi van Gode mach zijn verdreven. 

Dandere daer ic toe hebbe verlaet, 
Dats die bekent zier sonden staet; 

Met rauwen penetencie ontfaet, 

Ende hem vort wacht der quader daet. 

De derde, die hier of doet verheit 
Tot hi te stervene leicht bereit, 

De doot die doet hem dan zulc leit 
Hi twivelt zijnre zalicheit. 


Dan zeicht hi mee : God es ghenadich ! 

Hi mach doen dies hi es beradich. 

Kint, zal di gracie dan ghescien , 

Beit, maer laets mi dijn bricve zien. » — 

« Vader , in hebbe der brieven gheene, 

Sone hadde de goede Magdaleene, 

Nochtan vergaf haer God haer zonden, 

Ende andere zijn, trauwen, zalich vonden. » — 

« Kint, dat hebstu wel ghetoocht; 

Maer hadde zoe baer niet om eere ghepoocht 
Den heere te zoukene, diet haer vergaf, 

Sone naren haer niet de sonden af. 

God riepse, ende strecs zoe cam toot hem; 

Dit ronpen in di zelven nem; 

Als hi di roupt twine boorster naer , 

Ende ganc toot hem , ende ween met haer ? » — 

« Vader, God ne riep mi uye. » — 

« Neen, kint, van dier onscult vertye, 

Riep hise in harer herten gront; 

Prouf, es di dan zijn roupen cont. 

Soe ne peinsde nie dat zoe mesdede, 

Voor hijt haerrer herten weten dede, 

Ende alzo varinc als zoet bekende 
Begherde zoe voort der zonden hende. 

Peins of di ye zondelic werc ghenouchde. 

Dat di dijn herte te latene wroucbde, 

Ende daer conciencie di omme versprac 
Om datter deewiche doot in stac. 

Hebstu Gods roupen vel dan ghehoort, 

So ganc met Magdalenen voort, 

Beween dijn zondelike leven, 

Ende vacbts di voort, hets al vergheven. » — 

« Vader, daertoe so bringhe mi God! 

Al bem ic jonc ende daer toe zod, 

Ic hope om tbeste alst God vorziet. » — 

« Neen, kint, en stellet in vursten niet. 

Hoor een exempel dat ic di telle : 

Een helich man vas mijn gheselle. 

Het cam dat hi te stervene lach; 

Elc van ons lieden diet aenzach 

Dat hi hem zeere ter doot waert poochde, 
Devotelike dat men hem toochde 
Een crucifix , ende baden hem zeere 
Sijn herte te ghevene tonsen heere. 

Hi keerde zijn hooft ende zach na ons , 

Ende gaf onslieden een uort respons : 

Doet zelve, zeit hi, met feilen ziene ; 

Van vare begonsten wi te vliene, 

Ende spraken in broederliker minne : 

Ay lacen , hi dinct ons uuten zinne ! 

Hi mercte dat wijs hadden verdriet, 

Ende zeide : In bem uuten zinne niet; 

Maer ic andwoorde up uwen raet: 
Mijn herte te Gode dan es niet quaet; 
Maer, broeders, zoudic beghinnen nu? 
Dat vaer te spade! Dus biddic hu 


Doet nu in tijts, want comt de tijt 
Dat ghi dus na den stervene zijt, 

De doot sal hu so duer cnauwen , 

Tghepeins te Gode zal hu ontnauwen ; 

Hoor, kint, dit was mijns broeder woort. » — 

« Vader, dit hebbic wel ghehoort; 

Mijn herte ic Gode niet gheven can, 

Want daers te vele belemmers an. » — 

« In wat manieren, kint, zech mi dat. » — 

« Wat, vader, ic minne toot eenre stat 
Een wijf, die heift zo therte mijn, 

In can el nieuwer met bezich zijn. » — 

« Ach, kint, hets aergher nu dan te voren : 
Es therte wech so es twerc verloren. » — 

« Neent, vader, trauwen , ten es niet wech. » 
« Kint, wat hebstuus behouden, zech? » — 

« Vader, zoudic hu lyen waer 
Lettel of niet, dats openbaer; 

Want waer ic bem, so hier, so daer, 

In ruste niet ic en ware bi haer. » — 

« Ach , kint, zo bestu zeere onweicht; 
Verstant wat dewangelie zeicht : 

Daer dijn scat es , daers therte dijn; 

Dus zoude dijn lief dijn afgod zijn. » — 

«Vader, in minne gheenen scat, 

No afgod mede; maer zoudic wat 
Kiesen te minnene up eerderijc : 

Wats priseliker dan mijns ghelijc? 

Ic zie den eenen zo vul hoverdeo , 

Hine zoude mi nauwe te ziene ghewerden ; 

Den andren zie ic alzo ghierich, 

Sijn herte es om al thebbene vierich. 

Ic zie den derden zo overnidich , 

In anders liden wert hi verblidich ; 

Ic zie den vierden zo vuul vertraecht, 

Hem rouct cume hoe hi tlijf ontraecht. 

Ic zie den vijfsten zo lichte verstoort, 

Hi soude gaen vechten om een woort. 

Ic sie den sessten zo gulzich sijn, 

Hine mint gheen dinc dan spise ende wijn. 

Ic zie den sevenden zo onreine, 

Sine minne es eiken wive ghemeine; 

Vader, in bem doch gheen van desen. » — 
« Kint, cuenstu dan gheen van desen wesen, 
Du hebstier hier VII* uut ghelesen, 

So wert dijn minne van mi ghepresen. » — 

« Trauwen , vader, neenic niet; 

In wilde ooc niet wat mi ghesciet 
Dat ic van zulker minnen ware. » — 

« Dat wert gheproufl, kint, hoorter nare : 


Bestu niet ovaerdicb ? » — « Vader, neenic. » 
« Seker du best! » — «In bem, dat meenic! » 
« Kint, wiltu de wareide kennen mi 
Dobbel hovaerdich prouvic di. » — 

« Vader, hoe zoude dat wesen moghen 1 » — 
« Kint, dat toochstu mi zelve voor ogben; 
Waer omme cleetstu di zo rooy, 

Om wies wille maecslu den toy? » — 

« Vader, om dat ic gheerne zaghe 
Dat ic wat dade oft haer beaeghe ; 

Ooc waer ic gherne van haer ghemint. » — 

« So bestu dan hovaerdich , kint. 

Eerst zo verhoorstu Gods ghebod. 

Merc wel, kint, wat bevelt di God : 

Minne mi, seicht hi, boven al; 

Hoor watti di daer na heessghen sal. 

Hoor, sprecti, toten meinsghen zijn , 

Kint, ghef mi alleene therte dijn, 

Dan zo begher al dijn ghevouch; 

Ic hebbe te dinen bouf ghenouch. 

Na heift di God dijo herte gheheest, 

Ende du hebs dijnre herten keest 
Met minnen ghegheven eenen wive, 

Ende prijs daer boven dat alzo blive. 

Kint , oftu dan eenen vremden gheifs 
Daer hi om bidt, daer du bi leifs, 

Ende du dan does dat hi verbiedt; 

Bestu hoverdich? zo beziedt. » — 

« Ja, vader, dan souckicker niet in. » — 

« Dan doestu, kint, maer dinen zin 
Doestu up hope sijn haer slave, 

Dat zoe di zelven haer herte gave; 

Datlu dijn herte Gode onthouts, 

Dan es di niet ghenouch, dune zouts 
Haer herte met dinen herte bevlecken ; 
Gheerne ende gheheel te di waert trecken. 

Soutstu niet, kint, nu niet en veinze. » 

« Ja ic, vader, als ic mi wel bepeinse. » 

« Kint, dits een minne van groter scaden; 
Nu hoor, kint, voort up dine ghewaden : 

De moyaerdie die du wils draghen, 

Dit doestu gherne om haer beaghen; 

Maer quame God naect in zinen bode 
Voor di, du zoutstene clecden node. 

Du zouds di excuseeren ghereet; 

Nochtan so haut daer an dijn cleet 
Vele dincs, daer gheen profijt an cleift, 
Ende dies de lechame gheen breke en heift. 

* 

Merc selve, bestu hovaerdich dan? » — 

« Vader, niet iet gheloghenen can ; 

Ic hebbe doen maken hier entaer, 

Het costte ghelt dat emmer waer. 


Haddiker lakene mede ghecoocht, 

Ende elc dan ware alzo bedoocht, 

Het gaenre vele naect acter straten, 

Si souden ghecleet zijn wel te maten. 

Vader, dit waer emmer te doene goet; 

Maer vander minne so maect mi vroet, 
Waert alzo vreeslijc als ghi zecht, 

So waert quaet zijn der minnen knecht. » — 

<t Dattic di secghe, kint, dats waer. » — 

« Vader dat ware mi wel zwaer; 

Want de complexie es zulc van mi, 

In mach der minnen niet wesen vri. » — 

« Kint, kenstu di hovaerdich dan? » — 

« Ja ic, vader, maer een dinc esser an; 
Leert mi doch minnen so eer ic ga 
Dat ic hoverden zuver sta. » — 

« Kint, ic zaels di doen bediet; 

Maer bestu vanden ghierichen niet? » — 

« Wat, neenic, vader, no cleen, nogroot! » — 
c Kint, do best, versta al bloot. 

Nu zech , wat es der ghiericher aert? » — 

« Vader, zi zijn altoos vervaert 
Dat hem der erden ghebreken mach; 

Dat doeze peinsen nacht ende dach. » — 

« Kint, du maecs met deser tale 
Di zelven ghierich al te male; 

Al de costnmen van den ghieren 
Die heift dijn minne in hare manieren. 

De ghieriche en can gheruaten twint. 

Om te ghecrighene dat hi mint; 

Met pinen ghecrighen met zorghen bezit, 

Hi latet met rauwen; zie, bestu dit? 


Dattu beghers bepijnstuut yet, 

Ende dattu mint bezorcsluut niet, 

Ende sceetsture yet met rauwen van ? » 

« Jaic, vader. » — « So bestu ghierich dan. 

Ja, alzo ghierich in de dine, 

Als een ander es in de zine. » — 

« Vader, ic kent naer hu bediet; 

Doch en bem ic vanden nidichen niet. »> — 

« Kint, ne wildi niet excuseiren; 

Ic mochte di nidich compareiren. » 

« Nidich, trauwen, dan mach niet zijn! » — 

« Kint, hoort dan na de redene mijn : 

Soutstu int herte moghen ghedoghen 
Dattu mins anderen vrienscap toghen v 
Of jonste, al waert ooc zonder quaet? » — 

« Neenic, vader, om niemens raet » — 

« Kint, ofse yement minde nu 
Die rikere ende betre ware dan du, 

Soutstune minnen of zoutstuut laten. » — 
cc Witte God, vader, ic zoudene haten. » — 

Kint, wat eist dat ghi mi zecht, 

Minstu haer, zo eist onrecht 

Haetstuze die haer vrienscap toghen. » — 

cc Neen, vader, dan mocht ic niet ghedoghen. » 

cc So bestu nidich in dijn ghedochte. » — 
c< Vader, Godweet, diet nauwe zochtc; 

Men vint der minners lettel zo fijn 
Zi ne zouden om zulc dinc nidich zijn. 

Emmer ne bem doch niet traghe; 

In ruste bi nachte , no bi daghe. » — 

cc Neen , kint. » — « Trauwen , neenic, vader. » 

c< Wat es dan traecheit alte gader? » — 

Vader, de traghe es zulc van zeden, 

Als hi vint ruste teenicber sleden , 

Al zaghe hi groot profijt vor oghen , 

Hine zouder hem niet toe willen poghen. » — 

« Kint, verstaat mijn ondersceit; 

Mijn redeae hebstu zelve gheseit; 

De ruste van dijnre ende zijnre minne 
Sijn even zoete na eiken zinne. 

Oftu in rusten waers gheseten 
Bi dattu mins, ende du souts weten 
Elder profijt, soutstu daer bliven ; 

Of soutstu gaen dijn profijt bedriven ? » — 

« Wat, vader, daer nes gheen vraghen naer : 
In ghinghe om gheen profijt van baer. » — 

« Kint, alzo doet de traghe man; 

Dats wacr, so bestu traghe dan. » — 


« Vader, ic kent in dier maniere ; 

Doch in bem niet zo putertiere 
Als menich, die es zo lichte gram ; 

Die mint es zoetmoedich als een lam. » — 

« Es, kint, zo vvillic proven di; 

Zech, vul dazaert, hoor na mi : 

Du mins een wijf, zone es gheen maecht. » 

« Wat weitti, heere! » — « Dats wel ghevraccht; 

Du hiets mi vader, nu zechstu heere. » — 

« Trauwen, ghi maect mi zo buten keere, 
Seit een ander het worde ghewroken. » — 
« Kint, om prouven hebbict ghesproken : 

Ne zech nemmee dune zouts wel zijn 
Gram, horestu den onwille dijn. » — 

« Neenic, vader, wat gheschiet; 

Noch en es mijn bloet ghetempert niet. » — 

« Kint, blijf te vrcden dat radic wel, 

De pais Gods zi in dijn bestel. » — 

« Vader, noch moet ic leeren wat: 

Bern ic ooc gulzich, berecht mi dat! » — 

« Kint, ic zaelt di gherne bcdieden ; 

Sech mi den aert van gulzichen lieden. » — 
« Vader, dat zal ic, trauwen, doen : 

Een gulzich, dats een recht glottoen, 

Eilen , drincken recht als een beeste. 

Hi en acht up minne, noch up feeste; 

Die mint ne acht der spisen twint, 

Al wari ooc bi die bi mint. » — 

« Kint, hoor nu wel na mine wort; 

Dese redene moet wel zijn ghehoort: 

Wetti der gulzicbeden aert, 

Te rechte wel dat mi verclaert? » — 

« Vader, den aert der gulsicheit 
Naer mijn bevroeden werdt hu gheseit: 

Te vele tontide, ende boven maten; 

So wille de gulziche meinsghe vaten. 

Nemmermee ne waent hi zijn versaedt, 

Spise of dranc hi node laedt 

Om de ghenoucbte der smaken kele; 

So laet hi alle maniere van spele. 

Qwetst hi hem zelven ooc hier in, 

Daer omme ne gheift hi meer no min; 
Sanderdaechs zout hi vanden hare 
Ten zelven oft medecine ware. 

Van brasseerne ne rust hi niet 
Alzo langhe als hi mach yet, 

Ende als hi dies nemmeer en heift, 

So rauwet hem zelven datti leift. 

Hi mest hem zelven als een zwijn, 

Ende dustane ghulziche lieden zijn ; 

Vader, ghi ghevroedet bet dan ic, 

Doch hebbics hu gheseit een stic. » — 

« Kint, es dit minne der gulzicheden ? » — 
« Jaet, vader. » — Kint, nu zijts te vreden ; 
Naer dat der gulzicher minne behouft, 

Dijn minne wert ghulzich gheprouft. 

Tapetijt van dijnre minne 

Heeft menicherande gulzicheit inne; 

Int eerste du laets alle dingen staen, 

Alleene zijstu haer onderdaen. 

Sulc es de gulzichghe bider spisen ; 

Hine wilre gheen dinc voren prisen; 

Int ander du housti so int Iets 
Dattu dijn selves natuere quets. 

Int derde regierstu so dijn leven, 

Du maghers ende ander lieden sneven 
An dine ghenouchte dan achtstu niet; 
Ghenoughet di dine rouct wiet ziet. 

Al bestu nu stappans ghepait; 

Begherte weder omme drait. 

Dat leden es dan can niet voeden; 

Maer vullic om nieuw verbliden spoeden. 

Wedert di deert of wien dat noost; 

Du zuls ghecrighen nieuwen troost, 

Ende crijstuus niet, versta al bloot, 

So wiltu stappans wesen doot. 

Dus leifstu naer dat dijnre herten ghenoucht; 
Maer natuere eiss ontvoucht. 

Al es dese ghulzicheit contrarie, 

Soe maect der andere eene duwarie. 

Dus eist een huvelic onder hem beeden; 

Maer, kint, eer wi van een sceeden, 

Ic sal di ieeren van al tal 

Hoe men der zonder minnen zal. » — 

« Vader, dat es dat mi behaecht; 

Want zeker ic vas te male verzaecht; 

Maer al moet ic zijn amoreux, 

Doch in bem niet luxurieux. 

« Kint, dan weetic. » — « Vader, enzi; 
Gheen wijf ter weirelt ne ghenougben mi 
So wel, als ic peinse om mine minne; 

De lust en sterfter stappans inne. » — 

« Ja, kint, zo berecht mi dan : 

Hoe siestu andere wiven an ; 

Muechslure ghecrighen begherte toe ? » — 

« Ja ic zomtijts, maer alzo vro 

Als ic peinze om mine vrauwe alleine, 

So eist ghedaen. » — « Du best onreine , 

Kint, dat prouvic di voor waer. » — 

« Waer omme, vader? » — «Nu hoorter naer: 


Of du zeker waers van dien 
Daze ymen wilde bezien 
Met begherten al waert niet el; 

Soutstu haer reinicheit prisen wel ? » — 

« Neenic, vader, dat ware mi leet. » — 

« Kint, hoe mach haer dan bereet 
Natuere ghemaken te begherne 
Tghuent, dat reine minne pijnt te werne! 


Hoor, noch willic di vraghen, kint; 

Maer zech mi waer , ne liech mi twint? » 

« Gberne, vader, nu beghint. » — 
a Ghi zecbt dat ghi de vrauwe mint; 

Minstn haer, du mins haer eere, 

Of zoe di minde zo over zeere 
Dat zoe haer bode in dijn beraden; 

Soutstu haer willen des wercs ghestaden? » — 

« Wat werke, vader, der minnen werc? » — 

« Ja, kint, maer hoor, verstant en merc, 

Ic spreke van reinre minne puere; 

Wat smaect des in dijn natuere? » — 

« Vader, waert da tic dat bezieve , 

Al zouder de werelt omme zijn in grieve, 

Mi dincke in zoudts niet laten connen. » — 

« Kint, daer bestu bi verwonnen! » — 

« Waer bi ? » — « Daer bi, kint, ende bi rechte; 
Want minne maect al haer dieners knechte. 
Nature leicht onder haren voet; 

Waer mede wiltu dan dat ment doet? 

Minne es in haer zelve» vri; 

Niement baer bedwingher zi; 

Maer der naturen melodie 
Biedt haer altoos ter scalkernie. 

Soutstu dan willen of vermoghen 
Naturen werc in minnen toghen? 

Kint, versta de redene mijn, 

Du best een onrein minnerkijn. » — 

« De redene , vader, dinct mi goet; 

Wat ic doen zoude in bems niet vroet; 

Mi dincke ic bem zo ghi vermeent 
Vele aergher dan ic hadde ghewaent. 

Nu biddic hu, vader, noch een bede 
In rechter onderhorichede, 

Leert mi doch hoe ic zal beghinnen 
Naer rechter redenc met trouwen minnen; 

Ende dat ic scuwen mach de zevene, 

Daer ic ne meende niet in te znevene; 
lc waenmer lettel minnen ziet 
Sine sijnre of bezmudert yet. » — 

« Kint, wil dan horen ende versteen ; 

Du muechter leeringhe bi ontfaen 
Om te regierne dijn jonghe leven 
Blide ende Gode de ziele gheven. 

De meniche zeit int openbaer : 

Wel te levene es pine zwaer; 

Maer die de levene wel onder zochte, 

Quaet leven es zwaer, maer tgoede es zochte. 

Bi redenen daer die zin in cleift, 

Twi God de zonden verboden heift, 

Ende eerst verbood den vader Adam, 

Dies hi uut weelden in pinen cam. 


Noch pinet tvolc al cleen ende groot 
Te doene dat God Adame verboot; 
Want God hem orlof teiten gaf 
Alles, zonder daer an claf 


Onderkennen goet ende quaet. 

God kende der naturen staet, 

Broosch ende cranc van crdscher mine, 
Dies haer bedurfte wel te zine. 

In een stede vul der raste, 
Ombecommert van allen laste , 

Vander godlicheit verchiert, 

Haer herte in gloriën gheviert 

In een eenparich onvergaen ; 

Alle dinc dat was onderdaen 
Der naturen talre tijt, 

Dies de viant hadde nijt 

Dat God zo wilde eode so gherive 
Hadde vervult de zinnen vive 
Van natueren met zijnre gave, 

Ende al dinc was des meinsghen slave 

Te zinen ghebode, dit mercte bi, 

Mids dat hi stont, als coninc vri, 
Onderdanich den ghebode 
Dat natuere ontfinc van Gode, 

Ende zoe en kende gheen dinc meer. 
Doe cam die scalke Lucifeer, 

Die mids der ovaerden zijn 
Verloos dat godlike anscijn, 

Eode leide naturen dat voor oghen 
Dat zoe baer zoude te wetenc poghen 
Om tonder kennene quaet ende goet, 
Alzo scrifturen weiten doet. 

Dat de viant overzach 
De cracht, die in naturen lach 
Van Adame, dies liet hi gaen 
Den man , ende sprac vrauvv Yeven aen. 

Als zoe den viant hadde ghehoort 
Ghinc zoe den man tempteeren voort; 
Adaem ne consts haer niet ontvlien , 
Daer brochte hem toe der oghen zien; 


Digitized by v^.ooQle 



( 516 ) 

Want om de lieflicheit van haer 
So liet hi hem tempteeren daer, 

Niet al om overhoricheit; 

Want al hadt toot hem gheseit : 

De viant hine hadde zijn tempteeren 
Nemmermeer willen consenteeren, 

Dat zach de viant te voren wel; 

Dus minne van Yeven ende niet el 
Deit dat zijn herte in luste ontstac; 
Dus quaemt dat hi tghebod verbrac, 
Dat zi becochten ende wi bezueren. 
God, die zine lieve creatueren 
Naer hem zelven ghescepen haet. 

Hem ontfaermde der overdaet, 

Ende die onredelike vochdie, 

Die Lucifer ende zijn paertie 
Over zijn handghewerc bedref; 

Ende datter niement hem ontbleef, 
Ten moeste al bliven hier beneden, 
Hoorde bi zijnre ontfaermicheden 
Tclagben van zinen lieven vrienden. 
Die hem hier in haer leven dienden, 
Ende sand hem biden Helichen Gheest 
Hope, daer zi bi hebben verheest 
Dat een bloume uprizen zoude 
Allen goeden in behoude ; 

Dat was, naer der propheten gloze, 
Maria, die zoete zuvere rosé , 

Daer zach de zone omoet so groot, 

Dat hi zijns euwichs vader scoot 
Ruumde , ende cam in haer te hant, 

Ende Hetze rein zo hise vant, 

Maecht ende moeder, ende maecht daer naer, 
Dan was hem niet te doene zwaer ; 

Want God die al dinc over ziet, 

Die maect al dinc hine brekes niet. 

Doe hi zijn werc al over zach 
Sprac hi, als diet wel spreken mach : 

Alle dinghen zijn wel ghedaen ! 

Dat was den meinsghe een scoon ontfaen , 

Dat hi dat leen van Gode ontfinc 
Sijns wercs te zine de coninc. 

Kint, hebstu verstaen den zin? » — 

« Ja ic, vader, maer een lettelkin; 

Berecht mi, eer ic meer zal horen, 

Was Adam coninc van Gode ghecoren, 

Ende drouch hi crone int paradijs? » — 

« Jai, kint, maer verstant tavijs; 

Coninc was hi, maer niet ghecroont, 

Dat wart bi redenen di ghetoont. » 

XV. 


Omme dat gherne bezondichde meinsghen 
Hem zelven zouden duechdeiic weinsgen, 
Ende niet ne bezouken bi wat zaken 
Dat zi te duecbden mochten gheraken , 
So willic arem , rudaris Jan 
Eenen wech scriven, zo ic best can. 

Ja , bider ghenaden van onsen heere, 
Die ghelooft zi emmermeere 
In zijn rike moet zi versamen, 

Die daer toe zullen zeeghen : amen. 

Elc mach dat prouven openbaer, 

Die verre wille wesen hier of daer, 

Daer zine herte te zine beghert, 

Gherne scuwt dat hem bewert; 

Ooc moet hi hebben wil hi voort 
Daer hi an vinden mach confoort, 

Staf ende zweert up avontuere 
Wat hem te vindene ghebuere. 

Ooc moet hi vraghen toter stont 
Dat hi es zeker sweghes cont; 

Want dolen es een zwaer verdriet, 

Daer omme eist dat men vraghens pliet. 

Daer toe moet hi hem avizeren 
Om voortgaen ende om persevereren; 

Want wie hem zoukens wille bewinden 
Verliest zijn pine of hi moet vinden. 

Hem es van node ooc te verstane 
Hoe verre dat hi heift te gane 
Datti ter noot hem provanchiere, 

Wedert hem goet coop zi of diere. 

Goet wijn, goet broot, maect goeden moet, 
Ende gheift ghewillicghen voorspoet, 

Ende qualike mach hi dies ombeeren, 

Wil hi vulcomen zijn begheeren. 

Aldus zo doe ic mijn beghin, 

Ende ic bidde eiken dat hi den zin 
Versta van dat ic hier in meene. 

Dat hire up lette; want arde cleene 
Es tproGjt van dat men zait, 

Daer niement of de vrucht en mait. 

Voort willic stellen een ghelijc : 

Elc meinsche die up eerderijc 
So vele gracien heift ontfaen 
Dat hi heift redenlic verstaen , 

Die mach der bi den zin van mi 
Ghevoelen up dat hi minre zi; 

Ende niement zonder minne en leift, 

Die redenlic verstaen in heift. 

O alle die minnen, nu dan hoort 
Wat ic hu dan wil zecghen voort, 

Metter waerheit mach men toghen; 

Sonder zake ne mach hem poghen 
Niement te commene teenicher minne, 

Dus raoeter zake dan wesen inne, 

De welke zake , elc maechs zijn vroet, 

Es cauze van dat men minnen moet. 

De zake daer minne of pleicht te ghesciene, 
Van horen zecghen es of van ziene. 

Sonder die twee of teen van beeden 
So zouden alle herten bliven versceeden * 
Die hem nu elc met andren moyen, 

So dattem haer leven dinct vernoyen. 

Ja , als zi niet en zijn bi een , 

Dus comtet dan bi desen tween ; 

Dats horen ende dats zien voorseit, 
Orspronc der minliker aerbeit, 

Ende menich herte, dat heift in vreden 
Ghestaen tot up den dach van heden , 
Comen zal daer men ghewaecht 
Poeinten, daer de zin toe draecht 
Van eenichen persoon, diet noit en zach. 
Het zal ontfaen nu, up dien dach, 

Van horen secghene ende onghesien, 

Sulc een spaerke; het zal bi dien 
Tonrusten bliven toot het zal scauwen 
Dat horen zecghen hem doet betrauwen; 
Ende alst bescauwt es metten oghen, 

So moet die spaerke vlarame toghen , 
Onsteken blivendc, wats ghesciet; 

Men caens te wille blusschen niet. 

Van dier tijt voort was cic alleine 
Te vreden, die moeten dan ghemeine 
Wesen , zulzi ruste ontfaen. 

Dit hebben dese twee voorseide ghedaen : 
Hooren ende zien , die beede zijn saké 
Van desen bedwelemden onghemake. 

Voort weet elc wel, diet heift gheprouft, 
Wat eiken dinct dat hem behouft. 

Die dus te zamen ghevanghen zijn; 

Elc stalt te voren zonder pijn. 

Daer toe zo vindic pointen -IX-, 

Die dan ghetidich zijn te pleghene : 
Teerste, dat men te werke leit, 

Dats buten ende binnen reinicheit; 

Want scaemte ne zoude niet gbedoghen 
In minnen onreinicheit te toghen. 

Tander point wil niet ghebreken : 

Dats jonnen bet dan connen spreken. 
Gherne spreken van dat men mint 
Dat zien ende horen al beghint. 

Terde es in eiken zeere ghepresen : 

Dat es een zedich, simpel wezen; 

Dat ziet elc gherne, want elc die waent 
In anders zin dan zijn vermacnt. 

Tvierde es eenicheit, dats waer, 

Daer staet elc minre gherne naer 
Om al geheel ende onghesloort 
Te peinsene om dat hem gheift confoort. 
Tvijfste point, dies haer minne bewint, 

Dats hope als dat zoe es ghemint, 

Daer zoe haer zelven in vermaect; 

Want zoe daer grole ruste in smaect. 

Tseste point dat hier staet bi 
Ghelievelicheit gheheeten zi. 

Al dat men dan te doene beghint, 

Dats om te ghelievene die men mint. 
Ghewillicheit es dat zevende : 

Metten achten die houden levende 
De minne tzamen, dats jalouzie; 

Daer heift die werelt up envie. 

Bi deser envie ic prouven zal 
Hier na noch dat zi dolen al v 
Die hem zo teser minne keeren, 

Dat zi vergheten de minne Ons Heeren. 
Tneghende es altoos in zaisoene , 

Winter ende zomer effen groene f 
Dats tijt ghebruken om bi te zijn ; 
Verlanghen es daer of de pijn. 

Dit zijn de pointen die zi wel moghen 
Beseffen, die hem te minne poghen. 

Elc diet hoort lesen openbaer 
Prouve in hem zelven oft iet es waer, 

Ende om de redene dat azo zi 
Willic ter eerste tueme van mi 
Beghinnen, die sprect dat vele der meinschen 
Daghelicx om Gode te minnene weinschen, 
Ender niet voorder en avizeeren. 

So willic gheestelic exponeeren 

Dat ic werlic hebbe voorseit; 

Dies jonne mi Gods ghenadicheit. 


Gracie Gods es altoos tontfane , 

Bereet den zondare toe te gane, 

Hoe verre dat hi ooc es ontraect, 

Hoe moede dat hi hem heift ghemaect, 
Hoe bloot dat hi hem heift verteert, 
Keert hi te weighe hi es haer weert 
Dat zo zijns wacht, ende zal hem staen 
Tot zoene met helzene heift bevaen. 

God zeicht, .dat mach ons hier versconen : 
In bem gheen nntnemer der personen. 

Nu dan naer dat elc zondaer mach 
Gode ghelieven up welken dach 
Datti den wille te werke leit 
Om zonde te latene; wat zaelt ghebeit 
Up te stane, dats dat ic rade; 

Hets beter in tijts dan yet te spade. 

Laet ons des gaens doen een beghin 
Ende omme keeren ; wine moghen niet min 
Dan laten den wech ter helscer traden, 
Ende zouken den wech ter Gods ghenaden, 
Die alzo vriendelic naer ons wacht; 

De dach gaet zeere , het naect der nacht. 


Een vast ghelove, vrai ende fijn, 

Dat moet de staf te weighe sijn; 

Des zwerts ne mueghen wi niet ontbeeren; 

Daer mede moeten wi van ons weeren 
De bramen der werelt groot ende cleene, 

Die ons belemmeren an de bpene; 

Want qualike moghe zi vaste gaen 
Die van den bramen zijn ghevaen. 

De beliche Anthonis zach in de lacht 
Eens, dies haddy vaer ende dacht, 

De lacht vul strecken zonder ghetal. 

Hi knielde neder ende sprac : « Wie zal, 
Ontfaermich God, ontganghen moghen 
Al desen strecken , wilt mi dat.toghen? » 
God sprac : « Niemene, groot no cleene; 
Sonder dootmoediche meinsche alleene. » 
Dus moet dese sceede wel sijn glieprijst. 

Nu hoort wat ons dat zwert bewijst: 

De sceede moet zijn van desen zweerde 
Omoedicheit van groter werde; 

Dat zweert zal zijn Gherechticheit, 

In allen dinghen ondersceit, 

Eiken doende na rechts verstaen, 

Alzo ic mi wil hebben ghedaen. 

Voort tander point es prisens waerdich : 

Te vraghene moeten wi wesen vaerdich 
Den gonen, die vroeder es dan wi; 

Want de temptacie es altoos bi. 

De viant die toocht ons menichen ganc ; 
Natuere es scalc, ende broosch, ende cranc. 
Wie werken wil na zijns zelves zin 
Hi vinter hem dickent bcdroghcn in; 

Dies zal men emmer wat men bestaet 
Werken na goeden vroedeu raet. 

Als men dan tquade ter neder leicht, 
Ende men tgoede tuzeirne pleicbt, 
Persevereren zal men voort; 

Voorzieniche cracht daer toe behoort. 

Al came verledene dinc voor oghen; 
Aestelic zal ment te werne poghen; 

Want laten nu ende dan beghinnen , 

Daer mach men zelden hende an winnen. 
Exempel bider doeken tone : 

Clopt mer an, van baren zone 
Blijft een gheluut, dat zaen te gaet, 

Up dat mer niet weder an en slaet; 

Maer roert men de clocke weder an, 

So moetze weder luden dan. 

Dus bi gheliken men scuwen moet, 

Daer men an steken mach den voet; 

Noot es hem die te weghe gaet 
Dat bi zijn oghen vor hem slaet; 

Want dickent den roukelozen verdriet 
Dies de vorzienich wel gheniet, 

Ende comt alzo dat hem berauwt 
Bi temptacien, ende hi verflauwt. 

Broot ende wijn daer zal hi na 
Staen te ghecrighene, ooc hoet hem ga. 
Tbroot, dat ic meene, es hem van node; 
God zecht: alleene niet biden brode 
Ne leift de meinsghc; maer dat verstaet, 
Bi eiken worde Gods dat gaet 

Uuten monde der zaliger wize. 

Dat es der zaliclicr zielen spize. 

Wijn te nuttene confoortcert 

Den ghangliere flau ende ghematteert; 

Dat es een inich overdineken. 

Wat wine dat Christus wilde drinken 
Up den helichen Vridach 
Om te betalene onse ghelach, 

Daer hi tbloet der onlfaermicheit 
Offerde voor svaders gherechticheit, 

Ons aerme verlossende uuter hellen. 

Dese passie zoude men over spellen, 
Ende werpen de zonden onder voet, 

Ende scinken hem tranen doch over bloet. 
Wat mochten wi min , diet wel beziet, 
Naer dat hi hem dor ons crucen liet 
Uut rechter minnen ende ne liet niet af 
Voor hi den vader den gheest up gaf. 


O minners der werelt, scaemt hu, scaemt, 
Beziet wat sulken eere betaemt; 

Wat love wildi hem hier of gheven , 

Die alzo bittcrlic gaf zijn leven 
Om ons te behoudene , wildijt kiezen ; 
Nochtan wi willen ons zelven verlicsen. 
Staet up, ghi weinscers, die sijt verstaect 
Int zuer, dat hu dus zoete smaect; 

Int welke zoet ghi altoos sneift 
Ende peist: dits scandelic gheleift, 

Dat God ghestorven cs als meinsghe 

Voor mi, ende ic mi duechdelic weinsghe, 
Ende deser bloedicgher hemelscher roze 
Voor mi ghestroit so lettel gloze. 

Sta up, hels tijt dat ghi hem looft; 

Hi hanct ao tcruce, hi daelt zijn hooft, 

Sijn handen ghenaghelt, de aerme ontdaen; 
Com, wie dat wille, hi wert ontfacn. 

Fy den gonen, die langher blijft 
In werleken minne so verkaeitijft 
Dat hi fondeirt up haren troost, 

Ende desen troost verroukeloost; 

Waer mede wildi hu excuseeren ? 

Dit es de wech, ghine durt doleeren, 

Dit es der rechter minnen scilt, 

Ende of ghi emmer dolen wilt, 

Waer zijn de vrienden, die ghi maect, 

Up avontuere of ghi ontraect 
Om te ghecrighene eniche zeghe 
Te commene noch ten rechten weghe. 

Waer es hu aelmocsene? waer sijn hu tranen? 
Wie zal daer vor hem uwes vermanen? 

Waer es hu vasten? Waer es hu bede? 

Waer es omoet ende gherechtichede ? 

Waer es hu toeverlaet of hu tijt? 

Waer is tguent daer up dat ghi zijl 
Rustende? Ghine hebt ghenen morghen , 

Wie zal hu van der doot verborghen , 

Ende of ghi steerft, wie zal voor hu 
Doen dat ghi uut wilt stellen nu ? 

Die ghi mint die zaels vergheten, 

Ende die hu goet zullen hebben bezeten, 
Diene weinscen bu niet een poortevijn. 

Nu stant up, aretn weinsgherkijn, 

Doe zelve wat, hets di wel van node; 

Selve doen , dats de ghetrauste bode. 

Keer dijn minne te lichte waert; 

Want werlike minne altoos begaert 
Donker te zine ende onghemerct, 

Ende zonder licht niemen wel ne werct. 
Christus sprect, versta dit nu : 

« Wandelt int lichte, so dat bu 
Niet ne begripe de demsterheit. » 

Wiltu dan bier toe sijn bereit 
Metter begherte; so zal ic dan 
Exponeren, zo ic best can, 

Ende bringhen den aert der werelt minne 
Tot eenen ghesteliken zinne 
Van den TX- pointen, die 
Gbi voren hoordet secghen mie. 

Ic bidde Marien, der maghet zoet, 

Gode te biddene met haerre ootmoet, 

Alle diet horen zullen of lezen 
Dat zijs te beter moeten wesen, 

Ende dat zi hem tzulker minnen keeren 
Als Gode ghelieft toot zijnre eeren. 

Help ons daer toe, Maria ; 

Aldus beghinic, hoorter na : 

O Minners, dies onzekers tijts, 

Maect hu onsculdich des zwaers verwijts 

Om de ghenoachte daer du an cleifs, 

Dat an di zoude te vergheifs 
Dat zwaer torment moeten zijn ghedaen, 
Dat God om dinen wille heift ontfaen ; 
Staet up, ende voort te zoukene poocht 
De minne van hem, die ons ghetoocht 
Heift zulke minne, dat wi ghemeene 
Verloost zijn van den eeuwichen veene , 
Ende wilt vraghen bi wat zaken 
Sal ic toot zijnre minnen gheraken. 

Souc in di zelven wie dat di brochte 
Werlike minne in dijn ghedochte , 

Ende wat de cauze was van dien. 

Du vints dat claerlic, het dede ghescien 
Hooren secghen, ende zien daer naer; 

Dit moetstu lien, want het es waer. 

Wiltu dan commen ter minne Ons Heeren , 
Prouf in di zelven, du moets di keeren 
Te Gode waert, alzo wel verstaedt, 

Als ghi toot uwen gheminden daedt; 

Ende als ghi omme dan zijt ghekeert, 

So eist noot dat ghi kennen leert 
Wat zaken, dat hu eerst verwan ; 

Eist horen secghen; so soucket dan. 

Zijt niet te wets om daer na vraghen ; 

De clocskine zullent hu wel ghewaghen 
Van kerken, van closters over al, 

Die tughen dat men daer predeken zal 
Van Gode, die di te minnene souct. 

Ziet dat ghi dat te hoorne rouct, 

Ende hoort daer of zijn eewiche rike, 
Dezer rijcheiden yet ghelike. 

Hoort of ghi uwes lieves duecht 
Der zijnre iet gheliken muecht. 

Hoor of zijn vrienscap meerre zi 
Dan die du mins ende cors in di. 

Merc of dijn lief om dijnre bederven 
Zonder danc zoude willen sterven ; 

Merc oftu di muechs daer toe verlaten 
Dat zoe di minnen zal zonder haten. 

Merc wat love mach zoe di gheven, 

Die blijscap es ende eewich leven. 

Merc desen minre in alre maniere; 

Wien vintstu alzo goedertiere , 

Al hebstu langhe zijn minne versmaedt, 
Datti di daer omme niet ne laedt; 

Dit ne zoude gheen werlic meiusghe doen; 
Dus sallune zoucken in zijn sermoen. 
Volichstu vast den worden zijn. 

Du zaltene vinden in den fijn; 

Want horen zecghen minne weet. 

In dewangelie hi vertrect : 

« Zalich zijn zi die mijn woort 
Horen, ende daer na werken voort. » 

Naer dat hi zelve dit heift ghezeit, 

So moet hem gracie zijn bereit, 

Die om zijn minne te ghewinnen 
Zijn beliche woort te hoorne minnen. 

Dus zaldi horen zecghen nu 

Ter minne wecken, ende dan saltu 


Digitized by v^-ooQle 



( 531 ) 

Peinsen hoe di dijns liefs ghesichte 
Int herte scoot met sulken scichte , 

Du ne mochts den quetse niet ghenesen , 
Dune moest aenzien of daer bi wesen; 
Dan sla dijn oghen themele waert, 

Danc hem dat hi di heift ghespaert 
In dat verdoolde leven dijn, 

Ende zech : « Heer God, de oghen mijn 
Ne zijn niet waerdich dijnre glorie; 

Maer sciet den schicht in mine memorie, 
Die du scoots bi haren weene 
Int herte der helicher Magdalene. 

In bem niet vert te ziene di; 

Maer wil die oghen slaen up mi 
Van dijnre groter ontfaermicheide, 

Ende doe of al mijn qwaetheide. 


Almachtich God ende vader, heere, 
Met groten rechte berauwt mi zeerc 
Dat ye ghedochte in mi ghecam , 

Dies du up mi mochts wesen gram. 
Ziet hier mijn aerme handen twee; 

Ic wil di dienen emmermee; 

Suver minen aermen , verdoolden zin ; 
Daer es zo vele belemmers in. 

Recht mine voeten te dinen weghe, 
Ende ghef mi voort te gane zeghe 
Nacr dinen wille zonder sneven. 

Di alleene zo willic gheven 

Mijn herte, die noit an di ne claf. 

Mi rauwt dat icse ye meinsghe gaf, 
Ontfaermich God, nu wilze ontfaen , 
Ende tdijnre eeren so willic gaen , 

Te dijnre moeder, der maghet reine. » 
Minre, nu doe di zijn alleine ; 

Kniel, sprec ende ken di zelren cleine. 


« O zoete ontfaermiche fonteine, 

Die van gracien altoos vloit, 

O roze, die in den hemel bloit, 

Die den troon al duere verchiert, 

Nu biddic hu dat ghi mi bestiert. 

Bevvaer mijn leven al gheheel; 

Ic hebbe ghedoolt dat meeste deel 
Van mijnre tijt, dat mi berauwt. 

Elc zondaer hem in hu betrauwt. 

Hier in dit aerme dal van weene; 

Mijn zonden zijn groot, mijn duecht es cleenc. 
Naer dat ghi moeder ghecoren zijt 
Om pais te makene talre tijt 
Tusghen dijns zoons gherechticheit, 

Ende onser bezondichder meinsghelichcit, 
Moederlic di te mi waert keer. 

Ic wil di dienen emmermeer , 

Ende in orconden , moeder, van dien 
Knielic vor di up mine knien , 

Nighende metten hoofde mijn; 

Sla over mi den mantel dijn, 

Ende bid om gracie, maghet zoet, 
Dat ic dijn kint voort minnen moet. 
Ic hope bidsta na voor mi 
Hine zaelt niet willen waernen di, 
Alzo ghewaerlic, reine maecht, 

Als mijn ghelove daer toe draecht, 
So help mi nu met dijnre bede, 
Ende ontfa na mijn bidden mede. 


Ave Maria, der inghelen vrauve, 

Gracia plena, vul gracien al; 

Dominus tecum , met shemels dauwe, 
God es metti, ende bliven zal. 

Benedicta tu zonder ghetal 
In mulieribus, ghebenedijt 
Voor alle wiven groot ende smal. 
Fructus daer ghi moeder af zijl, 

Dat es de vrucht der eewicher vruecht * 
Ventris tui, heift ons verhuecht * 

Dies ghi met rechte wel heeten muecht 
Moeder der weesen , vul alre duecht, 

Der maechden vrauwe, der inghelen lof, 
Help mi dat ic der weerelt stof 
Uut mijnre herten so reine ghevaghe 
Dat zoe hem voortan zo behaghe 
Dat hi daer stede mach vinden in, 

Ende minen aermen donkeren zin 
Verlichte met zijnre gracien zoet, 

So dat icken eewelic minnen moet, 

Endc nemmermeer ne sceede van hem. » 
Dan, wertt minre, vor oghen nero , 
Alstu Marien dit bebs ghebeden, 

Dattu haer met omoedicheden 
Eenen boet wils maken leeren 
Te haerre weerde, ende tharer eeren 
Van -XV- bloumen outvercoren , 

Sulc als toot desen hoede behooren , 
Alzo hier staet ghetekent na; 

Secht telken een Ave Maria, 

Knielende met ghebochden zinne : 


God groetu, hemelsce coninginne, 

Die twoort ontfinct bi singles groete. 

God meinsghe wart bi dijnre minne; 

Maccht bleifstu , hemelsche roze zoete, 

Bit dat hem mijns ontfaermcn moete. 

Ave Maria, etc. 


God groetu vul van shemels lichte, 

In decrc der vruecht, doe ghi vernaemt 
Elisabeth, uwer hclicher nichte, 

Daer ghi haer te ghemoete quaemt; 
Troost mi die zondelic bem bescaemt. 


Ave Maria, etc. 

God groetu vul van shemels gracie, 

Der bliscap teeren hu beqwame 
Doe ghi tbehoud der zondegher nacic 
Droucht levende in uwen lichame; 

Lof zijnre ontfaermicheden name. 

Ave Maria, etc. 


God groetu, moeder, ghelijc den doren , 
Die Moisis bernen zach onghenoost, 

Des vruechden teeren dat dus gheboren 
Wilde van hu zijn der werelt troost; 

Qwijt ons den tijt verroukeloosl. 

Ave Maria, etc. 


God groetu , vrauwe, der bliscap teeren, 

Die ghi hadt te selven stonden, 

Doe derdekine qwamen den heere der heeren 
Anebeden, die lach in douken ghebonden ; 
Ontbint ons dies wi zijn ghebonden. 

Ave Maria, etc. 


God groetu teeren der zaliegher vruecht, 
Dat coningen drie uut vremden lande 
Zochten den ghevere van al re duecht, 

Hu kint, ende daden hem offrande; 
Vrauwe, nemt mijn leven onderbande. 

Ave Maria, etc. 

God groetu, vrauwe, om hu verbliden 
Dat hem na wetteliken doene 
God zelve wilde doen sniden 
Van zinen knecht , her Simeoene , 

Ende al om onser zonden soene. 

Ave Maria, ctc. 


God groetu der zuverheiden exempel, 

Der bliscap tecren, die ghi van hem 
Hadt, doe ghine in der joden tempel 
Vont zittende te Jherusalem; 

Doet dat ic bi hem vonden bem. 

Ave Maria, etc. 


God groetu, die verblidet zeere, 

Dat God ter brulocht van Archeleclijn 
Bi uwer bede ende tuwer eerc 
Van waterc wilde maken wijn ; 

Ghebenedijt zo moet hi zijn. 

Ave Maria, ctc. 


God groetu, troosticge der keitive, 

Der vruechden teeren dat dheere groot 
Met visschen -II-, met broden vive, 
Voede -V- duust meinsghen tharen noot, 
Daers VII- corven over scoot. 


Ave Maria . ctc. 

God groetu, moeder, bedructe vrauwe, 

Der droufheit teereo, die ghi ten stonden 
Hadt, doe ghiue zaecht met bitteren rauwe 
Ant cruce sterven, ende ai vul wonden, 

Ay lacen ! ende al om onse zonden. 

Ave Maria, eto. 


God groetu teeren der blider mare, 

Daer hu de rauwe bi wart ghenesen , 

Doe ghi dies worden waert gheware 
Dat bi was van der doot verresen ; 

Doet ons verresen met hem wesen. 

Ave Maria, etc. 


God groetu , alder werelt troost, 

Dor de bliscap als gbine zaecht 
Themele varen, die hadde verloost 
Al dat die viant hadde gheplaecht; 

Lof moetti hebben, moeder, maecht. 

Ave Maria , etc. 


God groetu , vercorne maghet reine, 

Dor de bliscap zonder ghelike, 

Doe hi uut desen erdschen weine 
Hu haelde bi hem in zijn rike, 

Ghecroont met vruechden eewelike. 

Ave Maria, etc. 
68 

God groetu vul van hemelscher glorie , 

Die al dat hemelsche heere verchiert; 

Hebt ons altoos in hu zoete memorie , 
Maecht, vul gloriën ghegloryert, 

Dat ons Gods gracie altoos bestiert. 

Ave Maria. etc. 


Nu minre, alstu dan desen hoet 
Ter eeren der zuverre rozen zoet 
Hebs ghemaect, saltu up staen, 

Ende dijn ogen te hemele slaen, 

Ende spreken : « Vader, ic danke di; 
Sulc een groot zondaer als ic zi. 

Ene aerme onwerdieghe creature 
Dattu ghewerdichs te deser ure 
Mi te spaerne in minen zonden, 

Ende bider passie, ende bi den wonden 
Dijns eenichs zoons , Jesus Christus, 
Ghecocht, behouden bem aldus, 

Ende bides Helichs Gheestes gratie 
Boven alre temptacien tribelatie 
Vermonden mach dijnre moeder teeren 
Haer bliscepen om haren lof te meeren , 
Dies ic zondaer niet waert en bin, 

Ende daer mijn aerme belemmerde zin 
Onabel toe es te deser tijt. 

Ic biddu, die als machtich zijt, 

Drie persoon, een warich God, 

Mi, die so dicwile dijn gebod 
Te broken hebbe in zwaren mesdaden , 
Wilt an mi tooghen dine grote genaden , 
Die leift ende regneirt te samen , 

God in de werelt der werelden; amen. 


O minre, nu staet di wel te pleigene 
Te overdinkene de pointen neghene, 
Daer du hebs in de minne der werelt 
Den tijt verloren, den zin versperelt. 
Teerste point, soot es voorzeit, 

Dats baten ende binnen reinicheit, 
Twelke eiken minre wel betaemt; 
Want alre zeere ware elc bescaemt, 
Als bi bi lieve comt present, 

Hine ware gesuvert al omtrent 
Van meszilte ende van messtane; 
Ende datter hinge een pluumkin ane. 
Het moester of al waert ghewayt; 
Ende warer ooc yewers yet ontnayt, 
Dat moeste te voren sijn verwaert, 
Dies ne worde cost no const gespaert. 
Voort pijnt de minre in al sijn dingen , 
In talen ende ooc in wandelingen, 
Ende al sijnre werken soo te ghoomen 
Dat bi onbescaemt mach comen 
Voor de ghone, die hi mint; 

Noch tan door al de minre kint 
Dat hi begrijps waent wesen vry. 

Hi vvert bescaemt als hi comt bi, 

Ende al bevreest als hi lief ziet 
Van datten mach ghebreken yet. 

Nu merct of minne draecht sulken ducht 
Van buten voor begrijps gherucht. 

Hoe node worde dan van binnen geseit 
Onreine woorden ter doorperheit. 

Al wildet therte te sprekene jonnen, 

De tonge ne zouts niet voorden connen. 


EINDE. 

